
Alija Nametak 


IUTUPUZA 
| SEH MECO 


roman 


da 
Sarajevo, 1422.h.g./2001. 


TUTURUZA I ŠEH MECO 


Tuturuzu je Meco zapazio na jednom iftaru: mogao je pojesti 
gotovo kao i on, šeh Meco, ali nije znao kako treba jesti. Kad su 
izašli od domaćina, uputio se s njime i objašnjavao mu: 

- Kad vidiš pred iftar da nekoliko ljudi ide u skupu uz jedan 
sokak, pridruži im se i ti. Kad se zastave pred nekim vratima, ti 
vrata otvori i odmah uskoči u avliju. Viči im: "Hod'te, bujrum!" 

- Kako ću ih zvati kad ni mene nije niko zvao? 

- Šuti, herif jedan! Slušaj što ti se govori i pamti! Oni će 
unići u avliju, domaćin će izaći pred njih i pozvati ih, a ti prvi 
uskoči u hajat pa im primaj ćurkove ili kapute, okreći im obuću, 
a ako je ljetno doba, bezbeli neće ništa skidati sa sebe osim 
obuće. Ti prvi ulazi u sobu! 


- Ama kako ću kad nisam pozvan? 


- Pozovi se sam! Uniđi! Ako bude ko mlađi, ostani za vratima, 
a ako još nije prostrta sofra, vidjećeš na škrabiji složenu sofra- 
bošču. Razloži je, prostri je po podu, a onda se obazri hoće li se 
jesti sa sinije ili tevsije demirlije. Raširi santrač pa metni na nj 
demirliju ili položi siniju. Ne daj domaćinu da se sjeti da nisi i ti 
pozvan. Uzimaj kašike i meći ih na sofru, samune komadaj i 
stavljaj pred svakoga di će ko sjesti. Samo neka je prazna sredina 
sofre di će se mećati sudi s hranom. Ljudi će posjedati oko sofre, 
a ti zapikaj u dnu sofre mjesto za sebe! 


- Nek sam bliže vratima ako me potjeraju! 


- Ama ništa se ne brini! Nikad se za jednom sofrom na iftaru 
svi među se ne poznaju. A niko neće upitati: "Ko je ovaj?" kojega 
ne zna, da drugi ne bi za pitača pomislili da je matiih. Kad top 
pukne i kad se posjeda za sofru, i ti sjedi i odmah jedi! Nemoj 
kašikom bosti, nego je lijepo položi da se u nju slijeva mast s 
vrha čorbe. Tako kusaj dok god ima masti na čorbi, a onda diži 
ćasu a prihvataj drugi sud. Ako je u sahanu pečeno janje ili 
tuka, okreni sebi što najvoliš. Dobro pazi neka ti je vazda jedan 
zalogaj u ustima, drugi u ruci, a treći zAmjčraj u sahanu ili tevsiji! 
Ne pij vode da ti džaba ne zauzima mjesto u želucu! Vodu možeš 
i doma piti. 

I tako se Tuturuza i Meco zapazili i sprijateljili i kome god 
je jedan bio pozvan na jemek i drugi je tamo pristajao. 


VELIKA AVANTURA 


Voz im je krenuo upravo dok su vadili na blagajni karte. 

- Mogli smo da i ne vadimo karte. 

- Misliš da se džaba vozimo?! 

- Što ne bi? 

- Pa, bolan Avdija, to ti je krađa. A ukrasti je haram! 

- Koga kradeš? 

- Pa državu. A država smo i ja, i ti, i milijuni ljudi. Znaš li ti 
Osman-efendiju iz Visokog? On je jednom pozakasnio, kao ono 
mi sada, pa nije imao kad kupit bilet. A u vozu je bila tolika 


stiska da mu nije mogao kondukter prići. Čim je došao u Sarajevo, 
otišao je do biletarnice, kupio bilet do Visokog i izderao ga. 


- Boga mi, to je pravi musliman! 
- A ti stio krasti državu? 


Unišli su u bašču kafane "Livade", pred kojom se zaustavlja 
ilidžanski voz. Dok se lokomotiva otkopča i prijeđe na drugi 
kolosijek pa prikopča na isti voz, dotle i svijet posjeda u voz. 
Reda je bilo čekati četrdesetak minuta, pa su sjeli za sto. Naručili 
su "jednu u dvoje" i dok im je konobar donio džezvicu i dva 
fildžana, dovukao se do njih podnapit seljak i bez pitanja sjeo 
za sto. Izvadio je čuturu i ponudio ih. 


- Ostavi to! Mi ne pijemo. 


- A što ne pijete? 
- Što te se tiče? - odsjekao je šeh Meco kao sjekirom, a 
Tuturuza je, da stvar malo ublaži, rekao: 


- Što nam je haram. - Pa, da potvrdi ako seljak ne zna šta je 
haram, dodao: - Što je vjerom zabranjeno. 


- Duše mi, ja to ne razumijem - nadovezao je seljak. - A 
smijete jesti šljive? 

- Smijemo. 

- Sirove i sušene? 

- Ja! 

- Išljivdpitu, i ošaf, i bestilj? 

- Ja, i šljivopitu, i hošaf, i bestilj? 

- Pa što onda ne smijete rakiju kad je od iste šljive? 


Tuturuza, koji je bio zatečen pitanjem, nemoćno se okrenuo 
šeh-Meci da on odgovori. 


- Imaš li ti šćeri? 

- Imam, Bogu na hamanet. Imam, s oproštenjem, tri. 
- Pa jesi li ih ikad poljubio? 

-Jašta sam već poljubio, kad budu i ženske. 

- A jesi li ih uzimao na krilo, milovao? 


- Jesam, vala. Ko svoje dijete. Ama se nisam puno blaznio 
oko njih. Djeca se onda ubrezobraze. 


- Ljubio ih jesi, grlio ih jesi, a jesi li ikad radio s njima ono 
što u mraku radiš sa svojom ženom? 

- Bože sačuvaj! Gluho bilo i ćoravo! 

- E, eto ti, pa ne pitaj više! 

Voz je došao, a njih dvojica su uskočila gdje nije bilo navale 
svijeta - da ne bi morali razgovarati. Sjeli su bez plana gdje će 

izaći i kome će se svaliti na musafirluk. Izvadili su karte do Ilidže, 
a mogli su sjahati i prije. Svukud po Sarajevskom polju ima aga, 
a ima i begova, ima hodža i hadžija, trgovaca i zanatlija, pa gdje 
god sađu i kod koga god odsjednu, neće im niko vrata zatvoriti 
pred nosom, i svakome je drag razgovor i pjesma, a ko je dervišane, 
taj će se i posebno obradovati da se malo učini skupnog zikra. 


Dok je voz kloparao kroz Novo Sarajevo, Avdija je pitao šeha: 
- Hoćemo li saći na Dolac-Malti? 

- Nećemo. Ovdje su sami bezi, a sve je ovo haramom stečeno. 
- Otkud ti to znaš? 


- Otkud ne znam? Ako sam u pojati bio, nisam slamu griz'o. 
Sve je ovo bilo Topal-Osman-pašino. On je bio valija, bosanski 
vezir, ima sedamdeset i više godina. Nije on mogao halalom 
zaraditi pa ovoliku zemlju kupiti - pokazivao je šeh Meco okolne 
njive, vojna skladišta i vježbališta. - Pa kad je pošao iz Sarajeva, 
on zaprodavao a kupio Dedaga. I napravio dvorac, konake. 
Stoga se i zovu Dedagini konaci. A otkud jednom čovjeku tolike 
pare da kupi od drugoga ovliki dunjaluk? Primao on od turskih 
vlasti na hiljade dukata godišnje da drži vazda pod puškom pet 
stotina silahšora prema Crnoj Gori, a on ih držao i plaćao 
pedeset, a ostale pare sebi u džep. Pa kroz rupe na granici bez 
graničara upadali crnogorski hajduci i sjekli turske glave. Ito je 
haram-malom kupljeno, a ja neću na jemek ondje đe ti je haram 
jesti i ovna koliko i krmka. 


Voz je dalje kloparao i spremao se da stane na Alipašinu 
Mostu. 


- A ovdje? Hoćemo li u hadži-Mujage? 
- Nećemo. Ja nisam davno u njega bio, a sramota je često 
napadati. Njemu nije draga ni pjesma. A šta bi bilo s tobom? 


- Pa i meni je drago pametna čuti. 


- Jest vala! Slušaš, slušaš, pa kad progovoriš, kao tele kad 
ugazi u pitu. 

- Dobro, šehu. Ako nećemo u hadži-Mujage, što ne bismo u 
kulu na brijegu? 


- E, ne bismo. Jedan je od njih prodao Gazijinu uvakufljenu 
zemlju jednom kuferašu, a znaš li ti da ko prifati za vakufsko, 
prifatio je za Živu žeravicu. 

Malo je popošutio pa ona nastavi zakrenuvši se na klupi da 
mu je za leđima ostao brijeg na kojemu je bila stara, ali 
modernizirana kula, koja se pričinjala kao miješana nošnja 
ponekih čaršilija koji su nosili evropske cipele, azijske čakšire, 
pa opet evropski kaput i turski fes. 

- Najgori su oni ljudi koji se kibure. Ovaj sadašnji prvi je 
ostavio našu stranku i otišao u prdektere. Prema malim ljudima 
je strog, a prema višim od sebe previja se u pasu ko seoska 
snaša i čini im temčnna. Najgori su ljudi koji dođu na visok 
položaj pa kinje slabije, a boje se moćnijih. Ja neću u takvih za 
sofrom bismillu potegnuti. Volim u esnafije vrućom kukuruzom 
u totorotan umakati, nego u onakvih baklave jesti. 

- Lja sam ga pun. Kad ovo bi posljednje glasanje, ja krenuh 
niz Bistrik pa se svratih u Dženetića mehtef da vidim ko glasa. 
Sve trajvandžije, maltari, smetljari što hin je naćero načajnik da 
glasaju. Dvojica-trojica sjede za hastalom, bilježe ko dolazi, 
zapisuju ga u tefter. Pita mene onaj iza stola kako se zovem. Ja 
kažem, a on traži po tefteru dok me ne nađe. 


- Za koga glasaš? A ja kažem: Koliko ima lista? Ko su 
kandidati? On meni: Jedna je lista. Predsjednika vlade, generala 
Živkovića. A ja njemu: "S jednim se konjem ne ide na trku." Pa 
na vrata. 


Voz je dalje krenuo i začas se zaustavio. 

Na Stupu je bila stanica i samo jedan kolosijek. Dežurni je 
izašao u crvenoj kapi i sa zasukanom crvenom zastavicom u desnoj 
ruci. Zastava je bila omotana oko palice, a po boji se moglo 
naslućivati da je nekad bila crvena, ali je od mrljavih ruku tako 
nagaravljena da se osnovna boja gotovo sasvim izgubila. 

Deriščad su provirivala na prozor voza i pitala dežurnog 
kad će križanje, a on im psovao sve na kamaru, jer tu križanja 
nije moglo ni biti. 

- Hoćemo li ovdje sjahati? 

- Nećemo. Ovdje su bezi Fadilpašići. To su ti katmerli bezi. 
Baška su ti ovi bezi što su se spustili sa sela oko Rogatice u 
Sarajevo ili hercegovački bezi koji su se udali u Bosnu pa se 
naselili u ženinstvo. 

- Pa mogli bismo u Briješće u Hadžikapetanovića. 

- Bismo mogli, ama su oni još u žalosti otkako im kmeti 
ubiše oca. 


- Znam, znam. Bilo je ono odmah iza rata. Pa dosta je 
vremena prošlo otada. Zar oni još žale? 

- Ne bi valjalo da ne žale. Hojrati začas zaborave. U hojrata 
može biti i da zapjevaju, a nije im se, što 'no rijet, otac ili svekar 
ni ohladio u zemlji. 

Avdaga je otpuhivao i mislio: Mogli smo mi i tri-četiri dana 
provesti u kućama gdje smo se mogli svaliti. Ako on bude ovako 
probirao, ko zna koliko ćemo još propustiti prilika. 

- Hajde, šehu, spremaj se! Sad će Ilidža. Jeda nekoga na 
Ilidži nađemo. 

- Šta imam spremati? Kašika je u džepu, čakija u drugom. 

- Čuj, kašika u džepu! A što će ti kašika? Gdje god dođemo 
za sofru, bit će kašika. 


JI 


- Pa da vidiš da i ne bude. Jednom sam ja, otada ima i trideset 
godina, prispio na užinu u Pazarić. U jednog seljaka bila 
koševina, i od kuće donijeli užinu. I onoliko kašika koliko je 
kosaca. Nudili su i nene da uzmem kašiku, ali ja ne htjedoh. A 
bio sam gladan. Ali grehota bi bila da ja uzmem kašiku a da 
usfalit bude koscu. Bila je mandra pa sam mogao uzeti botu 
prstima i zgurati je u usta, ali sam se tad zakleo da neću od kuće 


nikad bez kašike. 


Polahko su okrenuli kroz park, pa kroz cvijetnjak i izašli na 
aleju. Rano je bilo pa je malo pacijenata bilo vani. U paviljonu 
je bilo sve isprevrtano kako su noćas ostavili muzičari, pa je 
čistačica mela podij i razmještala stolice i štendere. 

- Eh, Bože, Bože! Kad ovi ovdje zagude - naglas razmišlja 
Tuturuza - pa na jednu stranu ćemaneta, na drugu krnete, pa 
na treću bubanj i nakve tenećke, pa ono crno tandrkalo; niko ni 
s kim! Da uši začepiš! Nigdje ti nema saza ni ćemaneta ili, kad 
se ugode, oba zajedno. 

- Nama naše, njima njihovo! 

Nastavili su hod alejom. Poneki fijaker bi ih sustigao i 
prestigao, poneki mimoišao, a i neki zakasnjeli seljak s kljusetom 
koje je nosilo na samaru limene kante mlijeka. Svi su se obazirali 
za njima jer su bili mimo druge ljude. U Tuturuze je držak od 
saza stršio mimo glavu, a šeh Meco je imao visoku dervišku 
vunenu kapu oko koje je bio zamotan zelen turban, a, iako je 
ljeto bilo u jeku, odjeven je bio u debeli zeleni binjiš, raskopčan, 
ali ipak zimski. Uopće, u njega se ljetna odjeća nije razlikovala 
od zimske, a i obuća je uvijek bila jednaka. Štap kojim se 
odupirao bio je više kolac ili soha nego bastun. Iako su ga godine 
poklopile, nije se dao. Ako je bilo kako osjetio da je gledan, 
ispravljao se da djeluje kao delija. Nekad je samo pomišljao, a 
posljednjih godina bi rekao Tuturuzi: - Ne daj se! Ako i ne možeš 

biti junak, horozi se! Neka dušmani misle da si jak, kuvvetli! 
Da ih možeš, kad bi ti što krivo učinili, izdevetati. Bolje je da te 
se boje i da ti zavide, nego da te sažalijevaju... A kad dođe vakat 
da se ne možeš ni pričinjati a kamoli biti delija, a ti se povuci u 
kuću i ne izlazi. Možeš po mraku do mahalske džamije, a pred 
Begovu džamiju ćeš doći na komšijskim ramenima. 

Tuturuza se zamislio jer je primijetio da u posljednje vrijeme 
šeh navodi misli na smrt, ali, kad je pred njim bogata sofra, 
raspoloži se i začudno uživa u jelu i može ga utamaniti u velikim 
količinama. I ne naudi mu. Gdje god budu na konaku, zajedno 
spavaju, a nema ni hrkanja ni noćnog ustajanja poradi sebe. 
Miran je kao zdravo dijete kad se nadoji materine sise pred 
spavanje. 

Iako je bilo dosta kuća i s desne i s lijeve strane aleje, šeh ne 
htjede nigdje svratiti. I Tuturuza je znao koja je čija kuća i u 
kojoj je domaćin gostoljub, ali su ih sve mimoilazili. Iz ovih kuća 
su domaćini išli ujutro vozom u grad, gdje su bili trgovci, advokati 
i činovnici, a uvečer se vraćali kućama na večeru i san. Poneki su 
i akšamlučili. Šeh je osjećao da ovdje nema za njega mjesta, a 
kad nema za njega, nema ni za Avdagu koji je poslušno poredio 
sa šehom, pazeći da nikad korakom ne promakne mimo šeha. 


- Avdija! - prozbori šeh kad se izmakoše između kuća i kad 
osvoji širina, presječena samo drvoredom platana. 


- Lepe, šeho! 
- Eno one kuće desno. Mogli bismo ondje svratiti. 


- Ja vala ne bih! 


- Hm, dosad ti je bilo krivo što se nismo nigdje zaustavili, a 
sad nećeš kad ti preporučim da se uvratimo. 


- De, Boga ti, šeho, ne govori kad i sam znaš da ono nije 
mjesto za nas! 

- Pa što ne bi bilo? - šeh se uozbiljio kao da bi i pristao da se 
svrati. 


- Nema ondje ženska čeljadeta. Ko će ti šta skuhati? Od one 
kuće treba glavu okretati! Sahibija kuće latija s kojim, ačik- 
ašićare, hoda uz keh niz keh njegov dilber, svaki dan odjeven 
k'o na Bajram. Kuću mu iz temelja napravio. Pa mi da idemo 
tamo!? 

- Da se ne bojiš da će nam udariti na obraz? - šeh je još 
uvijek bio ozbiljan. 

- Džaba ti obraz, da nam ne udari na stražnjicu! 


Šeh zastade, zastenja, a onda prasnu u smijeh, ali samo na 
čas, 1 zanijemi produživši put. 

Sunce je sjalo po njivama, po Igmanu i po platanima uz 
cestu, ali je cesta bila kao tunel; tek ponegdje, gdje je grana na 
platani nedostajala, vidjela se srebrna krpa na cesti. - Jesi li se, 
šehu, umorio? 

- Malo. A nije daleko ni vrelo Bosne, pa ćemo se tamo 
odmoriti. 


Ukazala se voda, bistra, pećine od krša i pješčara iz kojih je 
voda izvirala, trava i drveće, šaša i alge iz dna korita, gdje su se 
sva ta vrela sastala, a ribe se gonjale i promicale jedna mimo 
drugu. 

- Eh, da nije čuvara, što bismo mogli nahvatati riba! - uzdisao 
je Tuturuza. 

- Šta ti je vrsnica zinula za ribom! Ja bih volio zapečenu 
tuku, a pod njom tirit od džigerice i želuca, pa makar i ne bilo 
iza nje baklave i kadaifa! 

- Zastri se da se ne pokaplješ! 


Sjeli su na rosnu travu i gledali vodu i drveće, nebo i pokoji 


I4 


pramen oblaka koji se kao raščupan pamuk kretao vedrim 
nebom, a sunce je prigrijavalo i godilo ovdje gdje je od vode i 
hlada srhnula koža, pogotovu oznojenu čovjeku. 

- Vidiš li ti, Avdija, ovaj dunjalučki džennet? Sve je ovo bilo 
Mašića. Pa kad je Švabo stio ovo okrenuti u parak, davao je 
sijedom Mašiću sve napalijun za metar, a on nije dao nipošto. 
Kažu da je rek'o indžilirima: "Ne dam, sve da mi populate 
napalijun do napalijuna, a nekamoli napalijun za metar. Ja hoću 
da ovo bude vazda tursko." - Popošutio je prenesavši se u 
prošlost. - Pa, vaj haluna, sad svačije! 

Zašutjeli su, a onda kao iza sna upita šeh: 

- Avdija! Koliko ti znaš pjesama? 

- Bogme ne znam. Kad bih rek'o: hiljadu, malo bi bilo, jer ih 
znam sigurno i Više, a da mi rekneš: reci mi ih stotinu, ne bih se 
možebit sjetio ni pet ih. S pjesmama je tako: počneš jednu pjevati, 
pa nisi je još ni dovršio, a na um pada ti druga, pa dok nju 
pjevaš, treća, i tako redom, a sve zavisi od društva. Kad pogledaš 
u nekoga poznata, naumpada ti pjesma koju on najvoli, a okreneš 
li se drugom, zapjevaćeš njegovu pjesmu... 

- Da si, bogdom, vaktile učio hifz, ne bi takog hafiza bilo 
nadaleko. 

- Eh, nije mi bilo suđeno. Zato sam sina dao u medresu pa 
uči hifz. 

- A priče ne znaš pričati? 

- Znam. Što ne bih znao? Neki dan sam sjedio u Mahmutage na 
ćefenku. Onaj njegov četvrti što uči za profesura čita iz novina naglas 
ocu, a bezbeli i ja čujem. Mahmutaga sluša i drijema, pa onda objesi 
glavu 1 poče hrkati. Istom mu se sin nasmija, a on se probudi. 

- Šta ono reče? - pita Mahmutaga. 


- Eh - kaže - ono tebe ne interesira pa si zaspao. 

- Deder, pročitaj to još jednom. 

- Hajde, Boga ti, ko je još vidio dvaput novine čitati. 

Mahmutaga ušutje, a meni ga i bi žao, pa mu ja rekoh šta 
mu je sin pročitao. Ja govorim, a sin mu gleda u novine, pa sve 
prstom ide od sature do sature, dok ne dovrših. 

- Fala ti - kaže mi Mahmutaga. 

- Kako ti to, Avdaga, zapamti odjednom? - pita me profesur. 


- Tako je u mene. Sve zapamtim objenne, ama ovo moderno 
sve i ne razumim. Na razumim, ali zapamtim... Kaže profesor: 
"Da mi te je, bogdom, u džep strpati kad ja polažem ispit pa da 
ti mjesto mene odgovaraš." 

- Vidim ja, ti nekad govoriš, a nisi to ti nego je neko drugi. 
Nekad govoriš ko čaršilije... A kad spomenu Mahmutagu, mogli 
bismo se njemu uvratiti. 

- Uh, daleko je Blažuj! Ima i ovdje aga. Ima i čaršilija, a ima 
i profesura. 

- A ko ima? Ima Sloboda, a danas je sigurno u Sarajevu. 
Srijeda, pa zar da prođe pazarni dan a da on ne promiješa kroz 
čaršiju? A što veliš za profesura, ja ti tamo neću. I on ti je lutija, 
samo što je on oženjen ženom a nije dilberom. A ženio se da mu 
se ne bi govorilo ono što jest. Na ženu tovari zlato i drago 
kamenje kao na katuru da ga ne bi ostavila... Da i ne govorimo 
o tome poganluku... Nego na noge pa da idemo u Blažuj! 


Obilazili su gornjom cestom iznad vrela pa se Tuturuza 
zastavi, a kad on stane i šeh stane. Zna da ima Avdaga nešto reći. 

-E? 

- Znaš, šehu, šta? Sad mi je najveća briga djecu nahraniti. 
Nekad mi se i san razbije od toga. A kad sam bio dijete, onda 
mi je drugo san razbijalo. 

- A šta? 
- Kako Miljacka vidi noću teći? 
I čudio sam se da ćeš nešto pametno reći. 


Krenuli su cestom sve ispod Igmana na raskršće. Obojica su 
mislila o ručku jer se doručak stresao u vozu od Ilidže i u 
pješačenju do raskršća. Okrenuli su leđa Sarajevu i zašli prema 
Zujevini koja je utanjila, jer ju je sunce gotovo svu popilo kako 
se otopio snijeg s Bjelašnice. 

Na jaliji je seljak držao konja za povodac ii tužio se seljacima 
koji su se okupili oko njega kako mu je konj prestao puštati 
vodu ima dva dana, pa kako je radio svašta šta mu je ko rekao, 
ama fajde nema. Bio je sav kao izvan sebe, jer nije šala izgubiti 
konja, a crknut će sigurno ako ne propiša. 


- Jesi li ga obvodio oko greba? - pitao je jedan. 


- Jesam, brate, razvalio plot oko harema pa ga uveo i 
ophodao s njim oko mezara, pa ništa. Pa sam ga dolje kod 
blažujske crkve uveo u njihovo groblje i ophodao, pa opet ništa. 


- A jesi li mu mećao uš u puzdru? 

- Vala to nisam. 

- E, eto, probaj, a to je bir-iladž. 

- Đe ću sad naći uš? 

- Ih, to mi je nekakva muka! Nije to dinar pa da ga ne možeš 
naći. 

Jedan je amidža zavukao ruku pod pazuho, prebirao nešto 
1 izvukao je pobjedonosno: 

- Evo, pa neće li Bog dati da... 


Seljak je dao povodac jednom besposlenjaku, a onda doratu 
uzeo puzdru u ruku i u zavraćen otvor stavio uš. Konj se 
propinjao, poskakivao, vrtio se ukrug, ali nije bilo fajde. 

Šeh Meco je kao mimohod rekao: 


- Udri ga po sapima kapom s kopiletove glave pa ne brini! 
Zaštrcaće k'o šadrvan. 


Seljak se obazrije po skupu i s glave najbližeg djeteta skide 
umašćen fes pa njim udari konja po leđima. 

- Ne udaraj njegovim fesom - vikao je jedan seljak. - Nije 
ovo dijete kopile. Ima vjenčane i oca i mater... 

Konj je poskočio, ispružio puzdru i započeo kvasiti oko sebe, 
da su se počeli oni što su stajali oko njega povlačiti jer su po njima 
prskale kapljice žutila koje je kiselinom štipalo nozdrve. Šeh je 
krenuo od grupe okrenuvši se samo uzgred seljaku koji je jamčio 
zakonitost djeteta, čijom je kapom obavio ritual iscjeljenja paripa: 

- Sve su ovo kopilad. Svi su oni bez Bismille pravljeni. 


I pošao je s Tuturuzom ostavivši zabezeknute seljake i 
obradovanog binjedžiju, koji se nije imao kad ni zahvaliti ni 
bilo čim šeh-Mecu nagraditi. 

- Ovdje sad ima, Avdaga, dosta aga i jedan beg. Sve je ovo 
bilo Alikadića pa je jedan dio po mirazu doš'o Alibegu Novi, a 
nešto je i kupnjom došlo u Krpine ruke. Samo što 'no riječ: Bolji 
čovjek Krpo nego Novo. 

- Šeh! Da je di tražiti hlada. 


- Treb'o bi ti malo ovog sunca metnuti u turšiju, u kavonos, 
za zime. 


Danas je šeh ustao na lijevu nogu - mislio je Avdaga. - Što 
god mu se rekne, bit će protivan. 


- Pa kako bi bilo da idemo Zujevini? Oko nje je slabo 
hladovine, osim ako se insan pokiseli u nju. Moglo bi se i sunčati 
i vodom se hladiti. 


- Hajde naprijed! Kad kiridžije natovare trgovačke robe na 

konje, onda naprijed proture magare, jer ono ne da da se brzo 
ide, kraći mu je korak, a konji su veliki junaci pa ne daju jedan 
drugome preda se. Nekad hoće i tovare skrhati otimajući se za 
prvo mjesto. 


- Fala ti, šehu, kad ti mene tako unaprijedi! 
- Bez zamjerke za magare. 


- Halalim šehu, i za ovo drugo i za sve što me budeš na 
ovom putovanju kitio. 


- Pametan si ti, moj Avdija. 


Išli su jedan za drugim po međama i puteljcima između njiva, 
s kojih je već požnjevena pšenica, a na kojima su kukuruzi izrasli 
za visinu konja i konjanika. 

Rječica je bila blizu, pred njima, a nisu je vidjeli jer su i na 
desnoj njenoj obali iste ovakve njive, a pri brdu kud prolazi voz 
negdje te negdje se vidjela kuća potleušica ili jednokatni čardak. 
Samo je nečiji bezbrižan smijeh, sličan pjevanju kumrikuše, 
kazivao da tu ima vesela muškog društva. A na nekoliko koraka 
bliže čuo se žubor Zujevine, razljevene i plitke, s pogdjekojim 
virom, u koji su zaranjala seljančad i vadila iz vrbova žilja u 
vodi ribe, natičući im škrge na prste da bi ih što više mogli izvaditi. 

- Evo nam, Boga mi, šeha - zavikao je mladi Novo ne bi li se 
i Krpo okrenuo. 


- A je li Avdaga s njim? - A zar može bubanj bez šipke? 


- Mašallah, šeh-efendija, mašallah, Avdaga, bujrumuz! 
Hodite ovamo! 


Obojica su zagazili u plitku vodu ne izuvajući se. Zujevina 
je tu bila razljevena i nije im nigdje dosezala do pola potkoljenice. 


- Skoriće vam se firale kad ih osušite. 


- Ne smeta. Majstor je s nama - dodade šeho. 

- Majstor je na tebdil-havi i ništa teže ne uzima u ruku od 
kašike kad se jede, a kad se svira i pjeva, terzijan je i lakši od 
kašike. - Tako je Tuturuza najavio najprije jelo, pa onda pjesmu. 

- Bujrum! Sjedi, šehu, na šilte, a ti Avdaga kraj prostrta! 

- A di ti je šilte? - pitao je Tuturuza. 

- Mi derviši i ne smijemo na mehko sjedati. Znaš kako se u 
SAvdiji? pjeva: 

Nemoj mebko sterati, 
nemoj tvrdo spavati... 

Mladi Osman-beg pitao je Krpu očima, šta će se s ručkom? 
Oni su malo prije nešto čalabrknuli, da bi se moglo akšamlučiti 
do zalaska sunca, a onda s roditeljima i ostalom čeljadi večerati, 
kad muškinje dođe večerašnjim vozom iz Sarajeva. 

- Ništa ti, Osman-beže, nemoj meni išaretiti - zamućivao je 
Krpo. - Mi smo maloprije ručali, a oni su dervišane. Znaju kako 
to bude. Derviši mogu i da ne jedu, a da se osjećaju siti. 

- Mi možemo i tri dana ne jesti pa da budemo siti. Ne znaš 
ti šta je dervišluk - ljutio se šeh Meco. 

- Avdaga, sad ćemo šalu nastranu, a vi nam recite, biste li da 
naručimo od kuće pitu ili mandru. Pitu bi trebalo čekati dva 
sahata, a mandra može biti i za po sahata gotova. 

- Može i mandra ručku, a neka bude pita večeri! - izdiktirao 
je šeh Meco. 

Krpo je pošao s Osman-begom nekoliko koraka i izvadio 
neki zamotuljak iz džepa: 

- Evo ti pa kupi kablicu kisela mlijeka, a pod kajmak ovo 
gurni da se ne vidi. Donesi od kuće kotlić, pogolemu ćasu 
kukuruzna brašna, malo soli, izmećaj masla i pet kašika. 


- Pa nas je četvero. 

- Nikad se ne zna kad građanin na meraji ruča koliko će mu 
se sejaka pridružiti. Najprije ti negdje s puta ili iza plota broji 
zalogaje, onda se k'o tokorse nakašlje, da bi ga pozvao i ponudio 
da sjedne za sofru, pa gdje ćeš ga pustiti da gleda. Zovneš ga i 
nahraniš. A ako nikog ne bude, sevab ti je kao da si još jedno 
čeljade nahranio. 


Osman-beg je otišao do kuće, Krpo se zabavio oko sabiranja 
suhadi što su je proljetne mutne vode nanijele i naplavile uz 
obalu. Namjestio je dva golema kamena i među njih naslagao 
suha granja, pa samo krehnuti šibicu i potpaliti. 

- Šta ima, šehu, u šeheru? 

- Pitaj kad dođe ono momče! Ne mogu ja dvaput isto 
govoriti, jer će i on bezbeli, kad sjedne kraj nas, pitati. 

- A hoćešli mi ti, Avdaga, reći kad je šeh danas ovako nakrivo 
nasađen. 

- Vallahi ćeš se i ti posejačiti ako još koji dan ostaneš ovdje. 
Jedan dan te nije bilo u šeheru pa odmah: šta ima novo? Šta bi 
bilo? Svijet ko svijet. Neko kupuje, neko prodaje, a najviše ih gleda 
one što prodaju i one što kupuju. A onih što kupuju manje je nego 
onih što prodaju. Neko prodaje u dućanu, neko na sokaku. Nekoga 
stid da sam prodaje pa odnese "na telala". Svašta se prodaje, moj 
efendija. Eto, jučer se svijet okupio u Saračima oko telala. Nije 
šala, na telalu insanska koža, pa šta hoćeš više? 


- Dobro je kad nije magareća - dočeka Krpo. 


- Ti, Boga mi, kao da si maloprije slušao šeha kako me časti 
- nasmija se Tuturuza. 

Šeh se spustio u vrbov hlad, a Tuturuza je skinuo fermen i anteriju 
i zavrnuo nogavice od čakšira, zasukao duge bezne gaće i izložio 
gole gnjate suncu. Iako je planinska rječica, dok se dokotrlja preko 
stotinjak plićaka, umlači se pa se kupač osjeća kao da je doma u 

teknetu ugrijane vode. Ali gdje je voda padala s nekog benta u korito 
ili ispod mlinskog žlijeba bivala je hladnija i moglo se naći u noj i 
potočne pastrve, koju su vješte dječje ruke hvatale u škrapama zidova 
ili u žilju jeha i vrba. Tako je Krpo tražio ribe, a uhvatio vodenu 
zmiju, pa je u strahu zavitlao preko rijeke i, što od studeni vode, što 
s neugodna osjećaja od dodira studene zmije, izašao iz hlada na sunce 
i čučnuo u baru ustajale i suncem ugrijane vode u rukavcu Zujevine. 

- Je li, Avdija, išta od jučer koptisalo u Sarajevu? - pitao je 
Tuturuzu. 

- Ništa vala otkako smo se jučer rastali. Ako šta danas bude 
bilo, donijeće nam haber Edib. 


- Što će se začuditi kad te ugleda ovdje! 


- Kažu: oni škutori iz Hercegovine što puno jedu puru reknu: 
ručku puru i užini puru. Kad se uželimo, i večeri je napravimo. 
Tako ja i moj dućanski komšija Edib gledamo se povazdan, pa 
ako ujutro ja zakasnim, on odmah pita komšije: Što nam nema 
ovo Avdije? A ako njega nema na vakat, meni pusto u čaršiji pa 
odmah pitam: Šta je ovo? Što nam nema Edib-age? 

- Ako bude danas dobar pazar, morebit će on na Hiseta u 
ćerhanu. 

- Ja, neuzubillah! 

- Evo nam Osman-bega. Hajder, Avdaga, malo prema njemu. 
Prihvati mu teret. 

Tuturuza je dohvatio od Nove nosivo, a Krpo je zahvatio 
vode u kotao sasred Zujevine. Plamen bez dima je obuhvatio 
kotao i začas je prostrujila voda, a kad je provrela, sasuo je 
Krpo kukuruzno mlivo i po njemu potrusio kašiku soli. 

Svi su se osim šeha našli u poslu oko mandre. Samo je šeh 
gunđao: - Mandre imam i doma. Da je barem čimbur na prženu 
mesu kad se ne okreće ražanj. 

Ćoravi Sakib iz Miševića tapao je u poderanim opancima 
kraj Zujevine gledajući jednim okom gdje je najplića. 

- Malo naviše, Sakibe - vikao mu je Krpo. - Ovuda je duboka. 

- Što ga goniš naviše kad je gore dublja? 

- Neće li zagaziti do vrata da se okupa. Bogzna otkad mu 
koža nije vidjela vodu. Smrdi k'o jazavac. 

- Grehota ti je. Garib je ono bez igdje ikoga i bez igdje ičega. 

Tuturuza je pošao prema Sakibu i preveo ga preko Zujevine. 


Pozdravio ih je selamom i htio poći puteljkom prema Blažuju 
kad ga Osman-beg zaustavi: 


- Sjedi pa ćemo ručati! 

- Fala ti, jeo sam. 

- Znam da si jeo, ali nisi danas ručao. 

- Ne mora se svaki dan ni ručati. 

Zgledali su se i zaustavili ga. 

- Još samo časak pa ćemo miješati. 

Odlili su suvišnu židinu i umiješali mandru pa je istresli na 
sahan širokoga pervaza. Začas je zacvrkalo mlado maslo na 


tavi i zamašćena mandra. Natrveno je na dimu sušenog sira i 
posuto po mandri. 


- Ohoho! Pade snijeg po mandri kao sir po Bjelašnici! 

- Hoćeš li, Avdaga, politi kiselim mlijekom? 

- Volio bih slatkim kajmakom. 

- Može to i poslije kad očistimo snijeg. 

Nabacivali su se zagonetkama, a šeh Meco se zalagao 
masnom i ubijeljenom mandrom kao da je baklava. 


- E baš se na havi uslast jede - progovorio je šeh Meco između 
dva zalogaja. 

- Vala, šeho, nije mahane ni tebi, a ni meni, i kad u sobi 
jedemo - dodao je Tuturuza. 

- Deder, kusni iz kablice kisela mlijeka - nutkao je Krpo 
Tuturuzu. 

Tuturuza je zagrabio drvenom kašikom kajmak s mlijeka, 
ali je kašika zašla malo i u dubinu i iznijela kajmakom zamotano 
zubalo koje je Tuturuza oblimice gurnuo u usta. 

- Uh, uh - počeo se daviti, a Krpo ga udarao šakom u zatiok 
dok mu ne izletje zubalo koje se kesilo. 

- Uh, dušmanu, šta uradi od mene? 

- Ma nisam ja - pravdao se Krpo. - Pa znaš da se nisam 
nikud odavde maknuo. 

- Ah, ah. Ovo je tvoje maslo. Otkud ti ovo? 

- Sve on mene jednako pita - obrati se Krpo, dok su teferičlije 
stale i zgledale se, a ćor-Sakib polahko žvakao. Krpo je s vrha 
kablice izbacio kašiku-dvije mlijeka i sam počeo kusati: 

- Hajde, ljudi, bujrum. Ne ustručavajte se! Niste kod kuće. 

Ćor-Sakib je jeo s uživanjem, iako mu je mandra bila 
svagdašnji ručak, samo što nije nikad ovako začinjen. 

Svi su već odložili kašike, a Sakib je, jednim jedinim zubom, 
gornjim desnim očnjakom, ubadao u mekahnu mandru i s 
lahkoćom proždirao masne zalogaje. Zastao je. Ili se postidio 
što je posljednji prestao jesti ili se zaista najeo, samo mu se činilo 
da je grehota ostaviti ili baciti ostatak jela. 

- Osevabili smo se - mislio je Osman-beg - što smo ponijeli 
kašiku više i što smo ga zovnuli. 

A kad se ispraznio sahan, nastavila se priča o mandri, koju 
je Tuturuza znalački priredio. 


- Samo da ne bi onih zuba! 

- A šta uradi od njih? 

- Odnijela ih je Zujevina, s kajmakom zajedno. 

Šeh Meco je sklopio kapke i oduškivao, a Krpo je pitao 
Sakiba koga ima u kući, šta radi, čime se bavi. 

- Imam po duluma zemlje, pa polu posijem bijelim žitom, a 
drugu polu kukuruzom. A odavno sam udovac, ima belkim 
petnaest godina, a djece nisam nikad ni imao. 


- Pa ko ti uzore, ko uskopa? 


- Kako kad i kako ko. Ama dobri su ljudi. Kad sebi uzoru i 
posiju nekad neko i meni uzore i posije, a ja, ako šta bude, 
poženjem i omlatim. 

- Bogme si ti onda baš garib, više gladan nego sit. 

- Pa i nisam. Sad ću ja vama ispričat što sam jedne godine 
ozidao! Kupim ja na pazaru jednu kvočku i nasadim, s oproštenjem, 
dvanestero jaja. Bog dadne pa se izleže jedanestero pilića. Hele još 
jedno pojede mačka iz komšiluka, a ja podgojim desetero. Narasli 
pilići, sve kokice, u svakoj ima više od pokć mesa, te ih ja ponesen 
na pazar, te nosaj, hodaj, prodam ti ja one kokice po četiri dinara. 
Nije šala: u mene četerest dinara. Hodam ja po pazaru, a u jednom 
kraju se okreće ražanj. Sa strane se ražario drveni ćumur, a pod 
ražnjem zemljana crepulja, pa u nju kaplje mast iz janjca, a Bože 
moj, miriše k'o ružica. Dere se onaj čovo: - Navali, narode! Dva 
dinara ćasa kapnice! - Te ti ja kupim za dinar šenišni hljeb, a za 
dva onu ćasu kapnice, te tu čučnem i počnem se hraniti. Bogme, 
na kraju, potarem hljebom onu ćasu - nije mu je trebalo prati. Eh 
moja braćo, što sam ti oteferičio, što sam se najeo, a sve mi se čini 
da mi je to bilo prvi put u životu, da mi nije više moglo u dušu. 
Vala, neću slagati, bilo je to i prvi i posljednji put u životu... 

Pa da popravi sebe što je zaboravio sadašnji ručak, odmah 
nastavi: 


25 


-T ovo, danas, je mašallah! Lijepo što može biti, ama ono na 
pazaru, eh! 


- Baš mi građani ne znamo kako se živi na selu! - mislio je 
Tuturuza koji je također imao gustih dana u životu, ali nikada 
tako pasjeg života kao ćor-Sakib, koji vjerovatno ima i 
sedamdeset godina, a da se jednom najeo u životu. I da se bar 
čega najeo! Prebirao je u mislima svadbe, teferiče, sunnete, 
mevlude, iftare... na kojima se izmijeni po desetak i više jela, pa 
i na sijelima se iznese suha mesa, sudžuke, pršuta, pogače, 
pekmeza, vatrenih ili pečenih krompira, takiša iz turšije, rasola, 
a ovaj garib i nije imao iza čega piti rasol ili turšiju. Možda mu 
je kada neko i donio rasola, a on ga trošio kao smok da ga ne 


davi suhi hljeb. 


Raznježen dohvatio je čakšire koje je skinuo i ostavio u hlad 
pa iz džepa izvadio jednu desetaču od dvije koje je ponio da se 
ima čime vratiti kući ako bude slaba žetva u gostima. Da ne bi 
ko drugi opazio, smotao ju je i tutnuo Sakibu u ruku. Šapnuo 
mu je: Neka ti se nađe. 

Ćor-Sakib je zaustio zahvalu, a Tuturuza mu je dao znak 
stavivši uspravljen prst pred usta. 

- Vjere ti, Sakibe, ispričaj nam ono o Šogolju kad si mu 
kutarisao ženu iz Zujevine. 

- Ama nemam šta pričati, a Vi to svi znate. 

- Ne znamo, ne znamo - upadali su u riječ svi osim Krpe. 

- E ovako je bilo. Ahmetaga Šogolj je isprtljavao u Binježevo, 
kako je i red o Jurjevu, a sprtljavao o Kasumu. Hele, Omer 
Masnopita otiš'o u Sarajevo s volovskim kolima te u kola 
natovario dušeke, jorgane, jastuke, ćilime, a u sepete bakreno 
suđe. Nasred kola namjestio aginici sjedalo, te podranio iz 
Sarajeva, pa hajd, hajd, te kraj Dedaginih konaka, pa kroz Velika 

drveta, Alipašin Most, pa preko Stupa i ovuda kroz Blažuj, pa 
do pred Binježevo. Bilo je negdi oko ićindije, te Omer potjera 
kola Zujevini da volove napoji. Ko vazdan vukli pa ožednili. 
Hele, volovi pili, pa sve malo-pomalo dublje gazili u vodu. Ja se 
baš zadesio tu u blizini, sadio luk u age Šolbata. Istom ti se 
jedan vo spotače, zar na utociljani kamen, pa poteže kola. 
Prevrnu se sve jedno po drugom, a kola po svemu. Aginica 
najnadnu. Krivi se Omer ko ubodenik: "Aman, Sakibe, 
upomoć!" Potekoh ja, moj br'te, k'o ondašnja mladost! 
Spopadoh kola i ispravih ih, pa onda aginicu dignem u naramak 
i iznesem je na obalu. Iza toga ostalu prtljagu te Ahmetaginoj 
kuli. Aginica se bila bajilisala, jedva do sebe došla. Djece sitne 
nije imala, te neka cura iz komšiluka naloži vatru, raspremi je i 
osuši, i ona se presvukla, a onda se roba razastrla po avliji. 


Nejse. To se sve sretno svršilo, meni drago da sam ženu 
kutarisao, a bila se zabogmila. Ahmetage nema. Ne dolazi 
nikako. On u Sarajevu, a žena mu na selu. Ja sve k'o čekam kad 
će Ahmetaga doći da me pofali, da mi se zafali što sam mu 
hanumu spasio, a njega nema. Prošla tri-četiri dana, njega nejma. 
Došla srijeda, te ja u Sarajevo. Niti imam šta na pazaru prodati, 
niti imam para da šta kupim, ali, eto, kako bi došla srijeda da se 
ne ode na pazar. Ine idem ja na Baščaršiju nego pravo Ahmetagi 
na dućan. Nazvah selam, a on ga primi, ali se i ne pomače. Ja 
bih kao i da mu napomenem da sam ja onaj čovjek koji mu je 
spasio ženu iz rijeke, a on, čini mi se, i zna da sam to ja uradio, 
ali ne počinje razgovor. 

- Ahmetaga, bezbeli si uzeo haber šta ti se desilo s hanumom? 

- Pa šta, šta je bilo? Ništa ja ne znam. 

- Ma, nemere bit. Zar nisi čuo kako su volovi zagazili u 
Zujevinu da se napoje i kako su zašli u dubinu, pa se kola 
prevrnula i sva roba i kola povrh hanume. 

- Pa? 
- Pa Omer me zovnu s njive, a ja sadio luk u age Šolbata, pa 


ostavih pos'o te zagazim u vodu i izgulim aginicu ispod kola i 
iznesem je na obalu. 


Šuti Ahmetaga, šuti jedan vakat, a onda planu na me: 
- A ko je tebi dozvolio da diraš moju ženu? 
- Pa da je nisam dofatio i izvukao je na suho utopila bi se. 


- Pa? Boje bi bilo da se i utopila nego da je tuđin dofati... - A 
onda malo popošutje, pa ko da sam sebi govori: Četeres' godina 
ja čekam da se Božiji nasib izvrši, a ti ga obatališ?... Ahmetaga 
se sve pomiče na ćefenku, drži u rukama gvozdeni aršin, a ja 
put pod noge, pa velim u sebi: E, svakakvih tabijasuza ima 
pod kapom nebeskom, a ovakvog tersa nisam nikad ni čuo ni 
vidio... I tako, bi nasib Božji da on ode prije nje... Nego, moje 
age i efendije! Vi meni musdadu. Ja bih krenuo. 

- Kako god hoćeš. Alahimanet. 


Ustao je i krenuo prema štaciji. Pratili su ga pogledom kako 
zamiče između njiva. 

- Ne znaš ide li na tri noge ili su ono tri štapa - pomislio je 
naglas Osman-beg. 

- Bolje mu je i onako nego da hoda k'o hadži-Balvan na 
dvije noge kao na dvije visočke stupe. Kad hoda preko džamije 
sve pod njima škripe podnice. 

- I jedan i drugi će u zemlju, samo što će od hadži-Balvana 
biti zalogaj i crvu i mravu, a od ćor-Sakiba nikom ništa. 

- Samo će ga komšije lakše donijeti do groblja nego hadži- 
Balvana. 

- Hajde, Boga vam, šta ste uzeli sad govoriti o smrti i crvima 
- upao je Krpo u razgovor. On nije bio ni najstariji ni najmlađi, ali 

je već odavno patio od čira na želucu, a danas je, ni sam ne znajući 
zašto, jeo obilno, i to kukuruzno brašno. Pomalo se i pribojavao 
smrti, pa je zaželio pjesme i smijeha, a Tuturuza kao da je namirisao 
šta mu treba, dohvatio je iz torbe saz i počeo ga duzeniti. A kad 
ga je naduzenio zasvirao je "bosanski početak", bez riječi, jer to 
je u stvari i bila uvertira, pa izvodila se na sazu, ćemanetu, 
harmonici ili krneti. Slušali su je gotovo pobožno, pa ni šeh Meco 
se nije sablažnjavao. Šćućurio se uz vrbu, pokrio se binjišem i 
preko glave, ali kroz rukav sejrio društvo i slušao. Nije ni on bio 
drvena srca, a drag mu je bio Tuturuza što nikad ne pije i ne 
bezobraza se. Ne pije, ali pjeva o piću jer ima i takvih pjesama. 
Pjevao im je o agama Sarajlijama kako piju na Ilidži pokraj rijeke 
Željeznice. Pjesma i nije imala osobita sadržaja, osim što se u njoj 
spominju dvadeset 1 četiri sarajevske porodice, od kojih su neke 
sasvim izumrle, neke otančale do jadna jada, a žive samo nekolike 
koje su imale bogate posjede i školovala im se djeca. 

- Ima li, Avdaga, kakva pjesma o jelu? O piću ih ima koliko 
hoćeš. O piću pjevaju i koji nisu nikad pili. 

- Bezbeli da ima i o jelu. Zar nisi nikad čuo: Kad se ženi 
pirinč-pilav, bošaf-agin sin, iuzima balva-pitu, baklavinu šćer... 

I nastavio je redati jela na čiji spomen je voda procurila iza 
zuba i niz donju usnu. 


Meco je smaknuo binjiš s glave kad se počelo govoriti i pjevati 
o jelu. 

- Šehu, hoćeš li mi pravo reći - pitao ga je Krpo. - Ili voliš 
malo hrane, ama lijepe, ili dosta, pa makar bila i glotnija, samo 
da napuni želudac? 

- Ja najvolim polijepo ko za hastć i podosta ko za zdrava. 
Ali više 1 od jela i od pitja volim čuti lijepu riječ. Volim sjediti di 
se lijepo i pametno govori, a ni šala mi nije mrska. 

Davno je prošla polovica popodneva. Trebalo je dati na 
znanje šehu gdje će večeras biti musafir i nahaberiti ukućanima 
o gostu da se pobrinu o večeri. 


- Šehu, reci nam ovdje sada, kome si zanijetio: ili sijedom 
Krpi, ili Alibegu Novi ili Alikadićima. 

- Nisam ja sam. Pitaj i Avdiju! 

- Je li de, Avdija, ti ćeš reći šta i šeho rekne. 

- Neću poreći. 

- E, ja bih večeras sijedom Mahmutagi, a sutra Alibegu, a 
preksutra bismo mogli Alikadićima. Da nikome nč kriva. 


Osman-beg je pokupio suđe i zamaknuo u kukuruze. 


Seoske cure su se prikradale da vide ko je to došao i da čuju 
pjesme, ali im Meco nije dao da osejre. Ustao je i rekao društvu 


Mlađi Krpo, u kojega za razliku od oca mu, sijedog Krpe, 
nije imalo šta osijediti na glavi, još bi se sunčao i oklijevao je da 
krene. Polahko se oblačio, a Tuturuza se odmakao u kukuruze 
da tuđu njivu nagnoji, jer je mislio da treba napraviti mjesta i 
za večeru. Bio je uvjeren da će biti kvalitetna večera, jer su se tri 
činovničke plaće slijevale u kuću, a i u dućanu se nešto 
zarađivalo, iako je Krpin zanat izumirao, jer su i seljaci prelazili 
na građansku nošnju. Ali Krpi je dućan trebao da ima mjesto u 
čaršiji. Pojedinci su dolazili, sjedali s Mahmutagom ili Edibom 
na ćefenak, neko pazarivao, neko došao na razgovor, okolne 
zanatlije i trgovci ostavljali su usmene poruke pojedincima koji 
tuda navraćaju. 

Krpo je natočio testiju kiseljaka pa su krenuli kući. U bašči 
su kukuruzi sakrivali čitavo prizemlje, a iznad zelenila se 
rasprostranio prvi kat, s divhanom i odajama s obje strane. Krov 
s otruhlim daskama je propuštao kišu pa je ponegdje iskrpljen 

komadima lima od tenećke. Na prozorima su bili mušepci da se 
izvana ne bi moglo vidjeti ko unutra sjedi. 

Na divhani je sjedio Mahmutaga i sejrio okolinu. Ispod bašče 
bila je željeznička pruga, uskotračna, ali prometna, pa se sijedi 
zabavljao brojeći vagone teretnih vozova i rijetkih putničkih, u 
kojima su treća i četvrta klasa bile natrpane, a druga i prva 
poluprazne, pa je odmjeravao vrijeme njihovim tačnim 
prolaskom. Nije morao gledati na sat. A malo dalje cestom 
prolazili su pješaci koji nisu žalili nogu, a žalili su što nemaju 
para da i oni brže dođu na odredište. Prolazila su cestom i tri 
autobusa u dvadeset i četiri sata u Kiseljak, Fojnicu, i Kreševo i 
vraćali se isti dan, pa je Mahmutaga sam sebi govorio: - Nadig'o 
se svijet pa samo mitoklasa, tamo-amo. 

Za rijetkim autobusima i još rjeđim autima, pa i zaprežnim 
kolima dizala se prašina pa, kad nije bilo kiše, sve je što raste iz 
zemlje oko ceste bilo sivo. Krave su pasle po jarcima oko ceste, 
a djeca su s kantama kupila kravlju balegu i konjsku fuškiju i 
napunjene nosila na svoje njive. 

- Mahmutaga, jesi li kod kuće? 

- Bujrum, šehu, bujrum, Avdaga! - vikao je s prozora. 

Izuli su se pred basamacima i izašli na divhanu, a domaćin 
ih je dočekao stojeći. 

- Đela, mašalla, bujrum, dobro mi došli. 

- I mi tebe bolje našli. 

Gosti su sjeli na minder pa je onda i domaćin sjeo. 

- Eh, kad ste pošli iz Sarajeva? 

- Jutros iza sabaha, iz džamije. 

- A di si saz ostavio dok si klanjao? 

- U bevaba u odaji. 


- Eeeh, počele su i čalgije ulaziti u harem! 


ZI 


- Eno Pišurma povazdan s tamburom u haremu Begove 
džamije, a na njemu starinska nošnja. Rekao bi ko: nekakav 
bep! Čibučina mu u zubima. Mami strance da dođu u Slinića 
magazu, ne bi ki pazarili koju antiku. 

- Sve danas za dinar! Moglo bi se za najveći broj ljudi reći 
"Dinuhum - dinaruhum". 

Oćutjela se sjecavna tahta iz mutvaka. 

Ako se ne budu mačke vrzale oko kuće, neće biti mesna 
večera?" - u jedan mah su pomislili i šeh Meco 1 Tuturuza. 

- Pa je li ti neobično bez čaršije? 

- Neobičnije mi je bez džamije. Ama, eto, u petak ću, inšallah, 
doći na džumu, pa opet na konak ovamo? 

- A imaš li s kim posijeliti, osim s kućnom čeljadi? 

- Pa imam. Dođu mi Nove 1 Alikadići, a i ja ponekad odem 
njima. Ama ja volim da se meni dođe nego da je idem. Uvečer 
slabo vidim na izvanu, osim kad je mjesečina. 

- Bezbeli bude razgovora, a i mladež prodžumbusa? 

- A mladež k'o mladež! A i mi smo nekad bili mladi... 
Posijelimo do jacije, klanjamo džematile, pa svak svojoj kući, u 
svoj jatak. 

- Još kad insan ne liježe sam u jatak - u po glasa misli 
Tuturuza, ali ga Meco zasrami: 

- Herif jedan! Istom ti je večeras prva noć bez svoga halala, 
a već uzdišeš za njom. 

- A šta ću, moj šehu, kad mi je draga? 

Mahmutaga se zacenuo od smijeha. On je odavno udovac. 
Još dok je bio u snazi obudovio je, ali se nije htio ženiti da ne 
ucvili djecu. Naslušao se dosta priča o maćehama pa se bojao 
da se ne namjeri na akrepa. 

- Znaju li u selu da ste došli? Je li vas ko vidio? 

- Zna, babo, Osman-beg. On će već razglasiti po našim 
kućama. 

- Eh, neka, neka. Posijelićemo do jacije, klanjati pa leći. 

- Boga mi, ti babo, misliš da će sve završiti do jacije. Može 
tevhid i zikir, ama mladež hoće malo i čalgije. 


- Jes, jes. A kad se zasvira i zapjeva, insanu se izgubi pamet 
pa ne zna ni gdje je, ni kako je, ni kako vrijeme proleti, a istom 
zora opuči, a on misli da je noć jako nastala. 


- Može se i u danu zaspati. Čovjek dođe malo na selo da 
pusti mozak na pašu, da se ne brine hoće li dućan na vakat 
otvoriti, da neće u kancelariju zakasniti, ako je činovnik. 


- Dobro, dobro. Svakako je u ovom vaktu pametnije pile od 
kokoši. 

Da bi se zagladilo malo prepucavanje između oca i sina, 
upade Tuturuza: 

- Hoćemo li se spremati za akšama? 


- Hoćemo. Da se poslije ne pometamo kad bude vrijeme 
večere - rekao je šeho. 


- A zar ćemo večerati? - pitao ga je Tuturuza. 
- Ta nismo davno ni ručali. 
- Današnji ručak je samo salata za večeru - tvrdio je šeho pazar. 


- Volio bih te odijevati nego hraniti, kad kažeš za onakav 
ručak da je salata. 


- Ko ne jede mesa ne vidi nebesa. 
- Ko sve potroši na zahiru popeće mu se guzica za vrat. 


Gosti su se svađali, ali ne bi se znalo je li to ozbiljno ili šala, 
dok su se domaćini smijali do suza. 

Sašli su u prizemlje da uzmu abdest, a iz mutvaka je dopirao 
miris bureka i ucvrkana mladog masla. 


- Jesam li ti rekao da je ovo hanedanska kuća? 


- Ništa ti, šehu, nisi meni govorio. A ja znam ovu kuću otkad 
sihodim u čaršiju i otkad sam Mahmutagin dućanski komšija. Ovo 
je aginska i gospodska kuća. I esnafska i činovnička. Nije to šala! 


Svakom je drago da mu se pomalo laska, da mu se familija 
hvali, pa je Mahmutaga unišao u mutvak i naredio da se začas 
skuha još i razvaruša. 


Dok su se svi izredali s uzimanjem abdesta, izašli su na 
divhanu, gdje su već poredane postekije i zapaljena lampa. 
Klanjali su džematile akšam, proučili dovu, a onda je mlađi 
Krpo prostro sofra-bošču i po njoj siniju. 

- Mogli smo pričekati Ediba ili profesura - rekao je Tuturuza 
tek da nešto rekne. 


- Jok. Edib će bezbeli nešto kasnije, dok zatvori dućan. 
Profesur će biti u kući da se ne bi hrsuz uvalio, a Bešir i jest" u 
Bileći, đe vojsku služi. Profesur s akšamom dolazi kući - hvalio 
ga je otac, a najstariji brat je znao da će profesor, po svoj prilici, 
u ćerhanu, jer se navikao na "cure", a neće da se veže s jednom. 

Sjelo se po podu za nisku siniju. Pogača zamiješena kiseljakom 
mirisala je i pušila se od vreline. Čorba je također bila vrela i svi 
su kusali iz jedne zdjele, ali drvene kašike su imale prednost da se 
njima moglo više zahvatiti i da se čovjek ne oprži. Šutke se jelo da 
se ne dangubi besposlenim govorom. Čak i Mahmutaga, koji je 
bio bezub, mogao je žvakati mekahan burek s isjecanim mesom, 
a i razvaruša se takoreći sama sklizala niz jednjak. Na kraju je bio 
pirinč-pilav i kiselo mlijeko, pa je šeh Meco podigao ruke da 
blagoslovi jelo i domaćina koji ih je ugostio. 


Dok se dignula sofra i pomele mrve, počeli su dolaziti gosti, 

sijeldžije. Ispitali su se s pridošlicama iz Sarajeva za zdravlje i 
šta ima u čaršiji? Je li Sarajevo đi je i prije bilo? 

Polahko se srkala kahva. Neko je stavljao kocku šećera u 
findžan kahve, neko je pomalo zamočio kocku u kahvu i griskao, 
a ko je pušio taj je zašećerio kahvu da bi mogao jednom rukom 
prisloniti findžan ustima, a drugom cigaretu usnama. 


Tuturuza je ispričao najnoviju hridsku dogodovštinu. Slinić 
koji je kad je, ozgodnio i postao čaršijski prvak, promijenio 
prezime, oćutio je neku večer nekakvo orgecanje u magazi pod 
kućom. Pomislio je na hrsuza pa je uzdigao svu kućnu čeljad na 
noge da ga hvataju. I komšije su opkolile kuću i poredale se 
pred magazna vrata. Slinić je nagovarao hrsuza da izađe, da se 
ne boji, neće mu ništa biti. "Izađi slobodno! Neću te prijaviti 
policiji!" Štropot bakrenog suđa nije prestajao, ali hrsuz nije 
htio napolje. Da ga ohrabri, Slinić ga je nagovarao da se ne 
stidi. "Slobodno ti izađi! I ja sam pod mladost bio takav!" 
Odškrinuo je magazna vrata. Najednom se nešto u magazi skrha, 
a na vrata jurne pas, krupan kao tele, i pobjegne između svijeta. 
Sve bi dobro bilo da nije bilo tuđeg svijeta, iz komšiluka. I tako 
se proču priča i sađe odmah ujutro do Baščaršije, pa Slinić ne 
može s mirom među svijet. 

Mahmutaga, dobričak i mehak čovjek, zacenuo se od 
smijeha. Sve ga suze oblile. Jedva je progovorio: 


- Bolji ti je dram smijeha, nego tovar suza. 

Tuturuza je malo promućkao u glavi, a onda hrabro 
progovorio, makar se malo i pribojavao da protuslovi uglednom 
čaršijskom starcu, posljednjem ćehaji abadžijskog esnafa: 

- Ijedna suza može nekad vrijediti više od tovara zlata. 

- A oklen ti to znaš? - oglasio se prijekorno šeh Meco. 


- Ako baš hoćete da znate, da vam ispričam. 

- Tamam! - pristade Mahmutaga. 


Ženskadija koja se spremala čuti neku pjesmu iznenadila se 
kad se Tuturuza podiže na koljena i poče, upravo kao kakav 
hodža sa ćursa, pričati priču koju niko od njih nije bio čuo. 

U Bagdadu, u glavnoj džamiji Azamiji, pred džumu bilo je 
puno svijeta, ali vaiz nije došao. Svijet se osvrtao neće li ga opaziti 
kako ulazi na glavna vrata, da ustane ispred njega na noge, da se 
razmakne i napravi mu prolaz do ćursa. Ali, nije ga bilo. Bilo je još 
uleme, ali njega nije bilo, a nije svakom dano da vazi. Je li bilo 
tako udešeno da on taj dan ne dođe pa da se zamoli učeni šejh 
Musaddik iz Kufe, koji je tih dana boravio u Bagdadu i upravo 
bio u Azamiji, da on taj dan vazi, jer je bio nadaleko znan kao 
učenjak i vaiz, ne znam. Kako ne bi stalnog vaiza, nekoliko hodža 
zamoli šejha Musaddika da im on toga dana provazi. On se malo 
nećkao, ali ga zamoliše da im barem ispriča o čemu se u posljednje 
vrijeme priča u Kufi. Napokon pristade i pope se na ćurs. 

Svi su u nj uperili oči, a slijepi, i takvih na istoku ima uvijek 
dosta, pomalo su zakrenuli glavu ustranu da im uho na koje 
bolje čuju bude okrenuto prema ćursu. 


Šejh Musaddik se pomolio Bogu onom dovom kojom se 
Musa pejgamber obratio Bogu da mu rasprostrani prsa i odriješi 
čvor s jezika, a onda prešao na začudnu priču o događaju koji 
se nedavno zbio u Kufi, gdje se naširoko prepričavao. 

U Kufi je bio jedan trgovac vrlo bogat, koji je pošteno 
trgovao, lijepo zarađivao, ugledao sirotinju, davao robu i na 
veresiju, pozajmljivao i gotovinu bez kamata, a svijet mu se 
pošteno oduživao i nikad ga niko nije zakinuo, a ni on nikoga. 
Jednom trgovcu iz Basre dao je na veresiju dosta skupocjene 
robe i u tome je i umro, a da nije obavijestio ni sina koji je uza 
nj radio i naslijedio ga. 

I taj njegov sin je trgovao, radio, stanovao u očinskoj kući, 
imao ženu i djecu i dobro živio. Jedno vrijeme je trgovina 
napredovala, a on, kao otac mu, dijelio, kupovao, zajmao i 
posuđivao drugima, neki vraćali posuđeno i oduživali se, a neki 
ga, namjerno ili slučajno, zakidali pa se u dugu zemanu desilo 
da je spao na najtanje grane. Čak mu se trgovina potpuno 
ispraznila, kuća ogoljela, pa je došlo vrijeme da nije mogao sebe 
i svoju kućnu čeljad ni prehraniti. 

Smišljao šta da uradi pa odluči prodati kuću ne bi li se time 
neko vrijeme izdržavao, pa jeda jednom krene posao naprijed. 
Ali mu se nije dalo dati kuću na telala pa da se javno prodaje. 
Imao je jednog dobrog prijatelja pa ga poče tražiti da od njega 
uzajmi nešto malo novca dok ne proda kuću. Tražio ga je po svoj 
Kufi, a nigdje da ga susretne. Ni kući ga nije bilo. Gladan on, 
gladna mu kućna čeljad - mora ga naći pa gdje bilo da bilo. Pođe 
prema džamiji da klanja jer se primaklo vrijeme akšama, kad 
ugleda ahbaba kako nosi u ruci somun. Pozdraviše se, a trgovac 
ga odmah zamoli da mu pozajmi nešto novca dok ne proda kuću, 
a najprije je njemu nudi da je on kupi. Gladna su mu kućna čeljad, 
a i on, pa... Postiđen je oborio oči preda se, a prijatelj mu se 
popipa po džepovima, po pasu, ali kese s novcem nema. 

- Evo ti ovaj somun pa hajde kući, kad ste gladni, a ja ću ti 
poslije naći para koliko ti bude trebalo. 

Zahvali se onaj trgovac, uze somun pa se uputi odmah kući. 
Podigao onaj somun do usta da odgrize barem zalogaj, a hljeb miriše 
kao duša. Ne, neće ga načinjati nego će ga cijela donijeti kući. 

Tako misli trgovac i uputi se najbližim sokakom kući, kad 
niz sokak ide jedna žena, vodi dijete. Dijete kao švrače mršavo, 
izvalilo krupne crne oči pa njima jede onaj somun u trgovčevim 
rukama. Gurka mater i pokazuje joj trgovčev somun. Kad 
dođoše uprema se žena zastade i zamoli trgovca da radi Allaha 

otkine samo zalogaj somuna jer joj je dijete gladno - i ne pamti 
kad su posljednji put jeli. Trgovac htjede otkinuti komad, ali 
kad ču da nisu odavno jeli, a on i njegova djeca su ipak nešto 
jučer pregrizli, dade ženi cio somun. 

Dijete razvuče lice od veselja, a materi potekoše dvije suze 
kao dva alema niz obraze. 


Pođe trgovac kući, ali od umora i gladi ne može dalje pa se 
spusti ukraj ulice i poče razmišljati: 

- Šta ja uradih? Kod kuće gladna moja djeca, gladna moja 
žena, ja gladan, a dadoh somun neznanoj ženi 1 njezinu djetetu. 
Jest da je sevab što sam nahranio gladnu ženu i gladno dijete, 
ali sam zgriješio prema svojoj porodici što sam ih ostavio da 
gladuju. Na jednoj strani sevab, a na drugoj grijeh. Ali nije to 
grijeh. I tu sam zaradio sevab, jer sam tuđina nahranio. To su 
tri sevaba. Dijete sam nahranio, mater mu nabranio, a treći je 
sevab što sam ono što je u onoj prilici bilo najpreče meni i mojoj 
čeljadi poklonio onima koji trpe kao i mi. 

Šejtan mu je došaptavao da to i nije sevab, da je grijeh što je 
uradio jer je zanemario one koji su mu najpreči, koji ovise o 
njemu, a on, trgovac, odgonio ga je u mislima od sebe i bio 
raspoložen što je dijete nahranio, što je svojim darom obradovao 
majku koja nije mogla uzdržati suze zahvalnice, a nikakav alem- 
kamen nije vrijedan kao iskrena suza. 


Mrak se počeo spuštati nad zemlju kad eto ti onog njegova 
prijatelja što mu je dao somun, sav se oznojio 1 zapuhao se od 
umora i trke. Ugleda trgovca pa će kao izvan sebe: 


- Gdje si, pobogu? Izgubih noge tražeći te... Svu sam Kufu 
obio, a tebe nigdje, kao da si u zemlju propao. 


- Šta je, što me tražiš? Jesi li mi našao kupca kući? 


- Kakav kupac, kakva kuća? Došao ti kući trgovac koji ti se 

zadužio kod oca, pa eno sad na tri deve donio blago, sav dug i hedije. 
Nije ni znao da ti je otac umro, pa hajde sad ti primi to imaće. 

I tako trgovac opet zaimade i više nego što je prije imao. Radi 
i zarađuje, radi i dijeli. Čini dobra djela. Pravi se negdje džamija, 
svijet daje: neko groš, neko dva, neko dukat, neko dva, a on pedeset 
dukata. Gradi se negdje mekteb, svijet daje: neko dirhem, neko 
aspru, a trgovac sto dukata. Pravi se negdje medresa. Neko daje 
rijal ili dva, trgovac šakom zagrabi dukata i dadne. 


Pa malo se i kao ponio, uzohbolio se. Govori sam sebi: Vidiš 
kako ja to s draga srca dajem. Nisam kao drugi. Ne otkida mi 
se od srca kad dajem za hajirli stvar veliku paru. Koliko bi ljudi 
za nešto sakupljali po gradu ili po vilajetima pare da ja odjednom 
ne dajem obilato! A fala Bogu, i ide mi posao! Što više dijelim 
sve više imam - misli trgovac sjedeći na šitetu, oslonjen na 
mekahne jastuke za ledima. Želudac probavlja ručak, vlažna 
toplota sklapa očne kapke, a trgovac sebe vidi na nekoj 
orgromnoj širini. Nepregledan narod je okolo, a nasred srijede 
su mizan-terezije. 


- Uh, pa ja sam ovo umro! Ovo je Mabšer. Eno se i ljudska 
djela vagaju. Vidi on kako se tasovi na terezijama dižu i spuštaju, 
kako otjelovljene duše lete u Džennet, a one druge, neuzubillah, 
vuku u Džehennem, kako se čuju izdaleka uzdasi, plač, jecaji i 
urlikanje, a on je miran - toliko je dobrih djela uradio, da nema 
brige ni straha. Kad dođe red na njega pravo će u Džennet. 


I dodoše na red njegova djela: sevabi i grijesi. Jest da sevaba 
ima mnogo, ali nekakvi su kao šuplji, bez sadržaja. Spuste se u 
tas od terezije oni dukati što ih je dao za mekteb, tas pretegne, a 
na onom drugom tasu se ukaže ona samohvalisavost trgovčeva 
koja je, makar i u mislima, popratila dar, pa se tezulja za sevabe 
digne, a ona druga pretegne. Metnu se sevabi od onih dukata 
što su dati za džamiju, za medresu, tas se spusti, a onda dođu na 

onaj drugi tas neke trgovčeve primisli kako je on zbilja dobar 
čovjek, kako je on to dao od svega srca, ali se u isto vrijeme čuje 
odnekud glas "To si ti uradio da se znadne da nije niko više od 
tebe dao", a tas sa sevabima opet se digne. 


Zabrinuo se trgovac šta bi od njegovih dobrih djela. Izađe 
datoi nisu neka dobra djela jer su ih njihove primisli ogolile, pa 
se valja spremati onamo gdje se nije nadao, kao da nije ništa 
dobra ni učinio. 


On sad čeka da će ga samo kakva šaka za perčin, pa s njim 
u gajjakujiju, kad se oču glas: "Ima li još išta što je trgovac za 
života uradio?" I oču se drugi glas: 

- Ima! Dao je somun jednom djetetu kad je bilo gladno. 

- Dajte taj somun ovamo! 


I somun se stvori na tezulji, a tezulja sevaba se izravna s 
onom drugom i poče pretezati. 


- To je jedan sevab. Ima li još išta da se izmjeri? 

- Ima - čuje se onaj drugi glas. - On je taj somun poklonio 
kad je i sam bio gladan. 

- Još jedan sevab. 

I tezulja dobro preteže. 

- Ima li još šta? 

- I njegova kućna čeljad su tada bila gladna kad je on 
poklonio somun. 

- To su tri sevaba. 

Tezulja se spustila gotovo do tala. 

- Ima li još šta? 

- Ima! Kad je mati ugledala kako joj se gladno dijete 
obradovalo, potekle su joj dvije suze niz obraze. 

- Dajte te suze! 


Spustiše dvije suze u tezulju, a tezulja prepuna sevaba spusti 
se sasvim i iz nje poteče čitava rijeka sevaba, pa se pretvori u 
more koje poče zapljuskivati sve do trgovca i on, iz bojazni da 
se ne utopi, skoči i - probudi se. 


I postade sasvim drugi čovjek. I otada je radio dobra djela i 
zarađivao sevabe, ali je sve radio bez ikakve primisli. Kao kad 
insan diše. Kad diše ne misli: sad ću udahnuti, pa: sad ću 
izdahnuti. Tako je i on radio i trošio na Božijem putu, a nikad 
nije pomišljao zašto to radi, jer ga je san poučio da dobro treba 
raditi radi samoga dobra. 


I dok se mujezin javio ezanom s munare, šejh Musaddik je 
završavao priču: - Eto, to se u najnovije Vrijeme priča u Kufi. 


Prisutni su ga pomno slušali, pa je prošlo nekoliko časaka a 
da nitko nije progovorio. 

- Ama, di ti to ču, Avdaga, i kako to tako popamti? - pitao 
ga je domaćin. 

- Vi, Boga mi, mislite da Avdija, osim kad šije papuče, ne 
zna ništa nego tamburati i zapjevati. A ja odem i u džamiju, pa 
čujem i pokoji vaz: 

- Nisam ja nikad ni pomislio na to da si ti besposličar i 
tamburaš. Znam da ideš redovno u džamiju kao i ja. A ko i ne 
ide od jerlija u džamiju? Ovi otudašnji, učilo ne učilo na munari, 
ne idu; a ima poneko i od njih pa ide. 

- Vala, Mahmutaga, ja jednom čuo da se u Kuršumliji 
petkom iza sabaha drži ders. Hajde, velim, da i ja odem. Hodža 
kazuje ders, ima podosta svijeta pa sluša: muderrisi, imami, 
starija taleba, neki trgovci iz Morića hana, te i ja sjedoh za vrata. 
Teto čuh i zapamtih. 


Alikadić iz ćošeta u čardaku - duša mu da barne: 

- Vallahi, Avdaga, mogao bi ti u Rimu biti muftija. 

-Iti bi u Kifinu Selu mogao biti kadija. 

- E baš me ujede za srce. 

- Zajmić - vratić! 

Da se ne bi šta dalje zakuhalo, Mahmutaga zovnu žensku 
čeljad i naredi da se zalije čaj. 

IZA GOZBE 


Iz Blažuja su Tuturuza i šeh Meco otišli preko Gladnog polja 
u Rakovicu. Nisu namjeravali tu ostati jer im se nije dalo konačiti 
u hanu, iako se i tu imalo što izjesti, ali su ih opazili mladi 
Pašići, koji nisu imali političarskih ambicija kao njihovi roditelji, 
nego su shvatili život s lakše strane. S malo škole se mogla dobiti 
pristojna plaća, ali se nije moralo ni služiti kao činovnik, jer je 
još ostalo imetka koji se topio. Šeh Meco je običavao reći: 
"Zgodnu insanu karara nema." Kad bi se to prevelo da i drugi 
osim starijih razumiju, reklo bi se: "Kad je neko bogat ne možeš 
mu uhvatiti mjeru." I kad nešto izgubi, opet mu dosta ostane. 
Bilo je tako i u Rakovici pogolemo imanje, bila je i tekija gdje su 
dolazili ljudi dervišane, a i sami mladi bezi su podržavali tu 
tradiciju, ne toliko u praktici koliko u učestvovanju u troškovima. 
Bili su više od ovoga svijeta nego sofije, a draga im je bila i 
pjesma i lov. Udri brigu na veselje! 

Meco je u tekiji okupio svoje društvo uglavnom od okolnih 
seljaka koji su imali zelene pasove i šalove oko kapa, a Tuturuza 
je bio u mabejnu s mladim begovima koji su mezetili pečenim 
jarebicama i grlicama i kvasili grlo šljivom, malo odležanom, 
ljućom i žutom kao ćehrubar. On je imao glas s velikim opsegom, 
ali društvo je bilo odabrano, koje nije trpjelo da se glas daleko 
čuje, da ne bi sejaci virili kroz tarabe ko to teferiči i da ih ne bi 
stala kriska kad im se koja pjesma pogodi. Tako se ni Tuturuza 

nije umarao, a glas mu nije dopirao ni do tekije, gdje je Meco 
huktao sa seoskim šehama. Pjevao je za sladokusce kojima se i 
u lokalima pjevalo i sviralo na uho, a kad se od pjevanja 
odmarao, sladio je svoje utrobije kulinarskim vještinama 
begovskih aščikaduna. 


Gospodski se pilo, makar bilo i prostonarodno piće, bilo je 
diskretna smijeha i šale, ali bez dvosmislenih aluzija na bilo koga 
ili bilo što. I rano se prestalo, pa kad je šeh Meco završio Zikir i 
došao u konak, sklonilo se s puta sve što nije Meco upotrebljavao, 
a prostrla se bošča i sofra i počela se redati jela. 

Zalagali su se nemilice i uživali u jelu i, koliko god su htjeli 
da ne pretjeruju, ni šeh Meco ni Tuturuza nisu bili junaci da se 
odupru izazovu pikantnih jela, koja su ih mamila da okušaju i 
od ovog i od onoga tako da su jedva dočekali kad je izašao na 
sofru pilav i kiselo mlijeko. 

Ali iza toga je došlo još i grožđe koje Avdaga nije trpio. 

- Šta će vam to? Nosite ga sa sofre! Čim ga vidim, počne mi 
koža na leđima srhnuti. 

- Ama što, Avdaga? - upitao je domaćin. 

- Grozdje je jesenja miva. I to one jeseni kad počne i studen, 
kad se ukaže zima. Svašta ti volim nego zimu. Nisam ja ni 
zimogrizan, ali odmah je tu jedan suvišan trošak. Valja nabaviti 
drva, ćumura... A led se po ulicama skori pa se jedva sajde u 
čaršiju. Je li, šehu, ovako? 

- Kad bih se ja pitao, ne bi snijeg nikad padao. Ali od Boga 
je, a što je od Njega slađe je od meda... 

- De nam, šehu, ispričaj kako je ono nekad tuđa žena sletjela 
u čaršiju na krilu tuđeg čovjeka. 

- Pa pričo sam ti i toliko puta. 


- Morebit nisu bezi čuli. 

- Nismo, nismo. Pričaj nam šehu! 

- Eh, bilo je to poodavno. Jedan čaršinlija poš'o od kuće 
svrh Bistrika u dućan u čaršiju. Žena iskala od njega izun da 
ode da obiđe mater na Vratniku. Nije joj dao. Kaže: Kako ćeš 
saći kad je poledica k'o loj, a djeca se plazaju na čibugijama i 
gajtanijama, pa i poneki odrasli zanatlija i trgovac sađe u čaršiju 
na ligurama i mogu te nehotice potkinuti, pa da slomiš nogu ja 
ruku. A da te se rukom dodije, ode ti nićah. I 

Žena isprati ćojka i ode u kuću, ali, nisu zar imali djece, a 
poželjela mater, i šejtan ko šejtan natenta je te ona obuče feredžu 
pa pođe materi. Ko veli: on ne dolazi kući na ručak nego ruča u 
čaršiji, a ja ću trknuti na Vratnik, vidjeti mater 1 začas se vratiti. 
On neće ni znati. 


Pojde niz Bistrik, a ozgor zajurco nekakav čaršinlija na 
gajtanijama pa je potkide, a ona mu se svali na krilo 1 on je što 
bi dlanom o dlan snese do Careve džamije. Tu se jedva zaustavi 
i ona skoči s krila mu pa pohitje preko Careve ćuprije i Baščaršije, 
uz Kovače i na Vratnik. Bila malo u matere, malo se 
porazgovorile i ona opet feredžu na se pa kući. Spremila večeru, 
dočekala ćojka, sjela za sofru, a ćojk će: " Jesi li čula šta se danas 
dogodilo? Sva čaršija o tome glidi." A šta?" "Tuđi ćojk snio 
tuđu ženu na svom krilu na gajtanijama niz Bistrik do Careve 
džamije... Vidiš da je pametnije što nisi danas išla materi. Moglo 
se to i tebi desiti." "Bogme baš, moj ćovo. Baš ti fala što mi nisi 
dao da izlazim iz kuće!"... Eto vidiš što je ženski šer! - dodaje 
šeh Meco komentar i dok se drugi smiju, on objesi čehru, opendži 
se i odjednom sjedeći zaspa. 


- Umorile ga ščhe zikrom pa ga sad obvladao san - kaže Bego. 


-A i zalogaj ga ubio pa sad valja da odnese mrtvima vodu - 
dodade Tuturuza i polahko obori šeh-Mecu, onako obučena, 
na šilte i samo mu namjesti glavu na jastuk. 

-A i ti, Avdaga, ako si se umorio, lezi da se ne patiš! 


- Nisam se vala umorio. Od Blažuja dovlen nije puno dalje 
nego od moje kuće do u čaršiju, do dućana, i od dućana kući. A 
insan se zaželi čuti koju pametnu. Ja ovako zapjevam negdi u 
bašči, ako je lijepo i pametno društvo. Što piju, a to će Bogu 
dževab davati, ali čim se počnu bezobrazati i, s oproštenjem, 
balegati, ja odmah ustanem pa kući. Zar, nisam nikad pio, pa 
im se i ne razumim. 

- Mi smo, bogme, Avdaga, ućejfili, a od ćejfa do bezobrazanja 
samo je jedan korak. Nego, hajde se ti urahati i lezi, pa ćemo 
sutra, ako Bog da, nastaviti teferič. Ova kuća nije nikad sama. 
Vazda se možemo musafiru nadati 1 rijetko da se prevarimo u 
nadi. A i bez musafira se možemo sami zabaviti. 


- A mi mislili sutra u Lepenicu. 
- Kome ćete u Lepenici? 
- Šta mi znamo đe će nam provreti nafaka? 


- Slaba će vam biti tamo nafaka. Što je tamo bilo aga i begova 
davno je pomrlo. A što biste kod seljaka? U danu se umore od 
posla, a uvečer jedva čekaju jaciju da legnu. 

- Ja vala nisam tamo nikad bio, a što se rekne pedo hoda od 
Sarajeva. Da osejrim Lepenicu kad ne mogu da vidim more. 
Bogme sad poneko ode ; u nekakav Dubrovnik. A u godinu 
dvije čuje se da poneko ode i u Stambol. 


Braća koja su viđala i Beč, i Peštu, i Pariz, pogledala su se i 
osmjehnula, nekako sažaljivo, kako ima ljudi kojima je prob- 
lem platiti voznu kartu za stotinjak kilometara vožnje 
željeznicom. 

Kad se Avdaga spremao da ode u sobu za musafire, šeh 
Meco ustade, naspavan, i poče se okretati vičući iz svega glasa. 


Subhanallah! Elhamdulillah! 

- Šta je, šehu? Kad se prije naspava? 


- Veliki je bio ćar što smo ovamo došli i što ovako iznenada 
zaspah. 


- Jesi li šta usnio? 


- Kazat se ne mere. Da sjednem i godinu dana pričam, ne 
bih vam mogao sve opričati. 

- Je li barem bilo lijepo ili je bilo strašivo? 

Mislio se smije li im reći. San je bio tako čudesan, da u njega 
nema takvih riječi kojima bi mogao izreći tu veličanstvenost, 
sjaj, ugođaj. I, pomalo smušen, sprva je šaptao a onda prozborio. 
Slušao je on od raznih hodža, suhodžica, a i od velike ulemč o 
ljepotama Dženneta i strahotama Džehennema, ali šta je vidio 
u ovom kratkotrajnom snu, to on ne umije objasniti. Viđao je, 
i ne htijući, za svoga duga vijeka, i lijepih cura i hanuma, koje se 
nisu od njega krile, a i njegova rahmetli bula s kojom je djecu 
izrodio bila je po ljepoti jedna po jedna, ali šta su one prema 
džennetskim hurijama?! Jeo je jemek iz mutvaka najčuvenijih 
aščikaduna, pa evo i večerašnja večera je kao carska, ali kakvu 
je slast on u snu okusio, ko bi to znao iskazati. Vidio je on i 
vrelo Bosne, ali bistrina i lezzet džennetskog Kevser-vrela! Ko 
bi to znao iskazati. 


I Sabri-hafiz lijepo i skladno uči Kur'an i pjeva ilahije i kaside, 
ali šta je to prema džennetskom učenju i pjesmi?! Pa kakav je 
zikr onih derviških pirova? Kakav je poj naja?! Ovaj Tuturuza 
bi se mogao sakriti da ga nikad niko ne čuje i ne Vidi, a u nas je 
mešhur... 

- Boga ti, šehu, šta piše u vašim ćitabima kakav je Džennet? 
Kako se u njemu živi? Ja nisam vala pretirao džamijskih pragova, 
ama sam jednom slušao u desnoj tetimi Gazijine džamije jednog 
hodžu, dosta stara i pogurena, koji je gledao u ćitab i kazivao o 

uživanjima u Džennetu. Eto baš o onima koje najviše interesiraju 
mlade muškarce. O hurijama. Pa je kazivao da su vazda mlade, 
da su vazda cure, pa eto, ajptur sujlemek, kad insan učini s 
njom onu rabotu, ona odmah iza toga opet postane djevica. 


Dok je domaćin govorio, Meco se samo pomicao i 
premještao s jedne bedre na drugu i čekao da domaćin prestane, 
a kad je uhvatio zgodu, proderao se: "Kakav hodža? Nepametan 
je on ko ešek. Kad bi insan uligo u Džennet kakav je na dunjaluku 
bio, on bi žderao, išao u halu, a zar je Džennet mjesto gdje se 
ide nastranu? I čime bi išao pored sebe? Ne bi valjda đulsijom i 
amberom? A tako je i ono sastajanje muška i ženska. Pravi 
musliman, pravi vjernik će u Džennetu sve osjećati drukčije nego 
na ovom poganom dunjaluku. Zar kad vidiš svoje rođeno dijete 
kad ti nešto po volji učini, zar ne osjećaš da ti je napunilo srce. 
Ne moraš ga poljubiti, a puno ti je srce zadovoljstva. Kad vidiš 
kako voda izvire iz kamena, ne moraš je piti, a uživaš i što je 
samo gledaš. Pa kad se vraćaš iz džamije sa sabaha i sunce se 
pomilja iza brda, a na nebu poneki oblačak, pa istom vidiš hiljade 
nekakvih boja. Zar moraš smotati one oblake poda se i zagrliti 
sunce? Zar ne uživaš u ljepoti Božijega stvaranja? Eto takav će 
ti biti Džennet. 

Popošutio je a onda spusti glas u prizemlje: 

- Neka mi Bog oprosti, ako nije ovako kako sam govorio! A 
čuo sam od hodže do kojega najviše držim da će biti ovako. 

Nije im se dalo dalje sijeliti pa domaćini rekoše gostima da 
im je prostrto u musafirskoj odaji i kad god hoće mogu leći. 
Upoznaše ih prethodno gdje je safa-ćošak i povukoše se u svoje 
odaje. 

Šeh Meco je legao potpuno odjeven, kako je radio otkako 
mu je bula preselila, a Tuturuza je skinuo čakšire, fermen i 
anteriju i ostao u samim beznim gaćama i košulji. 

Puhnuo je u lambu i mrak se razlio po sobi kao i vani, po 
selu. I u kući, i u selu sve se usaćinilo pa ne treperi ni list na 
grani, a potočić je daleko od kuća i njegov žubor umre prije 
nego dopre do kuća. U daljini bjelasa se cesta, ali se na njoj niko 
živ ne čuje. 

Tuturuza je polahko dihao i u snu se blaženo osmjehivao. 
Šeh Meco se krtio i nije mogao pravo utvrditi sna. Silom je 
žmirio ne bi li se nastavio san gdje ga je prekinuo, ali se na silu 
ne može ništa usniti. 

Šaptao je sam sebi: "Eh da se ne probudih! Da se bogdom 
nikako i nikad ne probudih!" 

GARONJA 


Tako im je u Pašića bilo kao da su u sultana na musafirluku, 
šeh Meco i Tuturuza su se četvrtog dana gošćenja u Rakovici 
zahvalili domaćinima, koji su ih svesrdno zaustavljali, i krenuli 
preko Kobiljače u Lepenicu. Bila je vrućina, a daleko od debela 
hlada. Tek iza podneva su ugledali guste i visoke jehe, koje 
uokviruju rijeke i potoke, pa se izdaleka, s visine, može Vidjeti i 
tok tekućica. 


Tuturuza je gunđao što su krenuli u nepoznato, a ostavili 
carske jemeke. On je učio u "Tarihi-islamu" da je Musa- 
pejgamberov narod dok je lutao po Sinajskoj pustinji, a Allah 
mu slao medenu halvu s neba, počeo napastovati Pejgambera 
da zatraži od Boga da šalje izabranom narodu graha, krastavaca, 
luka i vrebaca, jer mu je halva dojadila. Zato jetaj narod proklet 
do Kijametskog dana. A šta je nama falilo u begova? Izjesti, 
popiti, u čistu i na mehku spavati - koliko hoćemo. A sad, 
možebit se uvaliti u nekakve buhe i stjenice, jesti uljevake i piti 
surutku ili, u najboljem slučaju, mlaćenicu." 


- A zar nismo rekli da hoćemo i da šta lijepo očima vidimo? 

- Jesmo. 

- Pa? 

- Ništa. Ja mislio da vidim hoćeš li ti buktisati na mene. 
Meni je svejedno. 

- Svejedno je kad krava na kravu skoči, samo ona gornja 
dalje vidi. 
- Šehu! Šta ti se čini je li to bezobrazanje što si sad rek'o? 


- Ne može insan vazda biti sofija. Treba nekad malo duši 
razgale. 

- A šta misliš na što ćemo večeras ovarisati? Hoćemo li biti 
lijepo dočekani? 

- Ko je pametan vazda je lijepo dočekan, a taki ko ti... 

- Bogme se više vrte oko mene kad ugledaju saz, nego da im 
dođe šejhu-l-islam, a nekamoli šeh Meco. 

- Hm, hm. I ti umiješ ujesti za srce. 

Govorili su i spuštali se prema jehama, među kojima se 
morala nalaziti rijeka. 

- A šta li ima u njoj? - mislio je Tuturuza. - Eh, kad bi bilo 
ribe! | to pastrve! - naglasio je da i šeh Meco čuje. - Sve su ribe 
ribice, a pastrva ribac. 

- Sve su pite pitice, a burek je pitac - mumljao je šeh Meco, 
koji je vjerovao samo u debelu bravetinu, pa može biti pomalo 
i govedine pomiješano i isjeckano i u tanko razvijene jufke 
zamotano. 

- Kijo, Kijo bona! Kijo, kolačarko! Kolac te živi raskino! 

Zekija je kroz plot virila ko se to spušta puteljkom prema 
selu. 

- Eto me, mati! Gledam kako iđe putem jedan hodža i jedan 
čojk. 

- Jesi li čuo, šeho? 

- Jesam, Avdija, jesam. Ko da s'oska umije nešto pametno 
rijet. Ne zna se koja je budalastija: mati ili šći. Mati proklinje 
šćer da bude nabijena na kolac... 

- Eh, šeho, šeho! Ostario si, a nisi pameti steko. Ne misli 
mati na drveni kolac, nego da se cura uda, pa hm, hm - i počeo 
se Tuturuza smjehuljiti. 


Puteljak se spustio do rijeke. Na rijeci je bilo brvno, s jedne 
strane ukopano u obalu, a s druge naslonjeno na klisuru u koritu 
rijeke, pa drugo brvno odatle na drugu obalu. Malo dalje bio je 
i mostić bez ograde, ali mogla su preko njega prijeći i seoska 
kola. Na drugoj obali bilo je raštrkano seoce, a nizvodno, malo 
dalje od sela, drvena džamija s drvenom munarom. Malo dalje 
od džamije bila je kuća prirasla uz zemlju. Iz badže se istezao 
plavičast dim. 


- Na koju ćemo stranu, Avdija? 
- Natrag u Rakovicu. 


- Eh, jesi poguzija. A misliš da ovdje nećemo biti dočekani? 
Puna je Lepenica sarajevskih aga. A ako ćeš pravo, trebali bismo 
jedan dan prepostiti i želudac odmoriti. 


- Da nismo jutros pred polazak doručkovali, mogli smo. Ali 
kad smo jeli... a nije ni ramazan... A nigdje se u selu ne vidi dim 
iz kuće. Davno se ručalo, a još nije vakat užini. 


- Pa eno dimi se iz one kuće kraj džamije. Hajdemo onamo. 


- Bogme je onamo tanka nafaka. Samo kolišni su pendžeri, 
u travurinu zarasli. - Govorili su a noge su ih same tamo nosile. 


Zaustavili su se kraj džamije. Vidjelo se da se otvara samo 
na noćne vaktove, pa džematlije nisu ni primjećivale da su prozori 
zarasli u paučinu i prašinu. Valjda će se pred ramazan i za 
Bajrame oprati, ako ima u njoj ćilima, istrest će se, a podovi 
isfrčati 1 oprati. 

- Sad di smo, tu smo! Pokušaćemo. Domaćine, o domaćine! 
- progulio se šeh Meco. Da ga je čula kakva noseća žena, pobacila 
bi. 


$2 


- Bujrum, bujrum - istrčao je dječak od dvanaest godina. - 
Unijite! 

Izuli su se u hajatu i ušli u sobu. Na tanku dušeku, pokriven 
jorganom ležao je hodža, koji je zamotao oko ahmedije po vrhu 
debeo šal da mu se vidjelo samo lice, zaraslo u prosijedu bradu. 


Ispozdravljali su se, izmerhabali i malo pošutjeli. I šeh Meci se 
učinilo da je nezgodno što su ušli u sobicu, gotovo golu, bez jastuka, 
s tankim ćilimkom na minderu. Htio je ustati s mindera i namignuo 
je Tuturuzi da ustane, da idu gdje drugdje tražiti ugošćenje. Domaćin 
je prozreo njihovu nakanu pa se diže kao najzdraviji: 

- Sjedite, braćo, rahat! Vi ste danas i sutra, ako Bog da, moji 
gosti i spasitelji. 

- Ama, brate, što se vidi po prostijerci, nemamo di leći, a što 
se tiče hrane, nismo probirljivi. 

- Biće 1 prostijerke, biće i zalogaj, samo vi ostanite ovdje do 
sutra, pa ćete me spasiti. 

- Ne znamo kakvi mi možemo biti spasitelji. 


- Sad ću ja vama po redu kazati. Ovo je, braćo, posiromašno 
selo, a i u siromašnijim sam ja dinu hizmet činio. Ne mogu duše 
gubiti, seljaci me pomažu. Prema kućnim lumerama dobijem 
varičak kukuruza, gdje je kuća jača, dobijem i varičak šenice, 
nešto kumpijera, po paru konja dobijem kola bukovine, suhih 
šljiva i krušaka, ali nemam mrsa. Ni krave, ni ovce, ni koze, da 
malo domaćica začini hranu, a mesa okusimo od Bajrama do 
Bajrama. A u Tulici koja spada ovoj džamiji imaju Mešalije, 
bogati seljaci. Golema zadruga, dosta zemlje, dosta ljudske snage, 
i muške i ženske, a domaćin, Rasim, zovu ga svi u selu Rasimaga, 
a i jest bogatiji od mnogog gradskog age, obolio odavno, gluho 
bilo, od raka. Pa, kako kažu, di je tu je. Ima tri dana da umire, 
a duša mu ne ostavlja grješno tijelo. 

Klepnula je halka na avlijskim vratima, a hodža se spustio 
na dušek i predušio sa jorganom preko glave, da mu se samo 
saruk vidio. Kako se nije nitko pojavljivao preko avlije, hodža 
se podigao i nastavio priču. 

- Pomislio sam da je neko od Rasimaginih došao da mi javi 
da je džan-teslim. On nije sa mnom bio u dobru. Četiri mi godine 
nije dao zrna žita. A ni zbog čega. Kako je bio bogat i imao 
svega što ova zemlja može donijeti, a dosta radne snage, 
proavdžijao se. Nabavio lovačku pušku, kerove, pa vazda u 
lovu. Puškara i šenluči svaki dan kao da je na svadbi. Ima hajvana 
koliko hoće, volj? mu zaklati janje, šilježe, june, pa i vola 
tovljenika, ništa se ne bi pomeo u sermiji. A on se voli lomiti po 
šumi i po ravni za zecom ili srndaćem nego da ije pitomo meso. 
A u mene čeljad željna mesa... Ama ne valja se tužiti... U mene 
jedan sin, Bogu na amanet, ima desetak godina, pa vidio od 
druge seoske djece kako podapinju u plotove plenice, i bogme 
ponekad i nađu živa, a nekad i zadavljena zeca. Zadavljena 
dadnu kome kršćaninu jer u njih ne mora biti zaklano, a ako ga 
zateknu živa, donesu ga kući. I to ti je bio u mene sav mrs. A 
jadan ti je zečji mrs!... Jednog dana Rasimaga nije ništa ulovio, 
a Vidio kako moj sin izvlači iz plota zeca, pa ga prijavio 
đendarima, kako mu se mogao i ker uhvatiti u plenicu, a on je 
za kera dao taman koliko je uzeo za dobra junčića na pazaru u 
Visokom. Hele, malog osude na globu deset dinara, a kako mali 
nije imao ništa, đendari ga išibaju, s oproštenjem, po stražnjici. 
Otada nije Rasimaga nikad došao u našu džamiju nego ide di je 
dalje: na Ploču ili Duhre... A djecu je slao meni u mehtef... I ko 
će ko dragi Allah, jednog dana Rasimaga vrljao za pasjom 
pameti, umorio se i ogladnio, pa onako gladan bahne u kuću. 
Na verigama u kotlu se vario grah, a on zgrabi kašikom pravo 
s vatre u usta i jedna graška mu se prilijepi za vrh jezika i oprži 
ga. On prihvati za bukaru vode i odmah mu skoči prišt navrh 

jezika. Kad je bilo kasno, išao je doktoru. Doktor mu rekao da 
ga može izliječit, ali treba odrezati vrh jezika pa neće moći 
govoriti. Ili će tepati kao dijete kad progovara. Nije pristao i već 
četeres dana živi od kapi vode ili mlijeka koje mu u grlo saliju. 


- Pa šta onda, ako je umro? - pitao je šeh Meco. 


- Evo šta. Ja ga neću kupati. Neću mu dženazu klanjati. 
Uklao me je za srce. Moje dijete su šibali đendari bigajri hak. Ni 
na umrlom času mu to neću halaliti. A meni bi se isplatilo da ga 
opremim. Dobio bih ja lijepu hediju od njegove djece. Napatili 
su se ove dvije-tri godine s njim, da će se urahatiti kad duša 
ispijeha iz njega i kad ga spuste u mezar. 

- A šta misliš ko će ga kupati: hodža iz Ploče ili iz Duhara? 

- Neće. Sinovi će doći po me da im okupam oca i da mu 
klanjam dženazu. To je moj hak. Da sam zdrav, morao bih 
otići. A kako ja nisam dobro, a logom ležim iako sam zdrav ko 
drijen, treba neko da to uradi mjesto mene. A dragi Allaha tebe 
je danas ovdje utainio da me zamijeniš, pa ćemo bratski poloviti 
što bude. 


- A ne pitaš znam li ja to uraditi i jesam li ikad uradio? 

- Ne mere bit da nisi, a ja sam čuo za tvoj ilum. Učio sam ja 
u Sarajevu, u Atmejdanskoj medresi, pred rahmetli sijedim 
Pandžom. I ti si mu često dolazio. Kad god si ti dolazio, sijeda 
hanuma bi poslala jemek, pa bi i nama sohtama zapalo ponešto 
što ti nisi mogao pojesti. 

- Nisam ja dolazio samo na jemek u medresu. Dosta sam ja 
nešta i naučio. 

- A hoćeš li mi to uraditi? 

- Ako bude danas ili večeras umro, taman, jer mi sutra idemo 


dalje. 

- Biće, biće danas, ako Bog da. Samo trebali bismo se nešto 
zdogovoriti za hediju. U njega ima hajvana da mu hesaba nejma. 
A ima jednog junčića, Garonjom ga zovu, vrijedi, brat bratu da 
ga prodaje, dvjesta, pa morebit i dvjesta i pedeset dinara. Ko 
hlopta je. Dlaka se na njemu sjaji, a može se i na krave napuštati. 
Nekako bi trebalo uzdurisati, bilo kako bilo, da meni Garonja 
zapadne kao hedija. To ja prepuštam tebi, tvojoj pameti i 
učenosti. A tebi neće faliti jabuka. 

- Ja ti vjerujem da je sve tako kako si mi rek'o, jer ko je pred 
sijedim Pandžom učio, taj je i učen i ahlakli. Ja ću, ako Bog da, 
sve učiniti što mognem da te obradujem. 

- Bezbeli ćeš jesenas kad zakolješ Garonju i osušiš pečenicu 
i pršutu, donijeti i šeh-Meci koji komad. 

Tuturuza je nagonio na sarajevski mlin, jer ako šeh Meco 
šta dobije, neće ni Tuturuza ostati kratkih rukava. 


- Samo, daj Bože, da se sve uhasuli kako treba! - iskreno je 
želio lepenički hodža. 

Dijete je donijelo punu tevsiju pod sačem pečenih kumpijera, 
šaku soli i u sahančiću sira puškara. Sjeli su oko tevsije i zastrli 
se sofranskom boščom, gulili tanku koru mladih kumpijera, 
umakali više u so, a manje u sir. 

-Tu mene je potanka nafaka - mislio je Tuturuza - ali ovojje: 
ne daj, Bože, betera. Gradske hodže ne znaju kako pati njihov 
esnaf na selu. 

- Baš je slatka zahira ispod sača - mislio je Meco. - Kako su 
se u gradu okojasili ovi šporeti, hrana nejma one prijašnje slasti... 
ili mi nemamo onih starinskih zuba? 

Mandal je klepnuo na avlijskim vratima, a hodža se složio 
pod jorgan i počeo stenjati. 

Upao je jedan Mešalija, uplakan. Kako su nepoznati mu 
ljudi sjedili za sofrom, bez pozdrava je sjeo niže hodžina dušeka, 
a suze su mu se otiskivale niz lice i umrljale ga. 


- Ah, ah - stenjao je Husejn-efendija. - Kako je babo? 
- Da si ti živ i zdrav, a babo je preselio. - I opet proli suze. 
- A kad? 


- Maloprije. Samo što smo ga okrenuli, pa ja odmah vama 
krenuo. Ako može da ga, što 'no rijet, za vruća mozga ukopamo. 

- Ah, bogme, Mehmede, i ja sam ti, što 'no rijet, samo što je 
duša u meni - rastavljao je Husejn-efendija riječi na slogove i 
dahtao kao da je u velikoj vatri. 


- Pa šta ćemo, moj Husejn-efendija? Ako ti ne mereš, reda bi 
bila drugoga tražiti. 

- Allah se pobrinuo za nas. Evo alima iz Sarajeva, kojemu 
hodža s Ploče ili iz Duhara ne bi bio dostojan obuću okrenuti. 
Zamolićemo ga da me on zamijeni. A koga ovaj alim opremi on 
će vruć u Džennet. 


- Pa moj efendija, hajdemo! Da dženaza bude na ićindiju, 
da prije akšama bude sve gotovo. 

- Ne mere prije ujutru. Ako je hitnja mrijet, nije kopat. Treba 
ujutro razglasiti po selima da bude veća dženaza. Večeras ćemo 
čuvati mejjita. Doći ćemo i ja i Avdaga. A ako Bog da pa Husejn- 
efendija ozdravi večeras, može i on sutra. 

- Ah, ah, da Bog da da i meni ne bude ujutru dženaza - 
stenjao je hodža. 

Dignula se sofra, Tuturuza je ostavio torbu sa sazom pa s 
Mešalijom izašao na avliju. Prije nego je šeh Meco kao posljednji 
izašao, Husejn-efendija mu je ispod jorgana namignuo lijevim 
okom i prošaptao: Garonja. 

Mešalija je išao naprijed. Bio je krakat i koračao je da su ga 
jedva sustizali. Najposlije je dreknuo Tuturuza: 
- Polakše! Ne mere nas sustignuti šeh-efendija. 


Pred kućom se već skupilo dosta svijeta. Mislili su da će 
dženaza biti do mraka, ali im šeh Meco odreza kao britvom da 
ima vremena. Naležat će se mejjit u zemlji, pa neka još jednu 
noć noći u kući koju je do danas svojom zvao. Rekao im je da 
dođu iza akšama pa će zajednički sjedjeti kod mrtvaca. 


Polahko su se razilazili, a u kući su se nevjeste razletjele i 
pripremale večeru. Bit će gostiju i iz okolnih sela pa će valjati 
nahraniti taj svijet. Poslat je jedan od braće na Homoljsku ćupriju 
da kupi kilo kahve i dva kola šećera. Neko je rekao da će to biti 
malo, a najstariji Rasimov sin, koji je pomalo bio i tup, dodao 
je da je to dosta, jer kahva ne raste na potkućnici, a za kilo 
kahve treba dati pedeset kila pšenice. 


Oklagije su klepetale po sinijama, razvile se jufke, a već je 
jedan komšija gulio ovcu jalovicu, da imadne narod šta pregristi 
kad se okupi na sijelo. 


Unišli su šeh Meco i Tuturuza u sobu gdje je ležao mrtvac, 
pokriven bijelim čaršafom. Bila je vrućina, prozori zatvoreni i 
već se mrtvac osjećao. Možda ga je ipak trebalo nabrzinu okupati 
i zakopati, mislio je šeh Meco, ali kad je već najavio svijetu da 
će tek sutra pred podne biti dženaza, morat će se sjedjeti kraj 
mejjita. Naredio je da se otvore prozori, a ako ima oko kuće 
bejturana, da se nabere pa da se meće pokoji stručak na žeravicu 
u saksiji - da preotme zadah. 

Ulazili su sinovi, kćeri uplakane i zamotane jašmacima do 
samih očiju, unučad, braća i bratići, nevjeste, i svi su ljubili šeh- 
Mecu u ruku, a on je samo vikao: Živ bio, živa bila! Da ti je 
zdravo glava! Ostatku napredak! 

Počele su se zamotavati cigarete, počelo se pušiti. Eškija je 
klala oči dimom i oštrim vonjem. Šeh Meco je sjedio uvrh sobe, 
s tespihom u ruci, prebirući prstima nanizano zrnje, a da ne bi 
zaspao Tuturuza, koji je sjedio do njega, kao nehotice, gurnuo 
bi ga laktom. Iz kuhinje je dopirao klepet suđa, miris jela, 
aromatičan dim od kahve koja se pržila u šišu. 


Polagahno se osjeća predvečernja hladovina od rijeke i debele 
šume. Šeh Meco je rekao da se svijet abdčsta da bi se moglo 
džematile klanjati. Izlazilo je sve muškinje u njivu kraj kuće gdje 
su kukuruzi izrasli za konja i konjanika i bozdisavali abdest, a 
onda pred kućom na dvorištu ili u kući na banjici i abdesthani 
uzimali abdest. Upalila se u čardaku lampa i klanjao se akšam. Iz 
susjedstva su donošene pečene pite i kokoši jer, ako i jest kuća 
najbogatija u selu, opet je potrebno pritrčati u pomoć ženama 
gdje ima mrtvac, gdje i ljudi i žene, makar se i nadali i očekivali, 
pa i priželjkivali smrt bolesnika od bolesti bez prebola, budu 
nekako kao izgubljeni, pogotovu ako ima više čeljadi koja bi 
htjela voditi glavnu riječ, a bit će ih koji neće slušati. 

U prvu sofru su sjeli musafiri, svekar jedne Mešalijine kćeri, 
udate čak u Palež dokle ima dva sahata hoda, sinovi Rasimovi, 
osim najmlađega koji će kasnije sjesti. Za to vrijeme su drugi 
gosti sjedjeli u istoj sobi, po minderima i unaprijed se sladili 
bogatim izborom i obiljem jela. Jelo se iz iste ćase, istog sahana, 
istih tevsija, a kad se izmaknuo i drugi krug, sjela je i ostala kućna 
čeljad, djeca i najfukarastiji seljaci, kupiklasovići. Glodali su meso 
s kostiju, što nisu uspjeli pojesti učesnici prve i druge sofre, a još 
je ostalo uz kosti žlipa i žlondra, da je jedan fakir naglas uzdahnuo: 
€Ih da je bogdo moj babo ovdi da oglođe ove kosti!" 


Onda se donio ogroman ibrik kahve. Šeh-Meci i Tuturuzi je 
naljevena cijela kahva, a onda, kako se nalio koji fildžan kahve 
iz ibrika, donaljevala se u nj vrela voda iz šerbetnjaka. Dok se 

došlo do posljednjega, pio je toplu vodu, samo zabojenu 
kahvenom telvom. 

Počele su i upadice, i priče i upiti, a očekivalo se od šeh- 
Mece da on odgovori. 

- Eto, napriliku, ovaj mejjit što je u kući, di je sad njegova 
duša? Zna li on šta se sad zbiva u njegovoj kući? 

- Zna matrak - odbrusio je šeh Meco. - On će sa sobom 
ponijeti na ahiret što je zaradio. Ako je namaz propustio, budavši 
zdrav, ako nije imetak čistio a imao, ako nije postio, ako je 
koga uvrijedio a nije zaiskao halala, zna se bez šubhe da će 
odgorjeti. A ako je sve radio kako treba, ako je djecu izveo na 
Pravi put, ako je hodži davao hodžarinu, a caru carsko, zna mu 
se Džennet kao da ga dunjalučkim očima gledaš. 

Sinove Rasimove malo štreknu u žličici kad spomenu hodžu 
i hodžarinu, jer nije za četiri godine dao hodži ni zrna žita. A 
unučad su mu išla pred hodžu i učila što se tamo uči. 

- A vjere ti, efendija, taj Džennet, rijećemo, kakav je? Hoće 
li biti u njemu halve? 

- Ih, ahmače jedan; u Džennetu je glib po sokacima od halve. 
Samo se sagni pa zagrabi! 

- Aaah- dive se seljaci, a Salko Tarhana, najtanji seljak, koji 
nije ni u godini okušao mesa, mucajući se obrati šeh-Meci: 

- A efendija, hoće li tamo biti buredžika? Ja sam ih jednom 
jeo u Esad-efendije Kulovića. Tu mu je u blizini bila kuća, ja mu 
kalemio voćke. Pa mi ručku iznesoše buredžika. Ama evlišašni, 

- Tamo su buredžici golemi kolk kaldrma... 


- Ahahah, ohohoh - gladežima cure bale niz bradu radujući 
se unaprijed Džennetu. 

- A efendija, vjere ti, hoće li biti u Džennetu duhana? - pita 
Selim Mišoprež iz prikrajka, stalno motajući cigarete iz tuđih 
kutija 1 pripaljujući jednu o drugu. 

- Hoće, ja šta će. Biće i duhana u Džennetu - uvjerava ga šeh 
Meco. - Samo neće biti šibica. Ko htjedne pripalit, reda će mu 
biti ići u Džehennem po vatru. 


Kad su se raspitali za svašto, trebalo je upitati još za ono. 
Istina je, svačega je većini seljaka nedostajalo na dunjaluku, pa 
se i brinu hoće li toga imati barem u Džennetu, a bezbeli će 
tamo u Džennet. A za ono? Onoga imaju svi kod kuće. Neko je 
igbali pa i dvije promijenio, pa i tri. 

- A tamo, u Džennetu, hoće li biti hurija? I kakve su one? 

Šeh Meco nije bio voljan opisivati im kakve će biti hurije, 
ali ih je uvjeravao: 

- Hoće, da šta će! Biće 1 hurija. Kad se ljudi prožive na drugom 
svijetu, proživjeće se u najljepšem suretu, kao mladići i vazda će 
ostati mladi... Biće, biće hurija. 

Iz dna sobe, dokle nije dopiralo svjetlo lampe, ču se ženski 
glas: 

- A hoće li, efendija, i za nas biti hiiraca? 

Vatromet smijeha pomrsi i šeh-Mecin govor da niko nije 
razumio šta je rekao ili šta je htio reći. Ne saznade se ni ko je 
bila pitalica. 

Tuturuza ne zna šta da misli o Džennetu. Ono prije tri-četiri 
noći, sijeleći u Rakovici u Pašića, šeh Meco je sasvim drukčije 
kazivao. Nekako sad došao u nedoumicu: šta je istina? Hoće li 
biti Džennet samo uživanje očima i srcima ili će svaka dlaka na 
insanu imati svoj tjelesni užitak? A šta je s onima koji su rođeni 
ili odrasli slijepi pa strpljivo živjeli i zaradili Džennet? Kakvo će 
oni imati uživanje očima, kad ih nisu ni imali? 

Ne može sada pred seljacima pitati šeha, ali trebat će tražiti 
razjašnjenje. 

Onda se počelo govoriti o trgovini i zadrugama. U 
zadrugama sve jeftinije nego u trgovaca, ali političari nisu za 
zadruge nego za trgovce, koji agitiraju za "stranjke". Jest da 
trgovci daju na veresiju, ali ti onda privežu interes, pa ako tije u 
proljeće dao kvintal žita, valja ti o vršidbi vratiti kvintal i po. 

Jusuf Mešalija, najstariji sin rahmetlijin, iz čista mira je 
zaintačio: - Ja sam, fala Bogu, zdrav. Niti sam u bolnici ni u 
ludnici... na što je mlađi brat Huso dodao u po glasa: 


- Samo mu žena s budalom devčra, - 
ali se Jusuf nije dao smesti, nego je tvrdio o svojoj pameti 


da mu sada pripada domaćinstvo i starješinstvo u kući. Svak živ 
treba ga slušati kao što su oca slušali. 

- Uh, uh - gotovo da je vrisnuo Salko Trnokop i uhvatio se 
za protezu lijeve noge. 

- Šta je, Salko, po Bogu brate? Istravi nas. 

J po bog 

- Svrbi me peta na lijevoj nozi, baš ko da je pred kišu. 

- A kako će te svrbiti peta kad iz temelja noge nejmaš? 

- E eto, vjerovali vi ili ne vjerovali, baš me dolje zasvrbi pa 
mi prođe bol do navrh perčina. 

Salko je ostavio lijevu nogu u poljskoj bolnici kod Monte 
Grappa, pa je kasnije dobio tvorničku protezu, ali kad ju je 
jednom u huji izlomio, jer je bio bijesan na sama sebe što nije 
kao i ostali svijet na dvije noge, onda je ipak drugu morao 
nabaviti. Tu bi morao doplatiti, a nije imao novaca, pa je otesao 
drugu od obične bosanske bukovine, samo je na dnu udario 
željezni obruč da se ne izliže. 


- Šta ti veliš, šeh-efendija, more li bit ovako kako Salko kaže... 
da ga boli ono što nejma? 

- A što ne bi moglo? Insan ima, na priliku, jednog ahbaba 
kojeg plaho voli. Pa on umre. I prođe tivakat, a u čojka prazno 
srce za ahbabom. Nikad mu više nije onako puno kao kad mu 
je ahbab bio Živ. 


-Bašjetako k'o što veliš - dodao je jedan udovac, kojemu je 
žena umrla ima i godina dana, a nije se oženio što ne može 
zaboraviti ženu. Istina, tražio je on drugu, ali nikakva neće na 
pola duzine pastorčadi. 

- A efendija, da ti ispričam za ovoga Mešalijina prijatelja iz 
Paleža. - Tako je započeo Hasić iz Duhara. 

- Ne pričaj, bolan; u kući mejjit leži, a ti ćeš bezbeli kakvu 
bresposlicu ispričat, za smijeha. 

- Ama jok! Kakva besposlica? 

- Pričaj ti, pričaj - podbadaju ga oni koji ga znaju i koji 
znaju šta će pričati, a ko ne bi znao za njegove šale! 

- Eto, ovaj Mašić je najtanji seljak u Paležu, a Palež je u strani, 
više samog Kiseljaka, pa sasječena šuma, a niz golet se spuzila 
zemlja, pa ispala sama litica. I ovaj čovo ima pešes' dunuma zemlje 
i pešes' ovaca. Ima jednog sina, pravi je delija. Lijep je ko upis, ali 
koja fajda kad je fukara. Hele, niko ga iz blizine nije begeniso. 
Mislim: nikakva cura. Hele, bogme, on ti se ovdje upozna s 
merhumovom Rasemom. Prosipo joj laf i svidio joj se. Da su joj 
znali ukućani, ne bi joj dali ni opepeliti. Kazivo joj da ima oca i 
mater, grumi zemlje. A dobri, ko duša. Vazda na kožici. Biva: 
klanjaju. Hele, ona se polakomi i jedne noći klisne sa sijela, s njim 
zajedno. U zoru krenu u Fojnicu kadiji i vjenčaju se - da je ne bi 
Mešalije vratili. Zabrinuli se Mašići: i otac i mati - nije šala, 
Mešalijina cura da ode za Mašića iz Paleža. 

Ti se, prijatelju, nećeš ljutiti što ja ovako govorim. Svaka ti 
čas" ko čojku i tvom sinu ko jednom po jednom težaku, ali zar 

nije bilo ovako? A ti ćeš, efendija, vidjet njegova sina kad sutra 
doje puncu na dženazu. 


Hele, bogme, bio đerdek. Ujutru doručkovali kukuruzu 
udrobljenu u vareniku, svekrva prida se ovce pa s njima na pašu, 
a svekar sjedi na pustećiji - druge prostijerke i nejma. Skunaturilo 
se nešto ručka, tako i večere, a odmah iza jacije đuvegija i mlada 
u sobu, a stari u kuću kraj ognjišta, tako drugi dan, tako treći. 
Mlada bi radila, a nejma šta u praznoj kući, a mladoženja se 
odmara od noćne rabote. 


- Ama, ušuti, grom te ubio! - kori ga neko iz dna sobe. - 
Mejjit leži, a ti se bezobrazaš. 

- Deder ti nastavi! Istinu ti kazuješ. 

Hele, peto jutro zdogovore se stari da pošlju mladu da 
pričuva ovce, a stara će nazorice iznad plota, da je mlada ne bi 
opazila, pa ako mlada potrči niz brdo prema Duhrima, a odatle 
bi bezbeli u Tulicu, da se stara vrati kući, a ovaj prijatelj Mašić 
će potrčati za njom da je vrati. Ako trebadne, i mladoženja bi za 
njom da je stigne. 

Smišljeno - učinjeno. Mlada preda se ono pešes' ovaca, 
svekrva iznad plota, kad, čim je mlada između kuća izašla, diže 
glas i zapjeva. Vrati se stara odmah kući, a ovaj prijatelj kad je 
ugleda, skoči na noge pa da će se obuti da trči za mladom, a 
stara mu veli: "Sjedi, bolan! Nikad ga ona neće pobjeći"... SA 
kako znaš, bila nejadna?? % 
Nejma sira, nejma masla, nije dao Bog, a!? je dobar u gaćama, 
pomogo ga Bog!" 


Čim zađe između kuća zapjeva: - 


Kao da je na svadbi, svak je prasnuo u smijeh, a šeh Meco, 
koji je također volio priču, zaurlao je: 'Umukni, edepsuze! Mejjit 
leži u kući, djeca su mu mahzinn, a tebi je do cirkuza.?" 

Malo su se uozbiljili, a onda je opet počelo cirkusanje. Šeh 
Meco je pitao gdje će mu se prostrijeti da spava, jer on ima 

sutra dosta posla. Ni Tuturuza neće biti besposlen. Raspoloženje 
je bilo kod većine i da se zapjeva, ali to bi bila baš sramota. 
Počele su se i sijeldžije razilaziti jer je kratka noć. Samo su ostali 
ukućani i dvojica-trojica komšija koji će sjedjeti kraj mrtvaca 
do ujutru. Šeh Meco je zabrinut legao u mekahan dušek u 
čardačiću, a na šiltetu kraj njega Tuturuza. Htio je šeha pitati za 
ono njegovo dvostruko tumačenje Dženneta, ali se bojao kad 
mu je pri lampi ugledao stuštenu čehru. A Meco je bio zabrinut 
jer mu nikako nije na um padalo kako bi izveo ono s Garonjom. 
Umor je učinio svoje i odjednom je zaspao. 

Pijevci su najavljivali zoru i šeh Meco je skočio iza sna kao 
mladić. Malo mu se zavrtjelo u glavi, a onda je sabrano 
prošaptao: "Hvala Onome koji me je oživio nakon što me je 
umrtvio, a od Njega je oživljenje." 

Zagrnuo je rukave i sašao u prizemlje gdje su ljudi još sjedjeli 
oko mejjita, pušili i ispijali kahvuljke. Pozdravio ih je i izašao na 
avliju, tražeći očima halu. Nakon što se je urahatio, istrčao je iz 
druge sobe djevojčuljak s ibrikom vode za abdest. Kad se oprao 
blizu cvijeća - da se voda džaba ne prolijeva - i otrao se novom 
mahramom, ušao je u sobu i potjerao i druge da se izavdestaju 
pa da džematile klanjaju. Tuturuza je okujisao da se čulo do 
Lepenice i Homoljske ćuprije. Razbudila se sela i zaseoci i svi su 
se izvlačili iz kuća i potleušica da čuju šeherski ezan. 


Nakon sabaha iznesen je čuvarima i gostima bogat doručak i 
kahva, a čim se razdanilo, šeh Meco je odredio gdje će se na 
dvorištu ograditi ćilimima i čaršafima prostor u kojemu će se 
okupati mrtvac. Poslat je jedan komšija da donese ispred džamije 
u Lepenici tenešir na kome će se kupati mejjit. Nasloni su davno 
nabavljeni čim se vidjelo da Rasimaginoj boljki nema lijeka. 
Namješten je veliki sadžak na koji je postavljen kazan, koji je do 
vrha naljeven vodom. Čim je donesen tenešir, pod kazan je 

naložena vatra. Na ćilimku je iznesen Rasim i položen na tenešir. 
Prekriven je čaršafom, a sav je bio tanak kao prut. U bogatoj kući 
bilo je dosta bijelog platna pa ješeh Meco krojio ćefine i mrtvačku 
košulju, a sašio je i kesicu u koju je sitno narezukao safuna, da se 
bolje pjeni i da bi se lakše okupao mrtvac. Komšije su zamoljene 
da javljaju po daljim selima da će dženaza biti na podne. 

Kupljen je nov zemljani bardak. Šeh Meco nije dao nikome 
da ulazi u ograđeni prostor. Samo mu je Tuturuza trebao 
pomagati. Velikom kutlačom je zahvatao vrelu vodu iz kazana 
i zahlađivao je hladnom iz drvenog čabra. I šeh Meco i Tuturuza 
bili su zapregnuti pregačama do zemlje da ih voda s mrtvaca ne 
bi prskala po čakširama. 


Kad je otkrio lice Rasimovo, Tuturuza se zanese da padne. 
Usne, brkovi, nos, brada - sve je to bila rascvala rana koja je 
zaudarala 

- Drži se, Avdija! Ovaka će biti čehra i u insana kojeg sada 
ljubiš. Ako je duša za života mirisala - a ovaj dunjalučki otpadak 
mesa svakako će biti hrana crvu i mravu - ona će mirisati i u 
Džennetu. Deder, saberi se pa mi poljevaj! 


Prekrio je mrtvaca čaršafom, rastrgao na njemu košulju i 
gaće i svukao pa bacio u kraj. Gnječio je mejjita po trbuhu, 
pipao rukom, zamotanom u pamučno platno, po oturaku, ali 
nije bilo ni vjetra ni nedžaseta jer više od četrdeset dana nije 
Rasim ništa okusio osim po kap-dvije mlijeka ili vode. Naišaretio 
je Tuturuzi kuda će poljevati iz bardaka, a on je onda ispod 
čaršafa rukom koju je smjestio u kesicu sa safunom trljao tijelo, 
safunjao ga i prevrtao, a poslije prao. 

Kad je nakon pola sata sve bilo gotovo, iznesena je iz kuće 
sedžada domaćeg tkala koja je prostrta po nosilima, a na nju 
spušteno Rasimovo tjelešce, zamotano u ćefine i prekriveno 
ćaburtijom. 

Svijet se spuštao niz brda, pomaljali se skupovi preko 
nogostupa između njiva i na trzni u selu rasla gomila. Prijatelji 
se rukovali, pitali za zdravlje, za ljetinu, istraživali se rođaci, 
dok ne viknu Tuturuza: Fatiha! Cigarete se pobacaše, ruke se 
digoše do prema prsima, svak u sebi prouči za mrtvaca i sinovi 
digoše nosila s mejjitom i ponesoše korak-dva, a onda ga preuzeše 
drugi i s ramena na rame s njim dok ga ne donesoše pred greblje. 
Spustiše ga na mejtaš, obaviše obred i unesoše u greblje. 


Grob je bio iskopan, nasloni od kuće doneseni i tri sina 
sađoše u grob, spustiše oca i dvojica izađoše, a najstariji poreda 
naslone usko, dodadoše mu ruke i on iskoči iz groba. Šeh Meco 
i Tuturuza baciše po šaku zemlje, a onda svi prihvatiše, neko 
motikom, neko lopatom, neko šakom, gurali su se da mu ne 
ostanu dužni. Začas je grob bio poravnan. Šeh Meco i Tuturuza 
su čučnuli više glave, a još nekoliko seljaka se primaklo do 
mezara da i oni prouče, katolici su se izmakli do grobljanske 
ograde, skinuli kape i ostali da stoje, dok su svi muslimani čučali. 


Završilo se učenje i svijet se počeo razilaziti. Ostao je sam 
šeh Meco, u zelenom binjišu i s kaukom na glavi, impozantan 
kao kakav golemi stećak, da mu prouči talkin. Viknuo je sinove 
Mešalijine: 

- Kako mu je bilo ime materi? 

- Mejra. 

- Hajde, odmaknite se četeres koraka! 


Odmakli su se, neki su izašli iz greblja, a neki ostali na 
dozvoljenom razmaku. 


- Ja Rasim ibni Mejra, o Rasime sine Mejrin! - gruhnuo je 
šeh Meco kao iz topa. 


Svijet je osluškivao kao da će se i onaj iz groba projaviti. A 
šeh Meco je davao umrlom posljednje pouke kako će odgovarati 

na pitanja koja će mu postaviti Munkir i Nekir u grobu. 
Najednom se šeh Meco sagnu do groba, gotovo uhom dotaknu 
svježu humku: 


- Šta? Šta kažeš? 

Osluškivao je a onda viknu: 

- Je li hodži?... Je li u Lepenici?... Kakva Garonju"... 
Okrenuo se onamo gdje su Mešalije stajale i rekao: 


- Babo vam poručuje da dadete hodži u Lepenici nekakva 
Garonju. Je li to kakav cuko? 


- Jok, nije - vikao je Jusuf. - To je junac. 

Spustio se opet prema grobu. 

- Hoćeš li da ti djeca daju junca Garonju hodži u Lepenici? 
Malo je pošutio pa se opet okrenuo Mešalijama: 


- Jah, jah. To hoće. Da se dadne junac Garonja hodži u 
Lepenici. I da se zaište od hodže halala što mu on nije ništa dao 
nekoliko godina od hodžarine. 


- Daćemo, brate, daćemo. Samo da naš roditelj ne otpati 


kaburski azab. 


Šeh Meco je ustao i podigao ruke, potrao se dlanima po licu 
i svečano pošao od groba. 

Tuturuza se uvjerio u šeh-Mecinu diplomaciju, ali nije 
vjerovao da će baš i uspjeti do kraja. Možda će se braća i 
posvađati pa će da ne daju, možda i1 istjerati šeh-Mecu. Ali neće 
valjda. Opremio im je oca, a i za to se daje i na selu makar 
pedeset, a možda i stotinu dinara. 


Mecu, Tuturuzu, rođake - pa makar i dalje - i učače na 
kaburu svratili su na ručak i kahvu, a onda svak svojoj kući. 


Nudili su šeh-Mecu da primi u parama, ali on je uporno 
tvrdio da je on samo slučajni zamjenik lepeničkog hodže, a što 

je on radio to je radio za sevab. "Avdagi dajte što se daje 
poljevaču! A lepeničkom hodži kako vam je merhum poručio. I 
to odmah, prije mraka. Jer Munkir i Nekir su prve konagdžije 
uz mejjita."? 

- A bili moglo sutra ujutru? - pitao je najmlađi sin. 


- Ako ćete mene pitati a oca slušati, odmah. Mi se moramo 
svratiti u Lepenicu da vidimo kako je hodža. Ostao je iza nas 
plaho slab. A i Avdaga je ostavio u njega svoj zavežljaj pa da ga 
ponesemo. 


Jusuf je rekao da se odmah sveže Garonja i da ga dvoje- 
troje povede i potjera, jer je plahovit. 

- Možemo i mi - rekao je Meco. 

- Neide to tako. Vi ste ulema, a nije za vas da pred vama idu 
goveda. 

Kad se Meco uvjerio da je Garonja svezan i da ga dva jaka 
mladića vode sa strane, a dijete tjera šipkom, ustade 1 oprosti se 
s domaćinima, koji su mu zahvaljivali kao najučenijem čovjeku. 
On se branio od hvale, a Tuturuza je zahvaljivao na hediji kojoj 
se nije nadao, ali će biti dobrodošla. 

Išli su nazoricć za Garonjom i goničima. Tuturuza je jedva 
dočekao da oduši kad je šeh Meco malo izostao. 

- Mi smo učili u mehtefu da je prevarit haram, slagat haram... 

- A zar nije Mešalija varao četiri godine Husejn-efendiju ne 
davši mu ni zrna žita, a bio je dužan. Ko te prevari, džaiz ti je da 
i ti njega prevariš i da uzmeš još i pridć. 

- A šta si toliko navalio da gone Garonju? Mogli su ga i 
sutra goniti. 

- Drži ti njega dok plače! Sutra bi on zaboravio da je imo 
oca, a kamoli da ne zaboravi da dadne Garonju. 

- Jedno ne razumim: šta si ti onako opisivao Džennet 
begovima u Rakovici, a ovako sinoć onim ćojlijama u Tulici. 


- Hm, baš si nekakva smlata. Treba onako kazivati kako je 
čiji mozak razvijen da anlaiše. Drukčije se tomači školcima, 
drukčije seoskim džahilima. I jedni i drugi treba da dobro čine, 
pa da budu na ahiretu nagrađeni. U tom šubhć ne smije bit. Ko 
učini dobra kolik jednu trunku, naći će, a ko učini zla kolik 
jednu trunku - naći će. 


JO 


POTKOVANO JAJE 


Ako cestom preko Kobiljače prođu dnevno u oba pravca tri 
autobusa, desetak automobila 1 toliko zaprežnih kola osim 
srijedom kad je u Fojnici i ponedjeljkom kad je u Visokom 
pazarni dan, odvojenom cestom od Han-Ploče do Homoljske 
ćuprije neće moći proći ni dvoja-troja kola u danu. Zato se nisu 
prema Han-Ploči ni žurili šeh Meco i Tuturuza kad su krenuli 
od hodže iz Lepenice, gdje je Tuturuza bio ostavio svoj šarpelj, 
jer su znali da ih neće ni sustići ni prestići ni mimoići kola i 
podići im prašinu koja bi lebdjela u zraku "ti vakat." Na 
Homoljskoj ćupriji, kraj koje je velika crkva u Banj-brdu, ima i 
čaršija, a to su dva dućana i pjana mejhana, gdje njima nije bilo 
mjesta, a nije im bilo ni do kakve kupovine jer su pošli na put 
da se nauživaju džabaluka, a da im je bilo do troška, mogli su 
ostati 1 kući, u Sarajevu. 


- Šta misliš, šehu, na što ćemo danas ovarisati? 


- Šta ću misliti? Kad se insan rodio, i nafaka se s njim rodi: 
nekad nekom tanja, nekad jača, nekom dulja, nekom kraća. 
Zar nismo jučer mislili da ćemo postiti ko vlaški post, a Bog 
dade pa večera bi obilata. I ručak iza dženaze. A bi tebi i nešto 
na dlan. 

- Jes? vala. Nisam nikad ni pomišljao da ću biti i gasal. 


- Ni od šta se insan ne mere zakleti. 


JI 


Kukuruzi su s obje strane ceste bili visoki, a u jednoj njivi je 
moba okopavala i plijevila šećernu repu. Iščekivali su užinu pa 
je kći s njive dozivala mater koja je spremala u kući jelo. 

- O, majko, ohoj! 

- Ohoj - odazvala se žena iz daljine. 

- Koliko je sati. 

Malo je počekala, a onda se očuo glas: 

- Velika se okrenula banjici a mala čekmedžetu. 


- E, baš nam je kazala! Ne bi se moglo odgonetnuti bez 
babe gatare. 


- Ne znam ni što pitate? - zaružio ih je otac i pogledao nebo 
i sunce koje se počelo spuštati s poludneva. - Istom ako je sahat 
iza podne. Ako ste ogladnjeli, neka jedno ide po užinu. A ona će 
umrijeti a neće znati koliko je sati. 


Tuturuza se smjehuljio ženinu čitanju sata, sigurno budavca, 
a šeh Meco ga presiječe oštrim pogledom: 

- Ima hin i u šeheru koji to ne znaju. Bila su tri brata Kalabe 
u Sarajevu, pa kad im je umro otac, najstariji sin zaintačio da 
mu je očin sahat. Prepustio im je čitav imetak, a on uzeo sahat. 
A nije nikad naučio da zna koliko je kada sati. Svijet to uznao 
pa ga zapitkivali koliko je sati, a on izvadi sahat iza pasa, otklopi 
kapak i vidi gdje su rekaze. Onda bi pitalici rekao: "Ali biva 
osim samo, kad se velika i mala poklope ovdje, biće akšam." I 
prstom bi pokazivao di je dvanes. Mogao bi ga pitati i ujutro, i 
u po dana i navečer, u njega je bio jedan odgovor. Do smrti. 

- Jah, čudno je čudo neznanje. S obje strane su bili plotovi 
od debela pruća, ali bez hlada. Već dobro uznojeni primakli su 
se cesti, a tek onda se na jednom mjestu natkrila nad cestom 
golema vrba. 

- Da sad malo sjednemo! 


- Nemamo rašta sjedati. Nema ni trista koraka do džamije, 
a kahva je i bliže. Moramo sjesti pred kahvom. 


- Makar bio i mlađi, poslušaću te. 


Kad su izašli na glavnu cestu, Tuturuza krenu prema 
Sarajevu. 


- Kud ćeš tamo, herif jedan! Mora da ti je ona pritakla lonac 
vatri, pa kvrca u njemu da te dovuče iz daljine. 

- Ah, moj šehu! Kud srce vuče, onamo se i same stope okreću. 

- Pa hajde, hajde! More šeh i sam. 

- Ne bih te ja ostavio ni za kakve pare. 

- A za onu stvar bi. 

- Bez svašta se mogu pasati, ali bez nje, žive i zdrave, velika je 
žrtva. Pa i ovi jemeci bihuzire insana. Kad se suhotno jede... Eh. 

Pred kafanom su sjedjela dvojica-trojica staraca, dosadnih i 
sebi i ukućanima, pa su izašli iz kuća da čuju šta ima novo. 

Šeh Meco je nazvao selam i sjeo pod sjenicu od granja pred 
kafanom. Dugačak drveni sto na klimavim nogama i s dvije 
dugačke klupe od kojih se s jedne moglo nasloniti na vanjski 
kafanski zid, a na drugoj se moralo sjediti bez naslona - bio je 
sav namještaj kafane u ljetno doba, a slično je bilo i unutra, u 
kafani, s tom razlikom što je bilo u kafani još i nuha. Nisu one 
ostavljale čovjeka na miru ni vani, ali barem nije bilo sparno. 
Za kućom i kafanom bila je hala. Pred kišu ona je bila sigurna 
meteorološka najava promjene vremena. U to vrijeme nije baš 
bilo ugodno sjedjeti ni u blizini kafane, kamoli halć. A ako su 
još muhe ujedale svojim rilom gdje je čovjeku koža najtanja, 
kao ispod nožnih članaka kad su bez čarapa, onda je to bio 
sasvim siguran znak za skoru kišu. 

- Pa, efendija, oklen te imamo? - pitao je jedan astmatičar 
šeh-Mecu. 


- Iz Sarajva. Obojica smo iz Sarajva. 


- Pa dobro nam došli? Kako ste? Jeste li se umorili? Šta ima 
novo u Sarajvu. 


- Bolje vas našli! Dobro smo. A nismo se ni umorili. Noćili 
smo u Tulici. Bili smo na dženazi Rasimaginoj. 


- E vala, u mojih sedamdeset i pet godina nisam čuo da se 
mejjit javi hodži iz kabura, a tebi se javi. 

- Bezbeli, ne može se svakom ni javiti - upade Tuturuza u 
razgovor. - Baška alim, baška džahil. 


- Ma ja, što veliš - dokrajči starac svoje umovanje. 
- A što pitaš šta ima novo u Sarajvu, ono ti je stara riječ: 
neko o bradvi, neko o svadbi. 


- Vala baš - upade drugi starac rumena lica i bijele brade - u 
nas će večeras biti svadba u selu. I dobro ste nam došli! Mi 
imamo hodžu da prouči đerdek-dovu, ali nemamo kakve 
barhane. Ovo naše seljačko: malo pjesme, malo vriske i dernjave, 
a da nam je kakva pravog pjevača i sazliju, pa da oteferiči 
mlađarija!... 


- Eto vam ga - dodade šeh Meco, pokazujući Tuturuzu. - 
On je mešhur i u Sarajvu a kamoli ovdje, u Han-Ploči. 


- E, dobro ste potrefili. Samo, Boga mi, da vam i po istini 
reknem, vi nemate u selu di konačiti da vas ne uzbihuzure buhe. 
U selu ima i šeherlija. Tu su Muzuri, pa hadžija Trajo, pa hadžija 
Misira. Svi su dobri samo ne znam jesu li Muzur i Trajo kući, a 
Misira jes... Na konak bi vam najbolje bilo u hadžije Misire. To 
je dočekna kuća; bezbeli ga znate? 


- Kako ne bismo znali?! 

- Salko! - zovnuo je starac. - Hajde, sinak, otiđi u hadžije 
Misire i kaži mu da su došli musafiri iz Sarajva. Dvojica hin. I 
može li hin večeras ukonačiti? 


Salko je bio kahvedžijin sin, upravo uzet u vojsku, pa će s 
prvim jesenjim kišama u regrute. Poslišan momak je začas 
trknuo Misirinoj kući i donio od jedne kone haber da je hadži 
Halid-aga otišao na Lepenicu nekim poslom, a onda je šapnuo 
Tuturuzi da je na Lepenici, tu i tu, hvata ribu. Mogu i oni tamo. 

Tuturuza i šeh Meco se digoše iza stola, a treći starac koji 
dotle nije ni progovorio, željan da čuje kakvih bilo vijesti, žalovito 
zacvili: 

- A zar ćete nas ostaviti a da ni kahvu s nama ne popijete? 


- Inšallah, bićemo večeras na svadbi, pa će biti nehabeta do 
mile volje. 


Provlačili su se kroz kukuruze, a Salko im je kalauzio. Kad 
je došao blizu rijeke, na mjesto, vratio se, a Tuturuzi rekao da 
hadžija ne voli da tko tuđi zna da on lovi bez dozvole, i to 
sačmom. Kad bi šumar saznao, platio bi Halid-aga golemu globu. 

Šeh Meco je sjeo pod vrbu, a Tuturuza se primakao da vidi 
kako to radi Misira. Halid-aga je povlačio okruglu mrežu, kojoj 
su na krajevima bile pričvršćene olovne kuglice što su pritiskale 
mrežu dnu rijeke i kupile plijen. Tuturuza je pritajio dah, a Misira 
povlačio mrežu na suho. 

- Da ti pomognem - javio se Tuturuza. 

Hadži Halid-aga zamalo ne ispusti mrežu iz ruku. U prvi 
mah mu se pričinilo da ga je šumar prežao, a kad ugleda 
Tuturuzu, zasmija se: 

- Pomozi! Prifati ovdje i polahko tegli! 

Tuturuza je teglio za konop, a Misira potkupljao krajeve da 
se ne bi koja veća riba izvukla. Radili su oprezno i šutke dok 

nisu mrežu s plijenom izvukli na suho. Ribe su još kleptale repom 
po travi, škrge im se otvarale i zatvarale, a vječno otvorenim 
očima gledale u svoju smrt. 

- Za ovoga mi je stalo - šaptao je Misira, vadeći iz mreže 
mladuljka koji se snažno borio da promijeni svoju sudbinu, a 
Halid-aga ga je podaleko odbacio u njivu. 

- Da ne pobjegne? 

- Hoće koliko ću i ja pobjeći od svojih godina. 

Hadžija je najprije kupio košljivu ribu i bacio je u vodu. 

- Šta je bacaš, hadžija? Jazuk je. 

- Nije. Kad ima u mreži boljih riba, neka ova još živi u vodi. 
Kad ne bude pastrve ili lipljana, za nevolju dobre su i mrena i 
sapača. 

Hadžija je bacao i sitne pastrve i lipljane u vodu, a u sepet 
kupio ono što dolazi u obzir za kuhinju. Smirio se napokon i 
mladuljak. Mjerio ga je na srednjem prstu i procjenjivao: - Tri 
kile, ako koji gram fali. 

- A koliko svega ima? 

- Petnaestak kila. 

- Pa šta ćeš od tolike ribe? 

- Poješće se! Ima u komšiluku jedna žena samdruga. Naumpalo 
joj ribe, pa sam vala najviše radi nje bacao sačmu. A eto, znaš i ti 
što narod rekne. Ako ženi, kad je na tom doba, nešto na um pane 
pa ne pojede, izjaloviće se. A vidiš da je igbali dok se ovoliko ufatilo... 
A što se to, Avdaga, osvrćeš. Da nisi đe vidio zelembaća? - spustio 
je glas iz straha od šumarske uniforme. 

- Jok, nego gledam đi mi je šeh Meco. 


Ovdi sam. Ne primičite mi se! Doći ću ja tamo dok se 
halasim. 

Osmjehnuli su se obojica. Tuturuza je gledao hadži Halid- 
agu kojemu je bila samo bijela platnena kapa na glavi, bez fesa 
i hadžijske ahmedije, pa mu se činilo da je to sasvim drugi čovjek. 
Da mu nije okratke brade, ne bi nikad rekao da je baš hadži 
Halid-aga Misira. : 

- A vi ovo po sejahluku, ko i lani, i preklani i svake godine. 

- Jah! Drago živim očima pogledati po dunjaluku. Čovjek 
se nagleda svaki dan kože, mušte, dretve, klinčića, jehovih daščica 
za pete, gotovih papuča, gledaš vazda smrknutog Porču kad ti 
donese kahvu, ko da si mu oca ubio. Gledaš vazda istu kaldrmu, 
iste ljude, iste mazlume s istim navikama. Znaš ko će barnuti 
budalastog Mušana, znaš šta će on o'sovati... Eto, ovaj mjesec 
što provedemo ja i moj šeho po sejahatu, obilazeći dostove i 
poznanike, to je vas naš život u godini dana. Svih onih jedanes 
mjeseci podsjećamo se kako nam je di bilo. Đi smo šta čuli, 
vidili, pričali, zapjevali i zasvirali - ovo, biva, ja, a šeho hukće i 
zikr čini - đi smo šta jeli, pa se bogme i zimi oblizujemo za 
ljetošnjim jemecima. 

- Večeras ćete u mene. Širina je. Domaćica mi je s djecom 
otišla na dva-tri dana braći u Vlakovo, a evo Bog je dao neće se 
biti ni gladno. U selu je večeras i svadba. Ženi se jedan udovac 
udovicom, ali tu onda nema kakve svirke. A morebit će 1 biti. 
Ne reci ništa! 


- Begeniščm - dodade šeh Meco, provlačeći se između 
kukuruza. 

Zagrlili su se po hadžijski, bez ljubljenja, i zagledajući se 
jedan drugom u lice. Hadžija je zračio blagošću i nekom 
djetinjom naivnošću, s osmijehom u svakoj prilici, pa i onda 
kad mu nema mjesta. 


- Pa, moj šeh Meco! 

- Pa, moj hadži Halid-aga! 

I klepnuli bi dlanovima po prijateljskim plećkama, bez 
kakvih drugih riječi, a oni su i ovima, naoko bez značenja, znali 
sadržaj, koji je bio staro prijateljstvo i radost susreta. 


Tuturuza je pokušao malo zamutiti. 


- Šeh Meco, moraćemo di na drugom mjestu noćiti. Nije 
hadžijina hanuma kući. Otišla u braće. 


- Pa tamam. Meni to ništa ne smeta. 

- A šta ćeš jesti kad nema domaćice u kući? 

- Ješću svoju nafaku, neću tvoju. 

- Znam ja, znam. Lahko je tebe zadovoljiti. Dosta ti je od 
dva hljeba sredina dok se mandra svari. 

- Ni ti ne možeš više pojesti nego što dvojica mogu podići 
trećemu na rame. 

Hadžija se smijao bez velika hakatanja, ispuštao neko tsts 
kroz krezave zube. 


- A kako bi bilo da mi odmah ovdje ispečemo ovog 
mladuljka? - pitao je domaćin. - Ugodnije je ovdje u hladu nego 
u kući. 

- Begenišemo - odobrio je Tuturuza. 

- E kad begenišeš, hajde kupi suharaka oko vode da se vatra 
naloži - naredio je šeh Meco. 


Proljetne vode su nanijele suharaka i ostavile ih na 
vodoplavini, pa kad se voda vratila u korito, drva se sušila. A 
kad bi i pokisla ili se rose nadojila, opet su se na suncu brzo 
osušila. 


Začas je planula golema navarda drva pretvarajući se u 
žeravu i pepeo. Dotle je hadžija strugao ljuske, rasporio ribu i iz 
nje istrugao što nije za jelo. 

- Ja vazda ponesem ćageta od glave šećera, soli i hljeba i po 
jednu ispečem i pojedem ovako kraj vode. Od djetinjstva sam 
to naučio i, čini mi se, nikad ne može riba ni biti slatka kao kad 
se na ovaj način ispeče. 

Posolio ju je iznutra, zamotao u papir, a onda razmutio 
ilovače i oblijepio po papiru u kojemu je riba bila zamotana. 
Razgrnuo je žeravu, položio ribu u vrelo ognjište, zatrpao sve 
žeravom i sjeo sa šeh-Mecom i Tuturuzom. Raspitivao se o 
čaršiji, šta se desilo prije nego su pošli na put, a oni na tenhane 
razglabali ko je umro, u koga se dijete našlo, koji je trgovac ili 
zanatlija baterisao, jer je ovladao velik ćesatluk, koji sada zovu 
krizom. 


- Vala je veliki dušman našem svijetu i neukost - mudrovao 
je Tuturuza. - Eno šta bi s hadži Ragib-age Hende. Bio je jedan 
po jedan trgovac, pa... Uzimao robu od Abinuna, on ga 
zaduživao, bilježio u teftere, podnosio mu mjenice da ih potpiše, 
a hadžija pritiskivao prst, ne znajući ni šta potpisuje. Pa Abinun 
poklopio mu i kuću, i dućan, i robu u njemu, a sud osudio da se 
to sve rasproda da bi se namirio Abinun i za ono što je Henda 
uzeo od Abinuna i za ono što nije ni pomislio uzeti. I hadžija 
osto go ko šešana, pa sad spao na to da čuva mejjite pred 
Begovom džamijom, dok ih ne ponesu na mejtaš, a njemu neko 
od merhumove familije spusti na dlan koji dinar. 


- Dunjaluk - odahnuo je šeh Meco. 

- Prošao je onaj vakat kad je čojk čojku davao po šaku 
dukata, bez svjedoka i sčneta, i bio siguran da će mu se vratiti 
bez ikakve hile - tvrdio je i Misira. 


- A mučno je to: ko je imo i davo pa spao na to da nejma i 
da se njemu daje! Nije fukara ko nije nikad imo, nego ko je imo 
pa izgubio. 

Očuo se ezan sa munare. Hadži Halid-aga zasuka rukave 
da uzme abdest, a i Tuturuza se počeo pripremati. Šeh Meco se 
brinuo hoće li se smjeti ostaviti riba i je li. već pečena. 

- Vala, di je tu je - rekao je Misira razgrćući ognjište i vadeći 
okamenjenu ribu. Činila se kao štruca kad se izvadi iz pekare, a 
boja joj je bila kao u cigle. Dohvatio je iz Lepenice kamen kolik 
šaka i lupnuo po njoj na dva-tri mjesta gdje je bio povor, i pečena 
ilovača se raspolovila kao zrela mohuna kad se iz nje vadi zrnje. 
Riba je bila pečena i iz nje se pušila para. Zenice su joj bile 
ispupčene i bijele. 

Prostrli su nekoliko lista lepuha i počeli se častiti, pomalo 
čopajući kruh. Činilo se da je meso preuzelo običnu ulogu kruha, 
a kruh da je smok. 


- E baš jelezetli - tvrdio je šeh Meco, a Tuturuza je potvrđivao 
klimanjem glave da ne bi izdangubio trošeći riječi. I kosti su se 
smekšale kao mozak pa ne bi zapinjale ni u ustima ni u grlu. 


- A da znate - kazivao je Misira - riblja kost ima velik kuvvet. 
Kad krava neće da "vodi", podaj joj šaku ribljih kostiju pa će se 
pomamiti i, s oproštenjem, skakati na bika i odmah voditi. 


- A more li to insanu koristiti kad onemčća? - brinuo se 
Tuturuza za dalju budućnost. 


- Kad može pomoći hajvančetu, što ne bi moglo insanu? - 
tvrdio je Misira. 

- Vala, meni to sad-zasad ne treba, ali neka se zna. Zlu ne 
trebalo! 


Kad je bila užina gotova, a kosti bačene u vir zajedno s 
crepuljom, Misira je uprtio sepet s ribom, a mrežu, smotanu u 
vreću, ponio je Tuturuza. Nije mu bila teška, ali mu je smetao 
šarpelj sa sazom pa ga je nudio šeh Meci da ga ponese, ali kao 
da nije ništa ni rekao, Meco je prošao naprijed po međama 

između njiva. Poneka žica na sazu bi se oglasila kad bi držak 
zapeo za list kukuruza ili šipku vrbe. Kad su došli do ceste, 
hadži Halid-aga se osvrnuo na obje strane da vidi je li prolaz 
slobodan, pa je časom prestrigao cestu i promakao u svoju njivu, 
navrh koje je bio čardak. I gosti su išli za njim koliko su mogli: 
Tuturuza od vidljivog tereta na leđima, a šeh Meco od nevidljivog 
u nataloženim godinama života. 


Oko kuće je bila avlija od visokih taraba i glomazne kapije. 
Kakva je kapija, onakva je i kuća i njeni stanari - tako je 
pravilo. 

Hadžija je izvadio golem ključ iza pasa i otključao vrata. 
Kao domaćin ušao je prvi, a za njim su ušli gosti. U ljetnoj 
kuhinji je strujala hladnoća kroz dva nasuprotna prozorčića na 
kojima je bila prikovana žičana mreža da se ne bi uvuklo ništa 
od komarca do mačka. Spustio je sepet, a Tuturuza vreću s 
mrežom pa su izašli na čardak. 


- Ono dolje, nakraj avlije, je hala, a ovako se okrene kad se 
klanja. Kad se sjedne za sofru, pred musafira se metne hljeb pa 
neka lomi koliko misli da može pojesti. To su prve tri stvari 
koje domaćin musliman mora pokazati musafiru muslimanu. 
Tako sam ja naučio u djetinjstvu, još dok je rahmetli babo 
dočekivao musafire. 

- A di ti je sofra, di je hljeb? - više da se nasmiju nego što bi 
bila potreba za jelom, zagrmio je šeh Meco, a hadžija se 
smjehuljio svojim tstskanjem. 

- U mene je, ne ureklo se, dobra mida, a bojim se da nisam 
pretjerao ribom - oglasio se Tuturuza. 


-I za to ima lijeka. Kad se insan preždere ribom, najbolji je 
lijek med. Kašiku-dvije meda, i sve je opet u redu. 


- A kad se prejede meda? - htio je Tuturuza znati i tu soluciju. 


BI 


- Onda je prijeki lijek kiselo mlijeko. Samo nemoj vodu na 
med, jer moreš crknut, osobito kad je vrućina. 


Hadži Halid-aga je kao kakav stručnjak objašnjavao lijekove 
i šta uza šta ide, a onda im rekao da se spuste, ako su za odmora, 
a ako treba kahvu piti, on će je začas ispeći. Ako su dremovni 
neka malo i odspavaju, a on će ribe razdijeliti. Onoj ženi što je 
noseća, pa mladoženji i mladoj što će im biti večeras đerdek. 

- A nama? Zar nećeš nama ostaviti? - Tuturuza se brinuo jer 
je mislio i na sutrašnjicu, a večeras bi se moglo možda i na 
svadbi večerati. 

- Ne boj se, Avdija! Složiću ja što ostane u koprive pa im 
neće ništa biti, a mutvakje i danju hladan, a kamoli noću. Ovdje 
se i usred ljeta može insan noću i dobro pokriti. 


Kad su se odmorili, otišli su u kafanu, gdje je sad bilo više 
svijeta jer su i oni koji su bili u džamiji došli da šta čuju, da i 
sami progovore štogod. Osobito stariji imaju običaj da i bez 
ikakva povoda ispričaju šta su nekad davno doživjeli ili čuli od 
starih. Bojali su se da ne odnesu nešto u grob što nisu kad ispričali 
mlađima, ali, dok su šta kazivali, nastajale su praznine - 
zaboravljala se imena ljudi, sela, zapetljavao se jezik pa su mlađi 
preotimali riječi i pričali o svojim problemima. 

U vrhu stola sjedio je sredovječan seljak i pokazivao 
potkovano kokošije jaje. Kreševski kovač, majstor, napravio je 
minijaturnu gvozdenu potkovicu i šest klinaca, probio jaje na 
dvanaest mjesta i kroz te rupe provukao klince i zavrnuo ih, 
upravo kako se zavrate klinci u konjskom kopitu. Ljuska je inače 
ostala čitava, samo je iznutra ispijukana i sad jaje stoji na stolu. 


- Vjere ti, Akif-aga, što će ti to? 
- Vidio u majstor-Ive Čičića pa kupio. 


- A koliko si dao za nj? 

- Deset dinara. 

-Uuuh - iščuđavaju se seljaci. - Čitavu banku! 

- Jah. Meni vala ne treba, a nemam ni para za bresposlice, 
ali je majstor potreban. Ima dosta čeljadi na vratu. Njihova 


kovačija ostala bez gvožđa pa je zatvorili dok ne dobiju da mognu 
raditi svoj posao. A čovjek mora živjeti od nečega, pa se dosjetio. 


- Vala, to je slično ko ono što sam jednom slušao od rahmetli. 
Esad-efendije Kulovića - oglasi se stari Fetho. - Pričaše on kako 
je jednom nakav čojk došao da sultanu pokaže šta je on izvještio. 
A izvještio je uzeti iglu među dva prsta, palac i šehadet, a na rt 
igle metnuti jaje, s oproštenjem, šotu, i tako ga držati ti vakat a 
da ne pane. Hele nejse, prijavi se on sultanovim ljudima, najprije 
stražarima, pa onda sve starijim i starijim dok nije došao do 
vućčle. Hele, i njima se prijavio i pokazao im što je nakanio i 
sultanu pokazati. Jedan od njihu unije sultanu i kaže mu tako i 
tako, i sultan dozvoli da mu uvedu tog pehlivana. Hele nejse, 
Bog ti dobro dao, on sultanu temenna, pa ga poljubi u skut i u 
ruku i zaište izun da mu pokaže svoju majstoriju. Sultan mu 
dozvoli, a on izvadi iglu i iz džepa jaje, pa ga šotom nasadi na 
iglu. Stoji tako jedno vrijeme jaje na iglenom rtu, sultan ga gleda 
pa onda rekne onoj svojoj vućčli: "Odvedite ga i dajte mu sto 
dukata!" Odvedu ga i dadnu mu sto dukata, a sultan za ovima 
pošalje jednog i rekne mu da onog pehlivana povale i udare mu 
sto degeneka po prknu, s oproštenjem. Kad je i taj teferič bio 
gotov, pehlivan ne zna šta bi ni kud bi, pa opet zamoli onu 
vućčlu da ga uvedu sultanu. Uvedu ga, a on opet: Aman, 
padišahu, nikako ne mogu da se snajem. Dobio sam stotinu 
dukata i fala ti do neba, samo što sam dobio sto degeneka, to ne 
razumim." "Eh", kaže njemu sultan, "to što si izvježbo da držiš 
jaje na igli, to je jedna vještina, na koju si ti utrošio mnogo 
vremena, belkim i nekoliko godina, pa sam ti zato darovao sto 

dukata, a sto degeneka si dobio što si toliko vrijeme utrošio na 
bresposlicu." 


- E, baš mu je plaho rekao! - potvrđuju i smiju se seljaci. 
- Pametan je bio rahmetli Esad-efendija. 
- Glava je ono bila. 


- A ono što reče Akif-aga o Kreševljacima i njihovu zanatu, 
moje efendije - obrati se Omer Simit Sarajlijama - Kreševo je, 
štono riječ ko slijepo crijevo. Imaju bilesi i pazarni dan, subotu, a 
čaršija se i otvara samo u subotu. Ako kome mimo subotu zatreba 
šta iz dućana, valja dućandžiju tražiti kući ili na njivi, pa da ti 
otvori dućan i da ti proda za dva dinara kahve i za dinar šećera. 
A što jest jest, majstori su za pravljenje konjskih ploča i noževa. 

- Samo im se noževima bodu muslimani kad je na Aliđun 
teferič u Arnautovićima. Ne prođe nijedan Aliđun da ne bude 
barem jedan ranjen, a ponekad pane i mrtva glava. 


- Eh, bogme, vazda su se momci boli radi cura. 

- A efendija, u Azapovićima ima Srba, pa se oni pobiju i 
sjekirama. Bilesi kažu da u njih ima grob, a da na njemu piše: 
Srbin Srbina sjekirom siječe." 

- Jest matrak! Srbi su pametni ljudi! 

Šeh Meco se pomače i prostenja: 


- Da su pametni, bili bi muslimani. Njima se ne mere rijet da 
su pametni, nego da su mudri. 

Kad stariji progovori, mlađima je red slušati i šutjeti, ali 
Akif-aga, zato što je i bogatiji od drugih, nakon kratke stanke 
prozbori: 

- Vala nismo ni mi muslimani pametni. Zamalo zašto, kolac 
iz plota izvuci pa mlati po bratu muslimanu ko po volu u kupusu. 
Zato nam i govore ovi drugi: "Musliman muslimana motkom 
mlati." 

- Azgin svijet, jah! 

I zašutje se da bi se malo kasnije počelo govoriti o ljetini. Ove 
je godine dobro rodilo bijelo žito, koje je pod krov došlo, samo 
da Bog dai kukuruz smiriti, a zapriličio je dobro. I repica je dobro 
i ćeten je dobar, koliko ga je posijano, samo sad svijet voli kupovno 
nego ono što mu na vlastitoj njivi raste. A šta ima durećnije od 
lana. Košulja i gaće od prejč mogu trajati kolik pet ih od pamuka. 

Kahvedžija je po potrebi bio i brijač, pa je danas imao više 
posla kao brijač, jer je večeras u Kahrimana svadba. Ženi se 
udovac Zahid i uzima udovicu Semićku, koja će zateći dvoje 
pastorčadi, a i ona dovodi sina kojemu je dvanaest godina. 
Udovala je dosta za rnužem i ne bi se ni udavala da se ne boji 
starosti. Sin će odrasti, oženiti se, a pitanje je kakva će biti 
nevjesta. Tužila se konama na usamljenost. Nema je tko ni 
pomilovati ni udariti. Kad muž i udari ponekad ženu ona zna 
da ga ima, pa makar je i zaboljelo, a kad ga nema, spopadaju je 
svakakve misli, i ružne i grehotne. 

Procurilo je to njezino umovanje i doprlo do Kahrimana. A 
Kahriman je zgodan i kao insan i po imetku, pa, bit će valjda 
kako može biti najbolje. Večeras će biti đerdek. Vjenčali su se 
jutros kod kadije u Fojnici, danas su se dovezli fijakerom, a 
večeras će biti pir s prinosom. Svatko tko je pozvan, donijet će 
gotova jela: pite, pečenih kokoši, pogača, hurmašica, kisela 
mlijeka, a domaćini će čorbu i pilav. Kako je hadži Halid-aga 
pozvan, i njegovim je gostima mjesto za domaćinovom sofrom. 

Kao da je iz rukavice ispao, najedanput se stvori među 
gostima u kafani-berbernici zaneobrijan putnik na biciklu, s 
tašnom. Prisloni bicikl, rastvori tašnu, izvadi brijaći aparat, 
ogledalce, sapun i četku, zagrabi od berberina malo vode i poče 
se sapunjati. Začas brada zaraste u pjenu, a on znalački potegnu 
nekoliko poteza žiletom. Što bi dlanom o dlan, zasja se lice. 

- Evo narode! Ko hoće da se jeftino brije, imam ovih aparata 
po dvadeset dinara, nožić po dinar, a može se njime brijati dogod 
ne otupi. A kad otupi, vidiš, ovako: uzmeš ovaj nožić, metneš 
ga u čašu, pritisneš ovako, okreneš dva-tri puta i nožić baš ko 
nov! A u berbera se ne možeš obrijati ni na selu bez dva dinara, 
u gradu četiri 1 pet. 

Seljaci su se zagledali, premišljali, skontavali u glavi bi li se 
to isplatilo i bi li moglo šta jeftinije, a i kahvedžija-berber se 
zagledavao i nastavio raditi. 

- Što ga ne otjeraš, batali ti posao? - rekao mu je Tuturuza. 


- Niko nikome ne mere ukinut nafaku kakva mu je određena 
kad se rodio. Meni moje, njemu njegovo. A ja volim obrijana 
čovjeka nego zaneobrijana, pa makar ga ja i ne obrijao. Osim 
. ako ne nosi pejgamberov sunnet. 


Pri spomenu pejgambera svi staviše desnu ruku na lijevi dio 
prsa, malo glavu pognuše i prošaptaše salavat. I oni koji su 
derviši, kao i oni koji to još nisu, ali će jednom biti. 

Dok su se raspitivali kako se to brije i cjenjkali se s 
biciklistom, šeh Meco je nagovarao Tuturuzu da i on kupi jedan. 
Uvjeravao ga je da je to isplatno, a Tuturuza mu odbrusi: 


- Ama kakav bih ja bio esnafija kad ne bih čuvao i tuđi esnaf 
kao isvoj? A da mi počnemo sami sebe brijati, šta bi bilo od brijača? 
To je taman kao da svak sebi počne praviti papuče, pa ja ostanem 
kao mlinica na posuhi. Potok sebi napravio put na drugoj strani, a 
mlin prestao mljeti. Ja se volim svratiti svome Avdagi Čadordžiji 
da prodžumbusamo i da me usput obrije nego ne znam šta. 

Sunce se klonilo zapadu, od Lepenice je dolazio hlad, a i 
večernja rosa se hvatala lista na travi, na kukuruzu i svemu 
raslinju. Starije je obuzimala lahka ježurina pa su prigrnute gunje 
ili kapute navlačili na se. Cestom i putovima prolazili su čobani 

s kravama i ponekom ovcom, guske su se gačući upućivale iz 
hendčka kraj ceste i iz raznih barica svojim kućama a i poneka 
volovska kola su škripila prevlačeći pokošenu djetelinu, mnohune, 
krastavice i tikve s njiva prema kući. 


Prema Kahrimanovoj kući su išle iz raznih mahala tevsije 
pite, pečene kokoši, hurmašice, smokvice i ćase kiseline, a 
domaćini su ih primali, zahvaljivali se i pamtili čija je koja tevsija, 
lenđeri i ćase da se znade sutra, kad se suđe opere, kome će se 
šta vratiti da se ne bi izmiješalo. 

Već su djeca grnula prema trzni, gdje će biti najveći skup 
između akšama i jacije za onu omladinu koja nisu kućni domaćini 
pa nisu mogli biti ni pozvani na večeru. 


Bilo ih je spremnih da na račun mladenaca naprave kakvu 
šalu, grubu, pa i uvredljivu, koja može i za srce ujesti, kao da su 
krivi što su jednom obudovjeli pa se ponovo našli u braku. Neki 
su zapjevali gromoglasno: "Udovice, popišana tura, ja te neću 
dokle ima cura", a i za udovca se našla pjesma koju su sknadile 
cure oštrokure i kovrculje, a i neke poutegle djevojke. 

Stariji i sredovječni muškarci su se uputili džamiji da klanjaju 
akšam, a iza toga će pravo mladoženji na večeru. 

- Avdija, pazi se šta ćeš i koliko ćeš jest! Bezbeli će ti valjati 
zapjevati, a pretrpan insan ne može dati avaz koliko bi trebalo. 

- Strah me od Boga, šehu, kako sam ogladnio. Ona riba, 
ama baš kao da sam slame jeo. Nikakve sitine, kao da je 
proplivala kroza me. 


-To jje asli zbog toga što nije na maslu pržena nego u svojoj 
pari. A, ako ćemo pravo, jazuk je na onakav nimet išta natovariti. 


- Vidjećemo hoćeš li se ti moći uzdržati. 
- Treba velik junak biti pa se ne prevariti na žut dukat, bijelu 
pogaču i, s oproštenjem, bijele noge. 

- A bogme, šeho, sad nisu zabremedet bijele noge. Eno na 
Bembaši sunca se i muško i žensko, pa nije drukčije nego crna 
čavka. A bahusus žensko. Crna im je čehra, crne plećke i prsa, 
crne noge oklen su nikle, da Bog sačuva! 


- A kad si se to ti zavirivO di ne treba? 
Tuturuza, zatečen, malo se posramio: 


- Slučajno prolazio iznad Bembaše na Jekovac pa se sve vidi 
ko na dlanu. 


- Zar tebe put vodi preko Jekovca kući ili od Latinske ćuprije 
uz Bistrik? Hm, hm, Avdija li, Avdija! 

Pred Kahrimanovom kućom i oko nje okupljeni svijet se 
rastavljao i propuštao sarajevske goste. Sašaptavali su se i 
komentirali o šeh Mecinoj vanjštini i Tuturuzinu šerpelju - šta 
ima u njemu osim sazove kutle. A o njima se znalo još od 
prijašnjih prolazaka i gostovanja da su slatkohrani i obložderi, 
da je šeh Meco ilumsahibija, a Tuturuza da zna zapjevati kao 
niko. Samo da hoće na izvanu zapjevati! A da gdje bi, dodavao 
bi neko od mlađih, nego izvan kuće. U kući ostaju u đerdeku 
mladoženja i mlada, a u drugoj prostoriji stariji sijeldžije, koji 
benetaju o svemu i svačemu i uživaju u šumoru riječi koje čuju 
dok se govore, a čim prespavaju više ne znaju o čemu su sinoć 
govorili. 

Pri sjaju male petrolejke večeralo se odmah, jer trebaju se 
dvije-tri sofre podmiriti: glavna sofra, kojoj su prisustvovali šeh 
Meco 1 Tuturuza, pa hadži Halid-aga od Sarajlija, pa seoski 
hodža, a onda stariji i zgodniji seljaci, domaćini iz Han-Ploče, 
pa se onda načeti sudi nosili u susjednu sobu drugoj sofri, a 
ostatak trećoj sofri u prizemlju. Mladež će kasnije napadati na 
mladence kao vučari da im se šta iznese, pa će morati biti darovani 
mesom, pitom i halvom. Takav je adet i tako mora biti. 

Svadbe su tako rijetke pa se dugo pamte i o njima se 
prepričava po svu godinu. Kako je nastao, ima nekoliko godina, 
ćesatluk, kako nema radova ni zarade, a svi prihodi su samo od 
zemlje, to su obrijedile i svadbe. Nekad su se momci ženili prije 
soldačije, a sad se muka i ženiti i još teže ne ženiti se i svoj nefs 
patiti, pa se svadba ostavlja do odsluženja vojnog roka. I prije 
je bilo ćesatluka, ali je trajao od ljubice do ružice, kad se isprazne 
koševi, ali se u proljeće otele krave pa se ima prodati mlijeka, 
sira, masla. Proda se tele čim navrši četrdeset dana, a onda počne 
iz zemlje sve izbijati od žare oko halč do prvog klasa od ječma 
jarika, mladog luka i spanaka za uljevaka. A sad ćesatluk traje 
godinama. 


Tuturuzi se činilo da je sit kad je sjeo za sofru, ali jedući 
dolazio je ištah. Kao i šeh Meco, kusnuo je samo dva puta svrh 
ćase pa zastao, a oni koji su se brinuli o mijenjanju suđa odmah 
su digli ćasu, a na siniju spustili pečena tukca. Slijedila je pita 
koja je bila neizgledna jer im se činilo da su jufke predebele, ali 
je sve plivalo u maslu pa se samo omicalo niz jednjak. Ženik 
koji je također sjedio u prvoj sofri, ali pri dnu, slabo je dohvaćao 
hranu, a druge je nutkao da se prihvate. Gosti su opet njega 
nagonili da jede jer ga čeka velik posao - sve se to aludiralo na 
đerdek i teferič, a prazan harar ne može uzgor stajati. 


Koliko se god redala jela i miješalo slatko i slano, došao je 
kraj i večeri, oprale se ruke i dalo se, svako ponešto, za 
poljevačinu curi koja je nosila u lijevoj ruci leđen, a u desnoj 
ibrik iz koga je polijevala vodu na ruke gostima, a s ramena bi 
dodavala prebačenu mahramu da gost posuši ruke. 


Malo su se pokeckali gdje će se klanjati jacija: domaćinova 
kuća nije baš prostrana, a do džamije podaleko, pa nije ni mjesec 
još izašao i gosti iz grada, naviknuti na osvijetljene ulice, mogli 
bi ovdje ćorlaisati u mraku na kamen na putu ili na hrastovu 

žilu prepriječenu preko puta pa posrnuti i pasti. Hodža je opet 
htio da se ide u džamiju, priličnije je, a više ljudi može stati u 
džamiju nego u kuću. Pa i dova je kabulnija u džamiji, a što više 
ljudi rekne: Amin, kad on bude iskao od Boga da mladencima 
dadne ljubav, berićet i slaganje kakvo je bilo između Adem- 
pejgambera i Have, pa između Jusuf-pejgambera i Zulejhe, pa 
između Muhammed-pejgambera i hazreti-Hatidže, više je 
vjerovatnoće da će brak biti sretan, da će se mladencima 
podudariti zvijezde. 


- Vala, ja sam jednom čuo od rahmetli hafiz Sulejman-efendije 
Šarca, a u njega bi se sastajala izjutra rano ulema u Medžlisu 
prije nego bi on počeo raditi, pa kad bi neko kazujući novosti 
reko: "Oženio se taj i taj i uzeo tu i tu. I da im Bog da da im se 
zvijezde podudare", on bi rekao: "Neće, brate. Neće im se zvijezde 
podudariti. Nisu nikom od Adem-pejgambera pa neće ni njima." 


Kako vidje da se zaletio, a i ženjenik je tu, šeh Meco dodade: 
%T pametan insan nekad izvali budalastu besjedu. On se tahmina 
oženio radi imetka i nije bio u kakvu dosluku sa ženom, pa je 
tako i govorio. A eto, na priliku, ovaj moj ahbab Avdaga, kad 
bi bilo kabil da sad ovdje sleti eroplan i da onaj eroplanđija 
ovdi na hrpu metne sto dinara pa da rekne: "Voliš li da ti dadem 
ovih sto dinara ili da te za čejrek od sahata prevezem tvojoj 
kući", on bi... FE de reci, Avdija, šta bi volio? 

- Ja bih uzeo onu stoju i reko eroplandžiji: "Vozi me mojoj 
kući!? 

Smijeh se prosuo, zdrav i bučan, hadži Halid-aga se 
smjehuljio tstskanjem, a šeh Meco se obratio društvu kao da im 
otkriva najveću tajnu: - A kad smo bili na prvom konaku, već je 
spominjao ženu i kako mu je neobično bez nje. Herif jedan! 


Svršeno je sve. Klanjala se jacija, hodža proučio derdek-dovu, 
ženika spratili u odaju gdje ga je čekala Semićka, u čardaku se 

pila kahva, pred kućom na trzni mlađi svijet sjedio po nekim 
orahovim trupcima koji su davno posječeni, ali ih trgovac još 
nije odvezao pa su sad dobro došli za sjedenje, avlija je bila 
puna djevojaka i mladih žena koje su čuvale brižne matere i 
svekrve od muških pustahija. 


Tuturuza je izvadio saz iz šarpelja, naduzenio ga i počeo 
pjevati: "Mislio sam svaki dan da se s tobom upoznam, da srce 
i dušu tebi ja predam, ajgiga, da srce i dušu tebi ja predam...?" 

Cure su uzdisale, momci vadili poluoke rakije iz džepova i 
otpijali, poneko bi vrisnuo, a Tuturuza je ispredao drugu: kako 
djevojka čezne za momkom ležeći sama u postelji, dok otac 
spava u drugoj sobi s majkom, a u trećoj brat s nevjestom. "A ja 
jadna pod jorganom sama, kratak jorgan a studena zima, sve se 
bojim neću ostat živa." 

Smijeh i cika među momcima i djevojkama koji osjećaju 
unaprijed takvu zimu, ako budu samovali, pretrže se krupnim 
glasom koji kao malj razbi ugođaj skladne Tuturuzine sevdalinke 
nekakvim rustičnim pozivom bez kajde: "Hodi curo pod moj 
gunj", a s druge strane se odazva djevojka: "Neću bogme, uješće 
me guja ispod tvoga gunja", dok je neka druga prešla na još 
otvoreniji poziv: "Boli me pupa, boli me pupuša"', da joj se s 
druge strane odvrati još otvorenije: "Nasloni, curo, pupu svoju 
na pupala moga!" 

Između mladeži i djece provukao se mali Semić, čija se majka 
udala i sad je u đerdeku, a on zna šta se tamo radi. On je to viđao 
i prije tri-četiri godine dok je spavao s roditeljima u sobi, koji 
nekad ne bi ni provjerili spava li dijete ili se budno pritajilo. I sad 
nije mogao otrpjeti da je netko drugi, osim njegova oca, s njegovom 
materom. Donio je suhadi i slame pa u odvodnu cijev iz banjice 
natiskao suhe ljute paprike i potpalio šibicom slamu. Ubrzo se 
đerdek napunio dimom koji je štipao za oči pa su ženici otvorili 

prozore upremase ne bi li se soba provjetrila, ali nisu mogli suspreći 
kihljavinu pa je Kahriman, bez košulje, promolio kroz demire glavu 
i psovao mater onome koji ih je nakadio paprikom. 

Smijali su se, vrištali su, a mali Omerica Semić je uživao što 
je pokvario ćeif očuhu. A vjerovatno i materi. 

Pjevale su se pjesme, starci su pričali, Omerica je ponovo 
kadio očuha i mater, ponovo se otvarali prozori i padale psovke 
i pred zoru se razišao svijet. 

Hadži Halid-agini gosti su legli u čardak gdje je bila bolja 
prostirka, a domaćin je legao na minder u drugoj sobi. Šeh Meco 
je brzo zaspao, a Tuturuza se vrtio u dušeku, iako je dušek bio 
debeo i mekahan. Skinuo se i ostao u samim gaćama i košulji. 
Pogledao se onako nabijen i učinio se sam sebi kao neprošiven 
dušek na tek iščupanu dušeku. Sve mu se činilo da neće moći 
izdržati toliko dugo vrijeme bez žene. Mislio je o ribi i ribljim 
kostima kao afrodizijaku, ali to njemu ne bi ni trebalo ni da se 
najede slanih krastavaca. 


Selo se smirilo, svadba se rastrgla, svako otišao svojoj kući, 
a Omerica unišao u sobu materinim pastorkama i legao na 
prostrto tanko šiltešce. Pomirio se u duši s očuhovom psovkom 
kojom je darnuo njegovu mater, pa sam sebi u sebi rekao: "Pa 
to joj je i uradio.? 

A Tuturuza je sanjao svoju Rasemu i obatalio se. Ali, trebao 
je i preobuku promijeniti pa je sa dna šarpelja izvadio smotane 
gaće i košulju. 

U banjici je bila puna đugumica i ibrik vode, ali ko da je 
grije u ljetno praskozorje i da klepeće bakrenim suđem. Izvukao 
se iz kuće i iz avlije pa preko njiva udario prema rijeci. 

Ranoranioci su se razbuđivali, ispod krovova se istezali 
dimovi, a Tuturuza, sav u bijelu kao prikaza, žurio je prema 

rijeci. Stari Junuz Hodžić, kad ga je primijetio kako promiče 
trčeći kroz kukuruze, doviknuo ga: 

- Ko si? Što ne ideš putem nego kroz zijan? 

- Zijanio sam ja noćas. Idem na Lepenicu da se okupam. 

- Pa zar džunup, pasji sine, preko moje njive? Da mi je krupa 
obije, da sve helać bude! 

I baci se za njim busenom trave i zemlje, ali je Tuturuza 
pretrčao već 1 cestu | Jurlio rijeci. 

A kad se vraćao putem kroz selo okupan, u čisto obučen i s 
još opranom preobukom, seljaci su izlazili iz kuće i zagledali se 
u rujno nebo na istoku, dajući jedan drugom prognozu vremena: 
crvena zora - mokra kabanica. 

Kad je ušao u avliju, vidio je Misiru koji je već očistio 
jučerašnje ribe pa podmastio tevsiju a ribe omlivio, poredao ih 
u tevsiji i čekao da se zagrije gvozdeni sač i da padne žerave na 
ognjištu. 

Tuturuza se malo kao i stidio što se to s njim zbilo pa je 
prebacio oprane i ocijeđene gaće i košulju preko konopa i ušao 
u čardak. Već je išeh Meco sjedio na ovčijoj kožici gdje je klanjao 
rani sabah i sad zveckao tespihom. 

- A ti, batiline jedan, ispustio rani sabah, pa sad da klanjaš 
kad se sunce rodilo. 


- Šeho, bio sam uzurli pa se išao kupati na rijeci. 


- Herif jedan! Džunup iz sobe izlaziti, a kamoli iz kuće i 
avlije! Pa zašto se gradi u svakoj sobi banjica, a? 


- Da sam se u banjici kupao, klepetalo bi sudje pa bih te 
probudio. 


- Ništa to meni ne bi smetalo, ali kad si se već opiaćio, hajde, 
nećemo velike priče. 

- Šeho, hajdemo se vratiti u Sarajvo! 

- E, nećemo! Jesmo li rekli mjesec dana prohodati? A valja 
malo i svoga nefsa mučiti... Onda, valja nam se uvratiti u Brnjake. 
Tamo su Merhemića kmeti i hambari. Morebit će biti i hadži 
Mujaga, a ako ne bude, nije nam daleko u Duhre. I tamo ima 
džamija. Sješćemo pred džamiju, pa ko izbije? Ili Žige ili 
Merhemići. Tamo je Merhemića kula, a hambari su im u 
Brnjacima. Pa nam onda valja u Potkraj. Tamo su Hadžibegići, 
Rašidagići i Kramarevići. Eh, otolen ti je samo Paleška ćuprija i 
Mutapov han. Han ko han. Ili se svratiti ili ne svratiti. I odmah 
ti je Osmanov han, a to ti je već Kiseljak. Tamo je moj desni 
dost Terović, a ti ćeš bezbeli tražiti teferičlije kojih ima koliko ti 
duša hoće. A Kiseljak ti je pola puta. 

Sunce je već odskočilo i Tuturuza je klanjao kasni sabah, a 
dotle je došao i domaćin, prostro sofra-bošču i iznio tevsiju ribe. 


Jeli su šutke, a od po sofre domaćin je otišao u mutvak i 
malo zatim donio golemu džezvu kahve. 


Vjetar je lahorio, a sunce već rano pripjecalo. 

- Hoćemo li i danas na rijeku ili ćemo u kahvu? - pitao je 
hadži Halid-aga. 

- Mi ćemo u Brnjake, ako bude Merhemić kod hambara, a 
ako ne bude, onda ćemo u Duhre. 

- A što? Zar vam ne valja ovdje? Morebit je vama neobično 
što nema ženskinja da što lijepo načini ručku i večeri. 

- Mi smo vala počašćeni da ne mere bit bolje. 


- Gost je gospodar, a domaćin je sluga musafirov. A meni bi 
doista bilo drago da mi ostanete barem dan, pa i dva i tri. Pa i 
kad domaćica dojde da čuje malo Avdaginu pjesmu i saz. 


Tuturuza je bio i kai da ostane, kad već ne smije ni govoriti 
o Sarajevu, a kamoli se vratiti, ali šeh Meco je odredio koliko se 

smije gdje ostati, pa je rekao da se može malo saći do u kahvu, 
a onda put pod noge. 


Spremili su se. Tuturuza je smotao prevehlu preobuku i složio 
je na dno šarpelje i kutlu od saza, a držak s kitom od zelene svile 
mimoišao je Avdaginu obrijanu glavu na kojoj je porasla kosa 
za minulih sedam dana. I bradu je trebalo obrijati, a eto, zgoda 
je kad je kahvedžija ujedno i brijač. Zatekli su u kahvi dosta 
starijeg svijeta, a došao je i mladoženja. Dovukao se i Omerica 
da čuje kako će se svijet bezobrazati s njegovim očuhom. 
Kahriman je naručio sebi kahvu, a pastorku "šerbe", a to su 
dvije kocke šećera varene u vodi. 

Brijačka stolica, iznad koje je visio sčtilj s toplom vodom, 
bila je prazna pa na nju sjede Tuturuza nakon što je šarpelj 
odložio u kraj, blizu kahveodžaka. Berber je zastro Avdagu 
peštemaljem i počeo mu masirati glavu puštajući iz setilja 
ponekad tanak mlaz vode. Kad je britvu namastio na kaišu, 
potegao je njom niz glavu od tjemena do čela. Glava je na sredini 
bila malo proćelava, pa nije osjećao britvu, ali je mislio da ne 
može biti brijanja bez sapuna. To je rekao i berberu. 

- Jesi li ti iz Sarajva ili nisi? 

- Bezbeli da jesam. 

- Pa u Sarajvu se i nasuho briju. A ja sam tebe natrljo koliko 
je trebalo. 

Tuturuza se malo meškoljio, a berber ga je zagovarao: 

- Znaš li ti kako se kod nas briju seljaci kad je kosidba u 
planini, a nema se kada saći u selo ja u kasabu da se obrije? Pa 
ni britve nemaju nego uzmu komad slomljene kose, naoštre ga 
brusom, a onda onaj koji hoće da se brije pritisnuo što ima 
snage pa kosi li kosi, da se sve voda cijedi niza nj svrh perčina 
do tabana. Onda mu onaj ahbab koji će ga brijati uzme onaj 
komad kose - reknu mu brič - pa ga obrije da i ne čuje kako ga 

brije. Desi se da ga pomalo i okrvavi jer je i brijač kosio kao 
kosac, pa mu se uzdršću ruke, ali živa glava ostane. 


Tuturuza je othuknuo, a kad je trebalo bradu brijati, berber 
ga je nasapunjao i obrijao pa mu dao brijački tas u ruke a pustio 
vodu iz setilja i prao mu glavu da je sve škripalo. Onda mu je 
potkresao brkove iznad usne, ostavivši mu kao repiće sa strane 
usta. Kad je sve bilo gotovo, pružio mu je ogledalce na dršku. 
Tuturuza se divio rukotvorini seoskog brijača koji nije imao 
cjenika za svoje usluge, a mušterija je davao koliko je htio ili 
mogao. Izvadio je iz zadžepka na fermenu desetaču i spustio je 
na ogledalo. Seljaci su se kamenili na toliku paru. Tuturuza nije 
dao svoj esnafski obraz. 


Šeh Meco je ustao i opraštao se s hadžijom, zahvaljujući mu 
se na dočeku i ićramu. 


- A kud ćete sada? - pitao je stari Dževlan. 
- Idemo ja na Brnjake ja u Duhre. 


- Nećete vala ni do Radanovića, Bog zna, a pokisnućete. 
Bolje bi bilo da ostanete ovdje dok se ne uhori. 

- Kakva kiša u ovo doba godine? - pitao ga je šeho. - Nigdje 
ni oblaka ni od kiše znaka. 

- A jesi li jutros vidio zastavu na istoku? Ono ne mere 
prevariti. 

Šeh Meco je mislio imumlao: otkud on zna šta će biti i kako 
će biti, a Dževlan je razumio što on govori, makar sve i ne čuo, 
pa mu je još dodao: 

- Ja ne dijeram u tvoj ilum, ali i mi budalasti seljaci znamo 
ponešto. Ako ti do Duhara dođeš, a ne pokisneš ko miš, neka je 
tvoje sve ono što je moje u gruntovnici. 


I Tuturuza je rekao šeh Meci da je bolje ostati i u kahvi nego 

mokar po cesti, a znao je da uzalud govori, pa je krenuo za 
šehom, jednako se zahvaljujući Misiri i njegovu dočeku. 


Istom što su krenuli cestom, a oblaci se počeše dizati od 
Bitovnje i Zec-planine i nadvijati se nad ravan. Naoblači se i od 
paleškog brda. Težaci koji su bili na njivama vraćali se s njiva 
kućama. Osvrtali su se za putnicima koji su pouzdano išli prema 
Kiseljaku. 

Šeh Meco je osjećao da je trebao poslušati ljude koji su ga 
zadržavali u kafani, ali nije mogao sam sebi priznati da nešto i 
ćojlije znaju. 

- Pokisnućemo - procijedio je između zuba Tuturuza. 

- Moremo i poginuti bude li nam suđeno. 

Nije pravo ni dovršio, a svjetlica zapara nebo i grom složi u 
hrast nasred njive, gdje seljaci obično hladuju kad ljeti rade na 
NJIVI. 

Tuturuza problijedje i uhvati se za šeh Mecu. 

- Šta se bojiš? 

- Nema straha bez Božjega straha. 


- Ne boj se, bolan! Neće grom u ćenifu! 

BOG I VJETAR 


Krupne kapi kiše su počele propadati, a šeh Meco i Tuturuza 
su bili upravo prema Radanovcima. Preko Lepenice je bila debela 
brvina, pa kad bi pohitjeli mogli bi utrčati u prvu kuću i skloniti 
se od kiše koja je nadolazila. 

- Da pohitimo preko brvine, šehu! 

- A ako ti se oklizne noga pa hljosneš u rijeku? 


- Moj šehu, pa vidi koliko je debela brvina, a ne smiješ preko 
nje. Ja kako ćeš preko Sirat-ćuprije, koja je tanja od dlake, oštrija 
od sablje, a mračnija od noći? 

- Avdija li, Avdija! Onamo se ja oslanjam na Allaha da će 
mi pomoći da preletim k'o tica, a ovdje, kad stupe mokre firale 
na mokru brvnu, eto mene u Lepenici! Plivat ne znam, a binjiš 
suh i težak a kamoli kad se nakvasi pa - ode Meco na ahiret. 

- Bože s dinom i imanom! 

-Lja velim. Ali ti ne vidiš na onim kućama u selu, na svakom 
sljemenu križ. 

-Pa i oni su ljudi! Ćitabije. Ne bi nas iz kuće istjerali. 

-Tja to znam, ali, rekoh ti, ja neću na brvinu. A nije daleko 
ni do Brnjaka. 

Kiša je pljuštala i nije se imalo kud od nje. Sramota se vratiti 
u Han-Ploču, a ni do Brnjaka nije dalje nego kad bi se vratili. A 
da se vrate, mogli bi im se seljaci i nasmijati što je šeho s visoka 

rekao: Šta oni, ćojlije, znaju kad će udariti kiša? Morali su uporno 
ići naprijed, pa jeda gdje nađu gostoprimni krov i vatru da se 
osuše. Ovo što su se skvasili nije ni zgoreg - malo su se osvježili 
od sparine koja je poklopila pred kišu. 

- Da smo barem ponijeli po šemsiju! Očuvali bismo se makar 
do pasa. 

- Meni još nije prokvasio binjiš, a ne bih ni nosio u jednoj 
ruci šćap a u drugoj šemsiju. 

- Kako će ti prokvasiti binjiš kad se je ulojio i s izvana i 
iznutra? 

- Samo ti vrijeđaj svoga šeha! 

Ušutjeli su i nije se više ništa čulo osim šljapkanja obućom 
po lokvama na cesti. Cestara su susreli s lopatom i karijolom 
kako nasipa šljunak i tucanik u izlokane lokve. Na njemu je 
bila gumirana kabanica od cerade s kapuljačom na glavi. Kao 
da im je htio pristati na muku pitao ih je: KG vas je to istjerao 
ispod krova na ovom vremenu? 


- A ko je tebe istjerao? - pitao ga je šeh. 


- Služba. Ja na ovakom vremenu najbolje vidim gdje treba 
nasuti pijesak da se cesta uravna. 


Iako je osjećao umor, šeh je pohitao da ne bi nastavio 
"di 
razgovor, a Tuturuza je pristao za njim. 


Kroz kišu su se nazirale prve kuće u Brnjacima, a putnici su 
poznali Merhemića hambare, podaleko od ceste, na brijegu. 


- Mog'o ji je i bliže cesti podignuti - kao da sam sa sobom 
razgovara šeho. - Samo da je dalje do nji' doći! 


- Mog'o je i Švabo provesti cestu bliže Merhemića 
hambarima. Stariji su hambari od ceste. 


- Avdija! Ti bi se sve svađ'o danas. Mora da si ust'o na 
lijevu nogu. 

- Na sve tri! 
- Edepsuze jedan! 


Niza strmi seoski ilovasti put koji je vodio do Merhemića 
hambarova slijevala se voda i nosila razmućenu prašinu, 
brabonjke i balege prema cesti. Morali su oprezno ići da se ne 
okliznu na raskvašenu putu. 


S dušom u nosu došli su pred avliju i pokucali teškom 


halkom. 
- Otvoreno je - očuo se iznutra glas. 


Avdaga je podigao mandal 1 vrata zinuše. Prvi je ušao šeh 
Meco a za njim Tuturuza. Pustio je kanat koji klepnu da se do 
pola sela čulo. 


- Ko nije vješt ovim vratima mogao bi se prepasti kako 
klepnu. 


- To se i hoće. Neka čitavo selo zna kad se agama dolazi. 


Izašao je subaša iz svoje sobe na avliji koja je bila izvan 
sklopa hambarova. U toj sobi je boravio subaša, a tu su dolazili 
i kmeti, dok je bilo kmetova; sada su ostale same kule, hambari, 
s ponešto malo zemlje, koja nije došla pod udar agrarne reforme. 
Hambari su propadali i drvena građa se trošila za ogrjev. Kako 
su Merhemići bili trgovci i zemljoposjednici, imali su na više 
strana starinske kule ili moderne ljetnikovce. Osim hambarova 
na Brnjacima imali su kulu u Duhrima, na Kiseljaku, Debeloj 
međi, Alipašinu Mostu i Palama. Najviše su ljetovali u 
Halilovićima, a kad je sezona liječenja želudaca i vrijeme teferiča 
oko Aliđuna na Kiseljaku i Hadži-Bešljinoj ćupriji, tu bi se 
nastanili dvije-tri hefte. 

Subaša je poznao goste jer ih je i lani dočekao, samo su lani 
bili u Duhrima, a sad su, evo, došli na Brnjake. 


Uveo ih je u svoju sobu. Malo postiđen zbog samačkog 

nereda, začas je smotao postelju i sklonio je u kraj, pa pomogao 
šeh Meci da skine firale i binjiš. Tuturuza je svukao fermen, 
anteriju i čakšire. Ni pod pazuhom nisu imali ništa suho. 


Subaša Mešak je odmah naložio vatru u odžaku i preko 
srga razastro mokru odjeću da se suši. Tuturuza je izvadio iz 
šarpelja saz, a ispod saza izvukao jutros preopranu i tek malo 
prosušenu preobuku. Nije mogao ustanoviti koja je mokrija, 
pa je prema plamenu okretao onu jutros opranu da se što prije 
osuši. Plamen je izgonio iz odjeće paru, a i ona na tijelu se sušila 
što od tjelesne topline što od razjarena plamena. 

- Plahe žerave! Što bi se u slipri moglo ispeći kumpijera - 
ahovao je Tuturuza. 

- Jah! Zaželi se insan i čegagod suhotna, kad zaredom jede 
nafaize. - Šeh Meco je tvrdio pazar, da bi se moglo štagod pojesti, 
jer se dugim i napornim putem stresao obilati doručak, tevsija 
pečenih riba. 

- Možemo vala kumpijera. Najde se toga i ovdje. Može i 
koje jaje na maslu, a ako uhori, možemo do Duhara, pa bi se u 
mojoj kući belćim našlo i kakve pite. Ja se ovdje navratim i 
danju, a nekad i prenoćim. Upalim i lambu, neka svijet misli da 
ima vazda neko u kući. 


- Jesi li ti pod plaću čuvar ili onako? 

- Dosta sam ja pojeo u aga soli 1 hljeba, pa kad bih sada i 
bez plaće pričuvao ovu kuću, šta bi mi bilo? A to su gospoda 
koja ti svaki pos'o i preplate, a nije samo da ga plate. A da vam 
pravo kažem, i ljepše mi je u ovoj hizmećarskoj sobi nego u 
mojoj potleušici. ' 

- A kako spavaš bez domaćice? - pitao ga je Tuturuza. 

- Beli misliš da je svak ko ti pa da samo o njoj misliš i govoriš? 
- zaružio ga je Meco. 

- A bogme i ne znam kako se more bez žene. Ne do mi dragi 
Allah da mi umre! Ne bi' dao da je iznesu iz kuće dok drugu ne 
bi? nabavio. 


Mešak se smijao razvukavši usta sa čitavim zubima kao u 
kurjaka: 

- To bi ti stio rijet: jenna se otegla, druga se protegla. 

- Ama jok. Tek da se nešto rekne - tvrdio je Tuturuza, a 
Meco je potkrepljivao: 

- Budan o njoj govori, a kad spava onda je sanja. 

- Jah, grdna rano! Baš sam nekom taksiratu dužan. 

Preobuka se sušila, ali se sve čohano još okapavalo. 

J vani se počelo razvedravati, kiša je prestala, samo se još 
pomalo strehe cijedile. 

- Ja mislim da će uskoro doći ručak. Da kućna čeljad znaju 
da imam musafira, došlo bi više hrane, a ovako ćemo se pomoći 
kumpijerima. 

- Nismo mi probirljivi - tvrdio je Tuturuza. - Nejma džama 
na trbuhu pa da se vidi šta je u želucu. Neka je on pun pa bila u 
njemu mandra ili baklava; svejenno je. 

- Jes" ono, što se rekne, svejenno je što je u trbuhu, ali nije 
svejenno što bude u ustima. Drukčije se žvače masno i slasno, 
drukčije suhotno - objašnjavao je šeh Meco. 

- E, dosta vala o zalogaju! - kao u srdžbi započe Tuturuza. - 
De ti nama reci koliko čeljadi imaš, koliko zemlje imaš? Slušaju 
li te čeljad ili ti njih slušaš? 

- Imam petero djece, Bogu na amanet. Najstariji mi je u 
vojsci. Imam domaćicu, a što se slušanja tiče, slušamo se 
međusobno. Nemam vala razloga da se srdim ni na mušku ni 
na žensku djecu, a domaćica je vrijedna. A za zemlju što pitaš, 

imam, br'te, deset dunuma oranice. Imam dvije krave, pa se 
ima udrobiti u vareniku, a bogme i đubre je važno kao i mlijeko, 
jer što stari ljudi reknu: prije će slagat bijela brada nego gnojna 
brazda. 

-Ajeli ti sin đi daleko? 

- Daleko, ja šta je. Neđe u nekakvom Štipu. 

- Piše li ti često? 

- Pa eto, piše jednom mjesečno. Dobije vojnik deset dinara 
mjesečno, pa mu treba i viks kupiti, izađe kadgoć ii u grad, popije 
buzu ili klaher, a dinar mu je i pismo, pa što bi češće i pis'o i 
trošio se! 

- A pošalješ li mu ti koju paru? 

- Što će mu? Nije gladan. Bolje tamo jede nego kući. 


Mešak je izašao izvan avlije da vidi ide li tko od Duhara 
prema njemu, nosi li mu ručak. 


Još nije bilo nikoga pa se vrati u sobu da vidi jesu li se 
krompiri svarili u kotlu. Gosti su se smjestili na šilteta i otvorili 
vrata da im uniđe vanjski zrak. Tuturuza iznese sve čohano, i 
svoje i šeh Mecino, i razgrnu na konopu. 

- Pa dobro, ljudi, kazujte mi šta ima u Sarajvu, šta ima u 
dun'jaluku. 

- Bogme, prijatelju, mi smo ima hefta krenuli iz Sarajeva. 
Ne znamo šta je iza nas koptisalo, a što je prije bilo, da je i spuž 
na leđima ponio, davno bi iz Sarajeva doprlo do Brnjaka. 

- Ponešto i mi čujemo dolje kod škole u Brnjacima. Doji 
novine pa ji pročita učitelj i protumači. Ovaj sadašnji je dobar, 
svedno što je druga vjera. A donedavno bijaše jedan mladić, 
muslimansko je ime na njemu, ali je bio pravi lutoran. Počeo 
faćat mlađariju pa jim kazivat, neuzu billah, da nejma Boga, da 


IO3 


su popovi i hodže izmislili Boga, haša summe haša. Ama, kažem 
vam, otrov jedan. Trov'o je mivu naših srdaca. 

- Pa šta bi? Kako ga se kutarisaste? 

- Ja mu otišo da mi napiše pismo sinu mi u vojsku. Kupio ja 
kofertu i papir, a njemu ponio desetero jaja što će pismo napisati. 

Uveo me u zbornicu. Na izvanu je prohladno, a kroz pendžer 
se Vidi jablan u avliji, olistao jablan. Sjedim ja prema njemu a 
on prema meni. Hele nejse, ja kazujem a on piše, ja kazujem a 
on piše. Ja njemu sve onako po seljački: Dragi Arife! Mi smo 
fala Bogu dobro i zdravo, što i tebi želimo od mila Boga i srca 
svoga. Kako si ti, je li ti se uduljilo u vojsci? Je li ti mučno? 
Kakva vam je hrana i je li vam zdrava hava? Čujemo da tamo 
ima groznice pa se bojimo da se ne razboliš, a nećeš ako Bog da. 
Materina i moja dova te prate na svakom koraku. 

Ja govorim, on piše. 

U nas je bijelo žito rodilo, fala Allahu, što ne mere bit bolje. 
Đi je bio tovar usjeva rodilo je deset tovara ječma ili šenice. I 
kukuruz je zapriličio, pa ako Bog dadne te ljeto ne bude 
gradobitno, biće pure i kukuruze. 


Sve ja ovako govorim a on piše. Te ja nastavio: 


I voće nam je dobro ponijelo. Takiša je rodila ko kitina. 
Biće pekmeza za halvapite i razvaruše, ako Bog dadne te nam 
ruci dođe. Šarava je vodila mjesec po Jurjevu, pa će biti potkraj 
zime i mlijeka, a Krilava još ne traži da vodi. I šljive su zapriličile, 
pa što Bog da da se i bestilja ispeče, a moglo bi se nešto i osušiti, 
samo je muka s drvima. Valja dobro platiti u Šumskoj upravi za 
ogrijev i meremat. 

Sve ja tako kitim, a on piše li piše. Hele, pri kraju pišem da 
se Hajriji javlja mušterija Smajo Falan, dobar momak i vojsku 
odslužio, a mi malo zatežemo, jer bi trebalo nešto para za opreme 


IO4 


i svadbe, pa da ako dragi Allah pomogne iz svojih nenačetih 
hazni. I na kraju ga selamimo svi počevši od mene i matere, pa 
naše djece, braće mi i komšija iz mahale i njegoviju akrana iz 
sela. 

Itako ja onda reknem učitelju da mi pročita pismo, da nisam 
što zaboravio. Pročitao on sve kako sam je govorio, ama poneđe 
zapinje. Mislim se ja kako će Arif pročitati kad on ovako zapinje. 
Ali opet znam: svršio je četiri razreda osnovne, mog'o bi, da je 
sreća i muhtar biti u selu, kad postane zreliji. A učitelj zapinje 
baš ondi di sam ja reko Bog ili Allah. Vidim ja da je on pis'o i 
učevnije nego što sam ja govorio, ali zar mora tako biti. Istom 
će on u neko doba: 


- Ja sam sve napiso što si ti govorio, ali što će ti u svakoj 
rečenici Bog i Allah? Kao da je to važno! A, uostalom, i pitanje 
je ima li Boga. Jesi li ti ikad vidio Boga? 

Oko mene se sve okrenu u čevrntiju. Ja samo u sebi govorim: 
Tobe jarabbi, tobe estagfirullah, a ne mogu da zinem. 


On onda nastavi o nekakvom strahu kod ljudi, o nekakvoj 
prirodi, o gromu, a onda meni odjednom nešto sinu u ovoj mojoj 
bosanskoj tikvi. 


- Jesi li ti, učitelju, ikad vidio vjetar? 
On se malo zabezeknu, ko smete se: 


- Kako će se vidjeti vjetar? To je zrak. Mi ga udišemo i 
izdišemo, a ne vidimo ga. 

- A vidiš li onaj jablan u dvorištu? 

Učitelj se okrenu: 

- Vidim. 

- Pa šta radi jablan? 


- Savija se tamo-amo. 

- A od čega se savija? 

- Pa vjetar ga pokreće. 

- A vidiš li vjetar? 

On malo popošutje, ne zna šta bi mi reko, pa procijedi kroz 
zube: 

- Ne vidim. 

- Ne vidiš ga, a postoji. 

Ostade mi dužan odgovor. Ja sad nastavih: 

- E eto, moj učitelju, tako je i s Bogom, dželle šanuhu. Ne 
vidiš Ga, a On postoji. Čovjek Ga vidi u Njegovu stvaranju, u 
onome što svojim očima gledamo. 


I ja nastavio pričati. Boga mi, i sam se sebi čudim otkud 
onolike riječi iz mojih usta izlaze. 


On onda kaže: 

- Pai mi imamo vjeru. Naša nas vjera uči da nema Boga. 

- E, vama vaša vjera, nama naša. 

Okrenu se šeh Meci i Tuturuzi: 

- To je nama naš hodža kaziv'o još dok smo bili u mehtefu. 
Ovo je iz Kur'ana. Nije šala: iz našeg lijepog ćitaba. 

A onda on skoči i unese mi se u lice: 

- A ja tebi kažem da nema Boga. 

A ja skočim prema njemu pa, stid me je i sad što mu rekoh, 
ali rekoh mu: - Kazuj ti svojoj djeci kako će s ćaćom govna jesti 
- pa na vrata. 

Zanijemili išeh Meco i Tuturuza i zadivljeni gledaju seljaka, 
tuđeg hizmećara, bez ikakve škole i druženja s učenim ljudima. 

- Pa šta bi? - prekide Tuturuza tajac. 


- Odnesoh sutradan pismo u Fojnicu našem poslaniku. 

Pročita on u sebi pismo, pa onda naglas, kad moj brate, onaj 
batilin napis'o rog ili alat đi sam god ja reko Bog ili Allah, a ono 
što sam spomen'o "nenačete Božije hazne" dodao od sebe: "Baš 
će ih radi tebe načinjati"... I eto ti našeg učitelja! Što se u onoj 
kasidi o Jusuf-pejgamberu uči: "Od kog brata medet gleda, on 
mu sillu udara." 


- Digoste li ga iz sela? 


- Odnio ga je đavo neđe, kako kažu, đi horoz ne pjeva, di 
pas ne laje ni vuk ne zavija, đi čekić ne kuca ni sikira ne hlupa. 


Pa onda kao da sam sebi govori: 


- A ko zna di je on upljuvo, ko muha u meso, pa se crvići 
ukažu kad se i ne nadaš. Ne mora to biti omma. 


Izašao je opet izvan avlije i pogledao prema Duhrima pa se 
vratio u sobu: 

- Eto djeteta, nosi ručak. Da ja vidim jesu li kumpijeri vareni. 

Uhvatio je mašicama jedan krompir iz kotla i vidio da je 
varen. Prolio je vodu iz kotla i iskrenuo krompire na tevsiju. 
Prostro je bošču i stavio na nju tevsiju. Iz slanika je izvadio 
grumen soli. Ako ne bude dovoljno hrane, treba umakati u so, 
a so vodu pije pa puni želudac. 

Došla je djevojka pod pirlitanom boščom pa, kad je ugledala 
strance, spustila je ručak i poljubila goste u ruku. Tuturuza nije 
dao da mu se ljubi ruka, a djevojka uhitje i poljubi je. 

- Živa bila, curo - odzdravili su gosti. 


Ručalo se s užitkom i oprale se ruke. Ljetno sunce je osušilo 
odjeću, ali se nisu odmah obukli. Po ručku su legli na minder, 
jer iza ručka i car legne da mu se u drobu slegne - kako je rekao 
Tuturuza, a Mešak u sebi rekao, kako se u selu i rekne: I pas 
legne da mu se u drobu slegne. 

Mešak je izašao iz sobe, hodao po njivi izakopavao motikom 
da vidi koliko je zemlja nakvašena. 


Dok su sahat-dva odspavali, pokriveni subašinim čaršafima, 
i rublje i odjeća bili su osušeni, a kako ih ni kući niko ne utija 
nisu se musafiri ni ovdje trudili da im čakšire i binjiš ne budu 
kao da su ih krave žvakale. 

Kad su se obukli u osušeno, šeh Meco se okrenu Tuturuzi: 

- Meni se čini, Avdija, da sam ja ovako nešto, o vjetru i 
viđenju, sluš'o u hadži-Mujage kad se tomačila Mesnevija. 

- Ne znam, moj šehu, samo je dobro rečeno, kad bude i 
sejak reko! 

PAPUČE OD PARLAKA 


Kao da nije kiša padala, nebo je bilo vedro kao dječije oči 
ovih plavokosnih Lepeničana, za čije kose se također govorilo 
da su plave, a one su bile kao platno od lanene pređe, još sasvim 
neubijeljene. Samo se laneni cvat mogao upoređivati s njihovim 
očima, a lan nazivaju ćetenom, a i pređu prejom. Rođake 
nazivaju rojacima, a braću bratjom. 


- A seljanka ne bi nipošto rekla jaja, nego s oproštenjem, 
ljuske", a kad suje, nema s oproštenjem, nego baš onako bez 
dlake na jeziku - umuje Tuturuza. 

- Pa i mi smo u Sarajvu prije govorili i bratja, i grozdje, i 
rodjak, i lipo i sida, ama gubi se to, gubi. Navalio u Sarajvo 
otudašnji halk, pa prevladaše nas, zapoganišć nas. Više se ni u 
Sarajvu ne govori naše starinsko. A i naš svijet su nekakvi 
majmuni. Čim čuje nešto stranjsko, ufati ko pas muhu - 
potvrđuje mu šeh Meco idući džamiji, a druga ga muka muči: 
kome će se večeras svaliti na musafirluk. Nije velik izbor: Žiga 
ili Trajo, ili Merhemić, a možda ni u jednoj kući nisu muškadija 
kući. Možda i jest koji momčuljak, a stariji su ili u Sarajevu ili 
na Kiseljaku. U takvu se kuću ne ulazi. Zvaće nas i seljaci svojim 
kućama, ali to je za ljutu nevolju. 


Subaša Mešak išao je pred njima, malo putem malo 
stranputicom, a kad dođe do izvora, zastade. Bio je to izvor 
ozidan grubo tesanim kamenom, odozgo sveden na ćemer, a po 

vrhu busenje trave. Gornjim dijelom izvor je bio u zemlji, a s 
donje strane je kameni oluk iz koga neprestano obilato teče 
bistra voda i pada u drveno korito. 


- Da vam reknem, a morebit je malo i sramotno, ovaj izvor 
se zove, s oproštenjem Napnikur. I vazda se tako zvao, kako su 
i naši stari kazivali. A kako je došla Austrija, neki frator ga 
prozvo Gospino vrilo. Ko biva neko vidio tu hazreti-Merjemu 
da pije vode iz češme, pa sad ove naše komšije kršćani reknu 
Gospino vrilo, a mi ga zovemo kako smo ga i prije zvali. 


- Vala, bolje je da ga zovete ko i kršćani, nego tako 
brezobrazno. 

- Ama, šeh-efendija, što jes? jes', ko goć pije vodu s ovog 
izvora muška mu se djeca radaju. 

- Jesu jah! Piješ li i ti s ovog vrela? 

- Pa napijem se đahđa. 

- A imaš i ženske djece! 

- Imam, Bogu šućur. Ama ja ne nosim kući odovlen vodu. 
Ima i bliže vrilo mojoj kući. A, istinu ti kažem, u ovim kućama 
što se iddrć vodom s ovog izvora nema ženske djece. Ne rađaju 
im se. 


- Ne daj mi, Bože, piti samo ovu vodu, pa da mi se samo 
muška djeca rađaju. Dina mi, svako je žensko dijete privrženije 
ocu i materi nego muško - branio je Tuturuza žensku čeljad. 


- Šta ti veliš, šeh-efendija, može li se ovom vodom uzeti 
abdest, pa zvali je mi Napnikur ili Gospino vrilo? 


U šeh-Meci je kipjelo pa bi najvolio subaši zveknuti šamar, 
ali nema snage u ruci, a i u trbuhu mu je zahira kojom ga je 
subaša častio, pa nije red da ga šamara. Da bi ga prošla huja 
proučio je nešto što mu je njegov šeh zadao da uči kad ga ovlada 
huja, pa se smiren okrenuo subaši: 

- Ova je voda čista i čisteća. Piti je možeš i umivati se i kupati 
se njom možeš. I domaćica ti može ovom vodom odjevku oprati 
i opaćiti se. A što je neko zove ovako, neko onako, nema nikakva 
zarara. 


I da kaže što je govorio, odmaknuo se u stranu i otišao na 
evšan, a onda utvrdio mokraću, oprao ruku kojom je držao 
vršnjaka i zagrnuo rukave pa uzeo abdest. 


Nije bilo daleko do džamije u Duhrima, a kad se mujezin 
raskrivio s munare, šeh Meco se streknuo kao da je nastupio 
Kijametski dan. 


- E jest mu avaz, nema fajde zboriti - tvrdio je Tuturuza. - 
Nema živa Božijeg stvora u ovom selu da ga nije razbudio, ako 
je kojim slučajem zaspao. 

- Ono ii jest mujezin, koji se daleko čuje - hvalio je šeh Meco 
mujezina. 

- Samo, ovakav mujezin može istjerati muslimana IZ vjere. - 
Tuturuza se sjetio priče što ju je neko uz ramazan pričao u 
kahvodaji Morića hana. I nastavio je naglas da ga čuju i subaša 
i šeh Meco, koji je u svoje vrijeme mogao podići glas da se 
sabahski ezan razlijegao po Sarajevu i budio i onoga kome je 
bilo drago čuti ezan i onoga koji ga nije nikad volio. 

-Ttako - pričaše onaj čovjek, sad se sjetih, bio je to rahmetli 
Sejfaga Tašaković - kako je neki moskovski car im'o jedinicu 
šćer, a plaho joj je na um palo da joj je otić u Stambol i osejriti 
ga. Kako je u taj trdt bio moskovski car u dosluku sa sultanom, 
ato je rijetko bivalo, pošalje šćer sultanu da mu bude neki vakat 
u gostima, pa neka je onda vrne kući. Sultan primi carevićnu, 
ostavi je sa svojim šćerima i hizmećaricama u haremu, a kako je 
tu u blizini bila džamija, u kojoj je mujezin bio lijepa sesa i 
avaza, toliko se ona Moskovka zaljubi u glas onog mujezina da 
izjavi želju da hoće da se poturči. 


III 


Dođe to do ušiju sultanu i ne bi mu drago. Baci ga to u 
brigu. Car mu povjerio svoju šćer da mu bude musafir, a sad šći 
hoće da se poturči, iz čega bi moglo doći do nesuglasica između 
careva, pa da dođe i do rata. Šejhu-l-islam predloži sultanu da 
digne tu Moskovku u koji drugi dvorac, a kraj svakog dvorca 
ima i džamija, pa naći kakva mujezina što se može dobro derati, 
a da ne zna nikakvu kajdu ezana. 


I tako urade. Ona princeza ubrzo prestade slušati mujezina, 
a više i ne progovori da bi se poturčila. 

- Toga sultana je trebalo ubiti. I šejhu-l-islama. Hičoltrmi, 
neko hoće da primi dini-mubin, a oni ne daju da se ne bi zamjerili 
dordomuzu. 


- E moj šehu! I ostario si a pameti nisi stekao. Ko da bi bio 
velik ćar što bi se jedna inovjerka poturčila, a kakav bi bio zijan 
da Moskov navali na sultana, pa ode na stotine hijjada turskog 
askera pod ledinu, a odoše 1 veliki gradovi i goleme zemlje. 

Subaša je stajao kao kip čekajući da mujezin preokujiše, a 
Tuturuza i šeh Meco su se napadali 1 vrijeđali. 

- E, vjere mi, u nas seljaka je veliki grijeh ako neko progovori 
kad ezan uči, dok se ne dovrši. Bilčsi, neće se onaj koji čuje ezan 
pomaći s mjesta dok god mujezin uči. A vi građani... 

- Slušaj šta hodža govori, a ne radi šta hodža radi - pomirljivo 
je nastupio šeh Meco. 

-Iti si mi neki hodža - dovršavao je Tuturuza okrenuvši se 
prema obojici, da se nije pravo znalo kome govori. Zbog toga 
se nije rasrdio ni šeh Meco ni subaša, jer je svaki mislio da je rug 
upućen drugom. 

U džamiji su bili od građana Trajo i Enesaga Žiga, a bilo je 
dosta i starijih seljaka. Mlađi su najviše na poljima pa ne mogu 
ostavljati poljske poslove. 

Kad su izašli iz džamije, sjeli su malo na klupe u džamijskom 
haremu 1 ispitali se za zdravlje. Bio je tu i seoski muhtar, 
sredovječan, a delija, u bijeloj košulji širokih okratkih rukava 
preko koje je sukneni fermen sa zadžepkom, u kojemu je sat sa 
srebrnim lancem, prebačenim preko vrata. I kroz debele suknene 
čakšire su se nazirali jaki butovi i listovi, a vrat mu je čvrst i 
zarudio. Brada, s tek pokojom sijedom dlakom, bila mu je 
potkresana, a na glavi fes oko koga je zamotana šarena bošča. 
Godinama je bio muhtar i svi su seljaci uvijek bili za njega, 
nešto što je bio pravedan, a malo više što su ga se bojali. 


Žiga je opet bio mršovetan kao švraćak, a da bi mu čohane 
čakšire ikoliko mogle na nogama stajati, omotavao je oko beznih 
gaća na listovima desetak metara čohane dizge da bi naličile 
nogama. Drago mu je bilo dočekati gosta, a nikad nije navaljivao 
da mu se dođe. Pozvao bi gosta samo jednom pa, ako objedne 
ne bi gost pošao za njim, nije se više ni osvrtao. 


Trajo je došao naobdan pa nije ni polazio da zovne Sarajlije 
na konak i večeru, jer što je gotova jela ponio iz Sarajeva, ne bi 
moglo doteći ni dvojici umjerenih, kakav je sam bio, a dvojici 
mešhura džomba ne bi bilo dosta ni na jedan zub. 

- Vas dvojica ćete večeras meni na konak, a i tebi, Sujaga, i 
tebi, muhtaru, biće drago da malo proahinčimo. Bezbeli će biti 
svakom i po kašika čorbe - i Enesaga se kao dijete zasmijao. 


Šeh Meco je znao šta to znači "kašika čorbe", a Tuturuzi 
nije bila draga ni šala kad se tako govorilo o jelu. Jelo je ozbiljna 
stvar. To je Božija blagodat, nimet, i s tim ne smije biti šale. A 
kakva mi je to kašika čorbe, kad se ne bi zadramio ni s kevčijom 
čorbe. Zato i ne ustade kad ostalo društvo krenu za Enesagom. 

Šeh Meco se osvrnu i Zovnu ga: 


- Avdija, šta je s tobom? Što ne ideš s nama? 

- Nije me niko ni zvao. Neću se ja sam nametati, jer od 
nametka nejma napretka! 

- Hajde, ćulhanijo! U mlinu se dvaput govori. 

Pa kad mu se Tuturuza približi, šeh Meco mu htjede šapnuti, 
ali kako mu je glas bio krupan, ispade da su ga svi čuli: 

- Ti se bojiš da ne bude malo zahire večeri. Ne znaš ti 
sarajevske age kako dočekuju musafire. I po deset suda se izmijeni 
na sofri i kad im u akšam bahneš kući, a sada ima još dva sahata 
do akšama. Nije šala Enesaga Žiga. On bi smio buljuk askera 
povesti kući na jemek, a da mu kućna čeljad ne znaju da će iko 
doći. A kad sjednu za sofru, svi se zasite ko bubanj. 


Enesaga se smjehuljio i smišljao kako da ih uzme na trehu. 
Smislio je do kuće šta treba uraditi, a onda ušao u mutvak i 
naredio šta treba prirediti odmah, šta iza akšama, a šta iza sijela. 
Istom tada je ušao u čardak gostima i raspričao se o svačemu, a 
nekad je dobro znao kako treba kome odriješiti jezik. 


I u Žige, kao i u ostalih aga, nestalo je kmetova, ali je opet 
ostalo ponešto zemlje, desetak-petnaest dunuma, što nije 
zahvatio Zakon o agrarnoj reformi, a tu je zemlju opet davao 
na obradu bivšim kmetovima, pa je s te zemlje imao nešto 
prihoda, a glavno je bilo u Sarajevu, gdje je imao najamnih 
kuća i dućana u čaršiji koji su donosili rentu. Po ovome što mu 
je ostalo u Duhrima ne bi se mogao ni osoliti. Kako mu je drago 
bilo sijeliti, pozivao je i bivše kmetove na sijelo, a i od starine se 
u čardaku klanjalo, pa bi se čardak napunio agama i bivšim 
kmetovima a sadašnjim slobodnim zemljoradnicima. Htio je 
još pokazati seljacima muslimanima, ako su otišle zemlje nije 
otišao stari berićet. Neka oni s aginske zemlje, koja je u 
gruntovnici na njih prešla, jedu mandru i ječmen hljeb, kad ga 
imaju, a on će i njegovi musafiri jesti i masno i mesno, i slatko 1, 
biberli, i sve opet kahvom zaliti. 

Odmah čim su gosti došli, iznesena im je limunada pa onda 
kahva. I seljaci su počeli prispijevati na kahvu, a to je za njih 
bilo i najvažnije. Žita uglavnom i bude, ali kahve se moglo malo 
kupiti. Trebalo je prodati varičak žita pa kupiti šaku kahve i 
pregršće šećera, a itako je pravljena kahva, "tanka" kao vodica, 
da samo zamiriše pravom kahvom. A u age je bila kahva kahvom 
pa je više vrijedio jedan gutljaj, nego čitava džezva seoske kahve. 

Iza akšama je prostrta bošča i na nju stavljena sinija, a onda 
je iznesen lenđer obarene žarć na kojoj je bilo onoliko zapečenih 
jaja koliko je bilo gostiju. Kruha je bilo obilato i jelo se šutke, 
kako se i pristoji odraslim ljudima. Domaćin je samo rekao 
bujrum" i niko više nije ništa progovorio dok je trajalo jela u 
lenđeru. 

Kad je lenđer dignut sa sofre, domaćin diže ruke i naišareti 
šeh Meci da uči dovu. 


- Na ovo se, Enesaga, ne može rijet ni hamdulić, a kamoli 
proučiti dovu i reći Elhamdulillah - zatrča se Tuturuza kao 
ždrijebe materi među noge. 


- Zaboravio si ti, Avdija, rat i kad se jelo korijenje i kad su 
se uz kukuruz mljeli i čokoti. 


- Jeo sam ja na fronti i gorih stvari, ama, šućur Bogu, sad 
nije rat. 


Šeh Meco smandrlja nešto sebi u njedra, diže se sinija i bošča, 
pokupiše se načeti komadi kruha. Posjeda se okolo, po sećijama 
a kako bi ko iz sela dolazio, ako je stariji, sjedao je bliže 
Sarajlijama, a mlađi su sjedali po podu. 

Razgovor nije nikako mogao poteći, da jedan drugom otimlje 
riječi iz usta. Benetalo se o bivšem ratu, o budućem ratu, hoće li 
ga biti i s kim će se ratovati. Hoće li se opet napadati. Adžeba, 
đi li je sada general! Borojević? Mudrovalo se o svagdašnjim 

ratovima, a mira je bivalo samo pomalo. A i kad dođe mir, kad 
se rodi, kad insan malo odahne dušom, opet se ratuje s 
neimaštinom, s boleštinom, sa sudovima i advokatima, s 
bankama i kamatama, sa šumarima i filancima. 


Ili čovjek ratuje sa ženom, s djecom. Niti su djeca kao što su 
prije bila, niti su žene što su nekad bile, a ni muževi nisu kao što 


su nekad bili. 

- Eto, moje age, ovaj naš muhtar je ratovao s dvije žene... 

- Ama, šuti, Mešak, đavo te odnio! Ne zameći kavgu - upao 
je muhtar u razgovor, ali su drugi opet navalili na subašu Meška 
da ispriča kako je to bilo. 

- A ovako je to bilo! U našeg muhtara je žena Fata, s kojom 
je lijep porod izrodio, a kona mu Hata obudovila ima dvije-tri 
godine, a mlada, zdrava, a bogme i lijepa, i naš ti muhtar skrvio 
na nju. 


- Šuti, Mešak, Bog te ubio! Ne govori kad nije ništa bilo! 

- Pa ja neću ni riječi rijet što nije bilo. 

- Govori ti, Mešak - zagraja i mlado i staro. 

- Hele, Hata se svidjela našem muhtaru, a delija i jest, pa se 
on poče njoj javljati, pa sve okolo naokolo, dok ne ubriisi pa joj 
poče predlagati da joj dojć, da biva eto ono s njom uradi. 

- Ama, šuti, Mešak, grom te ubio! 

- Govori ti, subaša! Neka Sarajlije čuju šta i kod nas bude! 


- Hata bogme poštena žena. Udovica udoviči, pošteno živi, 
ima i šćer na udaju, a nije kakva imanja, a s imanjem dođe i 
bijes. Da je morebit kakav udovac da je zaprosi, pa i onda bi se 
promislila bi li se udala, a ovako, nikako. Poštena žena, obrazli, 
u Boga vjeruje, a on joj se jednako javlja i nasrće ko bak na 


kravu. 

- Lijepo ti, Mešak, lijepiš svoga muhtara. Bože, da ti ne 
zaboravi! 

- E reci da nije ovako bilo! Hele, Bog ti dobro dao, počne se 
Hata povjeravati Fati, biva muhtarevici. Tako i tako: muhtar nasrće 
na nju, a ona nije od toga posla. Fati ne bi u prvi kraj pravo, a 
onda se zdogovori s Hatom da ga, biva njega, našega muhtara, 
prevare. Smišljeno, učinjeno. Kad se opet jednom muhtar natjerao 
na Hatu, ona pristala, ama hoće najprije da joj donese od parlaka 
papuče. Nove. Jes? da je naš muhtar tvrd na pari - e reci mi, 
muhtaru, da nisi - ali pregorio trošak za autobus u Sarajvo i u 
Kazazima kupio od parlaka papuče... Kad se muhtar vratio iz 
Sarajva, popolovio s Fatom kus tahan-halve, a pred akšam, ko 
tokorsen, prošao poslom kroz selo i navratio Hati. Rek'o joj da je 
donio papuče, a ona njemu rekla da iza jacije, kad se vas svijet 
smijeri, da joj dojč pravo na samaluk. Neka ne ide pravo kroz 
selo, nego neka zaokoliši oko čitava sela, pa onda neka posigurno 
zna da će ona biti hazur na samaluku. Neka ništa ne govori, neka 
uradi što je naumio, pa njoj papuče, a onda opet oko sela pa kući 
polajnak, ama ha, da niko ne osjeti. 

- E dosta, Mešak; eto, sve si iskazao. Ništa više nejma za 
kazivanja. 


- Ja ne branim i ti da kažeš. Još bi i bolje bilo. Ali sad baš 
dolazi ono glavno. Na dnu je slast. 

- Nikom nije drago svoju bruku kazivati, a ti, kad si već 
započeo, i dovrši. 

-Ite večeri, kako su se i zdogovorili, muhtar lego s Fatom u 
dušek i tokorse zahrkao, a i Fata se ko đoja zapuhala, ama, 
jemin bi učinio, da spava mrtvim snom. Muhtar je malo drmne, 
a ona hič haber, ništa. Onda muhtar onako raspasan, u gaćama 
i košulji, s potpećenim opancima na nogama, a s papučama od 

parlaka u njedrima, pa oko sela obađi. Čim je muhtar izašao iz 
kuće, Fata prijekim putem pa na samaluk. Popričeka neko 
vrijeme dok i muhtar ispuza uz merdevine pa se svali na ženu. 
Ona bilesi odriješila učkur i, ne treba više ni kazivati šta je bilo. 


- Trebo si i prije prestati kazivati - ruži ga muhtar. - Ima 
stvari o kojima ne treba govoriti. 


- A ima ih koje ne treba raditi - dodaje Mešak. - I sutradan 
muhtar sjedi na tronošcu pred kućom, a Fata se vrza ispred 
muhtara pa đah u mutvak, đah u kuću, a na nogama joj nove 
novcate od parlaka papuče. 


- Otkud ti to? - pita je muhtar. 

- Pa ti mi donio iz Sarajva. 

- Kada? 

- Sinoć. Sinoć mi ji dao. U Hate na samaluku. 

- Pa zar si ono ti bila? 

- Ja ko je ako nisam ja! 

- Pa, pa... nisi nikad onako vatrena bila. 

- Ni ti vala meni! 

Sav se čardak trese od smijeha, iako su seljaci ovo otprije 
znali, a Enesagu suze oblile i cijede se do niz bradu. 


- A ti, muhtaru, reče da si kupio papuče u Kazazima. Taman 
si ih u mene kupio. 


Muhtar se zagledao u Tuturuzu: 


- Jesam Boga mi. I ti mi reče da nisu za selo od parlaka, nego 
mi dava druge. A ja ne htjedoh drukčije, nego kako mi je 
naređeno... 

- Pa je li ti žao što ne oteferiči s Hatom nego s Fatom? - pita 
ga Žiga. 

- Da ti pravo i pošteno kažem, naletnik navrati insana da 
uradi što ne bi ni stio. A kad sam vidio da je to bila moja 
domaćica, volim nego išta na svijetu što se ne ogriješih. 

Šeh Meco istom dođe do riječi i zagrmi: 


- Misliš da nisi zgriješio kad si se sast'o sa svojom ženom! 
Jesi isto ko da si i s drugom ženom zinaluk činio, jer ti nisi u taj 
trat mislio da je pod tobom tvoj halal, nego si mislio da tuđu 
njivu oreš. Za to ćeš ti odgoriti u Džehennemu ko da si zinaluk 
činio, a i jesi. I sa svojom zakonitom ženom se more zinaluk 
učiniti, kad pomisliš da je uza te tuđa žena mjesto tvoga halala. 

Pokunji se muhtar, zabrinuše se i drugi seljaci i Sarajlije, a u 
to se otvoriše vrata i unese se sav pribor za večeru. I počeše se 
redati jela jedno za drugim, živahnu Tuturuza kad se uvjeri da 
je ona mlada žara s jajima bila samo da ljudi dobiju ištah za 
pravom večerom koja će se dugo probavljati, a još dulje 
spominjati. 

DVA JESIRA - TERS U OLOMUCU 


Sutra ujutro dok su doručkovali, šeh Meco i Tuturuza s 
domaćinom, pogleda šeho kroz pendžer i vidje sve bistro i nebo 
čisto, samo je još pomalo bilo magle nad rijekom Lepenicom i 
vrbacima oko nje. 


- Šta razgledaš, šeho? - pita ga domaćin. 
- Gledam da nas šta ne spriječi na našem putu. Bojah se 
kiše, kad ono, mašallah, nebo ko džam. 


- Pa i da pada, dobar nam je krov; neće prokisnuti. 
- Tebi fala ko starom dostu. 
- Samo jednu noći hoćete da idete? Asli vam se nije svidjelo? 


- Ne mere biti ljevše. Ti nama musadu da mi krenemo. I 
zaišći nam od ženske čeljadi halala što su se namučile oko večere 
i sad oko kahvaltije. 


- Ih, nije to ništa. Ženske treba zaposliti u mutvaku da im 
svašta ne naumpada. Kad malo rade, mogu puno o besposlicama 
misliti, a od besposlena mišljenja do besposlena posla ... htjedoh 
rijet od bezobrazanja, do đunaha nema ni pola koraka. 


šeh Meco ustade, obuče binjiš, okrenu se oko sebe, a onda se 
sjeti da mu je štap dolje, pred basamacima. I Tuturuza strpa u 
šarpelj svoj saz koji sinoć nije došao do izražaja, jer se nije moglo i 
pjevati uz tuđe pričanje, a ni dok su pjevaču puna usta hrane. Upita 
domaćina kako bi bilo da samo udari uza saz, bez pjevanja, radi 
haniima, ali domaćin nije bio kal da mu se šejtani vrzaju u kući i 
oko kuće. Samo ih upita kuda će, kad već neće ostati u njega. 


- Idemo u Potkraj. 
- A kom ćete u Potkraj? 


- Nikad se ne zna kome će se ući, ko li će nas primiti. Imaju 
Hadžibegići, imaju Rašidagići a ima i moj ahbab Avdaga 
Kramarija. Najvolio bih Kramariji jer je i on ters kao i ja. 

- Nisi ti, šeho, ters, ne do Bog, dok sam za se kažeš da si ters 
- prekide ga domaćin. 

- Jesam, ja šta sam. Samo mi drugi ne smije u lice rijet. A 
Avdaga je pir od tersova. Slabo ga vidim i u Sarajvu, pa jeda 
budemo te sreće da ga ovdi najdemo. A baš ako ga ne bude, otići 
ćemo Hadžibegiću. A ako ni njega ne bude, od Rašidagića će biti 
barem dvoje-troje muških, a ženama hesaba nejma koliko ji ima. 

- Ima ih, ima - klima glavom Žiga. - Žene su im vrijedne, 
radine, a koliko muških ima, nije ni čudo što vazda ima po 
jedan prepametan a jedan nepametan. 


- Vallahi, Enesaga, to ispade kao da ti nisi u dobru s 
komšijama, a bogme ih ima dosta školovanih i s lijepim ajlucima. 

- Bogme, šeho, ja njih falim, a ako sam nešto rek'o na jabanu, 
to je od starosti. Vallahi mi se nešto ponekad učini, kad sjedim 
s kojim ahbabom, da sam mu nešto puno pričao, pa kad on 
pođe od mene, rekne mi: "Enesaga, ko da si nešto ljut na me? 
Ne progovori sa mnom nijedne riječi." Ja mu reknem da sam 
čitavo vrijeme govorio; jezik u usta nisam uvlačio, a onda on 
rekne: "Morebit, Boga mi, a meni se učinilo da spavaš sjedeći." 

- Jah, moj Enesaga! Što se rekne: "O starosti, najzadnje 
veselje!", dopunjava šeh Meco. "Blago Tuturuzi! On je 
djeteturina prema nama.? 

- A u onih gore - pokazuje Enesaga rukom neodređeno prema 
Paležu - znaš ti njih - i palcem preko srednjaka pucketa. Misle, 
Boga mi, da su Kurejšije, pa nikom ne daju svojih šćeri. Biva, 

mušterije nisu njihovi akrani. Pa jedna cura ostala usidjelica, a 
druga bila pametna pa pobjegla s momkom. Nisu se nikad 
pomirili sa zetom, što je, kako se rekne... - i nemoćno se okrenu 
šeh-Meci, a ni njega nije puno zanimalo pa osta Žigi dužan riječ. 

Avdaga upade da im obojici pomogne: 

- Neprilika. 

- Jah, jah. Neprilika. A šta ono htjedoh rijeti? 

- Haman si nešto stio rijet o onoj usidjelici onih gore. 


- Nešto sam drugo stio rijet pa premetnuh. A i o onoj curi, 
usidjelici, imalo bi se šta govoriti. Hida, nije sve pamčti. Svaku 
večer, pred spavanje, stane pred ogledao i počne se duzeniti: 
bijeliti se i bakamiti, surmu podvlačiti. Kad je ko uspita što se 
dogoni pred spavanje, ona vazda odgovori: "Hoću bogme; ako 
me moj momak usnije, nek sam mu lijepa." 


- Allah selamet! - uzdahnu šeh Meco pa se opet zahvali 
domaćinu na gospodskom dočeku, a Enesaga im poče 
preporučivati kako će prijeći preko lepeničke drvene ćuprije, 
kojoj je svaka druga podnica ćuruk, a i one između ćuruk tahti 
ne valjaju ništa. 

Kad su se odmakli od sinoćnjeg gostoprimca, Tuturuza se 
zasmija: 

- Nikakva daska ne valja, a ja vidim kako preko nje prelaze 
i puna kola s konjskom zapregom. 


Pusti ti njega, Avdija! On bi stio da nas dvojica ostanemo u 
njega na konaku pa nam zato kudi most. Dosta nam je jedna 
noć, jer su tebe Pašići zadržali dva dana više nego što smo mislili 
ostati. A znaš ti kakav je Kiseljak. Nikad se ne može rijet: ostaću 
toliko i toliko. Vazda smo ostali više nego što smo htjeli. 


Na jaliji preko mosta bilo je dosta djece i besposlene 
momčadije, pa i curitaka boščom pokrivenih, a one koje su 

nosile zar su izlazile iz avlije čekale su vrijeme oko ićindije da se 
upute na Kiseljak koji je pun momaka i djevojaka, da se 
prohodaju po parkovima, da se napiju kiseljaka, da sjednu s 
'rodbinom u ponekoj kafani gdje ženskinje pije limunadu, kahvu 
ili griska rahatlokum, a domaćini igraju domine, karte, tavlu ili 
pripremaju mezetluke za akšamluk. 

Iza igre, malo pred mrak, započinje se pijuckanjem rakije 
uz meze, a tu je potreban i pjevač i svirač, a poneko voli bez 
ikakve pjesme, bez priče, dok se jezik sam od sebe ne razveže. 


Matere i tetke okupljaju tada kćeri i sestrične - muškinju se 
ništa ne zamjera - i treba pobhitjeti da ne bi, ne do Bog, domaćin 
došao kući prije ženskinja. 

Pa kad cure iz Potkraja vidješe da je došao Tuturuza, 
odustaše od spremanja na Kiseljak, jer što god bude pjevao ili 
svirao ljepše je nego kad zapjevaju Varešan, ili Lopardija ili 
možda Safa. 

Cure Hadžibegića i Rašidagića pitale su šeh Mecu i Tuturuzu, 
hoće li njima na jemek i konak, a bezbeli i na pjesmu, ali šeh 
Meco okrenu Kramarijinoj kući. 


- Aaah - začudi se Abida Rašidagića. - Bogme nemaju kud u 
Kramarije, na dva đuturuma. Niti im ima ko zgotoviti zahiru ni 
dušek prostrijeti. 


Šeh se ne obazrije, a Tuturuza se okrenu curi: 


- Doći ću ja vama na sijelo kad se u Kramarije nema kome 
zapjevati. 


Cure se vratiše na jaliju da se zdogovore bi li išle na Kiseljak, 
ili da ostanu kod kuće. 


Šeh Meco dohvati za halku na vratima i kucnu, progulivši 
se: 
- Avdaga! 

- Šta je? - odazva se Tuturuza. 

- Ima pasa osim rundova. A onda, tebe i ne zovem Avdagom. 
Ti si moj Avdija ili Avdo. 

- Vala, nešto puno nas Avdulaha. Eto, odmah u Blažuju 
ovarisasmo na jednog Avdulaha, pa i još ji je bilo, pa i ovdje. 

- Ko kuca? - oglasi se pendžer. 

- Kote se ne boji. 


- Hajde, ulazi, moj dostu - poznade Kramarija šeh Mecu pa 
promoli glavu kroz prozor da se uvjeri. A glava mu crvena, 
crven vrat, crveni očni kapci, crven fes, al-crven, kako još nose 
dvojica-trojica Sarajlija. 

Uđoše gosti a na divhani ih dočeka Kramarija i izgrli se sa 
šehom. 


- Pa, moj šehu! 

- Pa, moj Avdaga! 

- Jesi li dobro, moj šehu? 

- Dobro je dok god je insan na nogama. A ti? Kako si ti? 

- Zaduha me davi, ali neće dugo. Čim se izbistri hava, lakše 
se prodiše. 

Sjeli su u čardaku, a Avdaga se odmah smeo da im učini 
ićram, da ih počasti kahvom, cigarom. 


- Ne, pušimo, vala. Sjedi ti da se porazgovaramo, a nije 
potrebna ni kahva ni išta od jela. I ne pušimo, pa ti sjedi da se 
gledamo. Moj Avdaga, nekad mi je drago da samo sjedim uz 
nekoga koga volim, da ga gledam, da osluškujem kako diše, pa 
ne mora ni govoriti. 


- Ah bogme, moj šehu, da je dihati kako treba. Ko mlad 
čovjek prozeboh u jesirstvu pa, kako tad dobih zaduhu, nikad 
više ne prodihah kako treba osim kad se ljeti uljepota. 

- Bogme, moj Avdaga, davno je to bilo! 

- A sjećam se ko da je jučer bilo! 

- Daj nam, vjere ti, ispričaj kako je to bilo! Ja sam to od tebe 
sluš'o, morebit i dva-tri puta, ali sad ispričaj da tvoj imenjak 
zapamti. Plaho je zihinli, pa će kazivati i kad nas ne bude. 

- Ama ne znam oklen bih pošo. Eto, biva, ja sam se one 
godine oženio kad će Švabo unić u Bosnu. Žena mi ostala na 
tom doba kad nas pokupiše u jesire. Da mi je bilo drago što 
zaratiše na nas, nije, ali da sam se borio protiv Švabe, nisam. 
Što jes', jes'! Nisam ni puške omrčio. 

Sutradan, prekosutradan kako pade Sarajvo, ko god izađe 
na sokak, švapski soldat faća pa goni u Vasiljevu bašču. Pučina 
ljeta, vrućina, ja u beznoj košulji, a preko košulje fermen. Čohane 
čakšire na meni, firale na nogama, fes na glavi. 


Dotjeraše i mene u Vasiljevu bašču, dogone iz svih mahala, 
sa svake strane. Boga mi, svijet zabrinut, ublijedio. Čulo se da su 
neki naši mušketani, neki obješeni. Sve čekaš kad će kojeg za 
vrat pa ga izvući otolen i mušketati. Vojnici šute, ništa ne kazuju, 
samo kadgod opsuju, haša summe haša, Boga, a mi sve gledamo 
kad će se rastvoriti zemlja i sovač se u nju propuntati. A jok, 
ništa. Nije Bog Arnaut pa da odma!" kazni grješnika. 

Do tri-četiri dana izvedoše nas, posurijašć i hajde naprijed. 
Ne rekoh ti, Švabo odmah prvi dan ujesirio i trojicu li, četvoricu 
li Srbova, pa im rekoše da iđu kući, a oni ne šćedoše. Rekoše: 
Hoćemo s našim komšijama. Ako su oni krivi i mi smo.? I ne 
šćedoše svojim kućama, nego s nama u jesirstvo. 


Bogme, mučno. Iđeš, ne znaš kud ćeš. Eto, da su nas 
mušketali na kućnom pragu, čini mi se, lakše bi nam bilo, a 
ovako, u tuđem svijetu ostavismo kosti, eh, muka i po. 


Izađosmo iz Sarajva, pa carskom džadom na Kiseljak, te tu 

noćimo prvu noć. Na Kiseljaku dosta hanova pa prenoćismo 
pod krovom, a odatle, brate, svakako. Bivalo je spavanja i na 
ravni, a najviše između sela, da se ne bi ko u noći izvuko. 


Morebit da bi mog'o sve konake nabrojati: Busovača, 
Zenica, Žepče, Maglaj, Doboj, Modriča, Derventa i Bosanski 
Brod. Bivalo je ponegdje da 1 kiša pane, pa se insan skvasi ko 
sunđer, ali zar pusta mladost pa se odmah na insanu osuši. 


Hrane je vala bilo. Đi god je bilo zastajanja da se odmorimo, 
hrana nas je čekala. Ali nije se jelo u slast, jer kad je insan u 
brizi, nema lezzeta u zahiri. A bilo je i mesa i hljeba. 

U Brodu nas utrpaju u lađu pa hajd', hajd' i danju i noću, 
natrpani i nabijeni ko hajvan, niza Savu, pa onda uz Dunav do 
Beča. 


Izvelo nas iz lađe i dovelo nas na štaciju. Mašina stoji, prazni 
vagoni čekaju, ali nam ne daju unići. Mili Allahu, Švabe se iskupile, 
muško-žensko, sve to gleda ko da smo, Boga mi, rogati. Bogme 
se ponekom i pritužilo poradi sebe, a kako ćeš se, brate, raspasati 
pred Švabama. Kad bude i Švabo, insan je. 

Tu nam iznesoše pune kazane pirinčeva pilava da jedemo, 
jer se u Beču čulo da mi muslimani volimo pilav. 

Bog ti dobro dao, tu mi sjednemo u vagone, pa kad krenuše, 
mili Bože, nije drukčije nego leti ko zvijezda nebeska. 

Putovasmo noć i dan i dođosmo u Olomuc. To ti je velika 
tvrđava. Kažu, najveća tvrđava u monarhiji. 

Bilo je i poginulih putem. Jedan je ispo iz lađe i udušio se. Što 
je došlo živo smjestiše nas u kasarnu, bogme i kreveta imamo, 
ama hi moramo izjutra uređivati. A to je ženski posao. Privikosmo 
se i na to. Hrana potanka. Nejma naših ćevaba i pita. Sve nekakve, 
ne daj se Bože ogriješiti, čorbice, ama ko sudna voda. 


Nekakve nam i poslove pronađoše: cijepati drva, guliti 

kumpijere za kuhinju, rezati kupus - a u njih ti je glavna zahira 
kupus i kumpijeri. Hljeba se malo jede. Pa onda nam dadoše da 
prenosimo s jednog kraja lagera na drugi nekakve cigle pa da ih 
slažemo, a onda do nekoliko dana prenositi ih na drugi kraj. 
Tako opet nekakvu japiju, nekakve tahte prenijeti preko čitava 
lagera. A sve nekakve debele ko podnice, pa poteško, a i žulja 
rame, ako je na ramenu nosiš. 


Ovdje ću vam ispričati jednu malo smiješnu, a vala i 
sramotnu stvar. Umorio se ja prenoseći daske po logoru, a onda 
sjeo na jednu da se odmorim. Dođe jedan ofincir, asli je Čeh, pa 
će mi: "Bošnjak daj to prkno, nosi tam, pa tam...'" pa pokazuje 
rukom po logoru. Ja jednako šutim, dok on dreknu na me: 
"Turek, daj to prkno!"? - "Ama, čuješ ti, pasji sine, ne budi 
ovdje nikom rečeno. Nisam ja dajguz. Da mu pas mater!..." 
Neko bi u blizini od naših pa mi reče da on, ofincir, ne traži, s 
oproštenjem, gujice. Znaš, neki mlađi su plaho brzo naučili češki 
govoriti, a ja sam vazda bio tutkun za jezike, pa krivo shvatio. 

Upamtio onaj ofincir mene, a do jedan mjesec, mjesec i po, 
poče nam onaj isti ofincir kazivati ders. 


I on misli da je naučio naš jezik, a i mi mislimo da smo se 
pomalo uputili u češki jezik. Zbijemo se u jednu veliku dvoranu 
i sjedimo, a on malo izvišen pa nam tomači o državama, o 
carevima i kraljevima, ama mu jezik udrobljen, karma-karišik. 


Drži nas tako po jedan sahat-dva, govori nam nešto što on 
misli da je važno, a naše misli odbjegle u Sarajvo. Šta je bilo s 
našim ukućanima, kako deveraju, jesu li nam kuće prazne, ko 
ima djecu imaju li mu djeca jesti, ko ima žive roditelje šta oni 
rade, bihuziirč li ji Švabe? A bogme, ko je bio kao ja, istom 
oženjen, mlad ja, mlada ona, i na um ne pada mi ništa nego ona 
stvar. Grdna rano, ima li je ko odbraniti ako joj ko na obraz 
nasrne? Morebit se i preudala, a morebit čuva pošteno svoj obraz. 


I27 


Broji insan na prste mjesece i dane, je li ovo rodila ili koliko ima 
vakta do rodiva. 

A onaj ofincir melje li melje i na kraju pita: "Je li ovako, 
moji Bošnjaki?? 

A Bošnjaci savili šije, oklempili uši, pa viču: "Tako je, tako 
je." 

Ofinciru drago što ga tako slušaju, a ja se dignem pa iz 

svega glasa dreknem: 

- Nije tako. 

Oficir se smete pa se okrene meni: 

- A co to nije takže? 


-Eeto, nije. Tri mjeseca je kako smo došli ovamo, a ništa ne 
znamo za naše ukućane. Ne pišu nam kako su. 

- A kako će vam pisati kad ne znaju? Vas je Turska držala 
neuke. Nije vam dala škole. A naš car, kad spomenu cara, židnu 
se, klepnu kundurom o kunduru, salutira, pa nastavi, njegovo 
carsko i kraljevsko apostolsko veličanstvo Franjo Josip Prvi brine 
se o svima svojim narodima. Tako će i Bošnjaki biti kulturni, 
bogati, sretni. 

- Ono ti u kosti - ja rekoh, a on ne razumjede. Oni što su bili 
bliže meni nasmijaše se. 

- Kako se ti zoveš? - pita oficir. 

- Avdaga Kramarija. 

Oficir zapisa nešto u tefter. Ders se završi i mi odosmo na 
ručak pa u dvoranu. 

Malo stariji ljudi, a čim su stariji misle da su i pametniji, 
počeše me ružiti: 


- Što zabadaš trn u zdravu nogu? 

- Morebit su nas htjeli pustiti kućama, a sad će nas zadržati 
još koji vakat! 

- Što ti smeta što ćeš mu reći - "Tako je" kad nešto tomači? 
Njemu bi bilo drago, a mi znamo šta smo, kako smo i šta mislimo. 


- E ja neću da onomonjemu bude drago. Neka ga makar 
neko naezijjeti - velim ja. 

- Naezijjetićeš ti sama sebe, a njemu nećeš nauditi. 

I tako svaki dan nam oficir kazuje ders, mi ga slušamo, većina 
viče: Tako je, a nekolicina, sa mnom viknu: Nije tako. 

Ofincir j1 piše u svoj tefter. 

Boga mi, vidim i ja da nije pametno što radim, jer i druge 
zapisuje, a da su s ostalima ne bi ih zapisivao. Ost'o bi? ja sam. 
A ako bude razdvajanja, ja im dođem kao nekakav vođa, pa će 
grijeh pasti meni na glavu. A kad ja sam poskradam sa svoje 
pameti, sim pao sam se ubio. A ne mogu nikako sebi da priznam 
da sam skrivio. Kad vidim da nešto nije pravo, ne mogu da 
hrabro ne reknem što mislim, a onda me malo ufati strah, ali: 
kad prde, ne stište. 


Prođe opet nekoliko dana, ofincir tomači, jesiri viču: "Tako 
je." Ja šutim, a šute i drugi koji su uza me. Ali opet se nešto 
nekad u meni upopriječi pa ne mogu ne samo vikati "Tako je? 
nego ne mogu ni šutjeti, nego dreknem: Nije tako! 

Jednog dana dođe ofincir i neki vojnici donesoše tri goleme 
slike. Kolik? insani. Na jednoj je nekakav ko veliki ofincir, izvuko 
sablju, belćim hoće da se bije. Na drugoj opet jedan ćelavac, 
razbrijane brade, drži šehadet-prst desne ruke na čelu - ko nešto 
se zamislio - a na trećoj jedan musloman, Turčin, u čakširama, 
uvuko kroz muhliju šaku u čakšire, bezbeli nešto devera oko 
avrčtlerije, a drugom rukom drži somun i zagrizo ga zubima. 


Oficir se izmako pa štapom pokazuje: 

- Ovaj što je izvuko sablju iz korica jest ruski car. On hoće 
samo da se bije, da osvaja zemlje, da gazi narode... Ovaj što 
drži u ustima hljeb, a drugom rukom timari čurak, to je jedno 
svinja, koji misli samo na žderanje i na kurvanje... A ovo je 
njegovo carsko i kraljevsko apostolsko veličanstvo, naš 
premilostivi vladar, Franc Josip Prvi... 

(ja u sebi pomislih: da Bog da bio posljednji!) ... koji samo 
misli kako će dobro biti njegovim narodima. 

- Tako je, viknuše oni mehkiši, ama nisu baš plaho naglas. 


U meni sve uskipilo. Kurvć sin, našem halifi kaže da je jedno 
svinja", da je žderonja i kurvar. 

- Nije tako - dreknuh ja koliko mi grlo donosi. 

- Ja kako je, Avdija Karamarija? 


- Vidi kurve sina! Još me naziva i Karamarijom - mislim se 
ja. - Prije svega, ja nisam Avdija nego Avdaga, a nisam ni Kara- 
Marija, nego sam Kramarija iz Sarajva, iz Kadijine mahale, s 
kućom odmah kod Pribjegnute džamije. 

- No, no, što nije pravo kako sam ja tumačio? 

- Prije svega, pitanje je je li onaki naš sultan? A ako jest 
onda on ovako kaže: "Tako mi ovog nimeta što ga držim u 


ustima grebaću vas obojicu... 


(Ja sam mjesto ovoga, ajptur sujlemek, grebaću, rek'o upravo 
kako se i rekne, ali me stid reći to pred šehom, a i pred mojim 
adešom, makar bio i mlađi.) 


... Pa kad im sultan to reče, ruski car, ako je to baš on, 
potego sablju da se bije, ne da gujice, a ovaj vaš car misli se bi P 
dao, ne bi "dao. 

Olakša mi na srcu što mu rekoh. Svijet se usaćinio, neko ni 
riječi, a svi bi se smijali da smiju. 


I3O0 


Ofincir izajde, vojnik odnese slike 1 ni na kom ništa. 


Sutra dođe naredba da se pletu kao nekakvi otirači od slame 
za noge, kao debele hasure. 


Ništa ti u jesirstvu ne znaš šta će biti i kako će biti. 

Do dva-tri dana razdvojiše nas. Prozvaše sve one koji su 
vikali "Tako je", da se spreme da idu kući. A šta će spremiti? U 
najvećoj vrelini ljeta došli ovamo, cić-mraz kad se ide kući, a na 
svima ljetna odjeća. 


Drago mi, brate, što idu, što se kutarisaše jesirstva, a steglo 
mi se srce što i ja ne idem. Valja još ostati u tuđem svijetu, i to u 
jesirstvu, dokle li, kako li. I drugi zabrinuti, a meni dvostruko 
teško: hem ja ne idem, drugi ne idu kojima sam ja bio sebeb da 
se protive ofincirovu solenju pameti. Da me nije stid, zaplakao 
bih. Guta mi se skupila ev' ovdi, dah mi staje. 


Za dan-dva odoše. Ne mogosmo se ni halaliti s njima, a 
svaki od njih ponio po jednu onu slamnu pletenicu. 


I da vam ne duljim, ostasmo iza njih podosta. Napunismo u 
Olomucu dobru godinu dana. 


Jednog ljetnog dana rekoše i nama da se spremimo. Sjedosmo 
u mašinu pa do Slavonskog Broda. Kad tamo, i u Bosni 
prohodala mašina. Nije baš krupna i prostrana kao ona preko 
Save i nije do Sarajva, ali jes? do Zenice, a od Zenice do Sarajva 
dođosmo za tri dana, pješice. 


I eto, spalo nas je na trojicu-četvoricu za ovo pedesetak 
godina. I koji sam ja ters, nikad ne progovorih ni s jednim od 
jesira koji su prije mene došli kući. Nisam im nikako mog'o 
oprostiti što su sve aminali kako su im starješine govorile i kad 
su bile u pravu i kad su nehak govorile. 

Zašutio je Avdaga. Slušači su ga pažljivo slušali i zanijemili 
od njegovih dogodovština. 


IZI 


- Znaš šta je Avdaga? Junak si bio kad si hak branio, ali, ja 
mislim da bi se trebao pomiriti s ovom dvojicom-trojicom: 
Alijagom Željom, njegovim adešom Hadžomerovićem i 
Vejsilagom Terovićem. Halaliti se s njima, jer ne zna se ko će 
prije, a svi ste prešli sedamdesetu. 


Kramarija je othukivao od duga govora, a bio je zatečen i 
šeh-Mecinim prijedlogom. To se ne može odjednom prelomiti 
preko koljena. 

- Ja ne bih, šeho, od sebe; ali kad ti veliš, moglo bi se prvom 
zgodom kad se susretnemo. A možemo, koliko je sutra, s 
Terovićem, jer on je tu, u blizini, sahat hoda. U svom čardaku 
na Kiseljaku... Ali dok prespavamo! Pametnije je jutro od večeri. 

MEHKIŠ 


Večera je bila potanka: samo ćasa čorbe i komana kljukuša. 
Kramarija se ispričavao šeh-Meci što nema šta Više, jer je i 
domaćica ostarila i onemoćala, a ovo joj je najlakše načiniti. 

- Grohnulo se, moj šeho! Ne bih žalio troška, ali nejma ko 
uraditi ja pomoći. A ja ništa ne umijem osim što proliti, prosuti, 
prevrnuti. Sve mi zapinje za ruke, za prste. 

Tuturuza malo založi pa ustade iza sofre: 

- Ja ću u Rašidagića na sijelo. Biće malo čalgije, malo 
pjevanja, a ako se ostane za dulje, ja ću i prenoćiti u njih, pa 
ćemo sutra nastaviti. 

- Inšallah! 


Cure su se obradovale kad su ugledale Tuturuzu, a nije bilo 
mrsko ni sredovječnim pa ni starijim ženama. A došlo je i seoske 
momčadije i cura pa se pjevalo do neko doba noći. Nadmetali 
su se i pojedinci i skupovi, a Tuturuza ih je sve nadmašivao, pa 
kad bi dovršio koju pjesmu, ušutjeli bi seljaci pa i gradska 
mlađarija, jer je teško biti nad majstorom majstor. 

Tuturuzu su zovnuli iza jacije da malo šta prismoči, "nije 
bogzna šta; samo da se zadrami"' - govorile su cure, a jela je bilo 
i toliko i takvog da je moglo biti da su bila i trojica šeh Meca, a 
kamoli što ni onog jednog nije bilo. 

Pjevalo se i sviralo, pa i poigralo u čardaku, da se sve treslo. 
Malo im je bilo pjesme - ko pusta mladost - da bi budni i zoru 
dočekali, ali valja se i odmoriti pa je Tuturuzi prostrto kao što 
se lohusi prostire da bolje spava i da se odmori. 


Nije bio šeho s njim u sobi pa je Tuturuza odspavao do 
kahvaltije. Kad se probudio, vidio je da ga je sunce zapljusnulo 
na postelji, da je prespao rani sabah, ali mu je bilo lakše što ga 
šeh Meco ne ruži, a sigurno se ne bi desilo da prespi da je šeho 
bio s njim u sobi. 

Zastavljali su ga da ostane još koji dan, a on se branio da ne 
smije šeha ostaviti: "Kud on tud i ja. Vidjećemo se i čućemo se 
na Kiseljaku." 


Tuturuza se svratio po šeh Mecu u Kramarije, a šeho je već 
bio nestrpljiv jer je računao da je i Tuturuza ustao kao i on. 


- Hoćeš li i ti, Avdaga, s nama na Kiseljak? Ko što smo sinoć 
zborili. 


- S vama ne mogu. Valja meni mog halala namijeriti, a ja ću, 
s Božijom pomoći, pred podne, pa ću vas naći. 

- Mi ćemo pravo Teroviću. 

- Ja ću se smisliti, a vjerujem da ću i ja okrenuti Vejsilagi. 

Krenuli su; za njima su krenule djevojačke i nomačke oči, a 
i dječurlija se natisla za njima kao povorka pratilaca. 

- Hajte, djeco, kući! Pomozite svojim materama. Nismo mi 
ni pehlivani ni sojtarije da za nama pristajete. Hajd"! 

Ali djeca kao djeca opet su išla za njima, samo je bio malo 
veći razmak između njih i gostiju. 


Šeh Meco je osjetio da su im djeca za petama pa se okrenu i 
zaprijeti im svojom sohom. Mora da se djeci pričinjao strašan 
pa se razbježaše kud koje. 

Prešli su preko mosta i izašli na glavnu džadu na desnoj 
obali Lepenice. Bila je ljetna vrućina, a kraj ceste nigdje hlada. 

- Da se spustimo malo Lepenici. Ima dosta vremena do 
akšama. 

- Jok. Treba prije podne doći Vejsilagi da ženskinje mogne 
zgotoviti ručak. 

- Vala, ja sam sinoć ovariso na ićram u Rašidagića da mi 
može do sutra biti. 

- A ja sam, s tobom zajedno, bio na kljukuši, baš kao da 
sam bio kući. " 

Ukazao se Mutapov han i pred njim autobus, a svijet iz 
njega izašao i gleda kako šofer s kondukterom krpi gumu. 

Autobus je pošao iz Sarajeva u Fojnicu pun putnika, a i 
galerija je bila natovarena vrećama, sepetima, koferima. Čak je 
bio i namještaj koji nosi mlada kao miraz. Hercegovka je, a 
mladoženja Fojničanin. Sve je to začas razabrao Tuturuza, a 
kondukter Atif Mutap je objašnjavao da je ova sadašnja 
krpljačina istom treća otkako su pošli od Landesbanke. Onda 
je počeo dirati Hercegovku, kako je ona iz nekakva zabačena 
sela gdje nema ni drva ni vode, a ovdje će joj voda iz očiju teći, 
a drva će sama za njom letjeti. 

Mlada se smijala: 


- Nosi te đava', nesritniče! Da su ti dobre gume, ne bi ov'liko 
puta pucale. 


- E bogme, mlada! Kad gume pucaju, onda se i dica rađaju. 

Nekome se i žurilo da što prije dođe do odredišta, ali nitko 
nije bio suviše nestrpljiv. 

Točak je napokon smješten i Atif je zvao putnike da ulaze. 
Jako je autobus bio prepun, nudio je svjetske putnike da uđu: 

- Hoćete li vas trojica u autobus? - pitao je šeh-Mecu i 
Tuturuzu. 

- A ko ti je treći? 

- Vas dvojica ste kolik tri druga, a šehova soha kao 
ustrčšeljak. 

- Daću ja tebi sohu po leđima, edepsuze - ljutio se šeh Meco 


i sam sebi poluglasno spustio u njedra: - Stara vučina pasja 
maskara. 


Autobus je zastenjao i krenuo, a prašina se dizala za njim i 
još je dugo lebdjela u zraku. 


Prešli su ponovo preko mosta na lijevu obalu Lepenice. Manje 
od kilometra je bilo do Osmanova hana, gdje se Kreševčica 
uljevala u Lepenicu. Taj han i nije bio nikakav han. Ostalo mu 
samo ime. Bila je to kafana nad Kreševčicom koja je i zimi plitka, 
ali je u njoj debela hladovina, što zbog vode koja protječe ispod 
nje, što zbog prozora mjesto zidova. Kafana radi kratko vrijeme, 
kad su vrućine, a kad prođe sezona liječenja - srpanj i kolovoz - 
zakupac pokupi kahveno suđe i od kafane ostanu drvene sohe 
zakopane duboko u korito rječice, drveni krov i pod i četiri debela 
stuba što drže krov, upravo kao kostur krepale kobile. 

Bilo je pred podne i u kafani je bilo nekoliko Sarajlija, koji 
liječe želudac kiseljačkom vodom, a pred ručak "obore" nekoliko 
fićeva radi otvaranja apetita, pa se onda ruča u Petrovića ili u 
Pušića, a ko je došao sa ženom i djecom i odsjeo u Šuvinu ili Alićke 
hanu i zauzeo sobu za dvije tri sedmice ili mjesec, tu žena kuha 
kaošto je i u Sarajevu kuhala. Iza ručka se odspava ili, ko je mlađi, 
ide na Lepenicu, ili na Fojnicu ili na Sastavke, kupa se ili hladuje. 

Pred večer počinju mladići i oženjeni ljudi akšamlučiti, a 
poneko ko ne kulaniše alkohol, ode u džamiju koja se sezonski 
otvara, a i zimi se u njoj klanja džuma. 

Neke Sarajlije imaju od starina izlazne kuće na Kiseljaku 
koje su odmor domaćinu a tamnica domaćici, jer musafiri vazda 
padaju" 1 ne samo na jemek nego i na konak. Dolaze i zato što 
nekad u zimi domaćin ili domaćica reknu nekom prijatelju ili 
prijateljici mimohod, tek da se nešto rekne: SA kamo vas ljetos 
nama na Kiseljak?" pa oni podutljaju djecu i sluškinju, a ponesu 
zembilje voća i zeleni jer toga slabo bude na Kiseljaku, a mesa 
ima vazda na izbor. Donesu i dva-tri zvrka pite, što nisu mogli 
pojesti u putu, i dva-tri peksimeta ili paprenika za bijele kahve, 
ićindijuše, a odsjednu dva-tri dana, pa i cijelu heftu. 

Tako je društvo iz kafane odmah poznalo Tuturuzu pa jedan 
izađe i Zovnu: 

- Avdaga, hajde ovamo! 

- Šehu, zovu nas. 

- Tebe zovu. Vidiš da su ukvasili. Ja odoh svome Vejsilagi. 

- Doći ću i ja dok vidim što me zovu. 

- Zna se što te zovu. 

Avdaga se svrati u kafanu i odmah gosti živnuše. 

- Eh, neka te, Avdaga. Nema te de ne dođeš. 

- Nije tako, Bešire. Nema Avdage u čitavom Sarajvu. 

- Pa i nejma kad je na Kisejaku. 


- E nisam ja to stio rijet. Nejma ovakvog majstora sazlije i 
pjevača ko što je Avdaga. 

Tuturuzi je godila pohvala, ali on je htio i svoj zanat istaći. 

- Ostavite vi moj saz i moje pjesme! Dođite vi meni u kazaze 
pa kupite po čift papuča. Ja živim od svog zanata, a ovo je 
danguba. Ali, eto, drago mi zapjevati, drago mi i zasvirati, samo 
ne volim kad se ljudi počnu opijati. 

- De, Boga ti, Avdaga, nemoj nam sad vaz kazivati! Deder ti 
naduzeni saz, malo zapjevaj što je tebi drago, a neće ti biti džaba. 


- Nije meni stalo do novaca, iako ih ja nikad nejmam. Ja 
sam protokolirana firma. U Sarajvu nas imaju trojica 
protokoliranih papučara, a puno Sarajvo papučara. Ima li ko 
među vama da se ne boji žene? 

Bešir koji je stajao na nogama, iz čista mira, složi se na pod. 

- Ah, moj Avdaga! Čim spomenu ženu, meni se podsjekoše 
noge. 

Bezbrižan smijeh se prosu kao đerdan kad mu se izanđa 
konac i dozva pjesmu. Pjesma dozva rakiju, rakija dvosmislene 
riječi preko zalogaja - manje zalogaja, više rakije - a slijedilo je 
ruganje pa onda i vrijeđanje. 

Tuturuza je izvukao iz zalihe pjesmu o Morićima radi mladog 
Morića koji je prvi put došao s društvom starijih na Kiseljak, pa 
ga je pjesma i uzdigla i rasplakala, kad mati moli dizdar-agu da 
joj pokloni barem jednog sina, on ih obojicu zadavi i prepuče 
materino srce. 

- Jesu li junaci - tumačio je jedan iz društva - ama im paše 
dohakaše. 

- Grdna rano, stara nano - zasuzi i drugi slušač. 

- Deder, Avdaga, promijeni pjesmu, dok nismo svi proplakali. 


Tuturuza začas poče pjesmu o mednoj rosi, koja je zimovala 
u djevojke pod bijelim vratom, đe se nižu biser i dukati, a kad se 
obazrije na cestu i ugleda adeša Kramariju kako se poštapa, 
pretrže pjesmu, zadije terzijan pod žice na kutli i skoči kao mladić. 

- Šta je, Avdaga? Kud se dižeš? Najprije nas rasplaka, pa 
nam drugom pjesmom otra suze, a sad nekud nakastio da nas 
ostaviš. Deder nam štogod još veselije! 

- Veselite se vi sami, a ja odoh sa svojim adešom u Kiseljak. 


Tuturuza strpa saz u šarpelj i krenu prema Kramariji. 

- Eh, di ti je šeh? 

- Otišao je Vejsilagi. 

- Evo i ja odlučio. Hajdemo. 

Kratko su išli cestom, a onda sađoše niza stepenice u 
Maričinu bašču, od koje je jedan dio pretvoren u ljetnu kafanu. 
Bilo je desetak stolova sklepanih od dasaka, a i klupe su bile od 
dasaka. Kahvodžak je bio u improviziranoj šupi, gdje se moglo 
i skloniti nekoliko gostiju ako kiša iznenada pljusne, a i Varešan 
je tu večer pjevao uz ćemane. 

Dio njive do Maričine bašče iznajmio je sarajevski aga 
Topalović i podigao velik šator, a u njemu je nastro sijena po 
kojem su prostrti ćilimi, a na njima dušeci i u kraju smotani 
jorgani i jastuci. Na velikoj mangali se raspali drveni ćumur 
kad se treba što skuhati. Mangala se raspali vani, a ako udari 
pljusak, samo se unese pod čador. Kraj same Lepenice je 
podignuta hala od novih dasaka, a bardaci iz Višnjice se kupe 
prvi dan ha se dođe: jedan za kiseljak za pitje, a drugi za hale. 


Kroz Maričinu bašču prođoše Tuturuza i Kramarija, a kad 
Varešan ugleda Tuturuzu sakri se za kahvodžak. Prijeđoše preko 
pješčanog mosta u park. U hladu borova, bukava i topola stajao 
je mramorni spomenik austrijskim vojnicima koji su poginuli u 
borbama s Bošnjacima od Busovače do Kiseljaka i ovdje 
sahranjeni. 


- Jah. Đi ji je smrt dovela? - promrlja Kramarija. 


- Pedeset i više godina leže oni ovdje, a Avdaga Kramarija 
prolazi kraj njih živ i zdrav. 


- Ziv jesam, a zdrav... Da Bog da mi dušmanin bio ovako 
zdrav! 

Prejahali su preko ograde koja dijeli park od Terovića njive 
i kuće. Kukuruz je bio visok, a čardak Terovića na uzvišici, koja 
se penjala prema Paležu. 


Na prozorima čardaka vidjele su se dvije bradate glave 
okrenute jedna prema drugoj. Na jednoj je šehovski kauk, na 
drugoj fes s hadžijskom ahmedijom. 

Čim su ih ugledali Vejsilaga je strčao niza stepenice i preko 
avlije pa otvorio širom vrata: 

- Hodite, dobri ljudi! Hodi, moj dostu! 

I obojica su trunili suze koje su same navrle. I stid ih je bilo 
što plaču, a znali su da star čovjek pusti suzu a da i ne zna kako 
i zašto. 

Grlili su se i oslanjali se jedan na drugog, a Tuturuza zastao 
na avliji, ne znajući kud bi i što bi. Njemu suze nisu bile drage, 
pa makar ih i od veselja pustio. Kad su ušli u kuću, domaćin se 
sjetio da je još neko bio u avliji, ali on je bio bi-haber od svega 
kad je ugledao Kramariju. 

- Avdaga, ko ono bi s tobom u avliji? Ja se izgubih od dragosti 
pa i ne ponudih čojka da uniđe. 

- Unići će on i sam. I on je Avdaga, samo je više za mladićko 
društvo nego za starce. Ono je Avdaga Tuturuza, papudžija i 
mešhur svirač i pjevač. Ali on neće nas smetati. Više voli kupovati 
nego prodavati. Draže mu je, jani, čuti koju pametnu nego 
prosuti budalastu. 

Tuturuza je razumio što se domaćin ne obazire na nj kad je 
ugledao svog jarana i supatnika, s kojim nije govorio pedeset i 
kusur godina, pa je, nakon kratka oklijevanja, prešao preko 
avlije i unišao u kuću. 

Posjedali su po minderu u čardaku i započinjali govor kao 
kad dijete progovara, pa mu mati razumije i ono što nije reklo. 

Unišao je topalast momčić u čardak: 

- Babo, pita majka ili će se kahva piti ili ćete ručati pa onda 
kahvu piti. 

- Šta veli moj Avdaga? 

Tuturuza zazinu da nešto rekne, a šeh Meco ga prekine: 

- Ne pitaš se ti, herif jedan, nego veliki Avdaga. 

Tuturuza se pokunji, a Kramarija ga uze u zaštitu: 

- Starijeg je glad, mlađeg žeđ. 

- Biva, da se jede - protumači Vejsilaga i momčić izađe iz 
čardaka i za tren oka se vrati s boščom, sinijom i kašikama. 


Jela su dolazila kako je red: najaprije čorba, pa ćevab s 
tiritom, zeljanica, pa dolma u paprike, mlade tikvice i domate. 
Šeh Meco spusti kašiku. 


- Štaje, šehu? Kad se prije zasiti? Ja samo ne volim sakriveno 
meso. Ja računam da ima mesa kad se na vrhu peče, u komadima, 
na kostima. Ono što se isjeca ili, kako je ovo odnedavno 
ozuhurilo, kad se samelje, to je za đuturume koji nemaju nijednog 
zuba u vilici. 


- Pa da vratimo ćevab na siniju? 
- Nemoj se šaliti! Znam ja da još ima nenačetih sahana. 


- Eh da je ovako bilo u Olomucu barem jednom u mjesecu - 
spomenu Kramarija jesirstvo. - Nego ručku kapusta, večeri 
brambori, a ako su ručku brambori, večeri je kapusta. 


- Vjere ti, šta ti je to? - pita ga Meco. 
- Oni reknu kapusta kupusu, a kumpijerima brambori. 
- Od kupusa se deblja - ubaci se Tuturuza u razgovor. 


- Jest kad se na nj natovari meso, pa ili prčško ili suho. Da se 
od sama kupusa deblja, zec bi bio ko bik - završi šeh Meco. 

okusilo po zalogaj-dva ili nije ni dotaknuto. 


Oprane su ruke, sofra se digla a kahva se unijela na mangali. 
Momak je dvorio i točio kahvu u fildžane. Neko je pio gorku, 
neko je griskao kocku i zalijevao je gorkom kahvom, dok se ne 
otčepi priča. 

- Ja sam, vala, Vejsilaga, došao mahsus da se halalimo. Pola 
vijeka i više nismo progovorili jedan s drugim, a to je rijet i tri 
četvrtine ili četiri petine ljudskog vijeka. Dok sam bio mlađi 
niko mi nije smio spomenuti moju huju, a ja sam i onda znao 
da sam ters. 


- Ama kakav ters? - ruži ga Vejsilaga. - Ti si, brate, onamo 
bio junak. Ti bi reko što nas nijedan nije smio rijet. I ti si izašo 
iz jesirstva čista obraza. Ako je ko sramotan, to smo bili mi koji 
smo aminali. Mi mehkiši. Ti si bio ko onaj orah što mu reknu 
košćan, pa i kad ga razbiješ, ne mereš svu onu rijezgu izvući iz 
njega. Ostane još u ljupini komadića rijezge da bi je moro iglom 
čeprkati. 

- E, dina ti, reci mi kako vamje bilo kad vas rastaviše od nas 
i kad pođoste? 


- Ni sada ti ne bih umio rijet, a i onda su nam se srca cijepala 
što ostadoste iza nas. Veselimo se u duši što iđemo kući, a tuga 
nas obavila što vi ostajete. I da je zašto? Ja znam da ti nisi ni 
omrčio puške pa ostade u jesirstvu, a ja sam puco na švapsku 
vojsku, u gomili, i bezbeli je koji vojnik zaglavio od moje puške, 
a mene pustiše. Ali, kad se nadaš i vjeruješ da su muke prestale, 
istom onda uvidiš da nije tako. Zima je bila kad smo pošli iz 
Olomuca, srce puca, a mi u onom, u čem smo se zatekli kad su 
nas ujesirili. Ono što smo od slame pleli, ono nam je služilo da 
sjedimo na onome u mašini, jer smo se vozili u hajvanskim 
vagonima, pa od poda bi bio led da nije bilo one hasure. Srećom 

spašavale su nas čohane ili suknene čakšire, a pasove smo 
otpasivali pa se omotavali po tankim rebrima. I dobro je bilo 
dok smo došli do Broda. A onda pješe. Negdje se noćilo u hanu, 
na samaluku, a nekad i kraj ceste u šumi ili uza šumu: Nalomi 
drva ili sakupi suharaka pa loži vatru, sjedi na onu hasuru i grij 
se. Kad te uhvati drijem, složi se na onoj hasuri, pa s jedne 
strane goriš, s druge se mrzneš i svu noć se vrtiš ko šiš. I vojnici 
se pate ko i mi, a ponekad se i među njima najde čovjek pa 
skine kabanicu i dadne ti je da se malo ogriješ. Imali smo bogme 
i desetak mrtvih. Smrzne se čovjek i samo mu dženazu klanjamo, 
malo raskopamo zemlju i zatrpamo ga bez naslona i bez talkina. 


- A kako je bilo s hranom? - pita Kramarija. 


- Sve se znalo dokle će se doći u podne, dokle do mraka, i 
kazani su nas čekali, i hljeb. Gladno se nije bilo. 


- A kako vas je svijet susretao? 


- Malo smo svijeta i viđali. Rijetka sela, raštrkana, hodiš po 
sahat-dva ne sretneš živa čovjeka. A onda i svijet ustrašen. Ne 
smiješ ni od koga ništa tražiti ni s kim progovoriti. Para nejmaš 
da šta kupiš, osim ako se nije uz koga trefila turska lira ja kajima, 
a ona nije ni za turskog vakta valjala... Napatili smo se, 
isprozebali, vašice nam se pojavile na nogama, a hitjeli smo i što 
nas srce vuče kućama i što su nas gonili. Zapesinili smo se, bogme 
i zaušljivili, ali znali smo: ko živ kući dojde da će se i očistiti i 
urahatiti, a bogme i za pos'o prifatiti jer valja čeljad idaru činiti. 

Ništa mi nismo znali za ona četiri mjeseca šta se dešava u 
Bosni, pogotovo u Sarajevu. A ha smo došli u lager i u njemu 
prinoćili, a sutra nas pustili kućama, kad čusmo ezane, odmah 
znadosmo da ima islamijeta. 


Najdoh na domu sve živo i zdravo. Nisu se napatili ničim, 
osim što mene nije bilo kod kuće, a za dva-tri dana odoh u 

dućan. Kad čaršija radi ko da ništa nije bilo. Samo susretneš 
pokojeg vojnika, pokojeg Švabu, na njemu tijesne haljine, na 
glavi visoka. crna kapa ko sulunar, a naćajnik musloman, i u 
policiji ima pokoji musloman, muhtari, bašmuhtari, muftija, 
kadije, medrese, ama haman sve kako je i bilo, samo nejma 
serbestva. Čuje se: poneko prebjego u Tursku, u Sandžak, a 
neko i dalje, u Selanik ili Anadol. I ja se mislim: bi" li, ne bi" li. 
Nigdi nejma o drači somuna, svugdi valja raditi i, eto, ja 
ostadoh... E, de nam sada, Avdaga, ti kazuj kako je vama bilo 
koji ostadoste u Olomucu? 


- Sinoć sam pričao šehu i Avdagi, a ukratko da ti reknem, i 
nama je bila velika tegoba, ali kad dođosmo kući i saznadosmo 
da je dosta ljudi koji su ranije otišli, ko što si i ti otišo, pomrlo 
putem, razbolilo se i kod kuće tuhinjalo, vidjesmo da smo i 
jedni i drugi poskradali. Jedni su bili kraće u jesirstvu, bili su 
pametniji pa su slijegali ramenima i bili mehkiši, ali su neki od 
njih u putu zaglavili, dok su drugi bili dulje u jesirstvu, manje su 
se napatili prijevozom i nije nijedan osto ni u putu ni u Olomucu, 
a duša mu je bila rahat što je nekad Švabi prkosio, to haman 
izlazi na jedno. Najžalivije nam je bilo što nam prolaze džume, 
Bajrami, Mevlud, ramazan... A da mi je onda bila sadašnja 
pamet, šutio bih i ja i slijegao ramenima. 

- A ja bih, da mi je onda bila sadašnja pamet, onako radio i 
govorio kao što si ti govorio i radio u Olomucu. I kad bi se 
moglo vratiti ono vrijeme i one godine života, ja bih platio svim 
što bih imao da budem onako prkosan i neoprana jezika, kakav 
si ti bio. 

- E sad kad bi i ti u starosti htio biti kakav sam ja bio u 
mladosti, a i kad bih ja danas bio kakav si ti bio prije pedeset i 
kusur godina, znači da smo sada otkvitali račune, da ćemo se 
ovo života što nam ostaje susretati, pozdravljati, sastajati, 

razgovarati, a ko prije umre onaj drugi će mu otići na dženazu 
i baciti mu šaku zemlje na mezar. 

Šeh Meco je preveo na svoj način jedan ajet iz Kur'ana: Vi 
mislite da je dobro ono što vam se pričinja tako, a ono je hrđavilo 
za vas, a mislite da vam je zlo ono što vam se tako pričinja, a 
ono bude dobro za vas. 


Vejsilaga i Kramarija su ustali, zagrlili se, a suze su im same 
curile. Tuturuza ustade i dohvati saz iz šarpelja. 

TREĆI PETAK PO ALIĐUNU NA HADŽI- 
BEŠLIJINOJ ĆUPRIJI 


Prvi petak po aliđunu okupio je mladež od Sarajevskog polja 
do Fojnice, do Kreševa, Busovače, Visokog i Zenice, pa i do 
Travnika. Dolazilo se u kolima nastrtim i sijenom i djetelinom, 
preko koga su bile razastrte ponjave i ćilimi. Za svaki slučaj, 
ako je ko predviđao kratkotrajne pljuskove ili dulju kišu, ponio 
je ceradu, ako ju je imao, a to je bio i znak velikog bogatstva jer, 
nije šala, to ne raste u našoj zemlji, a nabavlja se za skupe pare. 

U pojedinim arabama bilo je djevojaka iz pojedine mahale 
ili zaseoka, a muškarci su bili braća i najbliži rođaci, koji su 
prežali da ne bi ko ružnu riječ rekao, osobitio ako su trijezni, a 
kad se počnu pred večer okupljati da se vrate svojim kućama, 
desi se da neko izostane bilo što ne zna naći svoju arabu, bilo 
što je našao iz drugog sela djevojku koja mu je zapela za oko, a 
poneki se od nekakva derta nalio šljivovice (ne daj Bože, vino se 
i ne dkiša na ovakvim sastancima) pa ga treba voditi ispod 
ruku, ako ne i nositi ga do arabe. 

Iz daljih krajeva pođe se za mrklog mraka, a što je selo bliže 
Ćupriji polazi se iza sabaha ili iza sunca. Kako ko dolazi na 
Ćupriju, smješta konje i kola, položi im hrane, zavinta vintu da 
konji ne bi povukli kola, a uvijek ostane u kolima poneki 
muškarac koji čuva inventar. Oni koji nazorč živi inventar paze 
da se ne zagubi koje mlado čeljade u ljudskoj česti koje odmah 

pristane za lijepim insanom, rumenim, zdravim, dobro 
odjevenim, osobito ako je lafadžija pa se počne nabacivati 
besjedama. I cure vole uzvratiti govor, pa ako se momak 
bezobraza ne mijenjaju ni one način odgovora. 

Stariji, bilo očevi, bilo amidže i dajdže, idu za momcima i 
raspituju se ko su i iz kojeg su sela djevojke s kojima se 
razgovaraju njihovi sinovi, bratići i sestrići, od kakve su 
ffamelije" njihovi muškići, jesu li to neke nabodice, razbijači, 
pjandure, sovači, lijenčine. 

Ako se nekog Saliha zastavio sin mu Hazim pa pirlita s 
nekom Nefom iz Drozgometve, pristupi otac, pruži Nefi ruku, 
a ona je poljubi i stavi čelo na nadlanicu pa se ispravi i pogled 
obori, a Salih gleda kakve su joj šake, jesu li u zapešću široke, 
snažne, hoće li biti dobra žetelica i vezačica snopova, hoće li biti 
kopačica, prelja, tkalja... 

- Eto, živi bili, prohodajte, progovorite; ja sam kail da se 
orodimo, ako su i tvoji za mene i moju kuću. Mi smo Džaferovići 
iz Gladnog Polja, ali, šućur Allahu, nikada nam ne usfali hljeba 
i kumpijera, makar nam je tako ružno ime selu. 

Salih tutnu Hazimu desetaču na dlan pa mu šapnu: 

- Eto, neka ti se naje. Počasti je! Kupi u arnauta "klaher" ja 
limunatu! Progovori s njom, pitaj je štogod. 

Hazimi Nefa su počeli između vrbaka uz Fojnicu, preskačući 
preko razljevenih pjeskovitih prijelaza i plitkih brzaka. Gdje je ' 
kanal dubok i širok bila je postavljena podebela daska pa se 
moglo prijeći ili na adu ili na livadu Imamovića ili Jaramaza ili 
Čilaša. Nisu sve bile ni livade i sjenokosi. Bilo je i njiva s 
kukuruzom koji je izrastao u visinu konja i konjanika, jer je 
njiva nagnojena, a kiša joj nije trebala ni kad je bila sušna godina. 
Hazim i Nefa su šetali, ali Hazimu ništa da na um pane da je 
upita. Šutke su išli, a Hazimu se vrzlo stotinu nekakvih misli, ali 

nikakvu nije uspio izreći. Pošao je da je uzme za ruku, ali se ona 
trgnula. 


Nastaviše put kroz kukuruze. 


- Samo sebi ruke! Nisam ja od onih što se zaskakuju na 
momke kao bik na junice! 


- Taku te i hoću. 
- A zar me hoćeš? I to s pika? 
- Vala, ti mi se sviđaš. A koliko imaš bratje i sestara? 


- Tuce: pet muških i četiri ženske. Sve se lijepo poudalo i 
poženilo. Nije se nijedno rastavilo. Toga u nas nejma. U nas ti 
je: prije umrt nego se rastavit. Šta se kome zalomilo neka kusa: 
ili uživa ili trpi. 

- A veliš: nije se niko od vaše famelije rastavio. 


- Nisam ja laživica. Što rekoh rečeno je. Ako sumnjaš, ja 
odoh. Alahimanet. 


- Stani, bona! Ja ti odmah vjerujem. Valja nešto progovorit. Ne 
ženi se i ne udaje za jednu heftu ili mjesec dana. Valja to promozgati. 


- A ja tebe ne pitam koga imaš ti u kući. 
- Eno, babu si mi vidjela. Mati mi je mrven starija od babe. 


Jedna mi se sestra udala u Busovaču, a jedan mi se brat udo u 
Podrašnicu. 


- Kako će se muško udati? 


- Ostala mlada udovica s materom i jednim maksumom, pa 
se moj brat preselio u Podrašnicu. Dobra kuća, dosta zemlje... 


- A ne kažeš mi koliko ima čeljadi u kući. 

-Rekoh ti: otac i mati ija. Ako me htjedneš, ti ćeš biti četvrta, 
a ako umjedneš, bićeš i prva u kući. 

Malo su popošutjeli, a onda Nefa predloži da iz kukuruza 
izađu na vidjelo. Mislila je da nije ni lijepo ni obrazli zavlačiti se 

u kukuruze, jer neko zna a neko zja. Svak je skloniji vjerovati 
da je okaljan obraz nego da je svijetao. 


A kad su izašli na ravan ovarisali su na dva hajvanka kao da 
su istom izašla iz staje, a ne kao da su dva zamlaćena ljudska bića. 


- Znaš li ti skuhati pitu? - nađe Smajo najzgodniji upit. 

- Ih, jašta! Samo daj ti harča pa da vidiš. 

- A haješ li ti pitu? 

- Ih, bolan! Jašta nego da hajem. 

Prohodali su još nekoliko koraka, a za njima pristadoše Nefa 
i Hazim da čuju šta će govoriti: 

- A haje li tvoj babo pitu? - nastavlja Smajo. 

- Nije moj babo živ. 

- A da je živ, bi li hajo? 


- Morebit da bi, a morebit i da ne bi. Ne znam. Davno je umro. 


Trojica braće Prigrijanovića su momci na ženidbu, ali hoće 
da uzmu tri sestre. Neće da odaberu cure iz raznih kuća jer bi se 
poklale kao kuje, a kad budu sestre, slagat će se sestrinski i bit 
će jedna drugoj i sestra i jetrva. Ima u nekoliko sela kuća u 
kojima imaju po tri neudate cure, ali velika razlika u godinama. 
Najstarija je prezrela, a najmlađa nenadošla. Neka ima i mahanu. 

Prigrijanovići su na kraju pomislili i na Skorupove kćeri. 

- A što se mi ne bismo okrenuli Skorupušama? - rekao je 
najstariji. 

- One su građanke. One nam neće dati ni primirisati - rekao 
je srednji. 

- Nisu ni one s neba spuštene u zembilju. Svaka je ispala iz 
materine... - zagrdio je najmlađi. 

- Baška su građanke, baška soske. Nismo mi njihovi akrani. 


- A što ne bismo bili? I mi hodamo na dvije noge, i mislimo 
glavom ko i oni, moj dinar vrijedi jednako ko i Skorupov, a 
kakva je razlika? 


- Ma jest razlika. Oni su age... 
- Bivše age - upao je najmlađi. 
- Kad budu i bivše, opet su age. 


- Imamo mi više zemlje nego oni. Sad smo mi age. Oni nisu 
doduše kmetovi, ali ako ih vibimo agama, to je iz navike. 


- Pa kako bismo im pristupili, kako razgovor zapovrzli? - 
Srednji je bio pomalo strašiv, što nije običaj kod seljaka. 

- Jezik je na mokru pa prevrći njime ko kad prevrćeš 
belegijom po kosi. A primaklo nam se vrijeme. Uskoro će zaredati 
petci po Aliđunu. Ne boj se, neće ni one sve tri hodati ispod 
ruke jedna s drugom ko slijepci. Kad se koja osami, pristupi pa 
govori... A neka nam je na umu svakom da uzme svoju parnjaču: 
najstarija najstarijem, srednja srednjem... 

- Ja sam sebi Atu davno zapiko pa ja nu ja crnu zemlju. A 
može se trefiti da ih i mimo Ćupriju sretnemo: sve ili jednu. I da 
zapamti svaki svoju: ti Fatu, ti Hatu! A Atu mi ne dirajte! 


Spočetka su sve tri Skorupove hodale zajedno između grupa: 
slušale, smijale se, crvenjele se ako su čule kakvu sramotnu 
besjedu, a onda se prva Ata odvojila kad je vidjela Sunu 
Prigrijanovića. Išla je kroz ččstu naroda, nekako na bedar, a 
kad se primakla Suni, vrenula se i pošla na drugu stranu. Suno 
je pristao za njom: 

- Gospojice, šta ste se zamislili? Đe su ti misli. 


- Hm, evo hin u glavi. 

Koraknuli su uporedo dva-tri koraka, a onda Suno navali: 

- JePde da ja mogu s tobom! 

-A kosi ti? 

- Ja sam tvoj sujeni. 

- Oklen znaš? 

- Tako nam je na rođenju zapisano. Da pobjegneš u goru, 
da skočiš u vodu, stići ću te, izvadit ću te. 

- A da se u havu dignem? 

- Đi ti je eroplan? 

Zarumenila se i nasmijala, a usne se razvukle. 

- A to ti mene tako zavitlavaš? 

- Nije ovo ništa kako ću ja tebe zavitlati. 

- Reci: Ako Bog da! 

- Jašta! To je meni vazda na pameti. 

- Ostaviću te. Idem sestrama. Izgubiše mi se. 


- Svak svoju sreću traži. Možda su one moju braću našle ili 
su Meho i Ibro našli Fatu i Hatu. 


- Imaju one svoje momke. 

- Ja nikad ne vidim nikakve momke na vašim vratima. 

- A u Sarajvu su nam momci. 

- Hiš, ne praši! Da su oni, te Sarajlije, vrući momci, došli bi 
barem svake hefte u naše selo da vide svoje cure. 

- Eno ih. Idem njima. 


Suno je opazio da su mu braća za petama Fatinim i Hatinim. 
Ata je pošla sestrama, a za Atom je pristao i Suno. 


- I ne pitaš me dozvoljavam li ti da ideš sa mnom. 


- Ja nikog ne pitam. Ti si moja i bićeš moja. 

- Nisi reko: Ako Bog da. 

- Jesam pomislio. 

- A ja velim da neću biti tvoja. 

- To ti tvrdiš pazar. Bona ne bila, ako drukčije ne išlo, 
opsihiraću te. 

- A kako se to radi? 

- Vidjećeš. Zapisaće meni hodža, a ti ćeš proždrijet da ni 
sama nećeš znati šta i kako. I pomamićeš se za mnom, pa ako ja 


ne dojem po te, doletjet ćeš ti ko mamena mojoj kući. Morebit 
i bosonoga. 


- Ne do mi Bog! Zar si ti tako opasan? 
- Ako tršbadbude. 


Išli su iza Mehe i Ibre. Meho je bio šutljiv, a Ibro je umio i 
progovoriti, ali ne kao Suno. Fata i Hata su ponosno išle, ne 
osvrćući se, ali su znale tko je za njima. 


- Brate Meho, što je lijepa ona s kraja! 
Obje sestre se osvrnuše. 
- Ah! Otkud Ata sa Sunom? 


- Suno lov lovio pa ulovio, a i moja braća su lovci, pa što 
Bog da da ne donesu kući prazne torbe. - Suno je već pristao za 
svetrima sestrama. 


= Nismo mi na udaju - odrezala je Fata. 

- Još smo mlade - prošaptala je Hata. 

- A Ata je griješno dijete - nastavila je Fata. 

- Ti, Fato, govori za se, a i ja imam jezik. Nije mi ga maca 
pojela - presudila je Ata. 

- TI si, Suno, svoj posao obavio - rekao mu je Meho. 


-I vi ćete svoj. Vruće se gvozdje kuje. 

Gomila ih je rastavila, a onda ih je opet skupina skupila. 
Bilo ješale i razložita razgovora. Bit će roditeljima jedno vrijeme 
neobično, ali će se i obiknuti. 

Progovorilo se u prvi petak, a bit će u drugi i treći i zbora i 
dogovora. 


Stari Ismet-dede uvijek nosi ljeskov prut određene debljine, 
sjedne u hlad i čakijom oguli koru pa rezucka i gladi komade 
koje onda zaokruži kao sitne loptice, istisne iz njih srčiku i niže 
ih na kanafu. On to radi neprestano. Nije mu tolika potreba, jer 
ima kući dovoljno kruha, toliko da nije ni gladan ni presit. 
Unučad bi mogla možda i više pojesti, a i sinovi i nevjeste, ali 
čega nema ni car ne ište. I Ismet-dede ljušti i rezucka ljeskovo 
pruće, čakijom zaokružuje bobice, a sitnim svrdlom izgoni srčiku 
pa pravi tespihe i pazarnim danima ih nosi u Visoko, Fojnicu, 
Travnik i Sarajevo. U Sarajevu ih najbolje prodaje jer ih ljudi 
kupuju za džamije. Sitno zrnje je teže raditi i takav tespih se 
može prodati i za četiri dinara, a od krupnijeg zrnja dobro je 
kad se proda i za tri dinara. 

Tako je i Ismet-dede došao da osejri treći petak, ali, da ne bi 
dangubio, ponio je Alat i ljeskov prut, rezuckao, razgledao, a 
oko njega se okupila čalačurija da vidi kako to njegova fabrika 
radi. Divili su se kako izlaze ispod njegove čakije bijela okrugla 
zrna koja će kasnije dobiti medastu boju. Kruna njegova radaje 
alem, malo dulji komad drveta, koliko prst mjezimac, koji provrti 
i prošara, pa kroza nj protjera dvostruku nit lanene pređe ili 
kanafe, a na vrh sveže kiticu od crvene vunene pređe. Pa ko da 
takvu ljepotu ne kupi?! 


A Ismet-dede je i šeho pa on nikad ne brabonja koješta kad 
radi tespihe nego stalno hukće dervišane. 


I stariji se kupe oko njega, ali on ne umije ni puno ni pravo 
govoriti. Od velikog dervišluka, stalno hukćući, metii mu se riječi 
pa se smjehulji, popušta alat iz ruku i stavlja desni dlan na prsa. 


Tuturuza je ovarisao na još jednu skupinu staraca, koji nisu 
ratovali ni na Alpama, ni u Galiciji, ni u Srbiji ni u Albaniji, ali 
su nekad davno dočekali Austriju kod Klokota. Bilo je i rana i 
mrtvih glava i s jedne i s druge strane. Nisu imali rodnih listova 
pa je poneki od njih služio kao komordžija, ako je imao barem 
pola zuba u glavi. Oni nisu ni govorili o ratu, osim ako je koji 
od njih izgubio sina ili zeta ili unuka u ratu. 

Bilo je dosta osamdesetogodišnjaka, a Bećir Hasagić bio je 
bliže stotoj nego devedesetoj godini. Odavno je obudovio, a 
nije ni pomišljao da se oženi i kad mu je bilo sedamdeset. Tri su 
mu žene umrle, a od svake je imao djecu. Nije odjednom imao 
tri, pa ni dvije, nego kako mu jedna umri, a on drugu traži. I 
nađi. Cure su se poudale, sinovi se poženili, unučad stekli 
praunučad, pa je Bećir imao i "bijele pčele". 

Nutkali su ga i sinovi, pa i kćeri, da se oženi, ali bi on samo 
odmahnuo rukom. 


Kad ljudi ostare i kad se razluče od žena, onda počnu neke 
aluzije o tobožnjoj snazi, o zadovoljstvu koje im pružaju žene, a 
Ćerim Ćehajić pita Ishaka Borovca je li ovoga ljeta ono" radio 
sa svojim halalom, a on nakon kratkog razmišljanja priznade: 
eVala lani nisam mog'o, a ove godine nisam ni probo." 

-Ati, Bećire, što se ti ne ženiš? Tebi treba hizmeta, a nevjeste 
hizmete svojim čojkovima. 

Bećir se zamislio pa im onda polahko ispriča: 

- Tri puta sam se ženio, a svaki put je to bilo od obijesti. A 
sad bi mi najpotrebnije bilo, ama ko bi pošo za me? A i djecu br? 
uvrijedio. I sinovi, i nevjeste i unučad polomiše noge kad šta 

zaišćem da mi donesu. Ko će prije! Ali noći su duge i neobične, 
osobito u zimsko doba. Probudim se i po dva-tri puta u noći, pa 
po ti vakat sjedim i dumam. Pa opet lezi, pa ja zaspi ja ne zaspi. 
A da ja imam svoju ženu, ja bih je probudio, ako se ona ne bi 
prije probudila, da nam ispeče kahvu, pa bismo popili po fildžan- 
dva kahve, izmijenili koju riječ i opet legli pa zaspali. I morebit 
i dva-tri puta na dugoj noći bi se probudili i kahvu popili. 

- Pa sad možeš probuditi kojeg sina ili nevjestu. 

- E, ne biva to. Svak0 od njih ima svog halala s kojim spava. 
Ne bi? ja njihu rastavio jednog od drugog za dun'jaluk. 

Kad zaokujiše podne, svi muškarci ostavljaju svaku 
besposlicu i idu u džamiju da klanjaju džumu. Ne samo da 
džamija na Gromiljaku bude puna, nego i prostor pred 
džamijom, pa i onaj preko ceste. Nikad ni na Bajram ne bude 
toliko svijeta koliko na tri petka iza Aliđuna. 


A kad se hodža ispita za zdravlje sa svojim džematlijama i s 
gostima koji su došli izdaleka, više radi teferiča i razgovora, 
nego radi džamije i molitve, hodža ulazi u avliju, skida džube, 
raspuči anteriju i sjedne uvrh sobe na šilte. Razabrao je da je 
Šeh-Meco negdje u blizini, a zna se da će se svratiti barem na 
kahvu, a vjerovatno i na ručak. I dok se odmarao i mislio o 
njemu Šeh-Meco je kucnuo halkom na vratima. Hodža 
Imamović se pojavio na prozoru kroz otvorenu čekmu. 


- Bujrum, šehu, bujrum! Sad ću ja. 
Izašao je na avliju i otkapario vrata. 


- Svojutro te izgledam kad ćeš izbiti. Haman se bijah zabrinuo 
da ćeš ostati u Kiseljaku. 


- Bio sam u hadži-Vejsilage Terovića pa mi se ne da 
odmaknuti. Jedva nas je pustio iz kuće. 


- A koje to bio s tobom? Da nije Tuturuza? 

- Jes? vala baš on. 

-Padi ti je? 

- Umiješa se među narod. Sad će on odnekle kukuriknuti. 
ne boj se! Izgubit se neće. Kad bude vakat ručku ja večeri, 


Ali 


eto njega. 


= 


- A bogme je vakat. Nema se koga čekati. 

Hodža je otvorio vrata i samo viknuo: 

- Nurka, prostri sofru, nosi jelo! 

A kad su jeli i najeli se, sjeli su u sobi što gleda na Fojnicu i 
narod koji je nagrnuo odsvakud, a oni su željni jedan drugog da 


ga se nagledaju, a i da im šta ne izmakne da ne bi vidjeli pa bilo 
ili ne bilo vrijedno da se to vidi. 


Kahva je došla i otvorila im razgovor. 


- Šta ima u Sarajvu? Kaži mi... Ti si tamo na kajnaku. Saznaš 
ha se nešto desi. A ovdje smo ti mi bi-haber od svačega. 


- A što će biti novo? Svijet malo i pripadnut. Neko se i 
podobro pripao što nema muslimana u vladi pa se boji da će 
nam dušmani kakvu hilu učiniti. A malo kad nam nisu hilu 
činili. Ne mere insan rijet da nejma poneko s muslimanskim 
imenom blizu prve sofre, ama su bogme sve to šićardžije i 
ližisahani. Nisu nufusli ljudi. 


- Jah, eto su i mene izgurali iz Vakufskog sabora. I neka su 
me izbacili! Nek ja nisam s prdekterima! A doći će, inšallah, 
vakat pa će se opet narod pitati koga će izabrati da ga zastupa. 


- A što veliš da sam na kajnaku, nije to tako. Na vrelu je 
pregršt ljudi koji se druže s prvama, pa onda prve dalje prenose u 
širinu. A nejma "Pravde", da se sve sazna ačik-ašićare. Vijesti idu 
od usta do usta pa neko umije kazati, a neko izmisli što bi mu 
bilo drago. Ama, opet, bilo bi drukčije da imamo svoju džeridu. 

- A ko bi je čitao kad smo fukarasti u znanim ljudima? 


U Imamovića su pune sobe starijeg žensktnja, a mladež se 
već pobaljena pirlitanim boščama ili velikim jemenijama razišla 
tražeći svojih akrana iz bližih ili daljih sela. Treba sve saznati i 
upoznati, treba se raspitati je li ko komu prilika ili je neprilika, 
pa se odlučiti hoće li se jesenas svadbovati ili svadbu odgoditi 
za dogodine, dok se u budućeg mladoženje kuća potamiri i 
hambari napune, a u mlade sabere beznog ili lanenog ruha za 
mladoženju i sebe. Ako bude sreće pa nemadne svekra i svekrve, 
lakše će doći do udaje. A zet voli imati i punicu, jer punica pazi 
zeta, tetoši ga i ugađa mu dobrom hranom da bi pred ženom 
obraz osvjetlao. 


Cure su, čim su se odmorile od drndanja kola, izašle na 
širinu s obje strane Fojnice i s obje strane ceste, nalazile rodice i 
poznanice iz drugih sela, a i momke s kojima su se upoznale 
lani ili ove godine, pa će se možda poznanstvo i produljiti, ako 
ne bude sreća da se djevojka baš najesen uda. 

Jedne druge zastavljaju i pitaju kako je ova ili onaj, ona ili 
onaj, pa se nekad poznanice zagube i raziđu. 

I momci se najprije iznalaze, naročito oni koji su odslužili 
vojni rok, gdje su bili na manevrima, kako ih je kiša progonila, 
a nijedan nije ni kihnuo ni kahnuo. 


Tuturuza je s Imamovićem i razgovarao i šuteći sejrio, 
ponekad sjedeći dremnuo opendživši čehru, pa malo i na tespih 
zikir činio. Trebalo ga je samo nešto upitati, a on bi odmah s 
draga srca nastavio razglabati. 

- Pa veliš taki je bio hodža Mehmed-efendija. 


- Jah. Babo mu je bio muftija, a on je učio u Stambolu, u 
medresi na Fatihu. Bio je derja-alim. Otac mu je imao dobar 

ajluk pa mu je slao koliko mu je dosta bilo, a on samo kupuj 
ćitabe. Puna mu je soba bila ćitaba. U medresi su se taleba brinuli 
o hrani, o svjetlu, a on bi potrošio pare od svijeća, a uvečer bi 
sjeo u pendžer i prina lampi sa sokaka učio iz ćitaba. 


Kad je završio školovanje i dobio idžazetnamu, onda su iz 
Sarajva poslali nekog alima u Stambol da nađe muderrisa za 
Gazijinu medresu. Onda su u Stambolu rekle hodže da od 
Mehmed-efendije nejma boljeg hodže ni u Stambolu. I on doš'o 
kući i odmah muderris. Samo je imao njakih poštapalica, pa 
dok biji izredo prođe vrijeme za kazivanje. Tako bi k'o u pjesni 
govorio: Failatun, sana benzer, nije niko kajno ti. 

Jedno vrijeme ga je progonio neki hastaluk koji bi mu i 
prolazio i vraćao se. Govorio bi kao najpametniji, a bio je jedno 
vrijeme vesveseli pa bi šutio. 


Ima tu u tom ženinu mu imanju golemih hrastova, pa bi se 
tu sjedilo u hladovini, a ako je bilo više musafira iz Sarajva, 
okrenuo bi se ražanj, osim druge zahire. Dolazili bi mu i seljaci 
jer je i njima drago što pametno čuti, a i reći, a kad su stjeli 
sakriti štogod od seljaka, govorili su arapski ja turski. 

Jednom bio sam i ja tu, dovuklo se nekoliko seljaka koji su 
obrađivali njegovu ženevinu. Popustili su motike i sjeli među 
ljude da i oni popiju kahvu. Ispečen je golem ibrik kahve, naljeva 
im se u fildžane, srču da ih čuješ izdanhoda, a Mehmed-efendija 
sve se propinje na koljena pa zagleda s jedne strane njive, pa s 
druge, pa u daljinu. Niko ne zna šta to gleda Mehmed-efendija, 
dok će jedan težak, pokazujući mu čibukom: "Eno, efendija, 
sve je ovo tvoje. I da se moreš sagnuti, imo bi ga rašta poljubiti 
koji ti miraz donese." Mene, brate stid što on, zaliipani seljak, 
govori jednom alimu za koga u Stambolu znaju da je hodža i 
po, ali seljak, džahil govori o avretleriji i alimu jednako ko i 


džahilu. 

Jednom opet, s prva rata, posl'o po me da idem u Travnik. 
A bioje tada na hajatu. Nejse, podemo zajedno. On kupi i meni 
kartu, šala nije, vozimo se u drugoj klasi - sve kadifa. U neko 
doba kad smo bili uz Komar, stade mašina. Stoji, stoji neko 
vrijeme, kad Mehmed -efendija izađe onako u džubetu i ahmediji 
pa pođe do lokomotive. Ja gledam s pendžere, mrsko mi izlaziti 
iz vagona, kad Mehmed-efendija doš'o do lokomotive, zaviruje 
se i krenu nazad. 


- Šta je bilo? - pitam ja. 

- Bogarajii - kaže on i ne progovori više ni jednu riječ dok ne 
dođosmo u Travnik u Korkuta. 

Jednom mu se opet utipilo da mu se za svaku živinu ispiše 


arapskim harfovima natpis. Tako mu je na kokošji ćumez ispisao 
hafiz Čučak tablu "tavuklarun evi". 


Kraj jedne barč gdje su mu se valjale bike na pogolem kolac 
zabijen pokraj bare napisao mu je isti Čučak: "Hamamu-l- 
gavamiš". Ko da bike ne znaju gdje im je zgoda da se rashlađuju 
i da se čiste od krpelja koji su im se uvrtjeli u kožu. 


Jednom opet zovnuo mene, a i još druge uleme da mu 
dođemo navazdan, a da i prenoćimo tu noć, a sutra kako ko 
hoće. Bilo je jemčka kakvih ti duša zaželi, a hudi hakim-efendija 
Nail-efendija Uvejs, koji je bio pola Turčin pola Arnaut, a nikad 
nije naučio bošnjački kako treba, udovac, zaželio se lijepih jela 
pa nastavi jesti od svačega i podosta. Poštapalica mu je bila 
shane, mismane, fermane" što nije niko znao šta mu to znači. 
U Mehmed-efendije kuća na sprat, a njemu pridošlo ono njegovo 
pa na svaki basamak, s desne i s lijeve strane, metnuo po činiju. 
I to su sve one činije što su mešhur, asli prave činske, kakve 
hadžije donose s Ćabe. Na spratu je bila i hala s drvenim 

divhani i najbližoj sobi. Hudog Hakim-efendiju surisala masna 

zahira, pa malo-malo, mora poradi sebe. Više je u ćenifi nego s 
hodžama. 


U večer se sijelilo do jacije, a kad se klanjala jacija, prostrlo 
se musafirima i metnuta im prostirka i pokrivka. Sva mjesta 
zauzeta, osim Hakim-efendijina, a Mehmed-efendija ko domaćin 
otvori vrata pa će nam dati uputu ako ko trebadne ustajati: 
Ako kome kazai-hadžet, u kukuruze demek-jani, u kukuruze. 
Hakim-efendija gori bezecovo." 

Drugi put opet, na Bajram ujutro, eto ti Mehmed-efendije, 
obučen pravo bajramski, a jedan mu softa nosi nekakav pogolem 
ćitab, zamotan u čevrmu. Bilo je to u Carevoj džamiji, dobro 
napunjenoj svijetom, najviše čaršijskim ljudima, zanatlijama, 
trgovcima. Klanjao se sabah, a Mehmed-efendija gazi preko svijeta 
koji mu se ne razmiče, a koji ga opazi, ustane na noge da ga 
propusti. Dođe on do ćursa, pope se na nj, sjede na koljena, a 
onaj softa mu predade ćitab. Mehmed-efendija ga rastvori i poče 
učiti. Prva riječ je bila ve. Poče Mehmed-efendija razglabati 
značenje riječi ve. Te može značiti i, pa navede nekoliko primjera, 
a svaki primjer ima nekoliko iznimaka, pa onda može značiti 
zakletvu tako mi, a tome se rekne vavi-kasem, pa onda ovaj vav 
pa onaj vav, niko ne zna šta hoće Mehmed-efendija da rekne. 
Istom u neka doba pogleda Mehmed-efendija po svijetu, kad ono 
svijet se osanis'o, ne zna šta hoće vaiz da rekne, a Mehmed-efendija 
ustade pa sađe s ćursa, s kitabom ispod pazuha, i poče razmahivati 
džubetom da mu se otvori put prema izlaznim vratima. Govorio 
je glasno, ali osim imama i mene nisu ga ni dvojica razumjeli. Veli 
on: Kazivati inninu lezzet od džimaa abes je... 


- A moj šehu, kako ti deveraš bez žene? 
- A kako ti sa ženom? 


Zamisli se Imamović pa u prvi mah ne zna odgovoriti. 

- Što se tiče slušanja, slušala me je. Nikad nije iz kuće izašla, 
pa ni u komšiluk, što mi ne bi rekla da bi išla toj i toj ženi, ako 
joj ja dozvolim. Kad god mi se prohtije kupati, ona je bila kail, 
pa makar je i glava boljela. Nema fajde dušu gubiti pa reći da 
me nije poslušala bilo šta... a kako je bilo u tebe? 


Šeh-Meco je puhao neko vrijeme kroz nos, a onda otčepi: 


- I ja sam uvijek mislio da ona radi kako ja hoću... A kad 
sad pribiram po nekadašnjim događajima, sad istom vidim da 
je ona radila kako je 1 htjela... 

Popošutio je, a onda dodao kao da sam sebi govori, a čuo 
ga je i Imamović: "Da mi je Bogdom živa!" 

Kako je već bilo vrijeme ićindijuše jedna cura donese na 
mangali u jednoj džezvi mlijeka a u drugoj kahve, a baška je bio 
sahan meda 1 šenišna pogača. 

- Oho-ho - naklopi se šeh-Meco na med. 


Odnekud se začu pjesma i svi poznadoše i glas i kajdu 
Tuturuzinu. Svijet se nadvikivao, pa žamorio i ušutio. Svi su 
čuli za njega, mnogi ga i znali, a i koji ga nisu znali ušutjeli su. 

Kad presta pjesma, nastadoše priče o njemu: 

- Plaho pjeva. Nema šta... 

- Jakako već pjeva. Svi se drugi mogu pokriti kad on zapjeva. 

- Drugi se onakav ne rađa. 

- Helbeten. Mlad je, ai kad umre bit će opet pjesme i pjevača. 


- Možda će i biti pjevača, ali onakog obloždera nije majka 
rodila. 


- Vala ima i beternijih. 
-A koje taj? 


- Lutvo. Alefendija Lutvo. Komandir vatrogasne straže. 

- Pa zar je on takav obloguz? 

- Sad baš i nije. On je mogao sam samcat izjesti pečeno 
janje... Neki dan ga pitam, kako je, bi li sada mogao pečeno 
janje izjesti, a on uzdahnu, samo što mu suze ne potekoše: "Ne 
bih, Boga mi; jedva ako bih pojeo pečenu gusku, ja pet kila 
pržene ribe, bezbeli pastrve." 

Tuturuza sjede među dvojicu Sarajlija i zapjeva im: 

Akšam geldi, sunce zajde... 

Odjednom se počeše oko njih kupiti Sarajlije, kolikogod ih 
je bilo, i momci i sredovječnjaci, i ostaviše piće, kao da su, ne 
budi primijenjeno, ušli u džamiju. 

... na tvom licu jošte sja... 

Ni sašaptavali se nisu... Znali su svaku riječ u pjesmi, znali 
su joj kajdu, znali su ponavljanja, ali se niko nije usudio prisloniti 
svoj glas Avdaginu: 

... Da mi se je ogrijati na sunašcu kraj tebe. 

Pjesnik jedne pjesme, jedne tragedije, vrhunski hodža, izgubio 
je ubrzo svu djecu i ženu. Sve je smrt pokosila, a njemu ostavila 
jad i tugu pregolemu. Nije mogao Osaburiti, nije se mogao 
pomiriti s Božijom odlukom, nego je našao smirenje u rakiji i 
akšamluku, pri zalasku sunca. 

Dali je neko ko je uhvatio njegovu kajdu i riječi, poremetio 
stihove kojih nije ni bilo mnogo, ne zna se. 

... A ja stojim, tebe dvorim, baš ko kakvo sjeroče, 

a ti nećeš ni da rekneš: "Sjed', sjeroto, kraj mene." 

Kad se pjesma završila, sve je još dugo vremena šutjelo, a 
poneko mehka srca je i suzu oborio. 

- Neka si nam je, Avdaga, zapjevao! I nejma pjesme nad 
ovom pjesmom. Ama, brate, žalovita. Da ti srce pukne od žalosti! 

- Ne mere se vazda pjevat o jogunlucima i kenjčilucima. 

- A od koga si je primio, dina ti? 

- Od sahibije. Od onog koji ju je sknadio 1 kajdu joj kuriso. 

- A Boga ti, ko je to bio? - dopovezao se jedan mladić koji je 
svašta htio znati, ali ne da zna radi znanja, nego da se pohvali 
da zna što drugi ne znaju. 

- Kazaću ti, ali kad god čuješ ovu pjesmu ili je sam zapjevaš, 
prouči Fatihu biogradskom muftiji Mustafa-efendiji Skopljaku. 
A on je rođeni Sarajlija, pa je bio biogradski muftija kad je 
turska vojska ostavila Biograd i još pet gradova i predala ji Srbiji. 
Ama zapamti! Kad se sjetiš pjesme i pjevača, prije se sjeti Fatihe. 


Ramiz Čukurija stanuje visoko iznad Fojnice. Ima dosta 
djece, a malo zemlje, ali umije nekako vezati kraj s krajem. Po 
obroncima Bitovnje i Zec-planine rastu borovnice, a neko ih 
zove i Vrisinje, i on, koji je u ratu bio cuksfirer, zavčde djecu u 
Ešvarum-liniju", a pripremi im krbulje od bukove kore pa beru 
borovnice, a kad napune krbulje istresaju borovnice u sepetiće. 


Nekad u blizini bude i jagoda pa ih beru i skupljaju u limene 
lonce. Sve to snose u srijedu na pazar u Fojnici i Ramiz naplaćuje. 
Kad kupci hoće da baš snize cijenu do ništa, Ramiz neće prodati 
borovnice nipodašto, nego ih vraća kući, razastire papir po 
sinijama ili ljesama da se osuše i onda zimi snosi na pazar osušene 
borovnice. I više zaradi nego kad prodaje sirove. 


Spor je to i dosta težak posao. Borovničevi grmovi su puni 
bocavih iglica pa berači nekad i okrvave prste, a valja otvoriti 
oči da nespomenica ne ujede berača. 

Prijatelji se raspituju kako Čukuriji napreduje posao, koliko 
može zaraditi, a on, dobrodušan, kazuje sve u tančine, pa onda u 
povjerenju objašnjava kako mu je jedan sin ovarisao na lakši put. 


- Uzeo moj Vejsil jednog dana grebene pa na jednom 

proplanku gdje je bilo dosta borovnica prostro pod grm 
borovnice laneni čaršaf i počeo grebenama guliti. Guljaše ti on, 
moj junače, jedan sahatak, dok ne napuni sepet. Bijaše ti tu, 
moj brate, i lišća i nezrelih borovnica, ali je za sahat zaradio 
kolik za dan, kako prije braše jednu po jednu. 

Iznenadismo se mi kući otkud prije on doje, kad imamo šta 
i vidjeti. Trebaše to i istrijebiti, očistiti, ali razlika je velika. 

- Vala, brate, ne znam što se narod jagmi za vrisinje. Nisu 
šta dok ih ne zašećeriš, a kamo ti pare za šećera?! 

- Djeca ih jedu 1 bez šećera, a i umrljaju se i po rukama i oko usta. 


- A kad se trefiš u kakva građanina na jemeku, pa kad se 
iznese hlanno, ono što reknu borovničevo, ostavio bi svako slatko 
pri borovničevu. 


- A i iladž su. Kad insana osvoji ishaluk, borovnice su bir- 


- Kad doji Arapi po bedeluk, ovoliko im zine vrsnica kad 
ugledaju borovničevo. Kad ko naš ode na hadž ponese suhih 
borovnica za iladža, ako ga osvoji ishaluk. Pa se i Arapi naučili 
i nema jim dražeg peškeša od suhih borovnica. 


Cukurija ugleda starog Junuzovića koji je nosio čitavu 
zobnicu češljeva pa ga svrati na razgovor. 


- Kako si, Nedžib-aga? Sjedi, odmori se! 

- Mogu vala i sjesti. S ljudima treba sjesti i porazgovoriti se. 

- Kakav je bio pazar, Nedžib-aga? 

- Ma kakav moj pazar? Ja se izvučem iz kuće da malo 
pogledam po svijetu. 

- A hoće li svijet tvojih češljeva? 

- Ah - odmahnu starac rukom - kakav moj posao i moja 
zarada? Treba naći podebelo stablo drijena, pa ga rezati testerom, 

pa ga sušiti u hladu i čekati ti vakat hoće li ispucati. Pa ako ne 
ispuca, onda ga odrezati, istanjiti, pa nožićem izrezivati zupce, 
da budu jednaki i zupci i šupljine. Pa s jedne strane zupci koji 
mogu izvaditi uš kad se žensko češlja, a s druge strane di su 
gušći zupci, to je za ušenjke i gnjide. 

- Boga mi, to je težak posao - povlađuje mu društvo - samo 
se to ne isplati, brate dragi. Koliko ti vremena treba da napraviš 
jedan češalj? 

- Niko me ne goni pa kad god završim. A kad vidim da se 
ko drpa po glavi, ja ruku u torbu pa mu češalj izvadim. I darujem. 


- Vala ni to nisam čuo da neko nešto džaba radi! 

- A koliko je ljudi koji su napravili džamiju ili češmu ili ćupriju! 
Nije za sebe, nego za svijet, a nije za pare, nego za sevab. 

- Svaka ti čast, Nedžib-aga! A većina ljudi kad nešto i naprave 
to je da se za njih čuje i da se zna. O tome i novine pišu. 


Malo zašutješe, a onda se Nedžib-aga nasmija kao dijete. 


- Bila je u mene u komšiluku cura Rahima. Malo je tepala 
kad je govorila, a bila je u rodbine jer je rano ostala bez roditelja. 
Eh, grdna rano, kad cura nema roditelja, a rođaci je nisu pazili 
ni kao dobru sluškinju, bila je malo nedotipavna, slabo odjevena, 
slabo očišćena, ali opet jednog dana se udade. I nije bila ni ružna 
prilika. On, mladoženja. 

Dadoh joj jedan češalj i zamolih ukućane joj da je lijepo 
okupaju i izmiju joj kose i da je nasafunjaju i iščešljaju. Poslušaše 
me. Kad pojde cura sa svatovima, a jahala je na konju, lijepo 
obučena i iščešljana, poče pitati svatove: "Ah moji tvatovi, je li 
ovo moja dlava na meni?" 


- A znaš li ti Vehide, kako ćeš natjerati kravu da jede i slamu 
i sijeno kao i travu! 

- Vala, da ti pravo kažem, prodao bih je. 


- A što, bolan ne bio?! Nećeš onakve krave nabaviti ni na 
deset pazara. 


I seljaci se odmah okupljaju, neki sjednu na ledinu, a koji se 
boje da ne navuku vlagu kroz čakšire čuče na samim nožnim 
prstima, a oturak im na uzdignutim petama. 

Onda Kasim Torlak iz Retilja pita odmah je li krava debela 
za pastrve ili je treba toviti. 

Oni koji poznaju Vehida, a još više njegovu kravu, hvale je, 
u zvijezde je okivaju: 

- Onakve krave nema u pet sela. 

- Nema vala ni u deset. 

- Pa što je prodaješ, Vehide, kad je taka? 

- Ama, brate, izbirljiva je na zahiri. Hoće djeteline, hoće i 
druge zelene trave, hoće mlade kukuruske, ali ne haje sijeno, a 
pogotovu slamu. 

- Pa, dragoviću si moj, tome ima lijeka. A što veliš, šteta bi je 
bila ukinuti. 

- Daj, brate, kaži lijek, ako lijek ne bude skuplji od krave. 

- A nije, nije. Treba se samo malo pomučiti dok se ne 
privikne. I 

- Na šta? 

- Ti ga belćim ne znaš, a mogo bi ga znati, u Sarajvu, na 
Hridu. Ima neki Kurahović. On ničim drugim i ne hrani krave 
osim slamom i sijenom. Ama koji je palitičar, ko nekad vaktile 
što je bio Pismarko! On ti je uzduris'o kravama đozluke. Nabavio 
svakoj pogoleme đozluke, a na očima im zeleni džami, pa krava 
što goć jede čini joj se zeleno, trava. Ona žiilja slamu i uživa baš 
ko da jede djetelinu. 


I66 


Vahid pobožno sluša, ne zna bi li vjerovao ili je to sprdnja. 
Oni što okolo čuče ili sjede i sami su u nedoumici. Neki se i 
smjehuljč, a neki već smišljaju da nabave svojim kravama zelene 
naočale. 


Onda se Vehid okrenu pametaru: 
- A kako krave daju mlijeka na slami i sijenu? To ti meni kaži! 


- Boga mi ga nisam pito. A vjerujem da na slami ne može 
biti mlijeka ko na djetelini i otavi. 


- A jesi li ti svoju kravu tako hranio? 


- Jesam vala pokušavo, ama razbi glavom džam o jasle. Be, 
sreća što ne izgubi oko! 


Starac Sejfaga Kulaš bio je pčelar i imao dosta prihoda od 
meda. 

Okupilo se društvo oko njega pa, nakon što su pojeli čitav 
lenđer meda s pogačom, zapovrgli su razgovor o pčelama, 
pčelarima, o paši, beharu, medonosnim travama. 

Nakon objeda zahvalili su se učesnici u gošćenju medom i 
poželjeli dobar rod i ubuduće, kao i buduće gošćenje. 

- A na ovom ćesatluku dobro dođe i novac koji Sejfaga primi 
od meda. 

-Pai nije nakav prihod - otima se Sejfaga. - Šećer u prahu se 
prodaje u dućanu po četrnes' i po dinara, a po šesnes" kilo kocke. 
A med prodajem po šes' do osam dinara kilo. Kad dobro rodi 
jeftiniji je, ako ga malo bude, cijena mu je veća. 

- Blago tebi - u po glasa govori Hasan Mosur. - Ti imaš od 
čega uzeti dinar, a u mene ni za poreza. 

- Daće Bog i tebi - tješi ga Sejfaga. 


- Daće Bog i Saći gaće, samo se ne zna kad će. 

- Nejma mu, brate, oklen ni dati. Šta će on sa svoja dva 
duluma. Da mu pirinčem rodi mjesto šenice ili ječma ne bi imao 
čim prehraniti čeljad. 

- Ama kako ćeš, džahiline jedan, tako rijet da mu nejma oklen 
Bog dati? Da ko će ako neće On. Tobe se dođi, batiline jedan. 

Mosur vidje da je iz neznanja prekardašio pa promrmlja 
tobu. Presta razgovor, a onda se mudrac okrenu pčelaru: 

- A šta misliš ti, Sejfaga, je li tebi halal ovaj med što ti ga 
donesu čvele? 

- Čuj! A što ne bi bio halal. 

- Pa čvele lete i po tvojim i po svjetskim livadama i padaju 
na behar tvojih voćaka, a i tujih. 

Sejfaga se zamisli. Ako su njegove pčele kupile med s tuđih 
livada i voćaka, onda su one krale med i Hasin i Husin, i Kuntin 
i Pantin, a on ga i jeo i prodavao. 

Svi su zašutjeli. Želuci su probavljali med, a med je bio, kao 
što se zna, sladak. A ako je krađa, onda je to haram. Haram ti 
ga je onda jesti ko i domuzovinu, neuzu billah. 

- Kako bi bilo da zovnemo šeh-Mecu pa da on rekne je li 
med halal ili je haram? 

- Eh, ko bi ga podigao kad sjedi kod hodže Imamovića. 

- Pa hajde, moj Bajram-aga, otiđi ti do hodže pa upitaj i 
jednog i drugog, je li med halal jesti. 

Bajram-aga ustade i ode pravo hodžinoj kući. 

Pokucao je halkom na avlijska vrata i upustiše ga u avliju, 
pa iu kuću. 

Hodža i šeh-Meco su dokusurivali pšeničnim hljebom dno 
sahana, a kako je šeh-Meco uzimao goleme zalogaje med mu se 
cijedio i niz bradu. 

- Bujrum, Bajram-aga! - nudio ga je domaćin. 

- Fala ti, efendija, i mi smo to isto ručali. 

- Kakav ti je hadžet, Bajram-aga? 

- Bio je a sad nije! Alahemanet. 

Bajramaga se smijao svome društvu. 

- Šta vele hodže? - sa zebnjom pita Sejfaga. 

- Zatekoh jih kako se zalažu medom, pa kad oni mogu, što 
ne bismo i mi mogli? 

Svima spade teret s vrata, samo se Sejfagi još vrzalo po glavi, 
da njegov hajvan krade med s tuđih njiva i livada, s tuđih voćaka. 

A onda, kako Bošnjaku pamet kasno dođe, dočeka Sabit 
Buljina: 

- Pa, moj Sejfaga, mi bismo trebali tebi platiti što tvoje čvele 
padaju na behar u našim voćnjacima, jer da ih tvoje čvele ne 
oprašuju, ne bismo imali šljive ni za šljivopite, a kamoli da je 
ukiselimo i ispečemo. 

- Jah, zar ti još onomona nampada, a bacio si je ima i deset 
godina? 


- Jok, jok. Nako je to velim. A ja sam se okanio toga 
poganluka kad mi se rodio prvi unuk. I bradu sam pustio da to 
bude tvrđe. 

- A sjećaš li se kad Kalabu oborismo poda se, pa ga zalismo 
preko brade rakijom, a on se umalo ne uduši. Neće da pije, a 
ljevaju mu rakiju u grlo. 


- Jah, moj brate. Ama nema više onakih jarana! 


Mustafa Čohadžić iz Fojnice, ranjen kod Toblaha u 
Rumunjskoj, priča kud se sve borio u ratu: 

- Borili smo se na Monte Grapo, na Monte Spinucija, na 
Monte Tomba, na Doberdolu, na Gorici i nikad me ne čvoknu 
ništa, a u Rumunjskoj, eto, nađe me kuršum. 

- A zar nismo bili zajedno u Verovita u Rumunjskoj? - 
napominje mu Salko Kupusović. 

- Jesmo, jah! Ama se insan ne sjeća onog mjesta gdje rahat 
prođe. 

- A da vidiš ovo? - Kasim Pašanović izvadi komad papira iz 
koverte, a na papiru napisano kako se general feldmaršal 
Borojević zahvaljuje tome istom Kasimu Pašanoviću što se 
junački borio za cara i državu. I svakom to on podnosi pod nos: 
- Nije šala, meni se zahvaljuje lično Svetozar Borojević što sam 
se borio... 

- Svi smo mi to dobili, po jedno takvo pismo. 

- Ama je on meni svojeručno napisao. 

- Potpali ga pa se nakadi na nj u prvi mrak! 

- To ti mene trehaš - ljutnuo se Pašanović. 

- Vazda sam ja tebe držao za pametna čojka, a, oprosti, nije 
ti to pametno što pokazuješ to ćage. Spali ti to ko što su i svi 
drugi spalili. 

- Pa Borojević je bio Srbin. 

- Ama najprije Austrijanac... 

Malo predušiše, a onda se opet počeše podgrijavati uspomene 
iz Đera (Ih, brate, što su Mađarice vatrene!), iz Galicije i Albanije. 
Zatim pričaju o kapetanu Turudiji, da onda jedan izdigne pjesmu 
po starački, podrhtavajući glasom: Turudija i naš car zapalili 
po cigar. Turudija govori: Jeste ?, momci, gotovi, da idemo na 
Pijavu da gubimo glavu. 


- Boga mi su mnogi i zijanili glavu i tamo ostavili kosti. 

- Ko blentavi Bošnjak! Ubiti ćojka ni kriva ni dužna! 
- Pa i oni su nas. 
- A zašto? 


- A šta ja znam?! Pa evo ovdje danas nejma ni Talijana, ni 
Rusa... Sve smo sami mi, Bošnjaci, muslomani, pa past će danas 
mrtva glava, ja morebit i više... A ako se razmine na samo jednoj 
krvavoj rani, to bi bio Bajram. 


- Boga mi, moglo bi to biti. Ali ima i đendara. 


- Ja mislim da ih je i dvadeset došlo. Sve dva i dva miješaju 
kroz narod, a puška, bajnetauf, na ramenu. 


- Trebalo bi vala da i hodže vaze. Kad bi samo kazivali 
kakav je to grijeh ubit muslomana bigajrihak, onaj ubojica je 
osuđen na Džehennem iz kojega neće nikada izaći. 

- Vallahi, svejedno je to kazivati Bošnjaku, muslomanu, ako 
je samo on nakastio da pokaže gaziluk, da mu niko ne smije 
progovoriti s njegovom curom. Progovori li samo s curom, 
rasporiće ga onaj gazija od mudi do grudi. 

- Jah. Drugi gledaju a neće da ih rastave. 

- A ko će se baciti na mahnitova i svezati mu ruke... 


- Pa da i onaj drugi okuša nož na svome vudžudu. 


Arnaut je prodavao šerbe i kraher, a i limunade je bilo dokle 
ko hoće i dokle ima prara. Limunada je bila čaša dinar, šerbe 
dinar, a "klaher", kako ga seljaci zovu, bio je dva dinara. Trebalo 
je samo uprijeti palcem u staklenu kuglu u grkljanu flaše pa piti 
slatki napitak čija je soda škakljala u nosu. 


Limunada nije vidjela limuna ni šećera, a šerbe isto tako, 
samo je imalo još neke crvene boje koja se također kupovala u 
apoteci. Vode nije nikad nedostajalo jer se samo trebalo sagnuti 

do rijeke i zahvatiti je koliko treba... Pred večer, kad već nestane 
šerbeta, ako se nije dovoljno kupilo u apoteci, Arnaut skine s 
glave jeftini crveni fes, kad ga kupci ne gledaju, hmurne ga u 
čabar i dva-tri puta ga izazme pa pusti boju baš kao da je i 
kupovna boja iz apoteke. Uostalom, to nikom ne naudi jer je i 
inače ljetna vrućina, a od igre i kolanja sve izbije na znoj. 

Na nekoliko su mjesta namješteni privremeni odžaci od dva 
veća kamena, među koje se naloži vatra, a u posudi s češmom 
grije se voda. Kahvedžije za tri petka kupe bakrene dževzice i 
fildžane, šećera i kahve, pa ako su ih prije kupili mogu služiti 
godinama. Nitko ih neće ukrasti, a ko iz neopreza razbije fildžan, 
i plati ga pošteno. Uvečer se pokupi sermija, saberu se pare i 
svodi se obračun, pa kad povremenom kahvedžiji ostane 
pedesetak dinara taj se ima čime pohvaliti kako je zaradio. 


Samo se rakija ne prodaje. Svako ko to kulaniše ponese 
koliko misli da mu je dosta, a ako je veće društvo, veći broj šiša 
ze zadjene u pijesak preko kojega teče brza i hladna Fojnica. 
Neko nađe adu i sabere društvo, neko se smjesti na livadi među 
vrbacima, sveže kanafom grkljan od šiše, začepi je čepom i spusti 
u Fojnicu. 

Stari Đogo bez odmora kolje janjad i jarad, guli ih, čisti 
drobinu i peče ih ili na ražnju ili u gvozdenoj tepsiji u pitnoj 
peći. Velik dio gostiju ponese od kuće gotove zahire. Ko nosi ne 
prosi. A zašto i da kupuje za skupe pare kad ima džaba kućnog 
berićeta?! Kako se rijetko kad jede meso kući, neko kupi i pečenja 
ili kuhanog mesa da mu zamiriše zalogaj. A kad momci pozovu 
nekoliko djevojaka i muških im pratilaca na jemek, onda se 
gleda kako koja cura jede. Ako je halapljiva znak je da se kući 
ne dkuša mesa, da je to fukarska kuća. 

Kola pristižu, pred konje se stavlja sijeno, a cure i matere im 
silaze s kola da malo protegnu noge. Toliko je kola da treba 

prethodno razgledati okolo i po veličini vrbe, jasike, jablane, ili 
jehe da bi ih vlasnici poznali kad se budu vraćali. Kad se neko 
hoće rasteretiti treba dobro da prohoda po njivama da bi našao 
mjesta gdje ne bi tuđin mogao nabasati na nj ili ga nazreti. 


Turabijini su ručali s prijateljima. Popili su i kahvu svi stariji, 
popušili po nekoliko cigareta smotanih u cigar-ćagetu (kad se 
harči nek se harči!) a obično zamotaji u novinskom papiru. 
Starog Mustafu uhvati zijev - hoće vilice da razvali. 

Njegov prijatelj Kasalo također poče zijevati. Sijena je bilo 
nastrto u kolima koja su bila u blizini pa se počeše nagovarati 
da malo legnu. Obično kasno liježu čekajući jaciju, a rano ustaju 
da ne zakasne na rani sabah, a dug dan, siti do grla pa jedan 
drugog nagovori da legnu. Poslušaše se i oslobodiše mlađe svoje 
prisutnosti pa se odgegaše do arabe. Popeše se i legoše. 

Turabija poluglasno izgovori: Ja Rabbi, daj mi, Allahu, život 
bez belaja, kabur bez azaba 1 nafaku bez harama! - i odjednom 
zahrka. 

- Što to kantaš? - upita ga prijatelj, ali i sam zaspa... 

Kad starješine legoše, i momci s djevojkama ustadoše da se 
malo prohodaju između grupa i grupica, između riječnih 
rukavaca, kukuruznih njiva, strništa, vrba i jeha, jasena i jasika, 
dudova i divljaka krušaka pod kojima se moglo okupiti na 
desetke skupina. 


Ostale su samo dvije prije i jedna Turabijina usidjelica. Ona 
je ranije sve ophodala uzduž i poprijeko. Nije ju niko zadržavao 
jer nije bilo bojazni da će je ko "potegnuti". Nije ona bila ni 
ružna, ali je puno pametovala pa je eto tako... 

Kasalovica koja je o njoj samo čula da takva Turabijina 
cura postoji, ali da se pravo ne zna ni koliko joj je godina, upita 

je što se nije udala. "Bog te stvorio, dao ti ljepotu i pamet, a ti se 
nisi htjela udati". 

- Ah kako ću se, moja drugo, udati?! U desetoj godini dijete; 
od deset do dvadeset hašariluk, do tridesete ne znaš šta ćeš od 
sebe, do četrdesete vagaš, a do pedesete znaš šta hoćeš i jako 
počneš živit, a od šeset počneš misliti na oni svijet. 

Kasalovica se pomalo smjehuljila: 

- Pa što propusti tolike prilike? 

- Ah moja seko. Bošnjaku pamet kasno dOojć. A i Bosanki. 
Eto ne bi sujeno da jujam svoju djecu u bešici; ali jujala sam 
djecu od sve bratje. Svi me zovu babom, a i bivala sam baba sve 
djece u kući pa i u mahali. 


- A voljela bi da si se udala i svoju djecu imala? 


- Eh, što proje ne treba žaliti. 


Dva momka, Mrkan i Brkan, naljeveni mehke" koja gore 
zanese pamet nego ljuta, presreli su dvije djevojke, Behku i 
Dževahiru-Dževku, i odmah zapovrzli razgovor. 


- Kako ti je ime, mala? 

- Behka!— 

- Ej ti, Behka, guzica ti mehka. 

- Popipaj je da vidiš kakva je. 
-Toja i hoću, da vidim i opipam. 
- Bi! da ti je? A kako je tebi ime? 
- Brkan, a ovo mi je jaran Mrkan. 


- Vidi se da si brkan. Koliki su ti brkovi mog'o bi na njima 
dječje pelene sušiti. A tebi kako je ime? 
- Mrkan. 

- Mrka kapa, zli biljezi. Maknite se da prođemo. 


- Hajde, bona, podi za me! Ako nećeš za me, prođi preda 
me! 


- Niti imam za koga niti pred koga. 


- Podi ti, Behka, za me. Ako baš nećeš mene, daću ti ovog 
malog ispred mene! 


- Podaj ga kuji, ako ga i ona htjedne. 
Protrčaše između momaka koji su se njihali i premještali s 
noge na nogu. 


- Vala su nas urezilile. 
- Pjana glava ne nosi bajraka. 


Zulfo Čolak okupio oko sebe nekoliko vršnjaka, sjedne 
uokrug jedan do drugoga, a i neki mladići, poutegli, jer nemaju 
zgode da bi se oženili, stoje oko staraca i slušaju. 


Zulfo, samo što ne plače, drhtavim glasom priča kako je 
mimohod čuo neku mlađariju što se šprda starijim ljudima koje 
bi trebalo sve spremiti na ahiret jer ne mogu raditi, a kad 
progovore s mladima, samo ih ruže ili nagone da kjanaju. A 
kad bi se starih riješili, imali bi više mjesta u kući, mogli bi se 
mlađi ženiti. Kažu: žene i tako i tako. Predu lan i vunu, čuvaju 
unučad dok su im nevjeste na njivama ili rade koji drugi posao. 

- Jah, moj Zulfaga! Oni misle da su svu pamet pokusali. 

- Tako je i neki car bio zapovjedio da se pomore svi starci 
preko pedeset godina. Djeca su morala pobiti očeve. I ko carska, 
svi poubijali očeve, ali jedan nije mog'o. Drag mu otac bio pa ga 
nekako sakrio da ne bi niko u selu saznao. Bog dao, nastala 
glad: nigdi zrna žita. Šta će, kako će? Nejma žita ni za sjemena. 

Onda sin pita oca, a otac mu sakriven da ga ko ne otkrije. 
Šta ćemo? Nemamo šta u zemlju baciti, pa kako ćemo se nadati 

žetvi?? Onda onaj otac kaže sinu: "Skini slamni krov s pojate 
pa ga izmlati dobro, jer je bezbeli ostalo poneko zrno u 
klasovima." I sin posluša oca, ono žita što je bilo u slami na 
krovu omlati i posije. I Bog dade pa rodi žito, ko Bog hoće. 


Čuje car za to pa zbavi onog sina. Pita ga: "Ko te nauči da 

posiješ žito kad ni sjemena nejma?" Onda on trt-mrt, na koncu 
kaza da ga je otac naučio šta će uraditi. I eto, rodilo žito. 


I onda car reče da se više ne smiju ubijati stari ljudi, jer se 
bez njihii iskorijeni pamet. 

I tako je to postalo. 

- Jah, moj brate, nije šala pamet! 


- Ništa se nije s pametim iznijelo. 


Žandari su, sve dva i dva, prolazili između naroda i vrtjeli 
se tamo gdje su se nadali da će doći do začikavanja, bitke, 
krvoprolića, pa bila to rana ili mrtva glava. 

- Čuvajte se vi, nomci, seljaka iz Arnautovića! - savjetovali 
su stariji mlađe. - U njihovu selu nema ni greblja. Oni se svi u 
Zenici zakopaju. 

- A od koga si to čuo, pas ti dčro nanu? - vrisnu jedan mladac 
Arnautovac pa izvuče nož od pedlja oštrice, a sjajan i bridak 
kao kurbanski... 


Prije nego što je mogao nož dohvatiti ljudsko meso, žandar 
se stvori između njih: 


- U ime zakona, baci nož od sebe ili pucam. 


Seljak baci nož preda se da bi ga mogao podići kad žandari 
odu, ali se jedan mladunac nasmija: 


- Nije za koza sijeno. 


Husejn Kubad koji je dobro uočio da mu je baš onaj 

mladunac ranije prijetio da mu se ne primiče njegovoj djevojci 
izvadi nož i vrškom pođe pravo prsima onoga mladića. Vrisnu 
cura, a mladić se zakrenu i mišicom dočeka nož. Poteče krv, 
žandar opali hitac u zrak, nasta zabuna među svijetom, a dva 
žandara svezaše Kubada. 


Djevojka je plakala, a momak je vrisnuo ne od bola ili straha, 
nego što nije žalio krv za svoju djevojku, a kako je doktor Asim 
Nuhić uvijek išao po teferičima s priborom za prvu pomoć začas 
je podvezao ranu sokoleći ranjenika: "Ništa ti neće biti. Na psu 
rana, na psu i zarasla!" 


I počele su priče rasti kako se vijest udaljavala od "mjesta 
događaja". 

- Živ je, ali da Bog da da bude paćan. 

- Rasporen je da su mu se crijeva prosula... 

- Nisu crijeva, nego su mu prsa rasporena. Srce mu se vidi. 

- Dofatio ga po vratu. Lokva krvi di je bio slučaj. 


- Neka vala nije proš'o teferič u gluhoći - pametuje jedan. - 
Nek se zna da i mi imamo junaka - a ne zna se ni ko je ni je li 
ikad u životu uradio kakvo pametno junaštvo. 


Prijašnjih godina pehlivan Arif Tamburija razapinjao je 
konop sedam-osam metara iznad zemlje, a prelazio je od jednog 
do drugog jarbola držeći po sredini u rukama tereziju, a to je 
podugačak valjkasti komad drveta, kojim je održavao ravnotežu. 
Ispod zategnutog konopa u zraku njegov obojeni pelihač u 
šarenim hlačama i cipelama osebujnog kroja oponašao je 
pehlivana hodajući po konopu pruženom po zemlji ispod 
nategnutog konopa na kojemu je Taburija izvodio svoje 
egzibicije. Dok je gledaocima zastajao dah kad bi gojazni 
pehlivan prelazio po konopu s jednog kraja na drugi, dobroćudni 

gledaoci, a najviše djeca i cureci, smijali su se i vrištali 
pehlivančevim magaraštinama. 

Iako je prošlih godina Tamburija razapinjao konop kraj 
Hadži-Bešlijine ćurpije sva tri petka po Aliđunu, ove godine se 
spremio za samo jednu predstavu. Svjetine je bilo više nego ikad 
i znalo se da će, pored hodanja po konopcu, biti i drugih tačaka 
po programu. 

Uz čvrsti kolac zabijen duboko u zemlju bio je pričvršćen 
konop koji se uzdizao do prvog jarbola, a odatle je bio zategnut 
vodoravno do drugog jarbola, odakle se spuštao do drugog koca. 
Oba jarbola su bila izdignuta više konopa i zategnuta u Visini 
konopa s obje strane. Svjetina se okupljala dokle se smjelo, a 
gledalo se i izdaljega, tako da, kad bi se prekinuo konop ili 
iščupao jarbol, ne bi mogao dohvatiti znatiželjnike. 

I većina onih koji su se zabavili rakijom ostavljali su šejtansku 
sofru da bi gledali Tamburiju kojega gledaju više od dvadeset 
godina. Znaju mu sve marifetluke, znaju kad će tobože posrnuti, 
kad će mu se omaknuti jedna noga, a on zajahati na konopac i 
ponovo ustati na noge. Pehlihač obilazi gledaoce, nosi šešir u 
koji mu bacaju krune, poli'će i rijetke dinare, neko ubaci i staru 
banknotu koja nema opticajne vrijednosti, a rijetki ubace u šešir 
papirnu deseticu. 


Kad pehlihač naišareti Arifu koliko ima para u kapi, Arif se 
pripremi mažući dlanove talkom prije nego uzme u ruke tereziju 
po sredini i počne se penjati. Gledaoci se dive kako on ide uza 
stranu i balansira terezijom dok dođe do prvog jarbola. Tu se 
zastavi držeći tereziju u desnoj ruci, a lijevom prihvati za jarbol 
dok prođe na glavni dio konopa. Malo dahne a onda nastavi 
put. Ljudi zanijeme, a neki ne smiju ni da gledaju. Pobožan 
susjed šapće susjedu: "Ovo ti je ko Sirat-ćuprija, samo što je 
ona od dlake tanja, a od sablje oštrija, a ispod nje Džehennem. 

Blago onome ko se ne svali sa Sirat-ćuprije, nego paćan ode 
pravo u Džennet." 

Tamburiji se noga omakne i on kao da će pasti, a svjetina 
zavrišti. Neki se i smiju jer znaju da je to njegova finta, a jedna 
cura šapće koni: "Kuku meni, upišah se!"? Pehlihač se izvali na 
donji konop, hoda na rukama, a izdignutim nogama mlatara u 
zraku da svijet strah okrene na veselje. 


Tamburija podigne obje noge na konop i digne se kao srndač 
pa nastavi hod do drugog jarbola. Malo odahne i vraća se istim 
putem, podižući sad desnu sad lijevu nogu kao da igra neko 
narodno kolo. Silazi s konopa i ide u krugu koji je napravila 
svjetina, smiješeći se, pozdravlja poznanike pružajući im ruke, 
a onda se spusti malom svezanom janjetu u košu, koje malo 
pomili po njuškici. Janje se i ne havijčsti šta će biti od njega, a 
žene nerotkinje znaju da će pokušati zadnju šansu da zatridnčć. 

Onda Tamburija izvadi dvije polovice limene kante od 
petroleja i jednu pa drugu pričvrsti svezama za noge koje je 
smjestio u polukante. Pošao je uz kosi konopac razmičući noge 
da se kante ne sapliću. Ponekad bi kanta klepnula o kantu, a on 
se čvrsto držao svoje terezije kojom je balansirao i održavao se 
na konopcu. Odriješio je limenke i opet prohodao među 
svjetinom, a pehlihač je opet zašao s praznim šeširom ne bi li šta 
učelepirio. Zatim je uzeo veliki bubanj i lupkao udaraljkom po 
njemu, što je imalo značiti da se sprema glavna atrakcija. 


Nerotkinje su znale da će sada biti žrtvovano janje pa su 
davale čevrme, svilom vezene rupce, zlatnim koncem vezene 
učkure, a uz to je svaka dala nešto i u novcu. Arif je svezao 
kanafom desnu prednju i zadnju nogu iza papaka, a tako i lijeve 
noge i provukao ruke kroz vezane janjeće noge kao da je navukao 
torbu na leđa. Nož je zadjeo za remen na pasu i s terezijom 
pošao na uspon. Janje se je trzalo kao da je sad osjetilo šta će 

biti s njega, a Arif pomalo stezao mišicama janjeće noge, a stalno 
na oprezu gledao tereziju. Provukao se kraj prvog jarbola i kad 
je došao do drugog, spustio je pehlihaču tereziju, nogama se 
zakvačio za nategnute konope sa strane, skinuo janje s leđa i 
pripremio rupce kako će ih okrvaviti kad zakolje janje. Krv je 
udarila iz grkljana, janje se je trzalo, a Arif je umakao rupce, 
čevrme i učkure u krvavi janjeći grkljan, i bacao ih ženama koje 
su ih hvatale u lijetu. 

Hoće li im biti od koristi? Bila je to posljednja nada 
nerotkinja. 

Svijet se razilazio. Rastavljeno je pehlivansko borilište, 
Tamburija se presvukao u čisto, a i pehlihač kad je skinuo masku 
i obukao novo odijelo bio je prikladniji od Tamburije. 


Svijet se počeo razilaziti. Ko je svidio posao oko ženidbe i 
udaje nije više imao šta čekati nego je krenuo kućama, a koji su 
se davno vezali nevidljivim ali čvrstim vezama odvojeno su se 
spremali na Kiseljak ili zajedno ako će krenuti dalje. 


To jutro otišao je pun autobus izletnika iz Kiseljaka u 
Fojnicu. Mahom su to bile Jehudije koji su sa ženama i djecom 
htjeli promijeniti sredinu za jedan dan. Bilo je tu najviše starijih 
roditelja i mladinč, pa i pokoje manje dijete. 

Asimaga Lopardija, cipelar, provodio je čitav mjesec u 
Kiseljaku, spavajući danju u Spahe, u sofi, a pjevajući noću u Tunje. 
Bio je napukla glasa, ali još uvijek se mogao slušati. Tamanio je 
rakiju, malo mezetio, ali ga niko nije vidio ćorćutuk pijana. 

Kako je i građanski sarajevski svijet, osobito cure i mlađe 
žene, otišao na Hadži-Bešlijinu ćupriju, on je uprtio harmoniku 
i ukrcao se u Momčinovićev autobus da ode u Fojnicu i okupa 
se u banji. Nije se volio kupati u rijeci, a osjetio je potrebu da se 
opere 1 presvuče u čisto. 

U Fojnici su se kupili oko njega oni što nisu otišli na Ćupriju, 
a u bašči kafane "Hiljadu i jedna noć" bilo je starijih mještana 
i jevrejskih gostiju. 

Lopardija se okupan, osušen i u čisto obučen svratio u 
kafanu, razvlačio harmoniku, prebirao po dirkama i počeo 
polahko pjevati o Edhem-paši na grčkoj granici, da su hazur svi 
turski Vojnici... 


Poslije je pjevao o tursko-ruskom ratu, o Osman-paši koji se 
junački branio u opsjednutoj Plevni, o viteškom ponašanju ruskog 
cara, koji nije htio oduzeti Osman-paši sablju kad se morao 
Rusima predati, o samoubistvu njegove žene, jer nije mogla 
podnijeti da joj se muž predao Moskovu, pa mu, pri susretu, 
zabivši nož u svoje grudi, kaže: "Ja sam junak, ti si žena." 

Pjesme su se redale jedna za drugom, svijet je priticao, ali 
kad se začuo ezan za džumu, prekide Asim-aga pjesmu, spusti 
harmoniku i ode na česmu da uzme abdest. I oni koji bi možda 
zanemarili klanjanje džume zastidješe se od Lopardije i pohitješe 
u džamiju. 

Iza džume opet su svi navrli u kafanu. Bašča se punila, pa su 
Fojničani nudili Asim-agu jelom i pićem, a on je priželjkivao 
štogod u gotovu, no oni se nisu sjećali da je i to čovjeku potrebno. 

Kad je Momčinović zatrubio autobuskom trubom i sjeo za 
volan, odmah je i Lopardija sjeo na sjedište do autobuskih vrata. 
Na krilu mu je bila harmonika, na koju je "zbakrio", da su se 
odmah počeli ukrcavati putnici. Poneki ljubitelj pjesme spustio 
bi dvodinarku u Asim-agin džep, a neki, bogatiji, mislili su da je 
Asim-aga pjevao za svoj ćeif, pa neka sam sebe i časti. 

Fojničani su ispratili autobus koji je pokušavao poći i molili 
Lopardiju da im opet dođe, da malo razbije gluhoću, ako negdje 
vidi šeh-Mecu neka mu rekne da odmah dođe. 


Napokon se autobus udobrovoljio i krenuo prema raskršću. 

Asim-aga je neumorno pjevao, a ni drugi saputnici nisu bili 
svezanih usta. Pjevao je ko je imao glasa i sluha, a pjevali su i 
oni koji su se posvađali sa sluhom, a koji su bili i najgrlatiji. Kad 
bi prekardašili, Asim-aga bi okrenuo na harmonici treću kajdu, 
a uzdignuo glas, pa bi oni sa suhom nadvladali one tetrijebe što 
batale kajdu. 

Niz lica je curio znoj, košulje su bile mokre od stiske da su se 
mogle cijediti, ali kad vrisnu guma pred samom Hadži-Bešlijinom 
ćuprijom, Lopardija zapjeva Ašeriko de kinze anjos, a sve Jehudije 
prihvatiše španjolsko-jevrejsku pjesmu s ushićenjem kakvo se 
javi samo kad pjesma dirne do dna srca. 


Izlazili su jedan po jedan iz autobusa nastavljajući dalji tekst 
pjesme, a pristajali su uz njih i oni koji nisu znali riječi, ali im se 
svidjela kajda. 

Momčinović se mučio krpeći gumu, a Jehudije s Asim-agom 
počeše pjevati Adio ke rida, non ke rola vida, me Pamargates tu. 

Oni koji su sjedjeli u Muzaferijinoj sofri, s Ćosukom, Biberom, 
Karahasanovićem i Koradžijom živnuli su kad oćutješe Lopardiju. 
Ćosuka se na jedvene jade diže, ali kako je bio okratak, a između 
njih i autobusa bilo je još gustih skupina, nije ništa vidio. 

- Propni se na zadnje noge pa ćeš ga vidjeti! - dobacio je 
jedan iz društva. 

- Nuder - dreknu Muzaferija, a Ćosuka se pruži po zemlji 
koliko je kratak i širok. 

- Ah dušmanu, šta poradi od mene?! Najedanput oćutjeh 
cukfilera Lemeza iz Sarajevskog polja kako me muštra. 

- Dobar je strah kome ga je Bog dao. I nakon deset i kusur 
godina još ti se prisniva... 

I neki posjetioci Hadži-Bešlijine ćuprije u treći petak po 
Aliđunu pretrgoše razgovore i pregovore o ženidbama i udajama 

i pomiješaše se s došljacima, dok Momčinović ne promijeni 
unutarnju gumu i osposobi autobus da nastavi put. 

Mašo Klempić je sabrao svu svoju čeljad koja je došla na 
Cupriju, a pozvao je i Razu Gluhićevu koja se davno zagledala 
sa Suleemanom Mašinim. Ona nije htjela doći zato što nisu 
zovnuli i Murat-agu, oca joj, jer, po svoj prilici, bit će tu gotov 
ugovor, a, zna se, s prvim mrazom bit će i vjenčanje. 

Mašo je poslao Sulejmana i Razu da mu dovedu prijatelja i 
priju, na ručak i razgovor, pa se mladež uputi da traže Murat- 
agu, a sam Mašo skoči i ode do pekare da kupi pečen bravlji 
bubrežnjak i ćahiju. 

Nekoliko članova porodice ostalo je da čuva zgodno mjesto 
da ne bi ko drugi zasjeo. 


Mašo je došao malo ranije dok se ne pojaviše Murat-aga i 
kći mu, a budući zet je išao za njima uzastopice. 

Iselamaše se i za zdravlje upitaše, posjedaše neko na gunj, 
neko kraj prostrta, a Mašo namignu svojoj čeljadi da razastru 
bošču. 

- Šta ćeš to, Mahmut-aga? 


- A hoćemo, prijatelju, da se malo omrsimo. A što ti ne 
zoveš mene Mašo, kako me zove i ostali svijet? 


- Ama, brate, mlada čovjeka možeš zvati kako goć hoćeš. 
Zovi ga, ako hoćeš, i "crna lončina?? samo ne udari njime o 
kamen. 


- A ti hoćeš rijet da sam star. 


- Nisi ti star, samo puno pamtiš, ko i ja. Čini mi se da smo u 
godinu-dvije rođeni, a u isto vrijeme smo ratovali. 


Razvezaše pirlitanu bošču, u kojoj je bila puna tevsija pite 
tikvenjače, po vrhu pokajmačene. Klempić predloži: 

- Kako bi bilo da najprije okusimo po zalogaj-dva mesa? 
Ako ostane prazna mjesta u želucu, možemo pitom nadopuniti. 

Upregoše konje u kola, rastaviše mladu od mladoženje, 
prekriše je debelim duvakom i ona nastavi cijeloga puta šaptati: 
€Ta Allah, ja Muhammed, među nama lezzet i mehabbet!" 


Natiskane arabe svijetom, punim današnjih doživljaja, jurile 
su prema mjestima odakle su jutros došle. Konji su vazdan jeli 
djetelinu i zob ili što drugo što su imali domaćini, a mladina se 
naigrala i napjevala, narazgovarala se pa se ponamještala u 
kolima, a neki se i ispružili koji su se više vrzali između svijeta, 
koji su više igrali kola i pjevali. Poneko od njih se i zaveo u san, 
a neka vižlica, da ih razbudi, provlačila travku ispod nosa nomka 
koji je zaspao. A momak bi se rasanio i zapjevao curi: O curice, 
dina ti, nemoj u me dirati! Narav ti je pogana, ubićeš me nogama. 


- Zaboga, cure, vidjeste li onog Zamlaza iz Vogošće. Koliki 
je drzman, a kolišna mu je cura koju je prstenovao! Dina mi će 
je udušiti. Neće ona moći to izdržati. 

- Hajde, budalo - oglasi se stara Hašija Kutlešina. - Je li iko 
ikad čuo i vidio da je plast sijena udušio miša? 

Pihit se oglasio u kolima, a da se ne bi dalje bezobrazalo, 
Šemso Daltabanović zavrže priču o punicama i zetovima, i kako 
punica više zavoli zeta nego sina. 

- Ja doš'o s posla, radio na njivi čitavo dopodne, niko mi iz 
kuće ne donesi ručak. Odem kući, mati se nešto muha po izbi, a 
ja ištem: "Daj mi, mati, ispeci barem dvoje-troje jaja da ne jedem 
suha hljeba!" A ona će: "Nejmam, sine, tebe ne žalila!" Izajde 
ona iz izbe, a ja podignem kapak od naćava, kad na dnu desetero 
jaja. Ja uzmem jednu ploču pa je spustim na ona jaja i sjednem 
na sećiju. Dođe mati pa odmah diže kapak i kad ugleda šta je 
bilo otpuhnu kroz nos. "Šta je to, mati?" pitam je ja. Tokorse 

ništa ne znam. Mačketina se porigala u naćve, nalet je bilo", 
kaže ona. "E nećeš, zete", mislim ja u sebi, "kad neću ja pojesti 
jaje, a radio sam ko na ušćen, neće vala ni on." 

- Ih što si pamet prosuo! - dira ga cura koja mu je pomalo i 
rodica. - Mogao si izvaditi troje jaja pa ih popržiti u tavi. Ostalo 
bi i zetu. 

- Nemam ja ništa protiv zeta, ali mi krivo što mati u grijeh 
pada kad pod starost laže. 

Stara Merdanovka bila je paziteljica ovih cura u arabi. 
Nazorila je da se ne udaljuju, da se ne zagube u kukuruzima i 
vrbacima i svi su je slušali. 


- Merdanovka, bila nejadna, što mi ne bi dala tvoju Tidžu. 
Nismo bliz rod. Ti najbolje znaš ko je kome rod i do devetog 
koljena, a Tidža mi nije baš ništa osim ašiklija. 

- Sebi ruke, dušmanine! Ona ti je sestra po mlijeku. 

- A kako to? 


- Pa tako! Ti si već bio u trećoj ja u četvrtoj godini kad mi se 
Tidža rodila. A presjeklo mi se mlijeko pa dijete hoće da čivdiriše 
od gladi. Zovnem ja tvoju mater i ona Tidžu zadoji, a tebi nije 
više ni trebalo sisati, jer si se mogao plirč najesti. I tako vas 
dvoje postadoste brat i sestra. 


- A jesi li ti koga tuđeg zadojila svojim mlijekom? 
- A jašta sam, sine. Eto Zulfina Mehu sam zadojila pa kasnije 


umrije, pa Đulagina Jusufa pa i on umrije, pa Beširovu Atku pa 
i ona umrije... 


- Ah Merdanovka, šućur Bogu kad mene ne zadoji, jer bih i 
ja umro. Kakvo ti je to mlijeko otrovno ko u zelembaća! 


Subašića Najla je išla s materom, a usta je otvarala i kad 
treba i kad ne treba da bi joj se vidjele dvije zlatne krune na 

očnjacima. 

Ni Merdana Husu nije majka puštala od sebe da se ne zagleda 
s kakvom hajtom, a on se odavno javljao Najli. I Najla je bila 
sklona poći za nj. Stara Subašićka, otkako je postala muhtarevca, 
uvrtjela je sebi u glavu da joj nije niko ravan. 


Huso je sve poredio kraj Najle i dobacivao joj i pozdrave i 
pitanja, ali Najla nije smjela od matere ni zucnuti. 


Dosadilo muhtarevci, pa da dokaže da Merdan nije prilika 
njezinoj kćeri, zalaja: "Protego se pas da dofati zlatan tas!" 


- Ih nepriliko - dočeka Merdanovica. - Jesu li dva zlatna 
zuba u ustima zlatan tas? A moj delija uzme đugum vode pa ga 
na vršnjaku prenese preko Fojnice i tamo i 'vamo. Ono što on 
ima valja careva grada! 

- Tpu, sram te bilo! 

- Pofalite se kad vam se javi moj Huso! 

Najla se odvoji od matere pa potrča za Husom: 

- Ja te hoću, a mati kako hoće. 

- A ako ja tebe neću? 


Zaprepasti se Najla pa osta ukipljena između matere i 
momka. Samo što ne zaplaka. 


- Hoću te, bona. Ja samo da vidim šta ćeš ti. 
- Ah dušmanu! Kad mi sad srce ne prepuče, neće nikad. 


Uzeše se pod ruke, a prije koje su se maloprije nadlajavale 
zagrliše se i počeše se cmakati. 


Đulaga Ramić se objene zaljubio u Zinetu Kušmića, kad ju 
je vidio s nekoliko drugarica koje su zagledale momke. I mati 
mu pristajala je za njim, jer onom čemu se prije govorilo 
milovanje i dragost sad se kaže ljubav, a kako će se tome reći 

ljubav, kad još nisu bili pred kadijom, kad nije bilo đerdek- 
dove, kad treba pričekati da ostanu sami u đerdeku i poljube se. 
Mladež je kao slama: plane odjednom i spepeli se za čas. Ljubav 
se mučno rađa a dugo traje. 

- Đalaga - zvala ga je kona koja ga je najbolje poznavala. - 
Evo izaberi ko Đula krušaka. 

- Kruška se čuva da nadođe, a da omekne, a jabuka se daje 
za uzdarje. 

- Pa da vidimo i zagrizemo. 

- Ako će se jabuka gristi, ja to sim znam. 

Jedna Zinetina drugarica zapjeva punim glasom: Ja zagrizoh 
šareniku jabuku i poljubih Esme-đuzel djevojku. 

Momci se počeše okupljati, a jedan preuze pjesmu: O 
djevojko, slatka moja sladijo, ah, a ko ti je slatko ime nadio... 

Drugi je nastavio: Il? si meleć il džennetska hurija, i? te majka 
kraj Dženneta rodila? 

Jedan klapac preuze drugu pjesmu koja je u stvari bila 
brojalica: Oj Zineta, Zineta, puna kuća nimeta, tako ti zvizde, 
daj mi malo p.. Đulaga mu ne dade da dovrši, nego mu priveza 
sillu uz obraz. 

- Šta me biješ? Nisam ja tražio što ti misliš. Ja sam htio da 
zaištem pogače. 

- Hoćeš li pogače, čaršijske bijele ili domaće ispod sača. 

- LTječmena hljeba da mi daš, osevabio bi se. Ogladnio sam, 
a ti me... 

- Rano ti je da tražiš cure. Niko nije učio ovaj zanat. Kad 
porasteš sam ćeš nadoći šta ćeš govoriti. 

Đulagina mati privuče sebi momčuljka i izvadi mu iz 
gurduma gurabiju: 

- Halali mu, sine! Nije on hrđav, samo mu nije drago da mu 
se neko pred curama bezobraza. 

Muško društvo se raziđe jer mu nije bilo pravo što gužva 
prođe bez tašalica, a ni cure nisu bile zadovoljne s Đulagom, 
koji je samo Zinetu vidio. Svaka od njih je također htjela 
progovoriti s njim. 

Đulaga je pristao za Zinetom, kazivao joj koga ima u kući, 
koliko ima zemlje. Sestre su se poudale ili će se još za godinu- 
dvije udati, imam mlađeg brata, ali se on, Đulaga, pita u kući i 
poslovima. Ako ne može odmah odgovoriti, neka se dobro 
promisli za heftu-dvije, a on će doći u Zijamet-Crnu-Rijeku. 

- Pa eto, dođi do dvije hefte pa ću ti reći svoj odgovor... 
Hoću i mater pitati, pa i otac će se raspitati. 

- Dobro, Zineta. Pametno je to, ali ja bih najvolio da odmah 
krenemo... I evo ti jabuku! - Izvadio je iza pasa golemu, crvenu 
jabuku, a tu sortu jabuka je donio Kubiček iz Češke. 

- Ah mašallah, kakva je ovo jabuka. Ovake nisam nikad 
vidjela. 

- U vas je selo na visini pa ovakve jabuke ne mogu tamo ni 
roditi... A mendil? Kamo meni jagluk? 

- Eh Boga mi, ako moji reknu, biće i jagluka i svašta što cura 
u ruhu nosi. 

- Hoćeš li mi ruku pružiti da se oprostimo? 

- Neću, bogme. Kad se ruka dadne, sve se je dalo. 
Alahimanet. 

Kad Zineta ode, Đulaga zapovrže razgovor s materom: 

- Eh mati, šta ti veliš? 

- Pametna je. Pametnija od tebe. 


- A vidje li joj ben na obrazu? 

- Vidjeh. 


- Na um pade mi ona pjesma: Vidio sam svašta dosta, al! mi 
na te merak osta. I na tvoje b'jelo lice, fataju me tri groznice, i 
na tvoje sijah-bene, šta će, draga, biti s mene? 


-Šta će biti? Vidim ja da si ti pomahnito. Sad joj je na obrazu 
mladež kolik? Bog da, a kad dođe u moje godine, rascvašće se 


ko karanfil. 

- A bezbeli ću i ja biti i klempav, i mršav, i izbrazdana čela, 
i krezav. 

- Hajde, hajde, ja ću je ocu ti nafaliti, pa jeda pristane. 


Japalakova Emina se tri puta udavala, a svu trojicu muževa 
je izderala. U nje japija tvrđa nego u "čojkova" joj, pa eto, Bog 
dao da je od svih imala djece. U godinama je, ali i u snazi. 

Sjede oko nje djevojke pod jednom johom i sve je pitaju 
kako je to ona uspjela da ih nadživi. 

- Ah, moja djeco, i to je Božije davanje. Mogla sam i ja prije 
prvog čojka umrijeti, ali sudbina ne dade. 


Mevlida, koja je malo prerasla godine u kojima se cure udaju, 
ali puna života i neoprana jezika, pita Eminu: 


- A Boga ti, s kojim si bila najrahatnija? 

- A šta s time hoćeš rijeti? Sa svom trojicom sam bila rahat, 
pošteno živjela, djecu im podizala na noge... 

- Ama, ja mislim koji te je najbolje zadovoljavao. 

- Obješenice jedna, to ti hoćeš da znaš. I 

Sve cure opružile uši da im šta ne promakne. 

- Aaah - uzdahnu Emina - Čestoskoka ti falim. 


Neke se cure cerekaju, a one najmlađe se ispotaje raspituju 
šta je to čestoskok. 

Ibro Sorguč se vraćao sa Ćuprije sa svom porodicom kako 
bi što prije došao do Kobilje Glave. Babo je ostao kući, s nekoliko 
sitne unučadi, a mati Ibrina, Vezira, bila je na Ćupriji. I umovala: 
Bog zna hoće li se više ikad? Ostarilo se za teferiča, a živ insan 
hoće još da vidi štogod od dunjaluka svojim očima, jer kad se 
oči naspu zemljom, nema više gledanja do ahireta, ako Bog da, 
ako se s dinom i imanom ode, kad insanu vakti-sahat dojde." 


Ibro se bio preko mjere nalio rakiješinom pa ne zna ni koga 
vozi ni kamo vozi. Sreća je da su mu konji pametniji od njega 
pa će ga dovući do kuće, ako se održi na "sicu?. On ne zna ni 
da mu je mati na kolima ni da ima uopće mater, ne zna koliko 
sestara mlađih od sebe vozi na kolima, koliko komšija i kona. 
Zna samo da kandžijom mlati konje bez potrebe. 


Zakir Galešić, vremešan težak, ugledan u svom selu, a konji 
mu bolji od Sorgučevih, hoće da projuri mimo Sorgučeve arabe 
pa sokoli konje riječima od milošte, a kandžijom pucketa iznad 
konjskih glava. 

Ibro ne zna šta govori, pjeva bez kajde, bez punine glasa, bez 
stida: Djevojka je muške gaće prala, ljubila je đi su muda stala. 

Zakir zamahnu kandžijom po Sorguču kad su se kola bila 
uporedila i prođe mimo Sorgučevih kola, a Sorguč se zanjiha i 
sruši kao mrtav. Dograbiše ga braća i zastaviše kola. Zastavi i 
Galešić svoje konje pa sađe s kola i priđe Sorguču koji je bio bez 
svijesti. Očni kapci su bili puni krvi, a punili su se iz raspuknute 
kože na čelu. 

Braća Ibrina skočiše da se biju, ali se suzdržaše jer vidješe da 
oči nisu oštećene, Opraše mu oči vodom iz testije i Ibro progleda 
kao najzdraviji i najtrezniji: 

= Sijevnu, a groma ne čuh. 

- Ah moj sine, moj gazape! Kamo ti obraz, sram te bilo, pa 
onako pjevaš ko grmalj? 

Nije se sjećao šta je pjevao, ali kad ga je mati nazvala 
gazapom, mora da nije valjalo što je bilo. 

Galešić sjede u svoja kola, a njegova čeljad koju je vozio 
zadiviše se kako im je starješina odlučan i kako se ne smjedoše 
s njim oni drugi pobiti. Govorio je djeci: 

- Biće teferiča, biće Hadži-Bešlijinih ćuprija, biće Aranutovića, 
biće mrtvih glava i ranjenih momaka, ali će svake godine biti 
sve manje momčadije i djevojčuljaka koji idu tamo na zagled. 
Ljudi malo-pomalo bivaju uljuđeniji, a ko u bezobrazluku 
prekardaši treba mu ovako dokazati što ne valja. 

A onda spusti glas koji su čuli oni što su do njega sjedjeli, jer 
su točkovi mrvili kamen koji je bio nasut u izlokanim brazdama 
na cesti: 

- Priznajem, i ja sam pogriješio. Nisam ja nikakva vlast da 
bih smio onako presuditi kandžijom. A mogao je, na daj Bože, 
ostati bez oba oka. 


Pa onda nastavi još mekšim glasom: - A morebit, da sam ja 
u njegovim godinama bio još gori i bezobrazniji. 


Na jednoj adici sjedi nekoliko sjedobradih staraca. To su 
budući prijatelji, ako se nagode za miraz koji će buduća nevjesta 
donijeti ili dovesti u novi dom. Đulaga Varenika, budući svekar, 
koji ima dosta zemlje i hajvana, traži da Nura Pejdahova dovede 
u mirazu jednu kravu, koja će biti njezino vlasništvo, neka i ona 
ima svoj groš u džepu, a da ne pogleda od svekra ili svekrve da 
joj se kupi ovo ili ono. Ono što je od pamuka ili ćetena otkala, 
to će bezbeli darovati mladoženji i ukućanima, ali kravu, makar 
i prvotovku, treba da dovede. 


- Ma kako će dovesti, prijatelju - govori Omer Pejdah, budući 
punac, ako se pogode - kad u mene ima samo jedna krava? 


- Imaš ti, prijatelju, dvije. Imaš, imaš. 

- Imam, brate, kravu koja je u osmoj godini, a imam juničicu, 
koja će se, ako Bog da, oteliti na proljeće, oko Jurjeva. Ako išteš 
kravu, šta ćemo mi musti i čime se mrsiti, dok se junica ne oteli? 
Ako ti dadem junicu, dajem ti odmah dvoje: kravu i tele. 


- Ti proberi koje hoćeš. A od mene ti je prida što ti neću 
tražiti ujma od žita koje buđeš mljeo u mome mlinu. 

-E, paitoje lijepo - dodaju slušači koji posreduju u nagodbi. 

- Jest, vala, prilijepo. 

- Nije vala prilijepa ni vidjelo! Ja svoje meljem do po zime, a 
onda kupujem iz dućana. 

- E pa, prijatelju, nemoj ni ti nadosirati. Ako pristaješ kako 
sam rekao, dobro i jest, a ako ne pristaješ, ima vala još cura, a i 
njoj more Bog dati boljeg momka. 


Omer Pitar je po želji svoje družine trebao otići do pekare da 
donese pečena mesa, ali upravo kad se spremao da se obuje, 
ustanovio je da mu nema jedne cipele. U to je Sulejman Varešan, 
zvani Dupan, donio novine s Kiseljaka da ih ko pročita. Iako 
kad bi na godišnjoj skupštini tražili članovi da i on pročita svoj 
izvještaj, on bi se okrenuo članovima, hunjkajući: "Koliko sam 
knjiga primio, onoliko hin je u hormanu i sada. Niti je ko knjige 
tražio da ih čita niti sam hin kome davao... A nija ne znam čitati." 

Husni-efendija dohvati Jugoslavenski list i rastvori ga u 
rubrici Sarajevska kronika. Tu je uvijek bilo senzacija pa i Husni- 
efendija nađe kako se Šerko Guša jučer objesio, a ne zna se šta 
je bio uzrok samoubistvu. 

Pitar je pronašao drugu cipelu i otišao da kupi pečenicu. 
Husni-efendija je za sebe čitao i druge stvari, drugi su pijuckali 
i kucali se fićevima: "Haj šefkuna, dok je puna!" 

Kao kad dogorijeva krečana pa više ne vuče drvlje pod užarenu 
kamenu kupolu, tako i akšamlučari, iako još nije nastupila ni 
ićindija, zasićeni pića i mezeta, dohvatili bi čačkalicom meze, a 
fićeve bi prinosili do usta i otpijali koliko u lješnikovoj ljusci. 

Pitar je čitavo vrijeme dumao što li se dotični Guša ubio i 
kako može čovjek sam sebi oduzeti život. 


Pomalo se čopkalo od pečena mesa, poneka kap rakije bi se 
otisla niz grlo, poneka riječ bi se izgovorila zapletana jezika, 
ponekad bi naišla šutna dekika, a onda Pitar u jednom dahu 
osu: €E baš nikako ne znam kako insan more sam sebi kidisati, 
osim ako je plaho, plaho mahmuran!" 


- Bože dragi, što se ovo radi? Da je meni od svakoga ko je 
bio na teferiču po polić, kuću bi' napravio. A šta je to polić, 
dvije krune. Dva polića - jedan crijep i još pet para po komadu 
dok se doveze iz Visokog u Kiseljak. A kućicu ne mogu napraviti 
- tuži se Furda komšiji Bataloviću. 


- Možeš, brate. Samo nemoj naveliko snovati. Sve ti to možeš 
sam napraviti, a i moba će ti pomoći. 

Ljudi se okupljaju da čuju šta se govori, pa.ako ničim drugim, 
pomoći će savjetom. Ništa savjet ne stoji, a čovjeku je drago 
kad ispriča nešto, da ga prisutni slušaju. 

- E de, prijatelju moj, kaži mi kako to misliš? 

-Zemlje imaš, ilovače imaš, napravi kalufe pa ih puni 
ilovačom miješanom s pozderom. Imaš djece, neka gazaju. Ti 
ih vadi iz kalufa neka se ispeku na suncu. 

- A temelji? Koliko kamena treba u temelje? I dovoziti ih ili 
iz rijeke ili gdjegod iz brda. 

- Sve ti to možeš; djeca to mogu s ruke na ruku do kuće 
dobaciti. 

- Pa kreč? Znaš li ti da je tovar kreča petn'es' dinara. 
- Napravi krečanu, nasijeci šikare, neka ti majstor složi kamen. 
- Treba i to platiti. 


-Ito možeš ti sobom uraditi pa da ništa ne platiš. A djeca ti 
mogu od teferiča ložiti krečanu. 


- A grede, vjenčanice, pod krov, otesati daske ili ih kolima 
odvući u čiju pilanu da ji na jarmači urede. 

- Zajmi se pilanaru. Pomozi mu kakav poslić uradi pa će ti 
džaba izrezati japiju. 

- A krov? 

- Može, brate, jedno vrijeme krov od raževe slame, pa kad 
malo ojačaš, izmijeniti krov šašavcem, pa kad otruhne, a i ti ćeš 
dotle ojačati, pokrij je crijepom. 

- A pendžere? 

- Eh, to jest što se mora kupiti, ali ne baš odmah. Možeš u 
prvo vrijeme razapeti landru. 

-Eto ti nisam nikad ni čuo ni vidio. 

- Kako nisi? U planinskim krajevima i ne prave drukčije 
nego od landre. Zakolje se mlado janje, meso mu se pojede, a 
škembe se dobro očisti s obje strane pa se rastegnu na okvirima 
i za dan-dva landru metneš u pendžer i iz sobe se vidi je li dan ili 
je mrak. Vidi se kad neko prođe ispred pendžera, samo se ne 
vidi je li muško ili je žensko. 

- Pa eto, kad bi sve to tako bilo, trebalo bi mi barem za 
dvadeset dinara velikih kovanih eksera i nešto sitnijih čivija. 

- Zar nisi nikad vidio drvene i eksere i čivije. Od hrastova ili 
jasenova drveta, a može i od bukova. Samo se svrdlom debljim 
ili tanjim provrte daska i greda i drvenim ekserom ili čivijom 
pričvrsti jedno za drugo. 

- To nisam viđao, ali kad ti kažeš, ja vjerujem. 


- Eto, prijatelju, kad sve skontaš, vidjećeš da se može kuća 
napraviti bez pare i dinara. 


- Vjerujem ti, samo bi mi sada trebalo deset dinara u zajam, 
a ja ću ti pošteno vratiti. - I kao znak sigurnosti, veći i od kakve 
zakletve, s dva prsta desne ruke upirao je u dio obraza koji se ne 
brije ponavljajući: Obraz je ovo, obraz je ovo. 

Hrpa seljaka se okupila, među njima naložena vatra, večer 
je i zahladilo je, pa pomalo pružaju ruke iznad vatre. Moglo se 
i čitavo selo zapaliti koliko su skupili drva, ali njima treba samo 
toliko da mogu na vatri pripaliti cigaretu i malo zagrijati ruke. 
Sad samo očekuju hoće li Batalović dati u naruč deset dinara 
Furdi ili će ga još kinjati izmišljanjem selamčta. Napokon odriješi 
keharu i izvadi papirnu desetaču. Vidjelo se da mu malo 
podrhtava ruka, ali on pruži novčanicu preko vatre Furdi. 

- Ne zaboga preko vatre! - zavapio je jedan seljak. - Izgorjeće. 

- Svakako je ona izgorjela - ustade Batalović i pođe s 
družinom u svoje selo. 

- Ili ćeš ti đubre kupiti po jarcima i gnojiti njivu ili ćeš učiti u 
školi pa da doješ do bijelog hljeba - prijetio. je drvenim prutom 
Osman Haluka svome najmlađem sinu Nuriji koji nikako ne uzima 
knjigu u ruke, a teke mu vazda prazne. - Ja ću gladovati a tebe ću 
školovati da mi budeš čelovnik bijelih ruku, bez žuljeva i masnica. 


- Dina mi, babo, ne propadam. Vazda prolazim, pa kako 
kad. A ja se ne stidim skupljati đubre po sokacima pa ga prostrijeti 
po našoj njivi. Što se rekne: gladan gladna hraniti ne može. 


- A di si ti to čuo? 

- Pa čujem mimohod i zapamtim. 

- Pitao sam ja neki dan učitelja pa kaže da bi ti mog'o i bolje 
učiti. 

- Eh da mi imamo više kokošiju da mu ponesem sepetić jaja, 
bilo bi u mene i odličnih ocjena. 

- Nije zar tako, Nurija? 

- Ima tutkuna koji ništa ne znaju pa prolaze, ama se najprije 
svrate učiteljici. 

- Dobro, dobro, vidjećemo. A jest vala i grehota i sramota 
donositi darove, a mi se, neću rijet, patiti, ali ni u nas se ne 
presiplje. - Prut je bio još u ruci, a Nurija je očekivao batine. 
Osmana je Nurija razuvjerio da nije ništa kriv, a Osman nije 
htio popustiti da se izvađen mač iz korica vrati u korice 
neupotrijebljen. 


- Hoću li kući po sepet da kupim đubre, a danas ga je bilo 
po cesti koliko hoćeš. Toliki konji i kola prolazili pa se konji 
krkalili, a krave se u jarcima balčgale. 

- A što si ti izašao od kuće i pošao na Ćurpiju? To ti meni 
kaži. 

Nurija je sažimao ramenima. Svrbio ga je jezik i sve se mislio 
da mu rekne: - A što ćeš ti, babo, na Ćupriji? Ne tražiš cura. 
Oženjen si. Imaš djecu, ali nije nijedno ni za udaje ni za ženidbe. 

- Hoćeš li progovoriti? 

- Hoću vala, ako me nećeš šibati. Ako pane i jedan prut po 
meni, prije će duša iz mene nego riječ. - Oho, oho, vidi nomka! 
Hajde, bin, reci! Kad sam te ja šibo? 

- Vala nisi puno puta, ali bivalo je, pa se i zaboravi. 

- Ne trebaš ti biti zlopamtilo! Kuda očeva i materina šipka 
udara, tuda džehennemska vatra ne prži. 

- Boga mi je mene žarilo po tabanima, a praviću se da sam 
zaboravio. 

Osman nije bio nagao, a bilo mu je mrsko što ga je uopće 
počeo pitati. Vidio je u sina neke plavkaste malje s krajeva gornje 


196 


usne, a prije nekoliko jutara osjetio je i on i Uzejfa kako se 
Nurija prije svanuća izvuče iz kuće, strča niz njivu i u Dedinu 
potoku triput se go hmurnu u vodu i nabrzinu se obuče i uvuče 
u kuću dok se još nije niko digao s 16ge. 

- To si ti sigurno pošo na Ćupriju da vidiš i da naučiš kako 
se ašikuje. 

- Ma hajde, babo, bogati! Ja istom u četvrtom razredu pa 
da ašikujem... 


- A što ti veliš: istom u četvrtom. Zar ima više? 


- Ih, moj babo, koliko ima i kakvih škola! Sa četiri razreda 
mogu biti podvornik, s pola gimnazije pisar, sa čitavom 
gimnazijom ihaj. A kamo ti suci, advokati, inžinjeri, doktori... 

- Eh moj Nurija, ne nabrajaj više! Da je meni Bogdo da ti 
budeš podvornik, ja cestar, ja u kasabi maltar, pa da imaš ono 
svoje mjesečno što ga ne može obit" ni kiša ni krupa!... To bi 
tebi, i nama, dosta bilo, a za ono više, eee, i ne daju posranu do 
potoka saći. 


- Doći će vakat pa da se razvedri i seljaku. 


- Šuti! Ne govori plaho naglas! A ako baš hoćeš, trkni malo 
do Ćuprije, ali nemoj zaboraviti kuću i poslove. 


Na jednom otočiću skolili besposlenjaci Zarifa Šugu pa, ko 
bezobraznici nastavili pitati Zarifa kako ga sluša ona stvar, kao 
da on nema drugog posla. A on, garib, s malo zemlje i dosta sitne 
djece, s malo radne snage, više gladan nego sit, a često kad ruča 
nema šta večerati. Neko u govoru spomenu kako je on nekad 
bio delija, kako se neka udovica htjela za nj udati samo da se 
rastavi od svoje Pembe. A kako bi on pustio zakonitu ženu koja 
mu je rodila tuce djece, a što ih je po tuceta pomrlo to je Božije 
davanje. Bila su Bogu draža nego ukućanima pa ih je uzeo sebi. 

Opet neka zamlata priupita Zarifa, je li ovakav azgin kakav 
je nekad bio jer je čuven bio kao rasplodni bik, ali samo svoje 
Pembe. Je li ga izdao vršnjak? 


- Ama šta se toliko navalili na me, budalaši? Vršnjak hoće 
slatka, vršnjak hoće masna, a neće briga. 
- Pa kakve su tebe brige skolile? - pita ga Redžep Krupalija. 


- Čuj mahnitova! - iščuđava se Zarif okrećući se onima što su 
ga okružili. - I hajvan ima brigu da se napase, a kamoli živ insan 
da ne bi imao brigu kako će čeljad, a i sebe, nahraniti, odjeti, 
obuti. Gladnu insanu i ne pada ono na um... A ovo sam slušao od 
starih ljudi. Bio nekakav hamal, snažan i dobro zarađivao. A stajo 
je u jednoj kući iz koje je banjica imala odvod na sokak. Pa svako 
jutro banjica radi. Hoću rijet: hamal se uvečer sastane sa svojim 
halalom, a ujutro se kupaju pa iz banjice otječe voda i safunjaka. 
Prema hamalovoj kući stajao bogat hadžija, ali mu ne radi banjica 
ko u hamala. Hadžinica svako jutro, uz kahvu, sjedeći s hadžijom, 
ko prigovara kako u hamala otječe banjica, a u njih ništa; ja nekad 
nakon dosta vremena. Hele nejse, hadžija zovne hamala i pofali 
ga kako je valjan, radin, pa što ne bi otvorio kakav dućan, bakaliju. 
£Ma kako ću otvoriti dućan kad je u mene dan i hrana, gunj i 
godina.? "Lahko ćemo" veli hadžija. "Znam da si pošten, evo ti 
para koliko ti treba, a ti radi, pa kad zaradiš, daćeš mi koliko sam 
ti dao, a dodat ću ti vazda para koliko ti ustreba.?" Prihvati hamal 
ponudu i otvori dućan. Ali, sad ćete vi čuti. U hamala - novog 
trgovca - prisušila banjica. Ne kupa se hamal. Osvojile ga brige: te 
kad ću zaraditi, kad će mi se mušterija odužiti, kad ću se ja hadžiji 
odužiti. Aja bogme! Bogme i ženi neobično. Onč ima u kući svašta, 
puno se radi, a malo zarađuje, ali oni nisu bili ni prije bez zalogaja. 
A sad ona osta bez onog zalogaja koji bi ih oboje razveseljavao. 


Hele nejse, isprazni on dućan i rasproda robu, sabere pare 
na jedvene jade pa će hadžiji: "Maj ti pare! Koliko si mi dao 
toliko ti i vraćam." 

- Ama ko te goni, brate? Ako ti još treba i koliko ti treba, 
samo zazini. Ja vjerujem u te ko u poštena čojka... 


- Jok, brate! Ja volim biti bez brige pa makar i s korom suha 
hljeba... Ne dam ja svoj rahatluk ni za kakve pare na svijetu. 
Eto tako hamal! se opet poče kupati, a bezbeli i teferičiti. 


Bilo je oko ićindije kad je došao sarajevski ešraf i čaršilije s 
Kiseljaka na Hadži-Bešlijinu ćupriju. Sjeli su u hlad i kurisan im 
je i sto i šćemlije pa makar i klimave. Tuturuza ih je opazio 1 
pošao prema njima, a i oni su se obradovali što su pronašli 
Tuturuzu jer ga čitavo prijepodne nije bilo na Kiseljaku. 


Na stolu se našlo svakojake zahire, koju bi i uljum-hasta mogla 
okusiti, akamoli ko ima teka u svako doba. Kad se lijepo podmirili, 
a bezi, age i efendije pomalo potegnuli rakijice i dohvatili na 
čačkalice zadjevenih rezaćija i pečena tukca. Tuturuza izdiže glas: 
Lastavice, lasto, Bog te ubio! Što mi budiš dilber-čedo... 

Osim jednog bega, principijelnog neženje, koji je imao 
ljubavnicu rođakinju, svi su slušači imali svoje žene, koje su, 
istina, zanemarivali duljim ostajanjem uz šejtansku sofru, ali 
niti su tražili na drugoj strani harama, niti su ih njihovi halali 
varali. Smatrali su to neminovnošću jer su domaćini bili 
opskrbnici brojnih ukućana, a žene, obično, nisu ništa imale pa 
su same sebe smatrale gotovo sluškinjama svojih muževa. 

- Eh, Avdaga, halal ti vjera kad nas ovako razveseli. Nejma, 
brate, tvoga glasa ni tvoga kucanja... 


- Ama, bolan, što ga reziliš - dere se Krbeš, jer je sim malo 
nagluh. - Kakvo te je vucanje spopalo? 


- Pa ja i ne kažem vucanje nego kucanje uza saz! 

- Eh, što gluh ne čuje ono izmisli. 

- Dajte ljudi, ušutite! Nismo se okupili na prepirku nego na 
pjesmu i svirku. 

- I štogod mezeta, makar mesa od teleta. 
Tuturuza je naduzenio saz i počeo pjevati poravno: 


Vezak vezla Penjavina Duda 
na Bistriku, prema Latinluku. 

- Ahaj, ahaaj! Otuda mi dođi! 

- Jok. To se tako ne može sada pjevati jer nema ni Bistrika 
ni Latinluka - kaže Suljo Suljagić. - To se sad pjeva: vezak vezla 
Penjavina Duda, na Šestom novembru prema Vojvode Stepe 
obali. 


- Ne mere se to tako pjevati - brani se Tuturuza - pa prebira 
na prstima slogove i vidi da ih je previše. Čine mu se kao 
slomljene noge i štule kojima se podupire invalid pa su suvišne 
ili noge ili štule. 

Kako Suljaga nije imao mnogo posla u kancelariji, a nije 
imao ni kuće ni porodice, u slobodnom vremenu smišljao je 
kalambure i viceve i zabavljao društvo. 


- Nešto sam ja slušao od hadži-Mujage kako su nekad 
propalice i hrsuzi upali u Penjavinu kuću i pobili svu žensku 
čeljad i djecu - kaže Rustem-efendija Zec. 

- A kad je to bilo i zašto li je bilo? - pitaju ga slušači koji bi 
voljeli da se zapjeva, ali Suljaga upropasti pjevački ugođaj 
besmislenom burgijom, pa sad da se čuje makar i priča dok ne 
nadođe kajda. 

- Ovako bi pričao hadži-Mujaga, a ako baš hoćete možete 
mu otići i zamoliti ga da vam ispriča. 

- Daj nam ti ispričaj! Ako bismo njemu otišli, on bi napravio 
zijafet pa bi nam potanko ispričao i oduljio da bi nam propao 
akšamluk. 


Ih, ko da se ne može jednu noć preskočiti akšamluk! Kako 
možete da uz ramazan ne pijete i kad su mubareć-večeri! 

- Znamo mi kako nam je! Nego, deder ispričaj. Haj šefkuna 
dok je puna! - obraća se Suljaga i kuca se sa svima osim trenze. 

Rustem-efendija poče sve potanko da ne izostavi ništa što je 
hadži-Mujaga kazivao. 

- Efendisi-benum, sazvao Penjava, Boga mi ne znam kako 
mu je bilo ime, sazvao zimsko sijelo. Pozvao nekoliko komšija, 
nekoliko prijatelja iz drugih mahala, nekog od rodbine. Dok je 
mlađi bio, znao je nnogu hovardu, prišipetlje, hrsuze, pa i prave 
razbojnike. A ni on nije bio puno bolji od njih dok se nije oženio, 
okućio i počeo družiti s ozbiljnijim ljudima. Čulo se da se i 
obogatio, zaradio para, ženi nabavio zlata i nakita. Hele, kad se 
društvo sabralo, kad se malo zapjevalo, zabarhanilo, a već bilo 
vrijeme i da se iznese štogod sijeldžijama: pečenih krompira, 
naerendana sira, jabukova pekmeza, varenih kestena pa i halve, 
sađe Penjava u mutvak, kad ima šta i vidjeti: žena zaklana od 
uha do uha, jedna sjerota tetka i četvoro djece. Po mutvaku i 
halvatu sve isprevrtano, vidi se da je nešto odneseno. Šta će sad'. 
Uzme tepsiju s krompirima, sirom i pekmezom i unese u čardak. 


- Afedersum, ljudi. Domaćica nije u zdravlju kako bi trebalo, 
pa evo da se malo zadramimo. 


Prostre bošču nasred sobe, ono jela što je bilo gotovo počne 
se jesti, a Penjava samo nutka goste da što prije pojedu. Na 
Penjavi se nije ništa poznavalo da je zabrinut i neraspoložen, a i 
gosti se digoše i domaćin pritvori avlijska vrata. Pomrčina, a on 
pravo ne zna gdje bi tražio ubice. Iz vremena dok se družio s 
alašom znao je da bi se okupljali na Čolinčj kapi i Penjava pohiti 
tamo. Čuli su se neki glasovi, dovikivanje s raznih strana, a on 
dva prsta u usta pa zvizne. Zvižduk je značio da se trebaju 
okupiti, kako je isam nekad žurio na skup kad bi neko zviznuo. 
I za nekoliko časaka šestorica se nađoše u blizini Penjavinoj. 
Nisu ga mogli od pomrčine poznati. 

- Šta ste uradili, boni? Što je bilo glavno ostalo je u kući, u 
magazi. Pohitite dok se nije ojutrilo pa da sve pokupimo i ponesemo. 

Kad Bog hoće nekoga da upropasti, oduzme mu pamet. Svi 
oni kao usov za njim, a niko mu glas ne poznade. Penjava otvori 
avlinska vrata, a kućna je ostavio otključana i otključa im 
magazu. Posurljaše sve jedan preko drugoga, a kad posljednji 
uniđe, Penjava zaključa gvozdena vrata i ostavi ključ u bravi. 
Čim se razdani, Penjava ode na mešćemu i javi kadiji, dođoše 
hodže i bule i opremiše mejite, a karakol pofata i poveza eškiju. 


I na podne kad su naišle dženaze preko Latinske ćuprije, kako 
bi koji mejit bio prenesen na ramenima kraj Merhemića kuće, onako 
bi po jednog hajduka zanjihali na vješalima. Šest šehita i šest 
haramija. Nisu svi zlikovci ni bili druga vjera. Bilo je i muslimana. 


I posljednji iz društva počeli su se razilaziti. Najviše ih je išlo 
na Kiseljak, a dva su fijakera jedva uspijevala da odvezu goste 
od Ćuprije do u Kiseljak. Mršavi Jaramazovi konji bi jedva 
jednom odvukli goste, dok bi Šani i odvezao svoj diližans u 
Kiseljak i vratio se do Ćuprije. 


Kako se brana podigla na rijeci Lepenici i uzdigla voda da 
bi bio bogatiji izvor kiseljačkog vrela i dosjetljiv je majstor 
napravio čamac da bi zaradio koju paru iznajmljivanjem čamca. 
Pred sami mrak sjela je postarija Fatma-hanuma koja je imala 
oženjenih sinova i unučadi i koja se kao udovica preudala za 
pristala mlada bega, koga su svi zvali pastuhom, nevješto je 
zaveslala i čamac se izvrnuo u Lepenicu. Sreća je bila da Lepenica 
nije bila duboka pri obali gdje su se mladenci izvrnuli, pa ih je 
dočekao pljesak kao kad cirkuzanti izvedu uspjelu akrobaciju. 

- Prehladiće se, dajte je presvucite - neko nepozvan iz mraka 
je htio pomoći "mladi". 


- Što bi se prehladila? Puna je ona vatre! Jako se udala. 

Pljušte dvosmislenosti, mokra haljina je prionula uz tijelo, 
ali rasvjeta nije toliko jaka da bi se baš sve vidjelo. 

Gosti iz provincije, koji su došli u Kiseljak radi liječenja, 
sašaptavaju se: 

- Neće ovo izdobriti. Ne čuva se rz i obraz. U provinciji je 
mila majka" kako je u Sarajvu. 


Adem Ćeligija, zvani žabožder, bio je lovac na žabe koje bi 
se nakotile i narasle u travnju i svibnju, pa bi ih sakupljao u 
močvarama i limanima oko rijeke Fojnice u košare i vreće i 
prodavao ih sarajevskim i drugim sladokuscima koji bi dolazili 
radi njih. Trebalo je sabrati dosta žabljih bataka koji se istrgnu 
iz žabe i trpati ih u košare. 

Bivalo je dana da bi Adem nabrao toliko kreketuša da bi 
dobio i po dvije pa i tri desetače. 


Kraj vode hodati, a nekad se i omaknuti u vodu, donosilo je 
i prehladu, a Adem bi, po obavljenom lovu, sabirao suhad, ložio 
vatru, sušio gaće i grijao promrzle noge. Tegobno je to bilo: 
valjalo je žabi istrgnuti dušu, a on je bio duševan čovjek. Neki 
bi mu i zavidjeli na toj zaradi, ali sezona lova je bila vrlo kratka. 

Neki obijesni sladokusac je jednom pokazao papirnu 
stotinjarku Ademu, da će mu je dati ako proždre živu žabu. 
Para je draga i kad je manja, ali tolike pare, stotinjarka, to je 
puna vreća brašna, ili sedam kila šećera (a što će mi toliki šećer?), 
ili ženi i jednoj curi basme za dimija i bluzu, troje opanke i ko 
zna šta bi drugo mogao za te pare nabaviti. 

I nije bio sam koji se tim poslom bavio, a bio je vrlo vješt i brz. 


Žabe mu nisu ni bile toliko gadne jer ih je brzo lovio, pa se 
nije imao kad ni ogledati nego je računao samo na batake, koje 
su sladokusci "pohovali?, a on ni pohovane nije nikad jeo, iako 
su mu neki hvalili da je to ljepše od piletine. 

- Neću. Neću ni za koje pare - tvrdio je Adem. 


- Ne moraš - rekao je kupac i izvadio novčanik pa polahko 
smjestio u nj stotinjarku. 


A trebale bi mi te pare da se malo iskopeljam iz nevolje - 
mislio je Adem. 


Mušterija je nagađala što sad misli Adem, izvadi novčanik i 
iz njega stotinjarku, pa poče njome mahati ispred lica kao da se 
rashlađuje lepezom. 


Adem je učio u mejtefu šta se smije jesti, a šta je haram: kao 
krmci, životinje koje imaju zube derače, neke ptice kao vrane, 
čavke, orlovi, jastrebovi, pa onda zmije i žabe. I razmišljao je: 
jegulja je kao i zmija, pa jegulju smiješ, a zmiju ne smiješ. A ni 
žabu ne smiješ, ali, Bože mi oprosti, stotinjarka je to, a kućne 
potrebe su velike. 

Adem je zagazio u baru i uhvatio jednu. Bila je upola manja 
od običnih. 

- More li ova? 

- Mogla bi, ali za petaču... Upola je manja. 

- Neću nikako. 

Kupac je šutio, a onda guknuo: 

- Može i ta. 

- Daj pare! 

- Dok proždreš. 

- Jah! Da je ja proždrem, a ti pare u džuzdan. 

- A da ja tebi pare unaprijed, a ti klisneš a ne pojedeš.... Ti 
žabu u usta, a ja tebi stotinjarku. Drži za jedan kraj, a ja ću za 
drugi, pa kad proždreš, trgni pare iz moje ruke i tvoja je stotinjarka. 

Održali su riječ. Ademu se je smučilo dok je progutao žabu 
i činilo mu se da ga njezine nožice škaklje po jednjaku i želucu, 

ali ništa mu nije bilo. A sve bi dobro bilo da ga neki žabolovci 
nisu vidjeli kako je proždirao žabu. A i oni bi pristali na gutanje 
žaba da ih je ko pozvao uz uvjete kakve je Adem imao. 

I taj isti dan Adem dobi nadimak žabožder. 

Žena mu jedno vrijeme nije dala da joj se prikuči, a kad joj 
je kupio čita za kat haljina, pomirila se s njim i rekla da to nije 
ništa. Da je i šta poganije bilo, izašlo bi već iz njega. 

Adem je imao želju kao i svaki živi stvor iz sela i kasaba oko 
Ćuprije da dođe i osejri teferič i teferičlije, ali bi ga, da je došao 
zavida, opkolila dječurlija, a i odrasli, koji bi se natjecali u 
oponašanju žabljeg kreketanja. On je to izbjegao, ali je našao 
krš oko mjesta gdje se jelo i pilo, teferičilo. Ostale su prazne 
boce, koje je Adem kupio, jer je i to neka vrijednost, i kore od 
dinja i karpuza, oglodani kukuruzni klipovi, a poneko ko nije 
mogao naći sklonitije mjesto, ostavio je gomilu da je odnese 
voda kad nadođe Fojnica. 

A posljednje mlađe teferičlije, i muškači i cure, zapjevali su 
bilo da su okrenuli Sarajevu i Visokom, Kreševu i Fojnici, ili 
Busovači i Travniku ili Zenici: 


Zbogom ostaj, lijep teferiču, 
dok ja odem i opet se vratim. 

LEPARINA LONČARIJA 


Nisu slučajno nabasali u Višnjicu ni Tuturuza ni šeh Meco. 
Nije bilo njima samo do jemeka, iako su im jemeci bili najglavniji. 
Oni su htjeli ponešto vidjeti što u gradu nisu viđali, a kad su 
pred kiseljačkom ćuprijom vidjeli čitave bregove zemljanih 
bardaka, bardačića i testija za vode, crepulja i tava za razlijevanje 
mlijeka i za pečenje, lonaca za "lonce" i saksija za cvijeće, gledali 
su kako to majstori lončari teško prodaju za sitne novce. 


- E moje Sarajlije, da vi vidite kako se to mučno radi i koliko 
nam popuca robe dok se ispeče, niko ne bi rekao da je skupo, 
nego jeftino, prejeftino - tumačio je Šaban Lepara Tuturuzi i 
šeh-Meci. Dođite jednom u naše selo pa ćete Vidjeti koji je to 
dever dok se jedan bardak napravi. 

- A je li daleko do vas? - pitao je Tuturuza, koji je volio 
svašta danju razgledati, a noću se pribiti uz tirjaćije. 

- Nema ni po sahata hoda odavlen. Odmah se na Kiseljak 
nadovezuje Gromiljak, a s lijeve strane cesta, kad od Gromiljaka 
poješ prina Hadži-Bešlijinoj ćupriji, eto te pravo do naših kuća. 
Odmah više Debele Mejč. 

- A hoćemo li vidjeti kako se to radi? 


- Hoćete. Uvijek se to radi dok se zemlja ne smrzne. A onda 
se samo prodaje gotova roba u Kiseljaku, Visokom, Busovači, a 
vozimo je čak u Travnik i Zenicu. 


- Ih, moj brate, preko bijela svijeta. 

- Valja dinar izbiti 1 iz drveta i iz kamena. 
- Hoćeš li ti sutra biti doma? 


- Hoću popodne. Do podne ću ovdje prodavati, ako bude 
mušterija, a onda možemo zajedno. Da ne biste zabasali. Uz 
robu će ostati moj sin. 


Tu večer je Topalović bio među dvije vatre. Koliko je mislio 
ostati na Kiseljaku ostao je, što je mislio potrošiti potrošio je. 
Sijeno je izdavao konju, a ostavio je dva-tri naramka da se prostre 
pod dušek u arabi. Djeca su spavala, Šida-hamuma je 
podgrijevala tave s mezetom, šljiva se pomalo trošila, a u 
Maričinoj bašči je Varešanče pjevalo neku firaunsku pjesmu o 
Omerčiću dilberčiću, u kojega su zaljubljene sve djevojke, 
udovice i pušćenice, a kadija ga je uhapsio što zavodi čestite 
žene. Ali sve te čestite žene hoće da plate kadiji težak otkup, 
samo da im pusti Omerčića dilberčića. Skupljaju sve paricu na 
paricu, grošić na grošić, dukatić na dukatić, dok nisu sabrale 
otkup i odnijele ga kadiji da im pusti dilbera jer "ne mogu brez 
njeg biti kao zemlja brez sunašca". 

Istom je Varešanče otpjevalo pjesmu, a s druge strane čadora 
je Safa pjevala neku makedonsku pjesmu kako je "Stanala Ratka 
mlada udovica na osamnajest godini. I belo lice zabulila i na 
prvo libe žalila". Slušači nisu ponešto ni razumijevali, ali ih je 
oduševljavala pjevačica mladošću i kajdom. 

Topalović se okretao čas Varešanu, čas Safi, ali više Safi 
nego Varešanu, čija su usta bila puna zlatnih zuba, pa ga Šida 
gurnu u rebra: 


- Mali je zavatrio. Hajmo brzo kući! 
- Ima doktora 1 ovdje. 
- Ima pjanih. Pohiti da ne bude kasno. 


Ustao je i kolebao se na nogama i u svijesti. Da je još dočekati 

treći petak po Aliđunu, pa hajde de. A prekosutra je vrhunac 
teferiča. 


- Pohiti! Upreži konja u kola! 
Topalović se okrenuo Osmanu Ciganinu, koji je vazda 


svakome na usluzi i uvijek čeka hoće li koga trebati voditi do 
konaka ili ga ukrkačiti. 

-Upreži konja i nasteri u pasažeru sijena pa dušeke i jorgane! 

- Hoću, beg, hoću. 

Laskalo mu je što ga je vabnuo begom, a ništa s bezima nije 
imao, osim što je znao kao i oni piti i mezetiti, ali ne i begovski 
rasipati. Pokušao je čupati kočiće za koje su bili privezani konopci 
od čadora. Šida-hanuma je obukla zar, a fenjer koji je osvjetljavao 
čador iznesen je i obješen na zadnji kraj kola, kraj vinte. 

Sve je složeno na kola: i djeca i suđe. Samo je još trebalo 
složiti čador, a golem je bio pa se u mračnoj noći sa slabim 
osvjetljenjem jedva presavijao. 

- Beg dragi, šta ćemo s halom? Hoćeš li mi je dati da je 
raskujem i odnesem kući? 

-Jok. 

- Daću ti koliko je pravo. 

- Da mi dukat daš, ne bih je prodao. 

- A što, dragi beg? 

- Natrpaj je sijena! Uzmi u Marice naramak suha sijena i 
strpaj ga u halu! Evo ti banku. 


Zadržao se Osman dok je pronašao Maricu, pa je Topalović 
već pomislio da je Ciganin odmaglio s bankom. A onda se 
otrijeznio: 

- Pa više je od banke zaradio dok je pomagao oko kola i 
čadora. Doći će on. 

I došao je. Poslušao je naredbodavca. Donio je sijeno i trpao 
ga u halu. 


- A bardak, beg? 
- Ovamo ga! 


Raspalio je bardakom u halu da se sav prosuo u Lepenicu, a 
onda je krehnuo šibicu i prinio je sijenu. Najprije se dim motao 
u hali jer je krov bio pričvršćen, a onda su zapucketale suhe 
jelove daske i plamen se popeo i rasvijetlio konju i kolima izlaz 
iz bašče. 

- Ahaj! Kad je teferič nek i hala gori! 

Harmonike i sazovi su vrisnuli, čapareta, bubnji i trempeta 
gruhnuli, glasovi se izmiješali i vriskali, smijeh se prosipao sve 
dok je drvo plamtjelo, a onda sve zaslijepi jer one nekolike sitne 
žarulje i jedna-dvije karbituše su više ćorile iza plamena suhih 
dasaka. 

Tuturuza se izgubio kao binamaz među dvije džamije: niti 
mu se sviđalo Varešanovo ni Safino pjevanje, a nije mu se ni 
tražilo kakva društva, pa ode tražiti šeh-Mecu da šta večeraju i 
odmore se na kratkoj noći, a sutra valja ići u Višnjicu. 


Pomalo ga je bilo stid ponovo se vraćati Teroviću, a šeh- 
Meco se osjećao kao u svojoj kući. I bolje još, jer je u Terovića 
red i čistoća. 

Prespavali su, a Tuturuza je rano izašao sa šarpeljem i tekom. 
Pred Dugalića hanom bilo je sinoćnje društvo koje je jutros 
našćesrca pilo kiseljak, u kojem im je malo dolijevao topla 
kiseljaka visoki Ibrišim iz bardaka koji su zagrijavani kraj 
raspaljenih cjeplji. Ibrišim je davao topli kiseljak, pa ako mu ko 
dadne koji dinar ili krunu, Ibrišim premiti ruke. na prsima i 
rekne: "Fala", a ako mu neko i ne dadne ništa, on ne promijeni 
nasmiješeno lice. 

A kad kiseljak učini svoje, kad natjera potrošača da se 
poredaju pred halama, podignutim na visokim sohama iza brane 
na Lepenici, nastane otimačina ko će prije dobiti safa-ćošak, a 
ako je neko unutra tabijatli kao stari Kumašin, koji se ne 
zadovoljava da učkur bude svezan, nego hoće da su oba kraja 
učkura barabar, onaj pred vratima ne mogne izdržati kiseljački 
pritisak pa bude bčrabat. To je onda tema razgovora besposličara 
čitavo jutro, a onda se produži i nekoliko dana dok se i drugome 
slično ne desi. 


Onda se na terasi hana iznad Lepenice jedu pendževiši, pržene 
janjeće džigarice, umače se svježom pogačom u červiše i pomalo 
se pijucka, a potom se počnu formirati grupe kartaša i kibica, 
redaju se domine, pucaju pule u kutijama tavle i tako do ručka. 


Tu se nađe i Tuturuza, zadrami se jelom i pomalo prebire 
terzijanom po žicama saza. Ne diže glas, nego ga polahko dariva 
ljubiteljima finog ugođaja, koji je upravo komorna glazba prema 
onoj bučnoj večernjoj simfoniji zvukova i glasova pjevača, svirača 
i slušača koji prislone i svoj glas uz tako formirani orkestar. 

Iza ručka su se svratili po Šabana Leparu, koji je pazio na 
svoju lončariju, pa je predao robu i nešto malo novca sinu Neziru 
da bi mogao kusur vraćati kupcima, ako ih bude. 


Uputili su se cestom i Šaban je tumačio šta je čije oko ceste 
i dalje prema Sastavcima Lepenice i Fojnice. 


- Ovo vam je sve bilo Pinje bajraktara, što se u pjesmama 
pjeva. Eno i ono selo s onu stranu Fojnice. Kazuju, on bi ljeti 
svaku večer sjedio na onim pećinama - pokazivao im je rukom 
po selu Podastinju i zemlji oko rijeke - i tu bi sejrio do zalaska 
sunca. Junak je ono bio. I pametan čovjek, kažu. U Sarajvu mu 
se znalo mjesto u kahvi Morića hana. I dolazili mu ljudi na 
savjet. Što bi on rekao, svijet slušao i radio kako je rekao. A 
sad, grdna rano, sve oduzeto. 

- A ovo je s desne strane ceste Spahino i Bičakčića. A ovo s 
lijeve strane je cestareva kuća. Haman je brez bašče pa mu je 
reda sve kupiti. Nejma di povrća posijati. Ama opet ima ajluk. 
Lahko je njemu. Niti mu more obiti krupa ni spržiti sunce. 


- A sadovois desne i s lijeve strane ceste je Pemaca. Najprije 
bili došli iz Češke u Derventu i tu otvorili kovačiju. Najviše su 
radili oko potkivanja konja i pravljenja teretnih kola. U Derventi 
zaradili lijepih para, a onda otac im, stari Kubiček, čuo da bi u 
Kiseljaku trebala kovačnica, jer je to veliko raskršće, iz Kiseljaka 
ide jedan put u Brod 1 Travnik, drugi u Fojnicu, treći u Kreševo, 
četvrti u Visoko, peti u Sarajvo. DOje stari Kubiček sa četiri sina 
i jednom šćeri, te kupi od nekog Rezaka iz Fojnice, evo, sve ovo 
što Vidiš 1 s desne 1 lijeve strane ceste, za stotinu forinti. 


Rezak je mislio da je prevario Kubičeka, jer je zemlja bila 
močvarna, šaša rasla, nije se imalo šta orati osim malo pri brdu 
gdje je ocjedita zemlja. Kubiček, zadružan, sa dosta muške čeljadi, 
najstarijeg sina pošalje u Češku da se tamo oženi i dovede snahu. 
Nije vjerovao da naš svijet išta vrijedi. 

Najprije napravio kovačnicu, pa uz nju i kuću, a onda, kad 
nije kovao - a i sinovi su mu pomagali i u kovačnici i na njivi - 
nabavio plug, pa orao u dubinu, ostavljao jarke da se voda cijedi, 
produbio korito Dedina potoka da se ne razlijeva po njivama i 
postao zemljoradnik jedan po jedan. 


Jedan sin napravio ciglanu, jedan napravio mlinicu sa tri 
vitla na Fojnici, jedan se brinuo o voćnjaku i čvelama, jedan s 
ocem u kovačiji, i tako ono što su kupili za sto forinti valja 
danas, brat-bratu, da prodaje, dvjesta hiljada dinara. 


Pa da vidiš kako sije kukuruz. Ne baca sjeme omaške kao mi, 
nego konj vuče plug kao po koncu, a orač baca u brazdu zrnje, pa kad 
nikne, ne treba se grbiti s motikom nad kukuruzima, nego ga plug 
okopava i zagrće, a konj ide između redova i nijedan struk neće pogaziti. 

- A radite li vi tako? - zainteresira se Tuturuza. 
- Jok. Nismo mi Pemci. Mi onako kako su nam i stari radili. 


- E, bogme, ne valja. Kad vidite da je u drugog nešto bolje 
nego u vas, uzmite urnek od njega. 


- Ama, brate, to je poseban svijet. Ustaju po mraku, rade do mraka. 
Ne zna im se ni za kakav rahatluk. Tako nama ne ide od ruke. 


- A što ne bi išlo? Jesi li ti bio u ratu? 

- Jesam. Na Italiji. Dobio sam malu zlatnu na Kaporetu. 

- A jesi li išta naučio od Talijana kako oni rade o zemlji? 

- Ma jesam vidio, a ja to ne begenišem. 

- A što? 

- Ama, brate, oni miješaju, s oproštenjem, svojevinu iz hala 
s kravljim i konjskim đubretom pa istresaju na njive. Ko je vidio 
insansko đubre miješati s hajvanskim? 

- Pa šta smeta? 

- Pa kako ćeš, brte, sjeme, žito, Božiji nimet, bacati u svoj 
nedžaset? 

- Moj Šabane, ti si toliko svijeta vidio, a nisi ništa naučio. U 
sjevernoj Italiji, ispod Alpa, ima dosta lutorana, protestanata. 
Katolici više dana poste od lutorana pa je lutoranski nedžaset 
skuplji nego katolički. Belćim pedeset dana u godini više mrse 
protestanti i jedu masniju hranu, pa je zato njihova svojevina 
skuplja... A ako nisi ništa naučio od Talijana, mogao si naučiti 
od Pemaca. Vidiš šta oni rade i kako rade. 

- Evo, tamam je dovlen Kubičekovo. - Šaban odlahnu jer ga 
valjda neće više zapitkivati Tuturuza. 

- I sve je ovo kupljeno za stotinu forinti? 


- Jah. Tako se priča. 

- Sad bezbeli zaboli u duši Rezaka što je ovoliko zemlje dao 
za sto forinti. 


- Ama jok. Ostalo je u njega dosta zemlje, ali mu je otišla 
pod agrar. Ova mu ne bi otišla nipodašto jer nije valjala ni 
prebijene pare. 


- A Pemci su od nje napravili najbolju zemlju. 
- Svejedno im je. I oni će skončati ko zadnja fukara. 


- Samo će se fukara i na dunjaluku napatiti, a patiće se i 
izgriješit će, ako ne mogne osaburiti, pa će patiti i na ahiretu. 

- Nemoj nas, tako ti Boga, strašiti! Dosta nam je patnje na 
dunjaluku. 

Šeh Meco je zastajao kako se počelo penjati uz njive koje su 
bile ocjedite. Nije ga puno zanimao ni razgovor Tuturuzin i 
Šabanov, a nije sve ni čuo. 

Njiva kraj koje su prolazili bila je davno požnjevena i 
popašena. Težak je upregao u jaram dva volića koja je vodio 
unuk mu, a on je upirao lemeš u zemlju koju je brazdao. Izašao 
je uvrh njive i stao da se odmori, a volove je okrenuo da idu 
niza stranu. Nije se umorio ni on ni volovi, ali kad je ugledao 
strance, zaželio se razgovora. O čem? O čem bilo, nek se govori 
šta šta bilo. 


Tuturuza je nazvao selam težaku koji je skinuo kapu s glave 
J JLJ pusg 
i kažiprstom skinuo znoj sa čela. I 

- Šta ćeš sad sijati? Zar nije rano ozimo bacati u zemlju? 

J J J 

Pitao je šeh Meco, a onda sam sebi prošaptao: A šta te se tiče 
tuđi pos'o. Niti ćeš u njega dolaziti i jesti, a ko zna koliko ćeš još 

P JEE JESU, J 
jesti? I kad će se prekinuti tvoja nafaka??" 

-Ko? Je li ja? 


- Nije nego moj vršnjak. 

Težak je uvidio da je besposleno pitao, iz navike, ali ni ovaj 
efendija nije baš pristojno odgovorio. 

- Jah, jak. Nije rano. Neću sijati šenicu. Posijaću heljdu. 

- A zar može prispjeti? - pitao je Tuturuza. 


- Može ako bude topla jesen. Ako procvate, čvele će nanijeti 
meda. Ako zrno sazori, heljda je čehresuz žito, ali slatko pa bila 
od njega mandra ili pogača. A ako se moradne ranije pokositi, 
dobra je hrana za hajvana. 


- Slušavao sam da se ništa brže ne može ispeći kao heljdin 
kruh. Kažu: Sofru meći, heljdu preći! Biva, dok se sofra prostre 
i kašike metnu, dok se iznese štagod vareno ili pečeno na siniju, 
diži sač sa heljde jer je već pečena. 

- Šeh-efendija! Jesi li se umorio? Sjedi malo da se odmorimo 
i Vili Mi. 

Šeh Meco se više svali nego što sjede, a orač baci naramak 
slame pred volove pa i sam sjede kraj šeha. 

- Pa, moj šehu! Jesi li mi dobro? Jesi li se umorio? Moreš li 
pojesti šta lijepo? Kome si namjerio? I 

- Nikad se ne zna kome će se krenuti. Volovi se okreću kuda 
ih prutom okrećeš, a insan kuda ga pamet vodi. 


- Jah, jes" vala što veliš. A od starih sam ljudi slušo da i 
hajvan ima svoj govor. Na priliku, ova dva vola kad izađu navrh 
brazde, pa se okrenu strmo, jedan drugom veli: "Eh, da ovaj 
naš sahibija zna ko će sve jesti od ove hrane, i prijatelj idušmanin, 
i vo i krava i konj, i tica i zvjerka; ispreg'o bi nas iz jarma i 
pustio nas u ahar, a on otišo u tekiju da zikir čini." 

- Matrak bi on pojeo - žesti se šeh Meco - da ostavi ledinu i ne 
posije ništa. Treba najprije uraditi pa onda klanjati | zikir činiti. 

- Pa ni ti niti oreš niti kopaš, a jedeš što ti je suđeno - 
zanovijeta seljak. 

- Jede, ama on je ilum-sahibija - uzima Tuturuza šeh-Mecu 
u obranu. 

- Pa ni ti ne radiš o zemlji, a živiš. 

- Ja sam zanačija. Pravim papuče i prodajem ih pa od toga 
imam idaru. A nešto se i kući u bašči sabere, uskopam, posijem 


luka, spanaka, paštrnjaka, pa snesem u čaršiju i rasprodam te 
se tako izdržavam. 


- Nego, deder ti, ahbabu, potjeraj volove pa ori i sij, a ako 
ćeš kuhati, dođi večeras di ja odsjedem. 


- Zna se di ćete odsjesti - javi se Šaban - u mojoj se kući uz 
ramazan i teravija kjana, a vazda se može naći kašika čorbe i 
ječmenice ispod sača. Ja nisam kakav zgodan čovjek, ali je i moj 
otac i moj djed držo konak, pa mu je duša bilo dočekivat 
musafire. 


- Što jes' jes'. Pravo Šaban govori. Ustade težak, strpa 
nepojedenu slamu u sepet i hojsnu volove: 

- Hojs, maconja, hojs kitonja! Hajde, djeco moja, s Božijom 
pomoći da ovo smirimo. 

Ustadoše putnici i krenuše Šabanovoj kući. U pušnici se 
istezao dim ispod krova, a mlađi Šabanov sin Junuz dodavao je 
vatre da se peku bardaci i ostalo zemljano suđe. On je čas gazao 
ilovaču, čas je prevrtao i mijesio kao maja pogaču 1 stavljao 
komad na "tahtu" koja se pokretom noge i šiljka vrtjela a na 
njoj Junuz oblikovao robu koja se najviše tražila. Dosta je bilo 
pečenih velikih bardaka, a dosta crepulja, testija, lonaca, a Junuz 
je pravio bardake šakare. Bili su to bardačići neveći od šake, s 
rupom na šupljem dršku. Kad bi se pečen bardačić nalio donekle 
vodom i kad bi se prionula usta na šupljinu na dršku i puhalo u 
vodu, voda je klokinjala i davala neku kajdu sličnu cvrkutu 
kosovca ili češljugara. Ako je bardačić pažljivo načinjen i ako 
ima sluha onaj koji u nj puše može se oponašati 1 pijev slavuja. 

- Što će ti ove besposlice, moj sine? - kori ga Šaban. 

- Bogme, babo, ovo nije nikakva besposlica. Veliki bardak 
prodajemo po pet, a i po četiri dinara, a ovaj šakar ide i po 
banku. Gradska djeca ovo traže, a sad su djeca zabremedet 
roditeljima pa kupuju i ne godeći se. 

- Moj šehu, došao je vakat pa je pametnije pile od kokoši. 

Kad su sjeli za večeru dođe i Nezir. Otac se zabrinu što je 
došao, ali Nezir, kao da se ništa nije desilo, sjede za sofru i poče 
jesti. Ocu je zapinjalo zalogaj u grlu, ali nije dao da gosti opaze 
da mu je nešto poremetilo red u poslu. Kad su se ruke oprale, 
kad se kahva iznijela na mangali, Nezir predade ocu pregršt 
papirnih novčanica. 

- Šta je ovo? Otkud ovolike pare? Ko je ostao kod robe? 


- Ah, moj babo! Ne možeš zamisliti kakva ima azgin svijeta. 
Vejsilaga Henda se okladio s nekim svojim pjanskim društvom 
da će se autom zaletiti u našu robu kraj ceste i da neće više 
skrhati od pet stotina dinara. Ako skrha više, on će platiti, a 
ako bude do pet stotina, društvo će platiti. Ja nisam ništa o tom 
znao, nego kako sjedim za robom tako ponešto i pazarim, kad 
se od Tošine gostionice oču frka auta. Pogledah, a on se zajurco 
pravo na našu robu. Jedva skočih u stranu, kad drmnu auto u 
lončariju. Nasta prasak, lomnjava i auto se jedva zaustavi pred 
čitaonicom. Sletje se svijet, izaje Henda iz auta, dje i ono njegovo 
društvo. Niko ne pita je li šta meni bilo, je li me dofatilo, samo 
se čuje vika: Nejma kad ti velim", a ja onda vidim da se meni 
nije ništa desilo pa pristupim Hendi: "Sad ću ja zvati policiju. 
Policija!" A on meni dlan na usta: "Šuti, ahmače, prodao si 
robe koliko ne bi ni za heftu prodao!?? "Ko će meni platiti?" Ja 
Vlah, ja Turčin, ja oba zajedno." 


Sjede ono društvo te odbrajaju, rastavljaju robu što je ostala 
čitava, a onda broje: toliko i toliko razbijenih bardaka. Ja kažem: 

po pet dinara. I odmah skontam, a Henda kaže: "Vazda je bila 
jeftinija cijena kad se angro prodaje." Hende su asli prodavali 
robu topten. Onda sračunamo po četiri dinara. Te toliko i toliko 
testija, lonaca, tava, peka, saksija. Skontasmo: sedam stotina i 
pedeset dinara. I Boga mi, Henda plati do zadnjeg dinara. 


- Bilo je više robe, Nezire! 

- Ostalo je nešto i čitavo, a ja sam zagrn'o ono zdravo 
krhotinama, a obećao sam dati ujutro dvije banke Osmanu 
Šestici da prenoći kraj robe. 

- E jest helać, nalet ga bilo - prisloni Tuturuza. - Šta mi je 
lani uradio, neću mu nikad halaliti. 

- A što je to bilo? - upita domaćin. 

- Ja okasnio džematile klanjati podne u džamiji. Uzimam 
avdes? na šadrvanu, kad auto zazvrlja kroz Sarače. Stade prina 
vratima. Izađe iz auta Vejsilčina, ne mogu mu rijet Vejsil ili 
Vejsilaga, pa će mi rijet: "Hajdemo malo obletit oko čaršije u 
autu." "Ama vidiš da sam u nanulama. Nemam ni obuće na 
nogama." "Hajde", veli, "nećemo daleko. Doći ćemo odmah. 
Neće ti izać podne iz vakta." Hajde, velim u sebi, da se ija malo 
provozam. Sjednem u auto, a on ko vjetar. Sjedim ja ozadi, a on 
je naprijed. Vidim ja bogme izađosmo iz Sarajeva. Pođosmo 
kroz Blažuj, pa Rakovicu, pa Kobiljaču, pa Han-Ploču, a jednako 
pred nama nagario nekakav drugi auto. Vejsil trubi, a onaj neće 
da se skloni. A diže se prašina, mi kao da smo u mlinu bili. U 
neka doba proletje Vejsil mimo onoga drugog, pa morebit da 
smo prošli mimo nj kilometar, zastavi Vejsilčina auto, izvadi iz 
auta brezovu metlu pa je sveza pod zadnja kola. Ja nemam ni 
kad ni kud izaći, a onaj nam se auto primiče. Onda poče Vejsil 
šarati cestom, a ona metla diže prašinu te tako dođosmo do 
Kiseljaka. Stadosmo da se napijemo kisejaka, a onoga nejma 
nikako. Zar dojadila mu prašina. €E sad ćemo natrag u 


217 


Sarajevo", veli on. "Stići ćeš prije ićindije." Ništa mu ne 
odgovaram. Izvalio se ja na zadnjem sjedalu, a on okrenu prema 
Hadži-Bešlijinoj ćupriji. "Kud ćeš, bolan, tamo?", pitam ja, a 
on nešto viče, ništa ga ne raztimim. Prođosmo Bilalovac, Klokote, 
Busovaču, prođosmo i Zenicu, istrese nam auto i drob i džigerice, 
a on, domuz, samo se smije i goni. Prođosmo Vranduk i dođosmo 
u Žepče. U Žepču ima u čaršiji trafika, a napravljena je ervahi 
turbe. Za prozorčićem sjedi dedo, a Vejsil zastavi auto i stade 
pred onaj prozorčić, diže ruke ko da uči Fatihu onom ko je 
zakopan u turbetu, a onaj osu 'sovku: pas oca, pas mater, dok 
onaj ne izvadi banku i zatraži kutiju vardara. Smiri se čovjek. 


Izadoh i ja iz auta. Sve mi se vrti u glavi. Malo čučnuh da 


dođem do sebe. 


Onaj naletnik sjede u auto i ditti-bitti. KO da u crnu zemlju 
propade. Šta ću sad? Ni dinara nejmam uza se, a bosonog u 
nanulama. Sunce hoće da zađe. Ja ugledah u blizini džamiju, odoh 
do nje, uzeh avdes i kjanah ićindiju, a uto se oču akšamski ezan. 
Dobar svijet u Žepču, haman se napuni džamija. Skjana se akšam. 
Izlazi svijet iz džamije. Svi se redaju s obje strane puta kroz harem i 
čekaju dok izađe imam. Za njim ja kao posljednji. Svi pozdravljaju 
imama pa i mene usput. Ja se osjećam, di sam u tuđem mjestu bos 
- ne računam nanule - kao da sam go. Jedan čojk, podebeo, rumen, 
al-crven fesa na glavi, upita me odakle sam. Mene stid kazati šta mi 
se desilo, ali ipak procijedih: "Iz Saraj'va.? "Pa otkud u nanulama?" 
pita me on. "Ne mogu ti, efendija, svoju bruku kazati." SAma kaži, 
kakva bruka?" Te, Boga mi, ispričam im, a oni da se zavale od 
smijeha. Samo se onaj rumeni čojk ne smije. "Bezbeli je to uradio 
Henda?? SA da ko će drugi", kažem ja više sebi nego njemu. "Hoće 
on, hoće. Ama neće dugo. Dočekaće on starački dom. Ko god troši 
gdje ne treba, pružiće ruku kadli-tadli. Hajde ti meni na večeru i na 
konak, pa sutra, ako Bog da, vozom." "Fala ti, efendija, ko bratu, 


ali ja bih volio da zakoračim, kad bi bilo kabil, odmah kući." 

Izvadi onaj efendija sahat, pogleda ga pa će mi: "Ako dobro 
pohitaš na štaciju, za dvadest dekika će doći brodski voz i eto te 
za četiri sahata u Sarajevo. Ali bolje je da ostaneš večeras kao 
moj musafir." 


€Ne mogu, efendija! Ostavio sam dućan otvoren, a i žena 
će se brinuti šta je sa mnom.? 


Pa hajde odmah, ovim sokakom!? 


Ja se istom sjetih da namam ni dinara ni u čakširama ni u 
fermenu. Crveneći se od stida rekoh mu o svome halu. Čovjek 
ni riječi ne reče, izvadi mi stotinjarku i tutnu mi je u šaku. 

- Kako se, brate zoveš? Kome ću poslati pare? 

- Ja sam Mehmed Hulusija. Ne trebaš mi ni slati. Ja često 
dođem u Sarajevo. Kaži mi gdje ti je dućan pa ću te potražiti. 

- U Kazazima. A zovem se Avdija Tuturuza. Papučar. 


- Hajde, alahemanet. A ako ne prispiješ na voz, dođi na 
jaciju u džamiju pa ćeš morati prenoćiti u mene kući. 

Dobar čovjek Mehmed-efendija. Ja na štaciju kad još nije 
došla mašina. Ištem ja na blagajni kartu četvrtog razreda, a on 
meni: Nije ti ovo Hercegovina da se četvrtom vozaš."? Kupim 
treći razred. Sjednem na klupu, a stid me - bosonog. Čini mi se: 
vas svijet gleda u moje bose noge i nanule. 


Neko govori nešto, neko sluša, neko pjeva, nekakvo malešno 
dijete vršiti kao da mu kožu deru, a smrdi, da Bog sačuva! Mati mu 
izvadila sisetinu, daje mu da doji, a ono hoće da presvisne od plača. 
Ne prifaća sise. Starija žena je šalje u halu da opere dijete - bezbeli 
se uberabatilo, a ona neće da se pomčta. Lakše joj zadojiti dijete. 
Najposlije moradne odnijeti dijete i oprati ga pa ga zamotati u pelene, 
a koja je sjerotinja, zamotala usrane pelene u papir i vraća se s 
njima u vagon. Svijet ruži što unosi smrad, a neko je uzima u obranu: 
"Šta ćete, ljudi? Za nju su i posrane pelene kapital?" Baš tako veli: 
kapital. A ja mislio da je kapital i sermija isto. 

Dođe vakat da izađemo iz vlaka. Posljednji tramvaj nas 
odveze od Banova do Latinske ćuprije. Odoh u Kazaze, kad 
tamam pasvandžija drma katancima, jesu li dućani zakapareni 
kako treba. "Odakle ti, Avdaga, u ovo doba?", pita me 
pasvandžija. "Bezbeli negdi bio na teferiču?"? "Jesam, vala, ko 
bos po trnju". 

Prifati za katanac, kad zakatančeno. Sigurno je neko od 
komšija zaključao, a ključ ostavio u svom dućanu. 

Pođem kući ko nikad, u nanulama. Hlupaju nanule po 
kaldrmi. Poneko lahka sna, iako je mitila ponoć, podigne čekmu 
i proviri da vidi ko to nanulama mjeri kaldrmu. 

- Đe si, nesretniče? - dočeka me ona moja. Znam ja da ti 
zadulje ostaneš, ali poručiš po kom da ćeš ostati. 

- Šuti! Ne mogu ti svoju bruku kazati. Nego dajder štogod 
da se zadramim. 

- Šta ti sad imam iznijeti kad sam mislila da si na teferiču, a 
ja s djecom pojela večeru? 

- Ima li barem hljeba i sira? 

- Ima toga: hljeba, sira i studene vode, tog najviše jedu u 
gospode. 

I tako ja dockan večerah a rano se probudih. 

Ujutro, sa sabaha, odoh u dućan, kad Salamon Cevi, moj 
prvi komšija, prebacio bijelu mahramu preko glave pa nešto 
njihovo uči, pjeva, šta li. Sjedoh ja u Porče na ćefenku i popih 
kahvu, dok i Salamon završi. 

Pozdravismo se, a on mi dade ključ i otvorih. U dućanu je 
sve bilo kao da sam ga ja zatvorio. Pod šiltetom nekoliko dinara, 
koliko sam i ostavio. 

U neko doba, pred podne, kad neko te neko dođe meni na 
ćefenak te: "Hošđeldum, Avdaga! Kako bi na putu?" - a ja odmah 

vidjeh da je on, pasković - osim oca i matere - isprič'o svijetu kuda 
me je vozao i kako meje ostavio. Ja se ljutio neki vakat pa i prestao. 


Tuturuza je otišao sa sazom na trznu, a za njim je pristala 
mlađarija. U Šabana je pridošlo starijih sijeldžija koji su 
zapitkivali sad ovo, sad ono, a šeh Meco ponekad odgovorio, a 
nekad prešutio. Nije njemu nikad bilo drago sijeliti i spavati u 
seljaka, ali je htio poslušati i Tuturuzu i Vidjeti nešto što bi prošlih 
godina propustili vidjeti. Najednom naiđe ljetni pljusak i utjera 
svijet u kuće. Neki su otišli svojim kućama, a neki Šabanu na 
sijelo. Čardak se napuni, zadimiše duhandžije i lampa petrolejka 
poče žmirkati što od malog broja, što od velikog duhanskog 
dima. 


Počeše selamati i merhabati, poneki zagrmi preko sobe: 
€Vikah li ja tebi: 'Merhaba"?", a svi zašute kad šeh Meco šta 
rekne. To se onda pamti i prepričava, makar bila nekad i 
besmislica. 

Onda seljaci počnu uzimati nekoga na trehu. 

- Evo, efendija, ovaj naš prijatelj Mušan Lapat otišao u rat, 
a kad se vratio zatekao tri sina. Pošten on, poštena žena, pošten 
komšiluk, a kad je Mušan došao iz rata tri ga sina dočekala. 
Pita on svoju Mejru: "Otkud ti, bona, ovlika djeca?", a ona će: 
€Pa kad si otišao u rat, do po godine mi se rodio Osman. Nadjela 
mu dedino, tvoga oca, ime... Onda si mi ti jedne noći izašo na 
san, pa mi se do devet mjeseci rodio Hasan. A do jednu godini 
više nisam mogla durat pa mi se rodio Murat." 

Mušan se smjehulji, a ima i rašta. Ništa ga za četiri godine 
nije čvoknulo niti mu je trebalo ići u bolnicu. Došao kući, zatekao 
buduću radnu snagu, a žena mu je dokazala da su njezina djeca. 
Pa bezbeli i njegova. 

Onda se rasprela priča, a to se i kazuje, kako čovjek, ako je 
nekud otišao na dalek put, u rat, u stara vremena i po nekoliko 
godina, pa ako u isto vrijeme čojk usnije da je sa ženom imao 
posla, a i ona isto tako usnije, onda može ona zanijeti kao da su 
se zapravo sastali. Šta ti veliš, šeh-efendija, more li to biti da 
žena zanese bez čojka, ovako ko što je Mušanovica. 


- Ne mere! Samo je jedna žena rodila sina, a da se nije sastala 
s muškim. To je hazreti Merjema, koja je Božijom voljom rodila 
Isa-pejgambera. I nikakva više žena nije rodila bez muška pa 
bilo to zakonito ili, neuzubillah, nezakonito. To je potvrđeno u 
našem lijepom ćitabu, u Kur'anu, i ko to ne vjeruje nije musliman. 


Svi ušutješe. Kad šeh-Meco tako rekne, onda nema sumnje u to. 


Potraja šutnja. Ponetko poče i izlaziti kad se oćutje da je 
prestala kiša. Mladina pomisli na nastavak pjevanije. 
Namigivahu Tuturuzi da ustane, da se opet okupe na trzni, ali 
Šahman Trabozan opet uposli šeh-Mecu: 

- A šeh-efendija, kako će biti s onima koji ne vjeruju da je 
Isa pejgamber? 

- Mi vjerujemo. A što je nas briga za one koji ne vjeruju da 
je on pejgamber. Oni će svakako biti džehennemske glavnje. 

- Pa Jehudije ne vjeruju ni Muhammed-pejgambera ni Isa- 
pejgambera. 

- Jedna će biti kazna onom ko ne vjeruje da je Muhammed - 
pejgamber Božiji rob i Božiji poslanik, a ko još ne vjeruje Isa- 
pejgambera, on je dvostruki grješnik. 

- A slušav'o sam da je šejh Sirri-baba - svi staviše desnu ruku 
na lijevu stranu prsa - kazivao kako će doći jedan vakat, pa će 
butum-dunjaluk progoniti Jehudije. Bilesi, sakrivaće se i za 
kamen, pa će i kamen progovoriti: "Udri ga! Sakrio se je za 
me!" 

Šeh Meco nije više htio odgovarati pa Tuturuza nastavi: 


- Ja to nisam nikad čuo, a beli sam se naslušao hodža, 
muderrisa, šehova i njihova kazivanja. Nikad nisam čuo da će 
kamenje progovoriti. Može insan zgriješiti, može ga neko drugi 
progoniti, ali šta bi bilo od maksuma? Oni nisu niti mogu biti 
krivi, pa ko da ih ezijjet čini i da ih progoni... A ako ćemo pravo, 
ima i među njima čestitih ljudi. Kakve ima sjerotinje, ahlakli 
svijeta! Eto, onaj moj komšija, krpedžija, vjeruje u Boga, moli 
mu se po svom zakonu, muhi zla ne misli, pa što bi on bio 
kažnjen! 

- A, vjere ti, Avdaga, ne kaza nam ti, dođe li ti onaj čojk iz 
Žepča? Kako reče da se zvao? 

- Mehmed-efendija Hulusija. Dolazio je. Ja ga lijepo dočekao, 
vratio mu pare i dao mu kao hediju lijepe vezene papuče. Ama 
nešto! Kažem mu da mu je to hedija, njegovoj hanumi. On se 
nasmija pa veli: E, Boga mi, daj mi još jedan par, jer ja imam 
dvije žene." Ja se zabezeknuh, jer toga u nas nejma. Kažu da 
ima u Krajini, ali u nas nejma. Skinem s čivije još jedan par, pa 
mu zamotah, a on izvadi pare. "Pošto su?" pitao on. Ja velim: 
Pošto i prve." "E, ne može tako! Nisi ti kriv što ja držim dvije 
žene." "Pa, kako izađeš na kraj s objema?" "Ko u dva mlina 
zasipa brže susta. Tako govore oni koji imaju obje mlade žene. 
A ja i ne izlazim na kraj s njima", veli on. "Jedna je dobro 
ostarila, nije joj do onoga, a ja sam, Boga mi, još u kuvetu, 
makar mi je sedamdeset godina, pa hoću da imam svoj rahatluk." 
Ja skočih pa ga poljubih u ruku. "Ama što to radiš?", pita me 
on. "Hoću, brate, kad vidim da ima i takvih junaka! Ja ni onoj 
jednoj ne mogu haka doći." 


I ostasmo dobri prijatelji. Kad god dođe u Sarajevo svrati 
mi se na dućan i malo promuhabetimo. 

TROSTRUKA SVADBA 


Idriz-aga Skorup je isprtljao u Brestovsko ima čitav mjesec pa 
mu i dosadilo. Sama ženska djeca, muškadije nije imao, a u 
Brestovskom nema aga ni ljetnikovaca, izlaznih kuća, pa se i djeca, 
a čitave su cure, zaželjele Sarajeva kad nemaju s kim progovoriti. 
Progovorile su one mimohod za vrijeme triju teferiča u tri petka 
po Aliđunu sa seljacima iz Brestovska, ali to je proletjelo kao 
mutan san: ostale neke slike u očima, neke usputne riječi u ušima. 
Trojica braće iz Brestovska javljala su im se svaki put za teferiča 
na Hadži-Bešlijinoj ćupriji, ali dvjema starijima nije taj razgovor 
prirastao za srce kao najmlađoj Ati, koja je ove godine prvi put 
bila odjevena i zamotana kao prava djevojka. 


U blizini Skorupova čardaka nema ni momaka 
muslimanskih, a, neuzubillah, s drugom vjerom - u svačem lijepo, 
samo malo podalje jedno od drugoga. O ašikovanju nema ni 
govora. Bilesi, ni glas ne valja da pusti žena ili cura, da bi ga 
čula druga vjera, pa bio on mlad momak ili star domaćin. 


Skorup je htio prodati ono grunta što mu je ostalo iza agrarne 
reforme, ali mu žao starčvine. A koliko god bi novca dobio za 
ovo u Brestovskom ne bi mogao na Kiseljaku napraviti izlaznu 
kuću 1 dodati joj barem dunum bašče i povrtnjaka. A tamo 
curama ne bi bilo dosadno jer su vazda dva mjeseca Živa i 
prometna pa bi mogle i progovoriti s kim i, ako bude sreće, i 
udati se za kakva Sarajliju koji ima šta štabilo kuće u Sarajevu, 

pa makar to bilo na Hridu, a dućanić na Baščaršiji ili u uličicama 
od Begove do Baščaršijske i od Tabačke do Čekrekčijine džamije. 

Na krovu Skorupova čardaka bila je musafirska badža, znak 
koji je zvao prolaznike da se svrati na razgovor, jemek i konak, 
ali rijetko se ko svraćao jer je čardak bio s neruke. Nije je rušio 
jer bi bila sramota javno pokazati da Idriz-aga nije više onaj 
čovjek koji može dočekati goste, nije je ni popravljao, a ne bi 
mu bilo ni mrsko da se sama od sebe sruši. 

Ima u Brestovskom nešto i seljaka muslimana, ali kako bi 
dopustio da mu se kći uda za ćojliju. Pomalo se aga i pribojavao 
kakva druženja s njima jer, što se rekne: "Šućur Bogu na loju ko 
i na maslu? , mogao bi mu kogod obendžijati dijete pa gdje je 
onda pristao da mu dođe "prijatelj? u opancima, u suknenim 
čakširama i koparanu, s pletenom pamučnom kapom na glavi i 
još sa zelenim vunenim šalom oko kape, a što su vunene bijele 
čarape, to bi mu nekako i oprostio jer ih i sam zimi nosi, ali ih 
nosi u firalama ili kundurama, a ne u opancima od ćusele ili u 
gumenjacima. 

Pa kad ćojlija počne "drobiti?: Frijećemo ti", "pa šta ima 
još novo?" ?, "pa šta kažu naše prve: hoće li biti kakva selameta?, 
Hoće li pojeftiniti so??? A so je dva i po dinara kilo. Pa neka 
pojeftini polić po kilu, čudna mi čuda i velika ćara! Polić! I daj 
se ti sad s njima naduravaj! 

Ne daj mi, Bože, da se s kakvima zagledaju! Ne biva da 
gradsko dijete ide u selo. Da kida ispod krava i đubre probacuje 
kroz kidovnicu, da ih muze po mraku, skida im sijeno sa 
samaluka, da ide na njivu i kopa, plijevi, pa one ruke kojima je 
vezla na đerđefu ili tkala na stanu bez i svilu da ogrube pa prsti 
zadebljaju kao krastavice, a pod nokte se zavuče crnilo. 


Vala, ne znam šta bih rekao - razgovara u sobi Skorup sam sa 
sobom - ili ih je bolje imati ili nikako ne imati kad odu kud ne valja. 

Idriz-aga je znao svakog seljaka uglavu, iako su bili podalje 
od njegove kuće i ceste. Svi su oni bili kmetovi sarajevskih, 
fojničkih ili travanjskih aga, pa su odmah iza rata postali vlasnici 
kmetovskih selišta. Prigrijanovići su najnezgodniji: ne zaimlju 
ni od koga, a i ne daju u zajam za koga nisu sigurni da će zajam 
vratiti. Nekad davno su se zvali Šabanovići, ali im je bilo pleme 
otančalo pa su prije stotinjak godina haman izumrli. Kuga li 
onih godina hodaše po Bosni i Hercegovini ili druga neka rorina, 
samo u toj kući samrije sve živo osim starca Bešira, koji je, kako 
pričahu, imao osamdeset godina ja koju više. Manje ne bijaše. 
Selo obrijedilo, a i on htio da ne bude repa bez korijena, pa se 
oženi malo polteglom djevojkom. Prvu noć po vjenčanju, a 
bilo zimno doba, naložila domaćica vatru u zidanoj peći s 
lončićima, prostrla dušek po njemu jorgan, pod koji je legla, a 
Bešir se pripjecao peći okrećući joj sad golu sjedalicu sad trbuh, 
a Dišija ga zvala da legne uz nju. 

- Samo ti još malo pričekaj da se prigrijem! 

I tako je to bilo dok se nije ogrijao i osvjetlao obraz. 


Ujutro je Dišija ustala, zahvatila iz pećnjaka vruće vode i 
okupala se pa počela i Bešira zvati da se kupa. Ali Bešir - Allah 
rahmet ejle! Malo se prepala, ogrnula se i otrkala u komšiluk 
da zove koga muškarca da vidi je li baš, ne do Bog... umro - nije 
se usudila smrt nazvati pravim imenom, okupilo se i odnijeli ga 
s hodžom zajedno do kužnog harema. 


Dišija samotovala, dolazile joj ponekad žene, raspitivale se kako 
to sve ubrzo i ukratko bi, a ona pričala o Beširovu prigrijavanju uz 
peći kako je uredno obavio svoj posao. Kad je prošlo jedno vrijeme, 
osjetila se budućom majkom, a kad se dijete rodilo, i to muško, 
nisu ga ni zvali Šabanovićem nego Prigrijanovićem. 

Otad je treće koljeno Prigrijanovića, prijašnjih Šabanovića, 
na Skorupovoj zemlji, a prije desetak godina je zemlja prešla u 

vlasništvo Prigrijanovića. Ženske i promijene prezime kad se 
udaju, a Prigrijanovići ostaju samo Prigrijanovići, makar im se 
i ne trebalo prigrijavati kad liježu uz žene, a vazda ih je više 
nego ženske čeljadi. 

U Brestovskom ima i Mustafića, i Zejnilovića, Ječmenica i 
Vejzovića, ali sve je to tanjež, a poneki od njih su i kupiklasovići. 
Nitko od njih nije ni osnovnu školu svršio pa da može negdje 
biti makar podvornik. 


Sjedio je tako Idriz-aga kraj pendžera sa svojom Begzadom, 
razvlačio govor bez ikakva srkleta jer nije nikakva hića. Što je 
suđeno doći će, što bude nafake pojest će se. Kćeri su poustajale, 
pospremile u mutvaku, smjestile posteljinu, skuhala se pogača i 
čeka se da se izvadi izpod sača pa da se iznese na čardak malo 
sira, malo kajmaka, da se udrobi sinoćnjeg kruha u ćasu mlijeka 
i pokusa, da se napravi i nekakva pripuknuta kahva koja je 
pretekla od sinoć. Mlijeko se kupi u komšiluku, a bude često i 
poklona od komšija. Pokloni su uvijek skuplji od kupovine, jer 
poklon valja uvijek vratiti, a obraz ne dozvoljava da uzdarje ne 
bude barem trostruko vrednije. 


Fata, Hata i Ata izašle su u čardak da sjednu časak-dva s 
roditeljima, da ih upitaju kako su spavali, je li ih šta bihuzurilo, 
jesu li bili rahat, a oni će po običaju reći da su dobro spavali, da 
su rahat bili, a da su ih bihuzurila svijetska šćenad pušćana s 
lanca pa se skitaju po selu. Moglo se to odnositi na pse, a moglo 
i na seoske momke koji kroz selo pjevaju bezobrazne pjesme, 
pa zato Idriz-aga neće ni da rekne da su to bila prava šćenad 
nego bezobrazni momci koji se vrzmaju oko aginske kuće i 
aginskih kćeri. 

- A jeste li vi šta sanjale? - pita ih mati da odagna ružne misli 
i ružne riječi koje su mogle čuti. - Jesi li ti, Ato, što usnila? 


- Vala jesam nešto. 

- Pa kaži nam, hajr na dobro, hajr inšallah. 


- Eto, vala, da Bog na hajr okrene. Sanjala sam nešto okruglo 
ko duduk, šuplje ko čibuk, a na vrhu crveno. 


Mati se uzvrpolji pa ne zna ni kako bi započela ni kako bi 
završila. 


- Šta to znači i znači li to išta? 


- Hajr na dobro, hajr inšallah. Ono što je okruglo, biće, ako 
Bog da, nekakav tvoj rahatluk. A što je šuplje, kroz ono će ti 
nafaka teći. A što je na vrhu crveno, biće ubrzo. 


- Mašallah - zapljeskala je Ata dlanovima, a otac se podaduo 
pa ne zna bi li se smijao ili bi bjesnio: 

- Ja ne znam ako nije ona stvar - a žena ga popriječi očima 
pa se okrene curama: 

- Hajdete! Donesite doručak! 


- Ne otpuhuj! Djeca rastu, godine promiču. Treba se nadati 
njihovoj sreći. A eto i najmlađa je san usnila. 


Na orahu u bašči kreštale su svrake. Bilo ih je dosta pa su se 
zdogovarale. Pokušavale su oboriti koji orah, ali kad bi ga izvukle 
iz zelene kore, nisu mogle ljusku raščehnuti jer je orah bio košćun. 


- Ženo, spremaj ručak! Eto musafira. 

- Đi su? - pogledala je kroz prozor. 

- Đi su da su, nisu daleko. Ne krešte džabe svrake. 
- Hajde, Boga ti, okani se besposlenih gatki. 


- Ja ti kažem, spremaj se! Ako ne dođu do ručka, prispjeće 
na večeru... 


- Vala, ti umalo dijete ne urezili. Zamalo ne reče uprav ono 
muško. 


-A1 ti tumačiš san ko da čitaš iz tabirnamć... Nego da mi 
bježimo u Sarajevo! 

- A što? Još nismo sabrali ljetinu... A jazuk je pustiti je da 
propada. 

- Boje da propadne ljetina nego mi. 

- Kako bismo mi propali? Radiš lijepo, Allahu šućur, 
zarađuješ u dućanu, mi šćedimo... 


- Svejeto tako, ali bojim se curama. Mi i ne osjećamo kako one 
rastu, kako su se sve tri zadjevojčile, kako će nas jedna po jedna 
ostaviti, a nisam siguran hoće li iskati od nas izun i hajir-dovu. 

- Bezbeli da hoće. Mi smo ji lijepo odgajali. Samo, ne daj 
Bože, da nas sve tri odjednom ostave. 


- Pomakni se smjesta! Kud bi se to moglo desiti? Eto, Fata i 
Hata su prave cure, ali Ata je grješno dijete... 


- E moj čovo! U ovom vaktu, što se rekne, dijete djecu rađa. 


Ata je otvorila vrata, a Fata je na kalajli tevsiji nosila doručak. 
Hata je nosila bošču 1 razastrla je po podu. Sjeli su uokrug i 
polahko jeli. Jelo se šutke i čulo se žvakanje. 


Na avlijskoj kapiji je zveknula halka. 

- Ko kuca? - pitao je Idriz-aga. 

- Naši smo. Sarajlije - odazvao se šeh-Meco. 

- Hodi, bujrum. 

- Ima nas još. 

-Rekoh litija, ženo! Švraka neće prevarit... - Hodite, bujrum. 
- Ama, dobar si čojk, zaključana je kapija. 

Idriz-aga je sašao u avliju, podigao mandal i vrata zijevnuše. 
- Bujrum, moji dragi dostovi! 

- Selamun alejkum! 


Izuli su se pred basamcima i za domaćinom ušli u čardak. S 
tri strane bili su minderi sa šitetima i jajgijama, a jastuci s kafazli 

peškirima. Zenskinje je u međuvremenu izašlo iz čardaka, a 
gosti sjeli na ponuđena mjesta. 


- Oklen vas imamo? - pitao je domaćin. 

- Ne pitaj - otpuhnuo je šeh-Meco. - Išli smo čak do Kaćiina. 

- Odakle? 

- Od škole ispod Oglavka. 

- Ah, ah! Bogme ima tu dosta hoda. 

-Ito u jednom tiru - dodade Tuturuza. - Nešto Asim-beg 
naezijetio šeh-Mecu, a on, ko da ga vile nose, okrenu, a da nije 
ni znao kuda li će, kamo li će, pa mjesto u Fojnicu ili u Kiseljak, 
a on u Kaćune. Nisam ni znao da je onako brz, ko teklac. Spao 
sam s nogu idući za njim. 

- Pa što te je naezijetio? Šta ti je uradio? 

- Neuzubillah. Nataknuo mi tutu na glavu. 

- Ama kako će to, po Bogu si mi brat! Je li bila puna tuta ili 
prazna? 

- Nije to bila tuta - upade u razgovor Avdaga. - Šehu mrsko 
onu pravu riječ izgovoriti, pa je zato reko tuta. Šešir mu natako 
na glavu. 

- E, to mu ne valja. To mu nikako ne valja - potvrđivao je 
Idriz-aga. - Nego, moji dragi musafiri, za što ste? Za kahvu? Ili 
za kahvaltiju? 

Tuturuza je gledao šeha i očima ga pitao šta bi. 

- Govori ti - zapovjedi mu šeh. 

- Moremo ti rijet da smo dobro doručkovali u Brutusa, ali kahva? 
K'o s'oska... Pa bismo mogli, ja mislim, popiti po fildžan-dva. 

- A onda kad do ručka zagladniš, pa kad se prostre sofra i 
poćnu se sudi redati, da im onda obraz zacrniš i da po sofri 
meteš ko brezovom metlom. 

Idriz-aga koji je musafire dobro poznavao i nije ovo bilo 
prvi put da mu se na selu svraćaju na jemek, a i u Sarajevu bi ih 
ponekad pozvao na zimsko sijelo, kao da se zaprepasti: 

- A zar ćemo ručati ovdje? 

- I večerati, ako Bog da - dodade šeh-Meco. 

Idriz-aga se zacereka pa otvori vrata i viknu: Kahvaltiju! 

- Ono vi ne pušite? 

- Jok - odgovoriše obojica u jedan glas. 

- Jedan trošak manje. Nego hoćemo li ručku mandru? 


Ili ćemo uljevak ili zeljanik? Da kokoš zakoljem, ne valja. 
Vodi za sobom desetoro pilića, pa da ostanu siročad, kud bi mi 
duša? A onda, jedna kokoš a sedmoro čeljadi, nema tu kakva 
ručka. 


- Pa nas smo samo trojica - misli naglas Tuturuza. 


- Ida ženskinje gleda, a da se ne okusi? Bio je vakat pa se tako 
i radilo; a nije to ni pravo ni pošteno. Šahmanija bi vazda jeo 
kuvvetniju hranu, a djeca mandru ja uljčvak. Iznesi se na sofru 
sahan ćevaba pa svak umoči po dva-tri put u červiš ili zagrabi kus 
mesa, a onda stari Šahmanija povuče preda se sahan s ćevabom, a 
domaćica iznese tevsiju kakve potanke pite ili suhotne mandre. 
Nema fajde, stari su ljudi bili zulumćari svojoj djeci. 

- A kad im se dizgini puste, postanu dsije pa roditeljima i 
obraz zapale - tvrdio je šeh-Meco. 

- Ne velim da ne bude i toga, ali koji domaćin dolazi prije 
akšama iz čaršije iu mahalskoj džamiji klanja akšam s muškom 
djecom, ako je imaju, pa između akšama i jacije večeraju i opet 
na jaciju u džamiju, pa iz džamije u ljetno doba u dušek, a u 
zimsko doba na sijelo, danas u mene, sutra u komšije, prekosutra 
u nekog od rodbine ili prijatelja, tu sve hoda ko sahat. 

- Ne daj Bože da se šejtan umiješa u kućne poslove pa razori 
onaj red što ga roditelji uspostave u kući! 

Zašutjelo se. Kucnulo se na čardačna vrata i Idriz-aga je 
ustao, otvorio vrata 1 dohvatio tevsiju s jelima, a da niko iz sobe 
nije vidio ruke koje su davale hranu. 

Kad su utažili glad, a domaćin je samo sjedio, došla je i 
džezva kahve. 

- Ovo je kahva - uskliknuo je Tuturuza kad je prinio fildžan 
ustima. 


- Ja vazda reknem: bolji je fildžan prave nego bakrač kakve 
druge. Kahva nije ni da se insan najede ni da je se napije, nego 
da mu zamiriše. Zato su stari ljudi pili iz ćabenskih fildžana, 
plitkih a širokih, pa su više mirisa i okušali nego mi iz ovih 
fildžančića. 

Zašutjeli su i duškali probavljajući prvi i drugi doručak, šeh- 
Meco se spustio s mindera na šilte, opružio noge i počeo 
puhukati, da malo kasnije spusti glavu na prsa i zaklopi oči. 
Reklo bi se i da spava, što je nekad i bivalo, a nekad bi i čuo što 
se govori, pa ako se i njemu govorilo, upao bi u razgovor. 


- Je li de, ovdje u selu nema aga osim tebe? 
- Nejma. 
- A sejaka muslimana? 


- Ima. Ali, brate, nekako ne drže do sebe. Kršćana ima dosta 
i crkva jim je haman kolik katedrala, a naša džamija, ne budi 
primijenjeno, kolik ćumez. K6 fukara naš narod pa nije zar veću 
mog'o ni podignut. A ima i dobrostojećih naših seljaka, ali 
nemaju nekako slobode. Zar što su bili kmetovi pa im ost'o 
biljeg na duši. Ne znam šta bi im drugo bilo. 


- Ne budi uvrijeđen, što ti ne prodaš ovo ovdje zemlje i kuću, 
pa da se primakneš Sarajvu? Da nešto kupiš u Sarajevskom polju, 

ili u Vogošći, Ilijašu? Mogo bi po potrebi svaki čas trknuti u 
Sarajvoi na konak na selo. Ovako, ne daj Bože kakva hastaluka, 
mogo bi insan glavu zijaniti dok bi doš'o do doktura. 


- Moj Avdaga, i ja o tome razmišljam, ali ne znam kako bi 
se usudio prodat starevinu. Bog sami zna koliko je ovdje ljudi 
palo na konak, koliko je ovdje musafira za sofrom reklo Bismilla? 
i Elhamdulilla', a ja sam zapamtio i kad mi je dedo isprtljavo 
ovđe i mene dovodio kao malo dijete - plaho me je volio - pa 
otac dolazio i kuću tamirio. Pa ko zna koliko je koljena i prije 
dede imalo ovu kuću i zemlju, a zemlja je bila ihaj, i svi dočekali 
goste. Pa ona musafirska badža na krovu, ona ko munarica, 
zvala je svojim likom i bez avaza, dobre ljude, prolaznike, da se 
svrate, da otpočnu, nahrane se i odmore... 


Zašutio je Idriz-aga, a Tuturuza koji je znao kućnu situaciju, 
skanjujući se, prošaptao je: 
- Ja bih je vala prodao. 


- E ne bi, ešeče - dreknuo je šeh-Meco. - Ima umrit ali se 
nejma prodat. 

Tuturuza je pričao o sinoćnjem slučaju u Kaćunima, o 
doktoru koji se nije htio svratiti jer seljak nije imao para koliko 
je doktor tražio, o liječenju dječaka, o bdijenju nad njim, pa je 
ostao nenaspavan. Zamolio je Idriz-agu da mu prostre štogod 
prostirke da bi malo odspavao, ali da ga probudi ukoliko zaspi, 
prije nego bi nastupio ićindijski vakat. 

Idriz-aga ga je smjestio u čardačić, a šeh-Meco je hvalio 
domaćinu Tuturuzu, kako je uljudan, dobare duše, fukarast, a 
kad vidi priliku, duša mu pomoći makar sitnicom. Vazda u 
šarpelju nosi fišečić kahve, komad od glave šećera ili kocke, a 
za djecu pokoju šećerlemu. 


- Pa kad je tako dobar, što ga ružiš? Što ga nazivaš ešekom? 


233 


- Ko hoće da bude murid treba da sluša šeha, da proždre i 
koju gorku, da se nauči strpljenju, jer se to postiže vježbom, 
stalnom, nekad i teškom. A to je sve za njegovo dobro. 

- Pravo veliš. 


Možda Idriz-aga nije o tome ni mislio, ali se zabrinuo za 
ručak. Treba se zdgovoriti sa ženom šta da se napravi, jer... 
radije bi dočekao petoricu umjerenih nego ova dva obloždera... 
Sad se vjerovatno i žena misli šta bi napravila, a htjela bi se 
sporazumjeti šta bi se skuhalo što nije skupo a dobro napuni 
želudac. Mesa nema kući, a do mesare na Hadži-Bešlijinoj ćupriji 
ima više od sahat hoda, a još više nazad jer se insan natovari i 
mesom. 


Zatražio je od šeh-Mece musadu pa je sašao u mutvak da se 
zdogovori sa ženom šta će praviti ručku, a šta večeri. Trebalo bi 
svakako malo mesa - govorio je Idriz-aga, a žena je dodala da 
treba podosta mesa, makar ga i ne jela kućna čeljad. 
Prigrijanovići su sinoć poslali i jomuže i kisela mlijeka i veliku 
ćasu mlaćenice s čitavom grudom mladog masla na mlaćenici, 
ali Idriz-aga bi uvijek sam u sebi pobjesnio, što mu šalju, kao da 
je on fukaraš. Mislio je kupiti kravu kad dođe na selo, ali cure 
nisu navikle oko krave deverati. 


Mora se otići na Ćupriju ili koga iz komšiluka poslati da 
donese masne janjetine ili teleći bubrežnjak. Idriz-aga je izašao 
pred vrata ne bi li koga vidio ko bi mogao trknuti. Seoskim 
putem nije bilo nikoga, a na cesti bi kadnokad poneko prošao. 
Otišao je do ceste i prežao koga dokona ko bi za dinar-dva 
otrčo na Ćupriju. Ćamil Jašarević je imao beciklo pa Idriz-aga 
ode do Jašarevića kuće. Zovnu domaćina, ali nije bio doma. 
Otišao je u Busovaču. Sin mu Mujo krpio je nutarnju gumu na 
prednjem kolu. 

- Hoće li to biti brzo gotovo, Mujo? 

- Ja mislim da će se moći uzjahat za pešes' dekika. A što ti 
treba? 

- Valjalo bi mi kupiti malo mesa na Ćupriji. Musafiri mi 
došli, pa... 

- Pohitjeću ja. Samo ti dovu da opet guma ne pukne. Ko 
hrđava cesta! 

Dok je Mujo dogotovljavao gumu, Idriz-aga mu je dao 
dvadeset dinara. 


- Neće ni tebi biti džaba. 


- Ne bih ti ja, dina mi, uzeo ni pare ni dinara. Meni duša 
učiniti svakom koliko mogu. 


Idriz-aga je preporučivao šta treba kupiti, a šta treba 
izbjegavati da ti kasap ne uvali, jer niti je džigerica meso niti su 
kasapi ljudi... Otišao je kući i donio zembilj za mesa, a Mujo se 
iza trke bacio na sedlo i pojurio cestom. 

Idriz-aga se vratio šeh-Meci u čardak, ali je i on zaspao kao 
i Tuturuza, pa se vratio u vrt da nabere mohuna, mrkve, peršuna, 
tikvu sakrsku. Moglo bi se desiti da na Ćupriji ne bude mesa pa 
bi Mujo produljio u Kiseljak. 

Cure su s materom priređivale zelen, pa ako ne bude mesa, 
može biti pita tikvenjača, a i nohune mogu biti s kajmakom i 
bolje nego s mesom. 

Što bi dlan o dlan Mujo je donio kako mu je naručeno, ali je 
uz naručeno donio i komad goveđih škembi. 


- Otkud ti to? 


- Kaže mesar: Sarajke znaju napraviti škembe-čorbu, pa mi 
uvali ovo, a nije račun'o više od dva dinara. 


- Pa je li ti doteklo para? 

- Ja šta je! Janjetina samo što nije džaba. Kasap kupi od 
seljaka janje budzašto, pa kad proda kožu, meso mu ostane 
haman džaba. A seljaku žao od svoga janjeta meso jesti pa tuče 
puru i kukuruzu. 


Idriz-aga mu se zahvali, predade ženskinju meso i izađe na 
čardak. I šeh-Meco je spavao, a iz čardačića se čulo Tuturuzino 
hrkanje, pa se i Idriz-aga nasloni na minder. U kratkoj ljetnoj 
noći nije mu bilo dosta spavanja pa je običavao leći iza ručka, a 
sad se osjeti smiren kad je sve doneseno što treba za gostiju, pa 
se i on smota u kutu na šiltetu bacivši radi običaja adžem-pas 
preko tančina i zavede se u san. 


Nije znao koliko je vremena spavao, ali najednom vidje da 
mu gori kuća sa tri strane. Plamen se digao i liže do neba. Vrelina 
i njega uhvatila, ali njega i Begzadu ne dohvata plamen. Skoči 
iza sna, protra oči, a kuća stoji kako stoji. Plamena nema, samo 
se osjeća miris iz mutvaka. 

- Fala Bogu - odahnu, a i šeh-Meco se poče vrtiti. Progleda. 

- Ti kao da skoči pa se i ja probudih. 

- Dobro je, moj šehu, što bi san. A kako su plamenovi lizali 
i obavili kuću sa tri strane, ne do Bog da je na javi bilo! 

- San je klapnja a Bog je istina. 

- A znaš li ti protabirati san? 

- Svaki san ima svoje tomačenje. Hunjer ga je istabiriti da 
insana ne ubiješ u srce, ako mu moraš nešto gorko kazati. Priča 
se kako je neki sultan usnio da je pogubio sve zube. A usniti da 
ti ispada zub ili ga neko kliješćima ja prstima vadi 1 izvadi, 
podsigurno je da će mu neko od najbliže čeljadi umrijet". Hele 
nejse, zovne on svoga muabbira da mu istodmači san. A muabbir, 
iz neba pa u rebra, kaže sultanu: "Padišahu, pomrijeće ti ubrzo 
svi sinovi." Car zovne dželata i naredi mu da smakne muabbira. 

A onda zovne drugog muabbira pa mu ispriča san. Ni ovaj 
muabbir nije mogao drukčije istomačit san, ali bi mudar, pa 
mu, vesela lica, istabiri: 

ePadišahu, na tebe se je izlila Božija milost, pa ti je poklonio 
tako dug vijek, da ćeš nadživjeti vas svoj evlad." 

Padišah bogato nagradi muabbira, a zapravo mu je isto reko 
ko i onaj prvi što je, s neopreza, glavu zijanio. 

- A bili ti meni protabirio moj maloprijašnji san? 

- Vala, ja sam slušav!o od mešhur muabbira da se hoće i neki 
šartovi pa da bi se mog'o san tomačiti. Prije svega, treba biti pod 
avdestom kad se legne, a onda ne smije u insanu biti više zahire 
od poke. Ako je insan presit, onda mu se ništa san na pika. 


- Nisam bio pod avdestom, a nisam bio ni kako pretovaren. 
A san je bio tako živ kao da očima gledam oko sebe. Gori mi 
kuća, ne do Bog, sa tri strane i plamen se diže do neba. 

Šeh-Meco je objesio čehru i sklopio očne kapke pa poče 
polahko ne dižući glasa: 


- Ne bih te stio žalostiti, a ne znam hoćeš li se veseliti. Boga 
je maliim, a poudat će ti se šćeri. Ono su u tebe tri šćeri, je li de? 


- Jes', pa? 

- Poudaće se u brzo! Što kuća gori, to znači udaju. Tri strane 
kuće gore, tri ti se šćeri udaju. 

- Vallahi, da mi nisi musafir i da nisi star, izmlatio bih te ko 
vola u kupusu. 

- A zar mi ne bi dao muštuluk za dobre vijesti? 

- A zar su to dobre vijesti? 


- Ja šta su! Znaš li ti kako je travnički muftija udao šećer za 
nekog mladića, pa kad su mu na Bajram dolazili hodže, prijatelji 
i rodbina, on ih dočekao sjedeći uvrh sobe na šiltetu. Dolazili 

do njega, neki se rukovali, neki ga ljubili u ruke, a on sjedi i 
razgovara s njima. A kad mu dođe zet, mlado momče, muftija 
skoči na noge i zagrli ga, a zet njega poljubi u ruku. Neki ga 
stariji upita, ko đoja nije znao toga mladića: 

- Ama kako to, mufti-efendija, ti ne ustade ni prema kome, 
i ko je po godinama stariji od tebe, a skoči na noge prid onim 
mladićem? 

- Eh, moja braćo. Ova} je mladić smjestio moju brigu pod 
svoj krov, pa sam ja zato ustao na noge ispred njega. 

Idriz-aga je premišljao o mogućim mušterijama njegovih 
kćeri, ali mu njegova Begzada-hanuma nikad ne reče da i 
najstarija, Fata, i s kim ašikuje, pa ni Hata, a Ata pogotovu. To 
bezbeli u Sarajevu, a pogotovo ne u Brestovskom. Najstarija 
ima dosta ruha. I vrijeme joj je da ga ima. Srednja je valjda 
nešto navezla na đerđefu, nešto je sama otkala na domaćem 
stanu, ali mizinnica, kućna nemirnica, praznoruka je - jedva 
ako je koji mendil ili nahramu navezla, a nema ni govora da je 
otkala bezne čaršafe, dušečne i jorganske, jastučnice i druge 
potrebe. Najstarija ima seharu u koju je naslagala prteninu, 
srednja je valjda nešto složila uz materine stvari u rušnom 
sanduku, a najmlađa? Ne, ne može biti... osim ako je luda pamet 
potegne pa pristane za nekim ko je opsihiri. 

U mutvaku je sve bilo priređeno. Begzada-hanuma je uzela 
oklagiju i lupnula u drveno šiše. Idriz-aga je sašao niz basamke 
i vidio poredana jela. Rekao je Ati da iznese bošču, kašike i 
siniju, Hata je iznijela ćasu čorbe, a Fata ćevab od mohuna. 
Idriz-aga je promatrao Atu i činila mu se još djetetom koje može 
slobodno izaći pred tuđina a da se ne sakriva, dok ju je šeh- 
Meco mjerio, iako starački ali znalački, okom koje se ne da 
prevariti. "Šesnestu je uzela - šaptao je sam sebi. - Nije dijete, 
nije ni zrela cura, a i mene je moja mati rodila u šesnestoj." 


238 


- Što to govoriš sam sa sobom, šehu? - pita ga Tuturuza. 
- Avdija, pripremi se za ručak. 

- Nešto si govorio "u šesnestoj". 

- Niti si ti pratar ni ja nasranija da ti se ispovijedam. 


Oprali su ruke nad leđenom, a polijevao je iz ibrika domaćin, 
dodajući im mahramu da posuše ruke. 

Ata je prostrla bošču i spustila na nju siniju, a Idriz-aga je 
poredao kašike, razlomio pogaču, preuzeo od Hate ćasu čorbe 
i sjeo. Ata se povukla prema vratima da dočeka drugi sud kad 
se prvi isprazni. I Tuturuza je pogledao Atu kako je smitila svilaču 
košulju i preko nje jelek koji je stezao sise tako da se činilo da ih 
i nema, a nabrane dimije su tek stidno pokazivale uskost bokova 
koji su se počeli zaobljavati. 

Begzada-hanuma je bila vješta kuharica, a i djecu je učila 
kuharskoj vještini. Škembe-čorba je mirisala da su se jedačima 
širile nozdrve, a jezici mljaskali, makar se to smatralo i 
nepristojnim. 

- Od ramazana nisam jeo ovakve čorbe - hvali Tuturuza 
domaćicu. 


- A nećeš je ni uz ramazan jesti kao što je nisi ni dosad jeo. 
Ona čaršijska čorba je pazarija, a ova domaća je smarlama. 


Slijedio je ćevab od mohuna s mesom, tikvenjača pita bogato 
poljevena slatkim kajmakom i mladim maslom, da se nije mogla 
prstima prihvatiti nego se kašikom kusala. Onda je došao 
"zakopani ćilim", pa pilav i kiselo mlijeko. Dalje se nije moglo 
jesti sve da je bilo još suda, a onda je šeh-Meco učinio dovu a 
prisutni govorili: Amin. 


Dok je prije ručka sama voda mogla oprati ruke, iza ručka 
su se morale ruke sapuniti i po dva puta. 

Odmah iza ručka je donesena i kahva. Šeh-Meco je pijući 
pitao domaćina, koja mu je ovo kći. Je li najstarija? 

- Jok. Ovo je treća, najmlađa. 

- Bogme, Idriz-aga, ti misli što misliš, ali ovo bi se dijete 
udalo. 

- Hajde, Boga ti, šehu! Kakva udaja - kakvi bakrači? 

- Ti išći od Boga samo da se hajirli uda i da redom ide, po 
adetu, jedna za drugom, kako su se rađale. 

- Nemoj mi toga razgovora, šehu! Imaš li šta pametnije da 
mi kažeš. 

- Ja bih se vala malo prohodao po selu, a kud ja tud i moj 
Avdija. A mi ćemo ti, ako Bog da, prije akšama doći da 
proslijelimo i prespavamo. A ako ti nije naruku, tebi fala na 
dosadašnjem ićramu, a mi bismo negdje posijelili. Znaš, našem 
Avdiji je neobično ako nema mladine pa da im zapjeva i da 
malo poigraju. 

- A kako si ti za igru? Zar nije to haram? 


- I mi derviši zapjevamo ilahije, udaramo u čampareta, 
zasviramo uz ćemaneta, šta ko umije, a zaljuljamo se huktanjem 
i sjedeći na nogama. Ne znamo ni kako nam vrijeme prođe. 

- Ma jest, znam ja to. Ali to je kao neka priprema za ahiret. 
A ovo dunjalučko i pjevanje i igranje, kako je to? 

- Samo nek je u poštenju, neka se mladina ne brezobraza, 
neka ne bude šćipanje, između ruke i ruke neka je rubac. I 
Alejhisselam je rekao: kad bude svadba, ja kad je Bajram, 
udarajte u defove! 

-Pati ko misliš da bi se mogla kurisati barhana pred kućom, 
u avliji. 


-A ko ćeti doći u avliju? Morebit same s'oske cure. A kakva 
J 

mi je to igra i pjevanje đe nejma i momaka! - Tuturuza sasvim 
razložito pita i očekuje šta će odgovoriti domaćin i šeh-Meco. 

- Nema, braćo, ovdje momaka za mojih cura. Cure opet ko 
cure, mogu i zajedno, a mješanija 4-i. 

- E bogme, Idriz-aga, đe neima mješanije neima ni pjevanije, 
ni igre. A ako će cure i nomci poigrati u poštenju, neće se dun'ja 
prevrnuti. Neće se odmah zagledati i pred kadiju. Eto, za tri 
petka iza Aliđuna bio sam na Hadži-Bešlijinoj ćupriji. Bilo je 
najviše seoskih cura i momaka od Sarajevskog polja, od visočkih 
i zeničkih sela, od Kreševa i Fojnice i niko nikog ne potegnu. 
Sve se momci zdogovarahu s curama, poneđe bio i otac nomkov 
pa i on zagleda sinu curu, hoće bezbeli da zna kakva će mu biti 
nevjesta, pa će svadba biti u jesen. Sve je bilo u redu i poštenju. 
Jes' se poneko naloko rakije pa baljezgo koješta. Neko je potego 
nož, pa i bocno momka koji se javio njegovoj curi, ali mrtve 
glave nije bilo. 

- A đe ti budeš, šehu, kad Avdaga hoda po teferičima na 
Hadži-Bešlijinoj ćupriji? - pita ga domaćin. 

- Ja sjedim sa sijedim Imamovićem u njegovoj kući, kraj 
pendžera, pa sejrimo. On je hodža. I vjeruj se, nije prazan. Da 
u šeheru živi, rekli bi za nj da je ulema. 


Tuturuza se spremi za izlazak, uze šarpelj sa sazom pa se 
okrenu šehu: 


- Šehu, ti si još umoran od jučerašnjeg trandanja. Odmori 
se, a ja ću malo prohodati kroz selo. Idriz-aga, ejsahatile! 


- Alahemanet - ustade domaćin i isprati ga do avlijskih vrata. 


Tuturuza pođe uza selo. Iza svakih vrata su ispadala 
čalaćurija i klapci, a kroz prozor pomolila se djevojačka glava 
ili se natiskale i po dvije-tri. 

- Biće večeras veselo - govorile su djevojke i lanjske mlade 
kojima je ugašena prva vatra, ali im nije umrla nada da još 
imaju žara, iako svaka ima bešiku sa cvrčkom. 

- Avdaga - zvale su ga imenom jer su ga i otprije znale. 

- Đi je večeras teferič? 

- Na svadbi. 

- A ko se ženi? Nismo mi čule ni za kakvu svadbu. 

- Ako bude sreće, može ih biti i više. 

- Ah, Bog te čuo! - poluglasno govori zrela djevojka Saja, 
kojoj se nije još javio suđeni. 

Iz druge kuće ga zovu da uđe pa da pod orahom sjede u 
hlad i malo zapjeva. Ili barem zatambura. 


Poslušao ih je i svratio im se. Izvadio je saz i duzenio ga, a 
onda je kucnuo i odsvirao Početak. Besposleni momci, djevojke, 
djeca i stariji okupili su se oko Tuturuze. Upravo kad se spremao 
da zapjeva, dođe domaćin pa, rekao bi da mu gromovi pucaju 
između obrva, podvrisnu: 


- Tako ti? Zadržavaš mi čeljad od posla, a udario u 
besposlice. 


Tuturuza mu ne dade da se razgoropadi, kakav se tobože 
bio stuštio, pa zapjeva: 


- Srdo moja, ne srdi se na me, jer ako se ja rasrdim na te, sva 
nas Bosna pomiriti neće, ni sva Bosna ni Hercegovina, ni sva 
sela oko Sarajeva, ni kadija nasred Sarajeva. 


Domaćin pršte u smijeh: 
- Ko bi se srdio na te kad znaš u svakoj prilici novu pjesmu 
zapjevati. Koliko si ih lani pjevao ovdje, a ovu ne zapjeva! 

- E, moj rodu, i ja se nekad začudim kad mi se koja pjesma 
izvuče odnekle, iz nekakva budžaka. Morebit nisam je pjevao 
ni deset godina, a onda mi najednom ispliva iz nekakva vira sa 
srca na jezik. 


- A hoćeš li nam večeras malo udariti? 


- Vi mislite na tamburu, a ja mislim na džamiju. Sjećate li se 
kakva je lani bila? Kako padneš na sedždu pred Allahom, a ono 
ti se prilijepi prašina s koje serdžade i kožice po čelu i nosu. 
Trebalo bi vama mladima udariti, ama tunjevačom, po prknu, 
s oprošćenjem govora. 

- Pa nije da je ne čistimo - brane se neki. 

- A kada i koliko puta godišnje? - neće Tuturuza da popusti. 


- Pa pred ramazan i uoči dva Bajrama. A ponekad i pred 
Mevlud. 

- Jazuk vam bilo! Brže u džamiju pa izbacite prostijerku na 
izvan! Jedni istresajte serdžade, ćilime i pustekije, drugi krpe i 
čistu vodu, pa je uglancajte da bude ko biljur. 

- Pa nećemo u džamiji pjevati i tamburati. 

-Bili to stio? Kad pođete u ašikovanje, sve vam je na mjestu: 
od novih opanaka do fesa, a u džamiju uđete i neopranih čarapa. 

- Što jes' jes'! Neko rekne glasnije, a neko smrmosi u njedra. 
- Ima čojk pravo. 

- Pa kad imam pravo, hajdemo odmah na posao. 

Pošo je prvi, a svi su nagrnuli za njim. Cure su nosile od 
kuća đugume i leđene, krpe od starih vreća i frče, a muškinje će 
donositi vodu s izvora i istresaće prostijerku. 


Pa kad je iza ićindije bilo sve gotovo, kad su ostavljeni svi 
prozori i vrata da se pod osuši, bilo im je svima drago i hvalili 
su Tuturuzu. 

- Valjalo bi, vala, da nas ponekad neko te neko izruži pa 
bismo bili bolji. 

Tuturuza je još hodao kroz selo, a za njim se djeca navrzla. 
Bio je dobre volje pa je iz šarpelja izvadio fišečić šećerlema. 
Davao je svakom djetetu i svima je doteklo, samo je dvojici 
blizanaza Mustafića prepolovio kocku šećera. 


Sahat pred akšam pod se osušio - ko mubareć ljeto! - i 
djevojke prostrle serdžade, ćilime i kožice i poredale drvene 
tespihe. 

Kad je sunce zašlo, seoski hodža ponudi Tuturuzu da okujiše. 
Selo asli i nema stalnog mujezina pa ko prvi dođe i, ako se ne 
nećka, taj i mujezini. Tuturuza je okujisao, a i ezan se seljacima 
sviđao kao i pjesma. Starijima čak i bolje od pjesme. 

Džamija se napunila. Neki koji nisu znali za iznenadno 
čišćenje džamije hvalili su mladež, a posebno onoga ko je bio 
sebep za ovaj posao. Kad su izašli iz džamije, stari Mustafić 


dodade: 

- Nitje ramazan, ni Bajram, pa ni Mevlud, a džamija ko ajna. 

- A zar ne može biti u džamiji derdečka dova? - dobaci sijedi 
Prigrijanović, koji ima tri sina na ženidbu. 

Idriz-agu nešto strecnu pod lijevom sisom, baš ko da je 
Prigrijanović nišanio na njegove tri kćeri. 

- E nećeš, vala, to dočekati, pa da će plesti sijede pletenice - 
pomisli Idriz-aga i povede šeh-Mecu ispod ruke. 


I zvani i nezvani su dolazili na sijelo, razgovarali se i benetali, 
nekad jedan drugom otimao riječ iz usta, a kad bi zazinuo šeh- 
Meco da nešto rekne, svi bi zašutjeli i opustili uho da čuju. 

Šeh-Meco je, bez ikakva povoda, kako je u njega obično 
bivalo, započeo neku priču: 


- Muhammed, alejhi-s-selam, bio je imam, a neki ashab 

mujezin. Bio petak i mujezin pošo u džamiju. I u putu idući 
pogledao - jezero veliko. I riba suluk učini i popije sve jezero. 
Dok ona proždre, jezero se napuni, i tri puta tako. 


Onda, na istom putu, nasred polja vri. Zlatan kazan, zlatan 
sadžak, a u njemu nedžaset vri. 


Na istom putu sretio je kuju đe vije, a iz nje šćencad preuzela 
glas njezin. 

Zakasnio u džamiju. Devletiji nije bilo pravo što je on 
zakasnio. Zamolio je Devletiju da mu rastomači to. 


Devletija rekao njemu: To će moj Ummet dočekat. Ono što 
riba suluk učini, ono će biti memuri. - Šeh-Meco tumači da se 
tomu sada rekne činovništvo. - Koliko god him bude plaća, 
koliko god him da država biće jim malo. 


Ono što vri kazan i u kazanu izmet, to će biti moja ulema. 
Prodavaće Kur'an za pare. 


A ono što kuja vije, to će djeca preuzeti od majke glas, pa se 
neće čut od djece. 


Zatim je šeh-Meco uzeo kadije na zub. Nije mu pravo ni 
kako sude ni kako se nose. Nema više kadija sa džubetima, 
hodžinskim šalvarama i nema fesova s ahmedijama. Skoro svi 
nose tijesnu robu i fes na glavi, poneki skine i fes sa glave, a 
dovikuju se: "Kolega! Hič olurmi - kolega!" A ne dozivaju se: 
+Mehmed-efendija, Hasan-efendija", ili kako mu je već ime. 
Vjenčaju u kućama, ako ih usput zovnu roditelji na jemek, a 
trebalo bi da svi, i zgodni i fukarasti, idu u mešćemu na vjenčanje. 


Idrizagine cure su prislonile uho uze čatmu da čuju šta ljudi 
govore u čardaku. I 


Onda jedan od Ječmenica dopuni: 


- Kuću prodaj pa hodži podaj! Hodža će vikati: Amin!" 

Da i Zejnilović ne ostane a da nešto ne rekne, barem o 
bulama, dodade: 


- Oženi se biilom ili Cigankom; svaki dan će ti nešto donijet. 


- Eh, to se može reći za gradske hodže. Ovi seoski su bogme 
uglavnom fukaraši - uzimao je Tuturuza u zaštitu hodže. 


Tuturuzu su zvali mlađi da izađe na trznu pa da malo zasvira 
i zapjeva, a i njemu odnekle naumpala priča, kako cura, kad zaćori, 
može i s kuće skočiti, ako joj roditelji ne daju da pođe za ženika 
koji im nije u volji. Tako je neki Karabeg iz Livna odselio sa 
ženom u Tursku, u Karamursel, pa žena nakon dvije-tri godine, 
Božijim emerom, umrla, a on se zaputi u Bosnu, pa opet u Livnu 
zaprosi mlađu svast. I dadnu mu je. Božije davanje se izvrši, pa i 
ona navrh tri godine umrije, a on opet u Livno. Hele, bivši punac 
i punica mu ne dadu treće šćeri. On se vrzao nekolika dana dok je 
ujagmio priliku i poveo najmađu svast kradom. Punac se zaputi 
za njim i za kćeri, stigne ih 1 kćer vrati kući. Zaključa je u kulu na 
treći sprat. Njegovo, Karabegovo, društvo odranije voljelo 
Karabega nego punca mu i nekako dohaberi curi da će u noći 
doći pod kulu, da će ponijeti ćilim, razastrijeti ga i držati čvrsto za 
ćoškove, izdignuta iznad zemlje, a da ona skoči odozgo. Smišljeno 
- učinjeno. Ona skoči i srećom i ne ugane se. Mlada s mladoženjom 
i svatovirna došla do Bugojna, dok su roditelji opazili da nje nema. 
Te šta će - pomirili se. I ova im je dugo živjela, a imala je od obje 
starije sestre pastorčad koja su joj bila i sestrići. 

- E vala jes' što veliš, kad žensku naumpane nešto, šejtana 
će potkovati na ledu. 


- Zasvrbilo nju u njezinoj luli... - Ali ne dadoše starom 
Duranu da govori jer može i ženskinje kroz čatmu čuti. 


- Vistariji i ne znate šta je to ljubav - osokolio se jedan lanjski 
mladoženja, makar da nije njegovo ni bilo da govori pred starijima: 

- A, šehu, šta ti misliš ima h ljubavi? 

- Ama jok, bolan - važno se drži, šeh-Meco. - Ljubav su 
izmislili fukare da džaba dođu do hajkavice. 

Među sijeldžijama bilo je i onih koji su služili austrijsku 
vojsku. I Ibro Ibrišimović je jedva dočekao da dođe do riječi: 

- Je? de, Avdaga, u našeg cara su bila dva horsama. Jedan 
se zvao Bitege, a drugi Meldege. Pa kad hoćeš nešto da moliš, 
rekneš Bitege horsam, a kad se prijaviš oficiru, ako te je poslo 
cuksfiler ili felbeber, onda rekneš Meldege horsam. 

- Prošlo je to, prijatelju. Ja sam to i zaboravio. Ja znam ovo 
sadašnje. Služio sam ja jedno pola godine i ovu vojsku. 

- Mai ja sam. Ama, brate, meni je nekako ono "Kert ajh" 
čustije nego "Nalevo krug". 

- Što bi bilo ljepše? Glavno je da se okreneš kako moraš. 

- A u moj vakat - dočeka šeh-Meco - bilo je: "Selam dur, 
Nišan, Illeri...? 

- A dina ti, efendija, kako je tebi ime? Meni ništa sramotno 
da te zovem šehu, ja šehu-Meco. Meco... ama, brate, nekakvo 
ružno kućno ime, baš ko hercegovačko. Da ti to nije prišvarak? 

- Nije prišvarak, nego pravo Meco! A kakva je mahana 
Hercegovcima? Eto, i ja sam Hercegovac. Iz Konjica. 

- Jesi li iz Konjica ili si od Konjica? - pita zanovijetalo da bi 
utvrdio je li šeho iz grada ili je iz nekog konjičkog sela. 

- Pravo iz Konjica. I ime mi je Mustafa. Ama ja neću da me 
zovu Mustafom. Nisam ja dostojan da me zovu Mustafa, jer je 
našem Devletliji ime Muhammed Mustafa, a današnji ljudi nisu 
dostojni da nose ta imena. 

- A šeh je i hadžija, hadži-Mustafa-efendija - dodade 
Tuturuza koji je sve to Znao. 

- Da me nikad nisi tako zovnuo, herif jedan! - ozbiljno se 
ljuti šeh-Meco. - Nisam ja išao na hadž da uz ime privežem 
hadžiluk. Išo sam što sam bio dužan da izvršim peti islamski 
šart. A onda spusti glas: - Tada sam mogo pa sam i otišo, a sad, 
vaj haluna, ne mogu ni vudžudom ni imaćem. 


Tuturuza dohvati šarpelj sa sazom i izađe iz čardaka, a za 
njim se osu mladež. Malo kasnije ču se pjesma na trzni. 

Idriz-aga izađe iz čardaka da vidi gdje su mu djeca. Njemu 
nije sihodilo s pameti šeh-Mecino tumačenje sna pa je udvostručio 
oprez da se ne bi san obistinio kako on ne želi. Hata i Fata su bile 
u čardačiću i slušale pjesmu naslonivši se na jastuk uz prozor. 

- Đi je Ata? 

- Na avliji, uzima abdest. 

Idriz-aga zaključa čardačić i ključ zadjene za pas, a s 
divanhane ugleda Atu kako iz ibrika uzima abdest. Dižući i 
naginjući bakreni ibrik lupkala je njima o kaldrmu, a bakreni 
kapak je klepetao o grlić ibrika pa se Idriz-aga raznježi na Atu 
kako je pobožna i poslušna, i mirno uđe u čardak gostima. 


I stariji su slušali pjesmu jer je trzna bila nasred sela, na po 
puta od kule do džamije, kad otrže jedna puška, pa druga, treća... 


- Šta ono bi ljudi? 

- Šenluk - neko dodade. 

- Bože, s hajrom! - Prigrijanović ustade i pođe. 

- Kud ćeš ranije? - zaustavlja ga domaćin. 

- Morebit ću trebat kući. Allahemanet. 

Domaćin se uzvrpolji. Nije znao je li Ata ušla u halvat, a u 
čardačić nije mogla jer je zaključan. 

Samo viknu "aferdosum" gostima pa izletje iz čardaka. 
Čardačić je bio zaključan. Otključa vrata, proviri i vidje starije 

kćeri pa opet zaključa vrata i strka niz basamake. Otvori halvat, 
samo mu Begzada sjedi; otvori mutvak - prazan. U avliji nema 
nikoga. Vrati se u halvat: 

- Đi je Ata? 

- Zar nije u čardačiću? 

- Ja sam čardačić zaključao, da cure ne izlaze u selo. 


- Pa onda je Ata izašla na sokak. Bezbeli je izlazila na divhanu, 
pa kad je našla zaključana vrata od čardačića, izašla u selo. 

- A nije mogla ući tebi? 

- Ah moj čovo, draži su i preči momci curama nego otac i 
mati. 

Stao je ne znajući šta da radi. Ružne su mu se misli vrzle po 
glavi. 

- Hajde, traži je, zovi je neka brže dođe kući! Neću valjda ja 
ići po nju. - Mati se pričinjala brižnom, a kao da je sigurno 
znala gdje je. 

Idriz-aga zaboravi društvo u čardaku, obuje cipele i požuri 
trzni, ali se i trzna ispraznila. Pjesma se čula od Prigrijanovića 
kuće. I nije pjesma kao druge pjesme, nego prava svatovka. 
Čuje lijepo kako Tuturuza pjeva: Ustavlja je mili babo daj još ne 
ide, a onda mjesto djevojke pjeva: Bogme neću, mili babo, bit 
mi ne mere. U mog dragog ljepše kažu nego u tebe. 

- Jazuk joj bio, ako je to moja Ata, moja miljenica, mjezimica! 
- misli Idriz-aga. Avlinska vrata su otvorena, avlija je puna 
mladinć, ide od jednog do drugog, ali ne nalazi što traži: Svijet 
se razdvaja. Idriz-aga prolazi kroza svijet i dolazi do kućnih 
vrata. Otvara ih stari Prigrijanović i nudi Idriz-agu da uđe: 

- Bujrum, prijatelju! 


Neću, dušmanine! Ima li iko moj u tvojoj kući. 

- Bio je tvoj porod, ali odsad je moja nevjesta. 

- Hoću da je vidim. 

Mustafa uniđe u kuću, a malo zatim se otvori čekma na 
pendžeru jedne odaje i pojavi se Ata. Rohnula je od veselja, ali 
joj se i suze pojaviše u očima: 

- Babo dragi! 

- Je li sila il? je draga volja? 

- Draga volja - prošapta Ata. 

- Onda ja nemam ovdje šta tražiti - kao da sam sebi kazuje 


pa oborene glave krenu iz avlije prema kući. Svi su šutjeli pa i 
Tuturuza. 


Kod Skorupove kuće ponovo zapucaše puške. Ne prepade 
se. Činilo mu se da mu je sve što se njegovim zvalo izgorjelo i da 
će sada doći na zgarište. Jedva je vukao noge, jedva se svalio u 
halvat, nemoćan da išta progovori, da šta upita. Šutjeli su, a 
onda u neka doba upita Begzada: 


- Nađe li je? 
- Da je Bogdom ne nađoh. A di su one dvije? 


- Bezbeli su u čardačiću. Nisu mi mogle doći kad si ih 
zaključo. Ja sam ih zvala, ali mi odgovoriše da ne mogu izići jer 
su zaključana vrata, a visoko da skaču kroz prozor. Ja se vratih 
ovdje, a iz čardaka sve ode osim šeh-Mece. On sjedi i hukće. 


Idriz-aga dobi malo nade da će ih naći, a više snage da mogne 
ustrčati uz basamake. Ruke su mu se tresle dok je vadio iza 
pasa ključ, vrtio je njim đah nadesno dah nalijevo i jedva ovarisao 
da otvori vrata. 

Čardačić je bio u mraku. Zvao je kćeri, ali se niko ne odazva. 
Krehnu šibicom, a onda se tek uvjeri da je ostao bez kćeri. Spusti 
se na minder i zaplaka, bez glasa, ali plačem koji razdire srce. 
Suze su tekle i prestale. Sađe ženi, a ona mu je već razmutila 

limunatu i pruži mu maštrafu. Gledao ju je tuđe, nije znao ni šta 
je mislio. "Valjda misli ona da mi je ovo mubareć pa mi 
nazdravlja. Najvolio bih je zadaviti." 


- Popij da dojdeš malo do sebe! Meni je teže jer sam ji rodila! 

- A ja ji valjda izvadio iz dućanskog izloga i kupio? 

Popio je maštrafu naiskap i onda se otrijeznio i sjetio da ima 
musafira, kojega je, pri svojoj nevolji, zanemario. 

Izašao je na čardak i sjeo kraj šeh-Mece koji je ispustio tespih 
iz ruku, što je značilo da je gotovo huktanje. 


- Aferdosum! Ja te ostavih malo dulje sama. U kući čitava 
pobuloga. 


- Nešto sam naslućivao kad ti izađe iz čardaka pa se dulje 
zabavi, a i sijeldžije odoše. 

- Jah, moj šehu! Sve tri me šćeri ostaviše za jedan sahat 
vremena, a ja ih podizo na noge tolike godine. I da su otišle za 
koga nego za sejake, za sinove moga bivšeg kmeta. 


- Moj Idriz-aga! Zafali Allahu što su otišle za muslomane! 
A ovi muslomani oko Fojnice i doklen je dolazio sultan 
Muhamed Fatih pravi su muslomani i još se nisu obatalili. Imaju 
poneki noksanluk, ali su u sto voda preprani kakvih ima batila, 
a daha-beter po gradovima. Sve se bojim da će uskoro doći 
vrijeme pa će onaj ko ima djece za udaju biti sretan ako uda 
šćer za lutorana, samo nek nosi muslomansko ime, a ni do čega 
drugog neće držati... A što su djeca tvoga bivšeg kmeta, ješće 
nafaku sa svoje zemlje koja je i prije tvoja bila. 

Idriz-aga se sjetio da musafir nije večerao. Pri svojoj muci 
zaboravio je večeru. Sam ne bi mogao okusiti ni zalogaja, a šeh-Meco 
nije nikad bio a da nije mogao jesti. Nije jeo samo kad nije imao. 


- Šehu, oprosti! Ja sam se izgubio pa se sad istom sjetih da 
nismo večerali. Sad ću ja reći domaćici da podgrije štogod. 

- Nećeš, dina mi! Ja da jedem a ti da gledaš, a znam da ne 
mereš zalogaja proždrijeti. I nisam ni gladan. Samo ću jaciju 
klanjati pa odmah leći. Avdiju nećemo čekati ni na konak. Koji 
je meraklija za pjesmom, svu noć će kukurikat, a i tamo će se 
saviti ko ker, ako mogne od trbuha sastaviti njuhalo i puhalo. 

Idriz-aga je smjestio gosta, stavi čirak kraj dušeka i pored 
njega šibicu, ako moradne tražiti safa-ćošak, pa je sašao u halvat. 

Legli su u prostrte dušeke i, makar da je vuna u dušecima 
raščupana, vrtjeli su se kao šiš kad se u njemu prži kahva. 

Prošla je ponoć. Pjesma se horila. Skoro da se nije prekidala. 
Kad bi se Tuturuza odmarao ili jeo i pio, pjevali su seoski mladići 
i djevojke. A pjesme su bile kao uputstva mladencima šta da 
rade i kako da rade, kao da je nekome bilo potrebno da prije 
đerdeka završi ljubavni zanat. 

Najmlađi Prigrijanović, Suno, doveo je Atu, uveo je u čardak 
i odmah zaključao. Mati ga je zvala da izađe s curom, da to ne 
valja, da je i grehota i sramota da ostanu nasamo dok se ne 
vjenčaju, a Suno je kroz zaključana vrata odgovarao da su se 
oni vjenčali "među ljudima" još u treći petak iza Aliđuna kod 
Hadži-Bešlijine ćuprije. 

- Ama, domuze jedan, sutra ćemo u Fojnicu pred kadiju da 
vas vjenča, pa eto vas onda koliko hoćete... 


- Až. Soko je ufatio prepelicu pa je hoće odmah čerupati. 
- Vallahi, ne smiješ jesti govna dok babo ne dođe. 


Uto su puške zapucale kad su Fata i Hata skočile zaredom s 
prozora na rastegnut ćilim i bosonoge došle preko njiva u 
Prigrijanovića avliju, a Meho i Ibro su ih više nosili nego vodili 
sa svojim arkadašima. 

Iako sestari Prigrijanovići nisu nadali da će ovako brzo dobiti 
snahe, i to od sarajskih aga Skorupa, nisu bili sigurni da će 

dobiti brzo i prijatelje. Djevojkama su nazuli vunene čarape jer 
u brzini nisu mogle obuti pamučne ili svilene. 


Stari Mustafa je zovnuo Sunu da izlazi iz sobe, a da Ata ide 
u sobu sa sestrama, ali Suno je odbio: "Sve ću te i vazda ću te 
slušati, ali večeras ne izlazim iz čardaka ni ja ni Ata." 

- Zapaliću vatru u sobi pod šišetom, pa ćete oboje izgorjeti. 
Što ćeš ti izgorjeti ne bi mi bilo nimalo žao, ali što će izgorjeti 
tuđe čeljade... I 

- Nije ona tuđe čeljade nego moj halal, a tvoja snaha. 


Ata je drhtala pripijena uz Sunu, a on se smijao. Otvorio je 
musandaru i rekao joj da izvadi dušek i prostre ga. Izvadila je 
još i čaršafe i jastuke, a onda je iz svoga zavežljajčića izvadila 
kao behar bijel čaršafčić za dokaz djevičanstva. Iako nije u 
njezinoj kući u njezinoj prisutnosti govoreno o onome što se 
mora desiti prve bračne noći, jer je smatrana suviše mladom, 
ona se družila i sa seoskim curama koje su o tome slobodno 
govorile. Zato je ona uz ono nešto sitnog ruha kao prvo nabavila 
bezni prostirač po čaršafu. 


- Hajde, skidaj se! 

- Kako ću, zaboga? 

- Ovako - 1 pretrgnu joj učkure, pa joj padoše dimije i gaće, 
a on se začas sav ogoli. 

- Utrni lambu! 

- Baš neću. Hoću da te gledam. 

Podigao ju je u naramak, spustio na dušek i legao kraj nje. 


- Znaš šta? Kažu kad se prvi put spava u nekoj sobi treba 
nogom izbrojiti grede pod šišetom, pa što onu noć usniješ, onako 
će ti biti u životu. 

Ona je podigla nogu i nožnim palcem brojila grede pod 
kojima je bila vjenčanica: jedna, dvije, tri, četiri, pet... 

- Ima više. Još dvije grede. 

Lijevom rukom pritisnuo joj je desno koljeno, a desnom je 
uhvatio ispod lijevog koljena i brojio preostale grede: Šest, sedam. 

Kad se raskorak pri brojanju raširio, njegov ključ je otvorio 
tvrdu kapiju. Nije vrisnula, ali se osjetio jedan uzdah, a usne su 
mu pokrile njena usta. I zdravi zubi su škripali, a Ata je sklapala 
očne kapke. 


Nije bilo potrebe da se šta govori. Mali predah je iskorišćen 
da Ata složi plahtu s pečatom... 


- To je ono što sam sinoć sanjala. 
- A šta si sanjala? 

- Šta je da je, slično je na ovo. 

- Na što? 


Ona je kratko uprla pogled u muškost pa brzo glavu 
otkrenula i oborila je s rumeni stida i zagrlila Sunu čvrsto šapćući 
mu što je jutros materi pričala, a mati zataškavala, dajući snu 
tumačenje koje se evo sada obistinilo. 


Legli su s namjerom da zaspu pa je Suno sklopio očne kapke, 
a Ata je brižno pokrila i njega i sebe. Suno je zaspao, a ona je 
mislila kako je postala ženom. Nema više majke pa ni babe da 
se mazi oko njih. A kako će ovo sada biti? Hoće li me milovati 
ili biti? Seljaci, kažu, ponekad i biju ženu. Građani nikad ne 
biju žene. Barem nije toga bilo u rodbini i među komšijama i 
prijateljima. 

Htjela je odmah znati hoće li Suno biti od onih što biju 
ženu. 

- Suno, Suno, hoćeš li mi nešto pravo reći? 

Probudio se začuđen da nije sam u dušeku, da je s njim 
žensko, kako je to ponekad 1 sanjao, a sad nije valjda san nego 
zbilja. 

- Šta da te reknem? 
- Hoćeš li me biti? 
- Hoću, ja. I to šalvar-kandžijom. I to odmah. 


Nakon izvršenog obećanja opet je zaspao, a Ati je ostavio 
da razmišlja o kakvoj bitki treba da misli. 


Mislila je da bi trebala zaspati jer je večerašnja večer bila 
puna uzbuđenja i sad je smirena i mirna, ali kroz kratku čatmu 
se čuju glasovi. Čuje svekra i svekrvu, u razgovor se miješaju 
djeveri, pa i Fata i Hata ponekad progovore, kako to sve treba 
završiti sutrašnjeg dana. Valja da jedan od braće ranom zorom 
ode na Kiseljak da im džematski imam napiše ilmi-habere. On 
ima u matične knjige upisati braću, ali trebaju ilmi-haberi za 
nevjeste, a za to bi trebalo ići u Sarajevo, jer su one u Sarajevu 
rođene i tamo su do danas živjele. Onda se dosjećaju da znaju 
datume rođenja svih triju sestara, a valja imamu tutnuti štogod 
pod šilte pa da napiše ilmi-habere i za njih. 

Onda treba drugi brat da ranom zorom ode Šanom Kubičeku 
u Kiseljaku da upregne konje pod fijaker, a na Debeloj Meji 
Avdi Jaramazu da i on pripremi fijaker i odmah krene do 
Brestovskog, a odatle će svi u Fojnicu. U kući će ostati samo 
Stara, koja i nije tako stara. 

Svekrva Ruvejda će prije ranog sabaha otići priji Begzade- 
hanumi da je zamoli da sabere dječiju obuću i zarove, jer bi 
inače morali u opancima pred kadiju. 

Onda šapću da bi trebalo kupiti u Fojnici uzdarje prijateljima, 
kako je u gradu običaj. Pošalju zetovi puncu i punici po oku 
kahve i po dvije-tri oke šećera. A ako se baš mladini roditelji 
neće da pomire i da prime hedije, ako neće da pošalju djevojačku 
opremu i ruho, fala Bogu, neće biti ni gole ni bose, ni gladne ni 
žedne. 

- Đerdečka dova će se proučiti iza jacije u džamiji, samo 
onaj domuz nas prevari pa i bez dove svrši posao. 

Ata sluša, pola čuje i ne čuje, a pola izmišlja. Vidi da je nešto 
pogriješila, da je "onaj njezin" prije nečega što je važno učinio 
nešto što ne valja, a to je ono što su zajedno sami, zaključani, 
što su uradili ono što će tek sutra njezine sestre s njezinim 
djeverovima uraditi, pa joj teško. Neka čudna mučnina je 
obuzima, mora da povraća, želudac joj se diže do grla, skače do 
banjice i s mukom se nateže, ali ništa ne izbacuje. 


Suno bunovan skače iz dušeka, vidi da se Ata muči oko 
nečega u banjici, hvata je za glavu koju je sagnula, drži joj čelo, 
a ona stenje: "Majko moja, umirem ti." 

Suno je kao lud pušta i onda goluždrav otključava vrata. 

- Majko moja, kuku meni, umrije mi Ata! 

Ruvejda utrča u čardak i kad ugleda sina okrenu glavu. 

- Lezi pod jorgan, ahmače! 

Priđe Ati, blago je zagrli, dovede do dušeka i spusti je kraj 
Sune: 

- Proći će to, dušo! To nam je ostalo od hazreti-Havve. 

- Majko, kuku meni! Da mi Ata ne umre!... Kuku meni, 
umrijeće mi Ata. 

- Šuti, budalo! Rodiće ti Ata. 

Mati izađe, a Suno zaključa vrata i poče grliti ženu. 


- Ato, Ato! Vazda sam te volio, od djetinjstva, a sad si mi 
najdraža na svijetu. 


Utrnuo je svijeću i noć je prošla što bi dlan o dlan. 
Kucanj na vratima ih je probudio. Ata je došla do vrata: 
- Ko zove? 


- Mati. 

- Mati! - otvorila je vrata. Ruvejda je donijela pun đugum i 
ibrik tople vode. Iznenadila se što nije najka Begzada-hanuma 
a onda je shvatila da se valja viknuti na ovu, Suninu majku, 
Ruvejdu. Stideći se i sklanjajući golotinju dodala je svekrvi donju 
odjeću: 

- Onaj tvoj mi je pretrgo učkure pa te molim da uvučeš 
nove! 

- Dok se ti okupaš, biće sve gotovo. 


Ono malo odjeće što je ostalo na njoj skinula je i ušla u 
banjicu. Čulo se pljuskanje vode, a dok se posušivala futom i 
svekrva je donijela odjeću. 


I Suno se okupao, a kad se obukao sjeo je do žene i zagrlivši 
je pitao: 
- Što si sinoć sanjala? 


- Nisam ni spavala pa nisam mogla ni sanjati. Razbio mi se 
san. Ako ćemo pravo reći: razbio si mi san. 

KOKOŠ NA ČARDAKU 


Ovoga puta su Meco i Tuturuza okrenuli na drugi kraj, na 
planinu, na Šip. A nisu išli kao nametljivci, nego kao uzvanici. 
Domaćini ih nisu zvali, a domaćinski gosti, koji su jedan dio 
gostovanja provodili za svoj ćeif, htjeli su malo teferiča, malo 
šege, malo oduška od svakodnevnih poslova i briga. 

Moglo se s domaćinima posjediti i posijeliti, čuti koju 
pametnu i razložitu riječ, načeti a nikad ne dovršiti neki prob- 
lem, ali ako se stalno živi u gradu, stalno ima posla s klijentelom, 
onda duh traži malo razgalć, čovjek neće da ga vazda opterećuje 
neka briga o neučinjenom, a što bi se moralo ili se ne bi ni moralo 
uraditi. Tako su i dva doktora, dva "poutegla"? momka na kraju 
četvrte ili početku pete dekade života, bivali dragi gosti u braće 
Očaktana. Jedan, jerlija, rođeni Sarajlija, pomalo i rođak, liječnik, 
bio je radije viđen, jer su braća imala razmažene djece, koja bi, 
uza sve bogatstvo roditelja i luksuzno življenje malo, malo, pa 
svrnula", stvarajući brige više majkama, a manje očevima, koji 
su se brinuli o pilanama i plasiranju gotove građe. Drugi, 
€otudašnji"!, Hercegovac, Stočanin (Bog te čuvao od Turčina iz 
Stoca, Šokca iz Doca i Vlaha sa Sokoca!) advokat, lijep kao 
upis, priželjkivan za zeta u svakoj "boljoj? kući gdje je bivalo 
obilje udavača, u slobodnom vremenu je volio gucnuti dobru 
kapljicu i čuti pjesmu, a imao je i ljubavnicu, dok se ne oženi. 

U njihovo društvo je spadao i sahačija Mehaga, zvan "Crni" 
zbog mrka tena, majstor u igri na karte, majstor i u akšamlučenju. 

Dok su u Očaktana sjedjeli na čardaku ljudi sasvim oprečnih 
nazora na kapljicu raspoloženja, čekajući vrijeme večere, klanjanja 
u džematu i ozbiljna razgovora, u londži su sjedjela dva doktora, 
Crni Mehaga i Mehaga Dobrina, doktorov mlađi brat Asim, 
majstor u pripremanju mezetluka, sarajevski Nasrudin-hodža - 
Dedo Sabljar i Tuturuza sa sazom. Šeh-Mecu su otpremili među 
hodže, iako nije bio hodža, a znao je nekad govorom razveseljavati 
ozbiljne ljude kao i Tuturuza akšamlučare pjesmom. Braća 
Očaktani, zapravo njihove žene, spremile su im prismok uz piće, 
koje su teferičlije donijele iz Sarajeva, jer se toga u Očaktana nije 
nalazilo ni za lijeka. Tuturuza je znao šta treba zapjevati starim 
momcima, jer su, osim doktora, i Crni i Asim bili momci, a 
Dobrina je bio oženjen, ali momačkih nazora ako se radilo o 
akšamluku i pjesmi, dok je žena samotdvala s djecom, čekajući, 
bez sna, muža, pa kad dođe da dođe. Dedo Sabljar bi razbijao 
monotoniju ako kad zavlada u društvu. 


U večernjem prohladnom planinskom zraku diskretna 
pjesma i drhtaj žica na sazu dragali su akšamlučare, jednako 
kao i žene u kuhinji koje su pripremale obilnu večeru, a ni age 
ni hodže na čardaku nije ostavljala ravnodušnima, pa bi prekidali 
priču 1 opustili uho, s pritajenom željom da Tuturuza podigne 
koliko može, što bi on ponekad osjetio po zamrlosti žamora i 
šumova iz mutvaka i sa čardaka, pa im volju ispunjavao. Samo 
je veleučeni rektor bio gluh za pjesmu, dok su je druge hodže 
voljele, i kad bi bili osamljeni, svaki za se, možda bi i izdigao 
glas koliko može. A gdje se pjesma čula na arapskom ili turskom 
jeziku, pjevali bi je 1 oni uglas, i pred neukim ljudima, koji su 
mislili da je to neka ilahija. 

Oni u čardaku su očekivali da će već biti dosta pjesme onima 
u londži ili saletlu, kako su mlađi govorili, a nisu htjeli ni misliti 
o tome da se dolje i pije - voljeli su vjerovati da se ne pije. 
Očekivalo se da će se sjesti za sofru, ne što bi se bilo gladno, 

nego što je vrijeme za večeru, pa da se i ta briga skine s vrata. A 
onda će se džematile klanjati akšam, pa uz kahvu zametnuti 
priču do neko doba noći. Zatim će hodže početi pripreme za 
čaj, koji će u samovaru klokotati, a oni ga iz tankih čašica 
pijuckati i ohohotati, upravo kao i akšamlučari, ne budi 
primijenjeno, kad struse fić ljute u grlo. 

Onda su Očakatani poslali svoga subašu Šabana, živi inventar 
kuće otkako su od sitnih pilanara postali industrijalci, dolje u 
londžu da izvidi situaciju, da li se timo samo pjeva i pjesma 
sluša pa da rekne Tuturuzi da prekine pjesmu i da zovne teferičlije 
na večeru, a ako su "onim drugim" zaposleni, da se vrati. 

Šaban je sašao među bećare i vidio da su ućejfili pa se vratio 
u čardak i počeo šutke prostirati serdžade da se klanja. 

- Šta ima u londži? 

- Ogovnili su zube. Nego da mi klanjamo pa da večeramo. 

Nasmijali su se svi, a onda su se poredali. Imam je prošao 
naprijed i na glas učio Kur'an. Dolje u londži zašutjeli su glasovi. 
Sazje naglo zamuknuo. Počele su pripreme da se izađe na čardak 
radi večere, ispirala su se grla vodom, da ne ostane nikakva 
traga od harama. Zapliuskivali se sa hladnom planinskom 
vodom da ih ne ophrva drijem kad uđu unutra. 

Namaz je bio kratak pa upravo i dovršen kad se društvo iz 
loudže uspelo stepenicama na gornji boj, u čardak. 

Doktor, koga su zvali i hećimbašom, malo se i ljutno što ih 
nisu ranije zvali: 

- Zar niste mogli ezan dati pa da i mi prispijemo u džemat. 

- Nismo imali mujezina kad ste nam ga vi zarobili - odvratio 
je domaćin, ogorčeni trezvenjak. 

- A gdje vam je šeh Meco? Pa on je na rani sabah budio i 
preuzvišenu gospodu iz Ćemaluše, a da nas ne digne iza šejtanske 
sofre! 

- Mogli smo ga vala zamoliti. 


Šaban je prostro veliku bošču i na nju stavio siniju. Začas su 
se našle na siniji kašike, izrezan kruh i posuda čorbe. 

- Dete, bujrum - nudili su domaćini. - De, Hodža, počni da 
se i drugi prihvate. 

- Znate vi da ja ne hajem za čorbu. Samo przni želudac. - Ali 
ipak je jednom kusno da drugi ne čekaju. 


Kad se reklo Hodža, znalo se na koga se misli, tako su bila i 
bez šeh Mece četvorica za sofrom, a svi su imali čalme na glavi i 
ostalu hodžinsku nošnju. Dvojica su bila mektepske hodže, jedan 
na najvišem nastavničkom položaju, a samo su jednog, i ne samo 
ovdje nego i u cijelom Sarajevu, nazivali Hodžom zbog izuzetne 
njegove učenosti, i to ne samo u teologiji nego i u lingvistici, pa 
i u biologiji. Seosko dijete probijalo se kroz život i bistrinom 
stjecalo znanje, a skromnošću ljubav i poštovanje učenika, čaršije 
i drugih hodža, iako se obično govori: "Ulemi je hased mahsus." 
Nije tražio nikad položaje, a dobivao je kakve je god zaželio, pa 
je bio biran i za najviši položaj u vjerskoj hijerarhiji, a on je 
najvolio nastavnički. Skroman u životu, nimalo ne držeći do 
svoje vanjštine, bez porodice, živio je samačkim životom u jednoj 
sobi Morića hana, u kojemu su i Očaktani imali svoje kancelarije. 
Predavao je u Medresi, a ljeta provodio na Šipu. Tu su mu 
Očaktani načinili samački čardačić, kao što su i drugim oženjenim 
hodžama napravili kuće, da bi preko ljeta imali s kim progovoriti, 
a da govor nije samo pilanarsko-poslovni. 


Kad je Hodža bio u državnoj službi, nije na izborima za 
narodne poslanike glasao za vladine kandidate, pa je mlad 
umirovljen. Tražili su ga za muderrisa u jednom begovskom 
gradiću, gdje su ljudi znali za njegovu učenost, ali i duhovitost u 
društvu, pa je pristao da im dođe i brzojavi im kojim će vlakom 
doći. Došao vlak u stanicu, sam on izašao iz vlaka i podvornik 

begovske čitaonice vidio po čalmi da će to biti čovjek radi kojega 
je došao tu, pogotovu kad je vidio da Hodža nosi čantu. 

- Bezbeli si ti naš novi muderris, kojega čekamo is Sarajeva? 

- Jah! Ja sam brzojavio da ću doći. 

- Mene su begovi i opremili na štaciju da te pričekam. 

Uzeo je od Hodže kuferčić u kojemu je bila samo preobuka i 
pošao s njim prema čaršiji gdje je bila čitaonica. Omjerao je Hodžu 
sa svake strane, pa sasvim priprosto, kao da sebi govori, istisne: 

- Nećeš se ti svidjeti našim begovima! 

- A što? - znatiželjno priupita Hodža. 

- Pa što si malešan! 

Hodža zastane, uzme od podvornika čantu i okrene put 
željeničke stanice: 

- Nisam ja neka stvar da se mogu napuhati. 

Na stanici uskoči u prvi voz prema Sarajevu. 

Kad se isti dan pojavio u Morića hanu, začudili su se, ali i 
obradovali što im Hodža ostaje. Tada je preuzet za glavnog 
muderrisa u samoupravnoj vjerskoj službi. Ferije je provodio 
na Šipu, a u Očaktana redovno bio na hrani. Iako je imao 
besplatan i stan i hranu, nikad nije bio od onih što samo 
potvrđuju ono što im rekne neko ko ih kako bilo pomaže. Ni za 
dlaku nije odstupao od svojih principa. 

Večeras je Hodža bio posebno raspoložen. Stariji Očaktan, 
koga su svi zvali samo Agom, prigovarao je stalno Hodži što se 
kasno budi, što ne ustaje na rani sabah, prije izlaska sunca, da 
na vrijeme klanja jutarnji namaz, a on mu je odgovarao: neka 
ne sijele zadugo, nego da se legne odmah kad nestane bjeline na 
horizontu gdje je zašlo sunce, pa će ustajati ujutro na vrijeme. 


Aga je htio i dugo sijeliti i rano ustajati, jer i kokoši, koje su 

bez razuma, ustaju prije sunca, a čovjek, savršeno biće, ne bi 
smio biti gori od kokoši pa " drincati"" do neko doba dana. Hodža 
je pred sami akšam uzeo jednu Aginu kokoš sa sjedala 1 stavio 
je u sepetić pa iznio na čardak. 


- Šta ćeš to, Hodža, s kokoškom? Što će kokoš na čardaku? 


- Eksperimenat, Aga! Neka jednom i živa kokoš izađe na 
čardak, a ne samo u ćasi ili u sahanu, varena ili pečena! 


Redala su se jela, u slast su jeli i stariji i mlađi, i oni koji su 
uzimali aperitiv i oni koji nisu ništa iza ručka okušali, a šeh 
Meco i Tuturuza tamanili sadržaje sahana i tevsija, ćasa i čaša, 
da je hećimbaša rekao: "Vala kad bi i na samrti čovjek vidio 
kako Tuturuza apetitli jede, dobio bi i on ištah da nešto okusi!" 


- Vala, doktor-efendija, elhamdulillah, ne mogu se potužiti 
na ištah. 

- Vala, Avdaga, nije red da ti na tuđoj sofri zborim, ali ja bih 
ti prijateljski rekao: Po tvom vratu i ušima se vidi da se nećeš 
napatiti bolovanjem, ako ti dođe majstor pa te odjednom klepne. 
Ama ako dođe šegrt pa te malo krvcne i uzme ti se jedna strana, 
velika je to muka. Dojadićeš i sebi i kućnoj čeljadi. 

- Fala tebi na nasihatu, a Boga mi si i ti, doktore, velika 
poguzija! More li se to i tebi desiti? 

- Može, Avdaga, može. Ama ja sam sam: niti mi staro kašlje 
ni nejako plače, a u tebe je čitav sunuf djece. 

- Svako ima svoju nafaku! - Pa kao da je izdangubio, 
prihvatio se đunlarčića, uzimajući prstima odjednom po dva. 

- Tčkom, Avdija - savjetovao ga je šeh Meco. - Vidiš da je 
pravljen jedan po jedan, a nisu po dva zajedno. 

Avdija, da se našali, uhvatio je odjednom tri komada i stisnuo 
ih u ustima, a agda mu se počela cijediti niz žvalje. Jedva je 
progovorio: 'E, sad je tekom." 

Kad su se izredala jela, kad je blagoslovljena sofra, oprale se 
ruke i usta, sjelo se po minderima i othukivalo od preobilne hrane. 


Rektor, koji je bio najumjereniji u svemu, šalio se s doktorom, 
kako on preporučuje umjerenost u jelu, pa mu je dobacio, da 
ljudi vide da je i on učio bar nekoliko latinski, a ne samo arapski 
i turski, kao prijašnje hodže - "Medice, cura te ispsum", a 
hećimbaša je kao s nokta dočekao: "Slušaj šta hodža govori, a 
ne radi šta hodža radi!" 


Rektor se malo zacrvenio, a Hodža odmah upade s hićajom: 


Pričaju za nekog sultana da je bio veliki obložder, da je 
mogao potamaniti mnogo hrane: i slana i slatka. Jednog dana 
ode u mutvak gdje mu je kuhar gotovio hranu, pa mu nešto 
šuknii u glavu: - Ovo kuhar hoće da me otruje! - I naredi mu da 
svu onu hranu, i slanu i slatku, i onu što se vruća jede i onu što 
je zahlada, zmiješa u jedan kotao, pa je metne na žeru. Kuhar 
posluša, sve istrese iz onih ćasa, sahana, tevsija i činija i stavi na 
žar. Ono se izbućkuriša i nastade nekakva bezlična i bezbojna 
masa, pa se još poče dizati i klokinjati na žeravi. 

- Ha - veli mu car. - Ti si to htio mene otrovati! - I odmah 
zovne dželata, a dželat ko dželat, spreman na zlo, pa da će aščiju 
posjeći. 

- Aman, padišahu, - viknu aščija - nešto sam zaboravio 
učiniti, pa da ovo ne bude otrov. 


- E? - reče car i dade znak dželatu da se odmakne. 


Aščija brže-bolje vrelom vodom zalije kahvu, pa onu kahvu 
izlije po onoj smjesi u kotlu, a sva se ona hrana smiri. 


- Eto vidiš, padišahu, i da je bio u hrani otrov, kahva bi ga 
umirila. 

Upravo kad je Hodža dovršavao hićaju, Šaban je otvorio 
vrata i unio dvije ogromne džezve kahve. 

- Dolazi protivotrov - dodade hećimbaša, a Hodža se sagnu 
nad sepetić i kljucnu kokoš noktom u hober. 


- Šta ti je to, Hodža? - zainteresirao se advokat. 


- Zorna nastava ili, ako hoćeš, nastava na zor! Hoću da 
dokažem Agi da se ne može na ljetnoj noći i do neko doba 
sijeliti i na rani sabah ustati. Ova bi kokoš davno zaspala i do 
zore se naspavala, pa prije sunca počela na ravni hranu tražiti, a 
ovako će s nama sijeliti i ujutro ustati kad i mi ustanemo. 


Doticale su se u razgovoru razne teme. 


Pojavila se na svjetskom tržištu građa iz Rusije. Zovu je 
dumping. Prodaju je Rusi ispod cijene, a svijet je kupuje jer je 
jeftinija, pa naši pilanari gube i mušterije, a i što prodaju, prodaju 
ispod cijene koštanja. Bolje se isplati ne raditi i ne prodavati 
nego jeftino prodavati. 


A kad se govorilo o nadnicama, procijedilo se kroz zube, da 
je dobra nadnica deset dinara, a oni što vade panjeve kkanpom 
i sjekirom, dobijaju dva dinara i hranu. 


A ta hrana, bezbeli, nije ovakva kakvu smo mi večerali, 
nego nemasna pura", mislio je advokat koji je age zastupao u 
velikim sudskim procesima, gdje se radilo o stotinama hiljada 
dinara, a gdje je ion mogao zaraditi na jednoj parnici i do deset 
hiljada. "Nije haram samo krmetina i vino. Zar nije i ova večera 
haramom zarađena??" 


Da bi se malo polimunila tema rektor je bocnuo mektebske 
hodže, koji su na kraju školske godine, bezbeli, dobili darove 
od dječijih roditelja: 

- Bezbeli je bilo štogod, od kojeg roditelja, i u "žutu", a o 
slatkišima da se i ne govori. 


- Pomrli su oni što su dukate davali, a slatkiša je bilo; ne 
može se reći da nije. 

Drugi muallim je kao molio hećimbašu da ne govori šta se s 
njegovim kolegom desilo, a to je bilo kao da je rekao: Deder, 
kaži nam da se nasmijemo! 


- Bude to tako kad se sve tevsije s hurmadžicima i baklavama 
ne dadnu buli pa da ona daje efendiji kus-dva iza ručka ili večere, 
nego efendija sakrio u svojoj zbornici punu tevsiju, pa se iza 
večere uvukao u zbornicu i spucao čitavu tevsiju hurmadžika. 
Da ne bi auta u blizini i da se nije začas trknulo u bolnicu i 
ispumpao želudac, bila bi našem efendiji dženaza... 


- Eh, vala, doktore, ja sam čuo za nekakvu doktorsku tajnu, 
da se ne smije sve kazivati. 


- Ima to! Ali nešto treba i kazati, radi džumbusa. 


Hodža je jednako razbuđivao kokoš, a onda, kad se malo 
žagor utiša, podiže se na podvijena koljena i okrenu se agama: 


- Ja bih se, age, vama obratio s jednom stvari, ali unaprijed 
da se ne ljutite i ne zamjerate! 


- Bujrum, Hodža! Što to ti tako kao s govornice? Kao da 
nećeš, po običaju, izvaliti kakvu šalu, kao s tom kokoši! 


- Ne, neću! Neće to biti šala, što ste od mene navikli čuti. 
Sad ću vam reći nešto ozbiljno. Age moje! Vama je Bog dao 
veliko imanje, velik posao, dobru zaradu, a ovdje gdje smo sada, 
na ovoj širini, sami ste. Koliko je vaše prazne zemlje oko vas, a 
koliko radnika u vašim pilanama dolazi pješe svaki dan izjutra 
iz velike daljine na posao, a uvečer se vraća kući opet pješe. Šta 
bi vama bilo da oko svega imanja naselite četrdesetak 
muslimanskih fukaraša, bezemljaša, da im pomognete napraviti 
kuće i dati im po dunum-dva zemlje za povrtnjak i bašču, pa da 
imadete živi bedem oko sebe, oko svog dvorca i svoje pilane! 

Svi su šutjeli, a većini gostiju se svidjela Hodžina ideja. No 
age su bile zatečene, nisu nikad o tome razmišljale. Stariji je već 

vidio čitav čopor djece koja vrište i naganjaju se, vidio je tarabe 
oko svake kuće i na konopima prostrte seoske stuzgane košulje 
i gaće, pelene i povoje, a ko bi to podnosio, kad ne mora. 

Mladi, iako je imao šezdeset godina - a ipak je bio mlađi, 
vidio je čopore seoskih momaka kako se vrzaju oko njegove 
kuće i njegovih kćeri i nabacuju se dvosmislenim riječima, a 
napokon i žena mu je mlada - priličnija da mu bude kćerka 
nego žena, pa kako da pristane na to. 

Efendija je, opet, vidio među kućama džamiju, punu ljudi koji 
su došli na molitvu, i mekteb pun djece, kojima on tumači vjerske 
istine, a oni ga susreću s poštovanjem, pa i ponekim darom. 


- Hodža, zaspat će ti kokoš! - rekao je stariji aga. 
- Ja mislim da smo mi svi zaspali pa ne vidimo zahtjeve koje 
vrijeme postavlja pred nas. 


Nastao je tajac, pa ni šeh Meco nije smio reći nikakvu 
besposlicu. Svi su, osim aga, osjetili da Hodža pravo govori. I 
age su mislile da bi dobro bilo da je tu jedno čvrsto selo, a 
bezemljaša je lahko naći od Krajine do Hercegovine, ali ko može 
tako pokloniti četrdesetak, pedeset pa možda i osamdeset 
dunuma zemlje, pomoći im da načine kuće, da ograde dvorišta 
i bašče. Ko od ovih ljudi od kojih neki također imaju prihode 
gotovo kao i oni sami, age, ko od njih daje goleme priloge za 
bilo kakvu humanitarnu ustanovu, a od aga se traži da daju 
nemoguće. Ako advokat nekog besplatno brani, ako mu ne 
naplati nekoliko stotina dinara, to mu dođe kao da mu ih je 
poklonio. Ako hećimbaša nekoga siromaška besplatno pregleda 
i da mu desetak-dvadeset dinara da kupi lijek, to se također 
smatra da je nekoga pomogao. Pa i rektor ima svoj hotel, 
malehan ali ipak hotel, i kuću koju iznajmljuje, a kad on daje?! 
Uostalom, hodže su poznate po tome što teško šta daju. 

Šutjelo se pa se ni kahva nije bučno srkala. Duhanski dim je 
lelujao u čardaku i kao kradom provlačio se kroz oškrinut 
prozor. 


Tuturuza je ustao da dohvati saz koji je bio objesio na čiviluk, 
ali ga Meco poteže za tur od čakšira pa ponovo sjede. 


Agama ne bi bilo ni mrsko da se razlegla malo i pjesma, 
samo da se otklone misli od Hodžine upadice. Nekako se svima 
oduzela riječ pa se svakom činilo da bi, kad bi progovorio, 
poremetio nešto što je zaokupilo sve prisutne, pa bi svaki glas 
bio neumjestan baš kao da bi iz čista mira udario čekićem u 
venecijansko ogledalo. 


Hodža koji se bio iz govorničkog stava vratio u sjedenje 
skrštenih nogu, ponovo se podiže na koljena. 

- Age! Vi ste meni napravili čardak, napravili ste kuće još 
trojici hodža, ali da do nečega dođe - a što ovca vidi ležeći nije 
daleko hodeći - mi bismo prvi pobjegli i vas ostavili s vašim i 
pokretnim i nepokretnim imanjem. Ja o ovome odavno 
razmišljam. Vaši radnici dolaze iz daljine i po dva sahata hoda 
pa već umorni počnu raditi, a mrtvi umorni se vraćaju kući. Pa 
još ako se u putu svrate u krčmu na rakiju karbitušu, pijani se 
dovuku do kuće u ponoć. A koliko bi bili horniji za rad da imje 
od kuće do pilane pedesetak, sto koraka. Koliko bi više 
proizvodili građe! Pa s vremenom da im se napravi i džamija, 
koji bi tu bio džemat, i to kroz cijelu godinu, a ne samo ovako 
na dva mjeseca što ga mi bjeloglavci ovdje provedemmo s vama!... 
Ja znam da je teško donijeti odluku naprečac. Progovorite sami, 
između se, vas dvojica braće! Progovorite s hanumama! Da djecu 
pitate, malehna su da bi mogla dati savjet. Nije baš ni hitnja, 
nije pao šećer u vodu da biste se večeras morali odlučiti, ali što 
se prije odlučite, biće za vas bolje. 


- Fala ti, Hodža! Promislićemo - reče mlađi aga. 

- Boga mi, stvar je dalekosežna! - rekao je advokat. - Da si 
učen u svojoj struci, znao sam, ali da si političar, nisam znao. 
Bojim se da ćeš oteti hljeb nama koji se bavimo i politikom. 


- Svak treba da se bavi politikom! Najgore je kad politika 
postane nekim ljudima jedina profesija, pa misle da su onda 
samo oni pozvani da vode, a da drugi, bez razmišljanja i 
pogovora, budu vođeni. 

- Kako bi bilo da klanjamo jaciju, pa da je ići na počinak? - 
pitao je hećimbaša. 

- Begenišemo. 

- Hajder, Avdija, uči ezan na avliji! 

- A što ne bi ti, šehu? U tebe je jači glas. 

- Bio je, ama je moje prošlo. Najgora je stvar kad čovjek 
neće da zna da mu je vrijeme prošlo, a ono je već prošlo. 

Glas mu je tutnjio, ali je pomalo postajao nejasan. Kao da 
mu se jezik zapetljao među krnjatke, koji ga bodu i paraju, pa 
ga je premetao i izvan desni. Doktor je mislio da je Meco 
medicinski već otpisan, a što još hoda, to ima zahvaliti ukusnoj 
i snažnoj hrani koju začudo može probaviti u velikim količinama, 
a još više što nema nikakvih briga i srkleta. 

Klanjali su jaciju. Poredali su se u dva reda, a pred njima je 
bio Mustafa-efendija, pobožan, iskren i prema ljudima i prema 
Bogu, okrenut u smjeru Ćabe u Mekki, koju je u mislima 
gledao, a to je uvijek kod njega bio doživljaj kao da nema pred 
njim zidova, kuća, šuma i planina, kao da nema daljina, kao 
da ta Ćaba stvarno pred njim stoji na desetak metara, onakva 
kakvu ju je gledao na slikama, a jeda Allah dadne da je vidi i 
uživo?! 

Previjali su se, saginjali se i doticali čelom do tala, sjedali i 
ustajali, a Dedo Sabljar, koji je večeras mramorkom šutio, 

najednom drekne jedno "Ha" i zamalo se svi ne pometoše u 
smirenosti 1 ozbiljnosti. Jedva su neki suzdržali smijeh, jer su 
znali da nije bilo nikakve potrebe Dedi da "hakne". Ono je on 
izmislio nekakvu šalu, iako namaz nije ni mjesto ni vrijeme gdje 
se može šaliti. 

Mustafa-efendija je mirno nastavio i dovršio jaciju, a oni iz 
prvog reda su se gnjevno okrenuli Dedi, koji se uprepodobio 
kao nevinašce u majčinu naručju. 


- Šta ti bi, Dedo, pa da onako hakneš? - s prijekorom u 
glasu ružio ga je stariji aga. 

- Stojiš ti na jednoj pećini, s napunjenom puškom, a ja dolje 
pod pećinom. Vidim, prema nama trči srndać, a ti držiš pušku i 
nišaniš. Ja digoh crvenu kabanicu i mahnuh srndaću ne bi li se 
plahnuo a on ništa. Ja ga onda haknuh, a on pobježe. 

- Pa što ga, bolan, poplaši? - pita ga Crni Mehaga. - Neka 
Aga oteferiči i ubije jarca. 

- Znao sam ja da bi ga on ubio, iako je vrijeme lovostaja, a 
da ga je ubio, meni bi ga bio red nositi. 

- Hajde, naletniče, - obrecnu se na nj rektor. - Ni namaz ti 
nije svetinja! 

Onda Hodža, da zagladi stvar, izvuče iz svoje medresanske 
lektire jednu anegdotu o princu Behlulu. 


- Svi ste čuli za halifu Harunu-r-Rešida, pravednog i mudrog 
vladara, a malo svijeta je čulo za njegova brata Behlula. Bio je 
malo na jednu vodu, pa jednog dana kad je halifa Harun klanjao 
neki namaz sa svojom svitom i za svojim imamom, a u džematu 
bio i Behlul, negdje u po namaza Behlul lijepo sjede, izvadi iz 
džepa orahe i počne ih tucati i jesti. Kad se završi namaz, okrene 
se halifa Behlulu pa ga poče ružiti i prijetiti mu da će ga išibati: 


- Kako možeš, nesretniče, tucati orahe u namazu? 

- A kako može imam uzjahati svoga magarca i otići u 
vinograd? 

Nisu ga odmah mogli razumjeti jer su ga smatrali suludim, 
a onda se halifa obrati svome imamu: 


- Šta ovo Behlul veli za te i tvoje jahanje na magarcu? 


Imam, postiđen, prizna da mu je na namazu na um palo da 
bi trebao uzjahati svoga magarca i otići u vinograd da vidi da 
nije ko dirao grožđe. 


I tada se ustanovi da Behlul nije budala nego vidovit čovjek. 


- A onda, šejtan nikad ne ostavlja čovjeka sama na miru, da 
ga ne obilazi, da mu ne upljuje nekakve sumnje u srce, ili 
prohtjeve. A najviše se približuje čovjeku kad je najzaokupljeniji 
dovom Allahu i kad insan umire. Onda mu odvraća misli od 
Allaha a navodi ga da se sjeća nevaljalština koje su mu bile duši 
ugodne, što mu je prošlo u životu. 

I svi su sami sebi priznali da Hodža govori pravo. Mehaga 
Dobrina je klanjao i mislio o svojoj ženi i smišljao šta će joj reći 
gdje je bio. Crni je mislio kako je akšamluk rano prekinut pa bi 
se i bez večere moglo a da se nastavilo s pićem i pjesmom. 
Advokat je mislio o svojoj Elzi za koju mu je mati znala da mu 
je ljubavnica, ali mu nije htjela dozvoliti da se oženi s "drugom 
vjerom". (Ako ona dođe u kuću, ja ću iz kuće!) Tuturuza je 
mislio kako se iznenada prekinu pjesma i teferičlije ne skupiše 
za nj, po običaju, hediju, pa će sav ćar biti ova večera. I Hodža 
je mislio kako je uzalud govorio agama da osnuju selo oko svojih 
kuća. "Allah im je zapečatio srca i uši, a pred oči im stavio 
zastor." Iage su mislile: A što mi plaćamo porez? Zar ne postoji 
vojska i žandarmerija da nas i naše imanje čuva? A zar mi 
nemamo naše prve, za koje glasamo, pa dadnemo i u biračke 
fondove pred skupštinske izbore?" 

- Eh, musadu nam, age! Vakat je ići kući - prvi je rektor 
ustao, a i efendije za njim. 

Ispratili su ih, a onda su svi ustanovili da je već ponoć, pa 
ako bi oni mogli još i sijeliti, grijeh je da se kokoš muči! 

Domaćin je svakom pokazao njegovu sobu. Hećimbaša i 


Asim otišli su u svoj ljetnikovac, a šeh Meco, Tuturuza i Dedo 
Sabljar imali su zajedničku sobu. 


Hodža je uzeo sepetić i odnio kokoš do ćumeza, smjestio je 
na sjedalo pa onda otišao do svoga čardačića. 


Sunce je bilo odskočilo povisoko kad su se gosti počeli buditi. 
Hodža je došao u avliju i ugledao Agu kako zabrinut hoda. 


Možda su ipak nešto mislili o onom što sam im rekao? Ali 
neću ni jednog pitati jesu li šta odlučili"... 


Hodža je došao do ćumeza i zovno Agu: 

- Evo vidiš. Još spava, iako će zamalo ručeno doba! 
- Eee, Hodža, Hodža! Svašta li ti može na um pasti! 
- Može i besposlica, a može, vala... 


Aga je uzeo neku motku i barnuo kokoš koja se rasani i 
skoči sa sjedala. Izletjela je na dvorište, ali je sunce bilo prejako 
za njene oči, pa se uvukla u hlad i nastavila drijemati. 


Aga se kiselo smijao, a Hodža dodade: 

- Vidjećeš koliko će još drijemati! A koliko ćemo i mi svi 
drijemati. 

- Dok nas što ne klapne po glavi - pomislio je Aga, ali nije 
naglas rekao, a bojao se i što je to pomislio. 

NA KRAJU PUTOVANJA 


Tururuza i šeh Meco hladili su noge u Fojnici prije nego 
ponovo obuku firale i krenu na posljednju etapu svoga putovanja 
od Sarajeva do Oglavka, koje je trajalo čitav mjesec. Najprije su 
bili u Krpe u Blažuju, pa u Pašića u Rakovici, a onda su se 
svratili u Lepenicu i iznenada otišli Mešalijama u Tulicu, pa 
Misiri u Han-Ploču, u Brnjake Mešku na ručak i Žigi na večeru 
i konak. U Potkraju su se razišli. Šeh Meco je otišao Kramariji, 
a Tuturuza Rašidagićima. Odatle su došli na Kiseljak, gdje su 
se naselili u Terovića i ostali nekoliko dana. 


Bili su u Tabakovića u Gromiljaku, a u seljaka u Višnjici, u 
hodže u Lugu, u Brutusa u Kaćunima, pa u Bega pod Oglavkom. 
Svakome bi bahnuli oko ićindije, da ženskinje mogne pripremiti 
večeru, da se ne moradne domaćin ispričavati što se na sofru 
iznosi oko što se zateklo. Ako ne bude mesa iz čaršije ili se ne 
nađe gdje u selu, nabrzinu se zakolje barem kokoš, a onda 
ženskinje razvije jufke za zeljanicu, tikvenjaču, sirnicu ili barem 
maslenicu, ako već nema mesa za burek ili buredžike. 

Tuturuza i Meco su upoznavali teren oko Sarajeva svake 
godine do Prvog svjetskog rata, a uz rat je Tuturuza bio kaundka 
vojnik. Godinu-dvije iza rata su se samo podsjećali kako je to 
bivalo onih godina kad su obilazili poznanike i prijatelje. Kad je 
iza rata jedan broj bivših posjednika koji su imali svoja sela i 
izlazne" kuće osiromašio i raskućio se, ubrzo su se podigli na 

noge otudašnji skorojevići, šverceri i izvoznici koji su od bivših 
vlasnika otkupljivali izlazne kuće, a mjesto arabom ili fijakerom 
vozili se autom ili barem autobusom, pa se išlo njima u 
gostovanje. 


Dobro su znali kako treba u kojoj kući nastupati. Ako u 
kući ima dosta mladinč, ako je domaćim tirjaćija, da se ne bi 
reklo akšamlučar, prvo je mjesto pripadalo Tuturuzi. On nije 
pio, ali je zato trošio meze da se ne bi pomiješalo s haramom. 
Izvukao bi iz šarpelja saz ii, kad bi vidio svoje vrijeme, zapjevao 
bi neku starinsku pjesmu, koja bi riječima odgovarala situaciji. 
Meco bi se tada povukao nekome u kuću, u ćošak sobe, i na 
ovčijoj kožici huktao, sim, moleći se u mislima za one koji misle 
samo na tjelesne užitke, da i oni, barem kad ostare, osjete slasti 
zikra. 

A kad su odsijedali u Blažuju u Krpe ili, primičući se Fojnici, 
gdje i seljaci i gradske age žive i doživljavaju sva zbivanja 
dervišane, prvo je mjesto i u mlađeg, a posebno u vremešnijeg, 
domaćina zapadalo šeh-Meci, ali ni Tuturuza nije ostajao u 
zapećku, jer ko ne bi volio lijepu pjesmu, lijep avaz! 

Tu bi se iza večere i klanjanja namaza u džematu uhvatila 
halka, huktalo se, učili se salavati i ašereta i opet se huktalo u 
sve jačem ritmu gibanja tijela, da bi u ponekoj staroj kući počela 
škripati i drvena građa, pa se zaljuljala i cijela kuća. Tada bi šeh 
Meco zaustavio zikr jednim Hu iz dubine grudi, zažmirio 
oborene glave, jedva vidljivo mičući usnama i nazvao selam 
svima učesnicima, a onda bi domaćin ponudio cigarete gostima 
i za čas bi se stvorila nasred čardaka mangala s atešlukom punim 
žara, uz koji su pristavljene džezve s kakvom i mlijekom, dok su 
po pervazu bili pokićeni fildžani. 

Onda bi počele priču o ahiretu, o Džennetu i Džehennemu, 
pa bi se pričalo i o ovosvjetskim događajima, potrebama, užicima 

i tegobama, a nikome se nije žurilo da ide spavati, iako je noć 
kratka, jer su ovi ljudi nedavno krenuli iz Sarajeva, pa su puni 
svježih novosti. Novine niti dolaze niti ih ima ko čitati, a svi 
drže da one samo lažu i izmišljaju. 

Tuturuza nije bio besposličar koji samo svira i pjeva. On je 
papudžija koji ima svoj dućan u Kazazima do Morića hana, 
radi od zore do pred akšam, za duga dana malo i odspava, 
preko podne na ovčijoj kožici u dućanu, a pred večer pohiti uz 
Širokaču i Hambinu carinu svojoj kući koja je, kao što to obično 
biva na brdskim padinama, jednim dijelom ukopana u zemlju, 
gdje je magaza i kuhinja, a drugim je u razini bašče, koja ima 
dosta voćaka i komadić zemlje koji se obrađuje, za kućne potrebe 
u zeleni, a i za čaršiju. Tuturuza je majstor za uzgajanje spanaka 
i paštrnjaka i u proljeće ima svoje mušterije koje podmiruje 
$fzeljem", a u kasnu jesen i zimi paštrnjakom. Brojna djeca od 
prve i ove sadašnje žene, sama žena i on pune halu od zime do 
kasne jeseni, kada on baci u uskopanu i usitnjenu zemlju sjeme 
od zelja, a kad zapada prvi snijeg, iscrpa halu i razastre sadržaj 
po bašči. Ako se snijeg otopi, a drugi odmah ne zapada, onda 
mu komšije nevaljasto spominju oca i mater, ali u proljeće svi 
tvrde da nema boljeg zelja od Tuturuzina. List mu je zelen i 
mastan, debeo kao kadifa. U jesen počne Tuturuza pričati kako 
je paštrnjak zdrav, kako je čovjeku potrebno barem jednom 
godišnje jesti ga, pa posigurno neće oboljeti od raka. I tako on 
cijelo proljeće snosi po sepetić spanaka mušterijama oko Morića 
hana, a u jesen i u zimu 1Zz trapa paštrnjaka. 

I cvijeće je uzgajao, a za nj bi od "Švabica" uzimao i više 
novca nego za povrće. Za njega i njegovo društvo Švabice su 
bile sve činovnice ili činovničke žene koje su se nosile ala franga. 
Gojio je sumbule, karanfile, šemboje i ruže, a to nije prodavao 
oko Morića hana, nego bi snosio pravo pred Markale. To bi 

mu dolazilo kao dopunska djelatnost, jer na samim papučama 
tanko bi živjela njegova porodica, a ionako je bivalo ponekad 
da djeca legnu bez večere. On se nije previše trudio da tu okolnost 
preokrene, jer je znao, a to su i hodže kazivale na vazovima, da 
nafaka nekom teče kao rijeka, nekom kao kad pljusak udari pa 
s krova navali kroz oluk, nekom ko češma na gradskom 
vodovodu, a nekom kao češma zatikuša, koja se mora s vremena 
na vrijeme začepiti drvenim klinom, pa dok se nakupi vode u 
hazni, poteče curak kad se klin izvadi, a onda kad prestane teći 
treba opet začepiti. 


Ponekad bi, kad je bilo vrijeme namaza, a on kao čaršilija 
obavezno išao u džamiju, poslušao malo i vaz iza namaza. I šta 
puta je čuo kako svako dijete, kad se rodi, iznese svoju nafaku 
sa sobom, pa nikad se ne zna koje će dijete iznijeti tanku nafaku, 
a koje će biti nafakali. I Tuturuza je tako, nadajući se sve boljoj 
nafaki, i osmo dijete dočekao a nafaka nije bivala ništa bolja. 
Kad bi bolje rodilo voće u bašči, on nije puštao djecu da ga beru 
s grane, nego su ga mogli podabirati samo sa zemlje. Poneko 
jatornije dijete bi se očešalo o drvo i oborilo zrelu voćku koja bi 
se inače još skanjivala da ostavi granu. Tuturuza bi brao kruške 
kolatuše, buzdohanlije i zerdemunije i snosio ih, kao i zelje i 
paštrnjak, mušterijama u čaršiji koji nisu imali svojih bašča. 

Šeh Meco je bio mujezin u Ćemaluši džamiji. Krupnim glasom 
iz punih prsa dozivao je ljude u džamiju, ali je na sabah budio i: 
mahaljane koji se nisu molili Bogu u džamiji. U ljetna doba kad je 
bila noć najkraća, kad je već u tri sata ujutro salavatao i onda 
okujisao na sabah, razbudio bi i Jehudije i kršćane, pa i veliku 
gospodu, ali niko od njih nije ni pokušavao spriječiti jednog 
mujezina u vršenju njegova poziva. Jedan preuzvišeni gospodin 
pozvao ga je jednom i rekao mu kako uživa u slušanju njegova 
glasa, ali molio bi ga da ujutru malo spusti glas jer ga probudi, a 

kako on do kasno u noći radi i Bogu se moli po svom zakonu, rano 
mu je baš razbuditi se u tri sata. I pri ispraćaju mu tutnuo u šaku 
banknotu od pet forinti. Šeh se dva-tri jutra ustezao podići glas, a 
onda, kako je kazivao, usnio Resulullaha kako mu reče: "Prodade 
li ti mene za pet forinti?"? Odmah se probudio, uzeo abdest i otišao 
u džamiju. I zanosno zaokujisao na sabah. Kad ga je sutradan susreo 
onaj gospodin i rekao mu da ga je i jučer i jutros čuo, šeh Meco, 
koji nije bio potrošio novac, izvadi banknotu pa mu je predade: 
Evo ti tvoje pare! Poturči se pa ti neće smetati ezan!" 

Bio je veliki izjelica. Ljudi su ga pozivali na sijela na kojima 
se nakon razgovaranja iznese ponešto i jela. Ako su to bile duge 
zimske noći, iznosila se po cijela tevsija varenih krompira, šaka 
soli i sahančić narendana na dimu sušenog sira, a drugi kruškova 
pekmeza, pa bi se krompiri umakali u so ili sir, a na kraju u 
pekmez. Ako je domaćin bogatiji, i jelo je bilo bogatije pa se 
iznosile i jabuke, a ponekad i halva, hurmadžici ili smokvice. 

Tako je bio pozvan i u Slinića na sijelo. Svi su osim Mece 
bili obaviješteni da neće biti izneseni samo krompiri, pa neka se 
sijeldžije čuvaju za druga jela. Kad su izneseni krompiri na tevsiji, 
domaćin se ispričao kako ženska čeljad nisu najboljeg zdravlja 
pa nije ništa priređeno osim "kumpijera". Pa eto, neka oproste 
i s tim se zadovolje! Meco se pomirio sa situacijom i jeo, jeo, a 
nije primjećivao da drugi samo po malo uzimaju sa sofre sira i 
po jedan kumpjerić. 

Na koncu, kad je i Meci bilo dosta, domaćin digao tevsiju s 
bošče, a zatim odmah donio tevsiju jabuka 1 noževe. 


- Ah dušmanu, šta poradi od mene? - uzviknuo Meco, uz 
podsmijeh drugih sijeldžija, pa uzeo jednu jabuku i nastavio jesti. 
A kad su jabuke dignute i donesena tevsija halve po kojoj je 


bio potrušen šećer, kad se domaćin izvukao i kroz odškrinuta 
vrata izvana virio, Meco, sav izvan sebe, uzviknu: 

- Ah, kurve sin, što me nasamari! Ama, ja ću šaku halve 
pojesti pa da ću odmah prsnuti. 


Sijeldžije su se smijale, hvalile domaćicu kako je napravila 
halvu, ali otkud ovaj "snijeg"? po halvi? Mora da ju je iznijela 
na avliju da se hlanne, a snijeg počeo padati! 

Tamanili su halvu, ohohokali, a Meco je stenjao i tek pokoji 
zalogaj progutao. Više nije mogao. Nije imalo u što stati. 


A kad su polazili od Slinića, Meco mu se kao i drugi zahvalio 
na dočeku i ićramu, a onda dodao: "Ovo ti neću halaliti ni kad 
budem umirao!" 


Kad su se rashladili u Fojnici, da prekinu šutnju, podsjećali 
su se kako su gdje bili dočekani. 


- Vala, onomadne je u Tabakovića bilo najgore. Čorba ko 
sudna voda, a onda uljčvak, bez kajmaka, okupan u Varenici, 
žilav ko đon, a kad iznesoše sahan bjelošljiva, eh, mogao sam mu 
ih na glavu istresti. Dok sam prao ruke pred večeru, a titiz štedi 
svijeće pa se ništa ne vidi, nazrijeh na hambaru pun sahan, a mišljah 
da su u njemu đunlarčići. Kad ono na sofru, kad bjelošljive. 

- A gdje ti je bilo najbolje? - pita ga Meco. 

- U Misire. Sve je bilo kako treba, a kad isplivaše u tevsiji 
pržene ribe, eh, nisam odavno onako otefčričio. Misira taj dan 
bacao sačmu po Lepenici 1 izvadio pastrve pun naramak. Pa 
taze riba, omlivljena kukuruznim mlivom, a pržena na mladu 
maslu, meso - da prste odgrizeš! 

- Koje to vidio da se meso iz vode vadi? Otkud da ti riba 
bude meso. Riba je asli zčlen, koja se iz vode bere. 

Tuturuza nije htio protusloviti. Svakako je vrijeme da se 
vraća kući. Još večeras gdjegod prenoćiti, a sutra osviće 
ponedjeljak pa će biti araba koje idu u Visoko na pazar. Prije 
nego što su pošli na put računali su pri povratku svratiti se dan- 

dva na Kiseljak, pa u Visoko, pa u Alešehoviće u Muftića, u 
Semizovac u Kumašina, pa možebit svratiti se 1 u Crnotinu u 
Denišlića, ali ni Tuturuza ni Meco nisu ponijeli kakve presvlake 
osim ono što je bilo na njima, pa se košulja ukočila od znoja i 
lijepi se za tijelo. Tuturuza se nije sporazumijevao o tome sa 
šeh-Mecom, ali je odlučio za se da će iz Visokog odmah prvom 
mašinom pa na konak u Sarajevo, svojoj kući, djeci, ženi... 

Pri pomisli na djecu pomisli na bašču i voće. Da nisu brali 
voće i žderali? A odakle insan da izvadi neku paru ako je ne 
izvadi iz bašče? Iz dućana je za hljeb i odjeću i da čovjek kupi 
ćerčstu da bi mogao dalje raditi. A kad pomisli na Rasemu, 
poče se protezati. 


- Šta tije? Ko da si nenaspavan! 

- Ama, svukud je lijepo, kući najljepše. Bivalo nam je lijepo 
na sofri, ali svoj dušek je najmekši, pa makar se zvao i slamarica, 
ako je na njemu mlada domaćica. 


- Zar tebe ono nije prošlo? 

- Što bi me prošlo? Istom četres' mitilo. 

-I ono što si bos hodo. 

- Koliko je da je! Nisam horoz da će me variti ili peći. A 
jesam horoz i hdrozim se na svoga halala. 

- Ko se fali sam se... - i opet ušutješe. 

Fojnica je tekla i hladovina je bila gusta, pa je bivalo i 
neugodno sjedjeti u hladu. Meco se naslonio na isplivale žile 
hrastića i pokrio se binjišem, a kauk sa zelenim turbanom nije 
nikad ni skidao osim kad legne spavati. I Tuturuza se izvukao iz 
hlada da ga malo sunce ogrije. Na plićaku udaljenom pedesetak 
koraka djeca su vriskala pljuskajući se. 


- Paščad! Neće nam dati da malo otkunjamo. 


- Otkunjat možemo na redu. Ne bi bilo pofaljeno da obadva 

zaspimo. Može se iz Fojnice izvući zmija vodenjača pa nam se 
uvući u gaće. 

Meco se ispravi: 

- A koji ti đavo napomenu zmiju pa da mi razbiješ san? 


- Ama onda, dođe u razgovoru, a ne mora biti. Ja ću malo 
prižmiriti, a ti pripazi da se otkle ne izvuče nespomenica. 


, 


Čim se spustio i zahrkao je. 
- A kaži ti meni što se ti zoveš Tuturuza? 


- Nisi me radi toga trebao buditi! Mogao sam ti i drugi put 
kazati. 

- Poznam te više od dvadeset godina, a nikad mi ne pade na 
um da te upitam. 


- Kad nisi pitao prije, nisi me trebao ni sada radi toga buditi... 
Dedo moj, kad je bio dijete, a morebit je bio i babin mi dedo, 
ima belćim otada stotinu, sto i pedeset godina, ama neće opet 
toliko biti, jer nejma toliko vakta da se je u Bosni počeo sijati 
kukuruz, plaho je volio vruću kukuruzu, udrobljenu u vareniku... 
Kukuruza se onda rijetko pravila. Bila je to poslastica. Pa kad 
bi mati kuhala kukuruzu, on bi skakao od veselja i vikao: 
tuturuza, tuturuza, oh, oh! I tako ga djeca prozvala Tuturuza i 
od tada se tako zovemo... A što se ti zoveš Meco? 


- A šta ti je briga? 

- Pa kad sam ja tebi kazao, kaži i ti meni! 

- E neću! 

- A hoćeš li mi kazati na koju stranu ćemo večeras? 

- Na Oglavak. U Sikirića. Večeras je uoči ponedjeljnika. Biće 
veliki tevhid. Sva će okolica u tekiju, a noćićemo u konacima 


kraj tekije. 

- Peke. Mogu onda saz ostaviti u Pločarima, pa kad sutra 
pođemo kući da se svratimo po nj. 


- Kako to: kad pođemo? A nisi mene ni pitao kad ćemo. 


- Vala, šeho, ti kako hoćeš, a ja baš više durat ne mogu. 
Nefs me razapeo, pa me strah od Boga pogledati u tuđe žensko 
čeljade. 

- E pa tamam. To je bogme valjan razlog da se ide kući. Ne 
branim ti. Belkim ću i ja. 


- Ne bi ni valjalo da se rastavljamo. Da ja dojdem sam u 
Sarajevo, pitali bi me: "Đe ti je šejh"? Što ga ostavi? Ili te je od 
sebe otjerao? Svijet bi mislio da smo tersovi ili obojica ili jedan 
od nas, a ja ne bih bio rad da pomisli da si ti ters. 


- Neka vala misle! Ja znam da sam ters i ja to smijem reći, 
ali neka mi ko u lice rekne da sam ters, vidio bi šta bi s njim 
bilo! 

I dohvati svoj štap koji mu je visinom dosezao do ramena, a 
bio debeo kao mlada ruka iza šake, bez ikakve kukače na vrhu. 
Kad je stajao, bio je impozantan kao kakav starozavjetni prorok. 
I brada mu je bila kuštrava, iako posijeda, i malo mu se lica od 
nje moglo raspoznavati. 

- Sjedi, šehu! Rano nam je ići. 

- Pa jest. 

I spusti se na mjesto gdje je i maloprije sjedio. 

Šutjeli su. Tuturuza je povadio iz svih džepova i zadžepaka 
novac što je imao i zbrajao ga. Izvadio je iza silaha iglu i konac 
i po nekoliko novčanica od deset dinara ušivao u postavu od 
džepa, u silah, u fermen i čakšire. Meco ga je gledao bez imalo 
želje za novcem. 


- S kim se to dijeliš? 

- Neću da mi je sve na jednom mjestu pa da mi se prospe ili 
da mi kakav hrsuz uvuče ruku u džep i rastavi me s imaćem. 


- Pametno, ako je i od tebe. A otkud tolike pare u tebi? Da 
ti nije ko, uz doček, davao i sadaku. 


- Ne bih je ja ni primio. Ja sam esnaflija. Imam zanat, imam 
dućan, zna mi se mjesto u čaršiji. 

- Pa nisi zar to ponio od kuće? Zar nisi ostavio gotovinu 
ženi? 

- Zar da me raskući. I kad je kuća puna kao šibica, daj ti 
ženi pare, pa će ona odmah izmisliti u što će potrošiti... Nisam 
ja ovo ponio od kuće, nego u Kiseljaku zaradio. 


- Tolike pare? Belćim ima i dvjesta dinara. 
- Malo manje. 
- A gdje u Kiseljaku kad se nismo nigdje rastavljali? 


- Kad su mene pozvale teferičlije u Osmanov han, ti si otišo 
hadžiji Teroviću da hukćeš, a ja im tamanio meze i pjevao. Oni 
su jedan vakat igrali domine na karte, sve karta dinar, te neko 
dobij, neko izgubi po dvadeset, trideset, a neko bogme i pedeset 
dinara. I svaki igrač ostavlja onaj novac na stranu, u drugi džep, 
da mu se ne miješa s halal-parama. Ah što sam se naslušao 
besposlena razgovora dok su oni igrali. Jedan veli da onim 
parama što ih zaradi na kartama plaća porez. Drugi opet kaže 
da se pare od harama mogu potrošiti samo u haram, pa on tim 
parama plaća rakiju što je popije. Džahili! Kad su prekinuli 
igru, nastavili su piti i mezetiti, a ja im kucao uza saz i pjevao. 
Kad je bilo oko ponoći, vidim ja: oni se nešto sašaptavaju, pa 
sve jedan drugom nešto dodaje ispod hastala. Kad dođe ono do 
mene, dade mi onaj što je do mene sjedio punu šaku para i 
šapnu mi: Ovo je tvoje. - Kad sam poslije prebrojio, vidim da 
nije niko manje dao od desetice. 

- E moj Avdija, moj Avdija! Bog ti dao lijep avaz, a ti ga 
trošiš na besposlicu. 

- Pa vidiš: i nije besposlica. Dobio sam za jednu večer više 
nego u dućanu za heftu. 

- A koliko si pjesmom raspalio tirjaćija da popiju više nego 
bi popili! 

- Popili bi oni i bez mene. A ja sam i sevab zaradio jer sam 
im meze jeo da se ne miješa s rakiješinom... Ama, da ti istinu 
reknem, nešto ima u njoj, nalet je bilo. Odriješi insanu jezik. Ja 
je nisam nikad okusio, ali eto ponekad vidim kako i oni tutumraci 
koji ne znaju dvije riječi svezati, progovore kad pihnu malo. 
Jest da se i bezobrazaju kad se napiju, ali eto onda insan ima od 
njih i šta čuti. 

Da ga ne bi slušao, Meco je prišao rijeci i uzeo abdest. Bučno 
je gargarao usnu šupljinu 1 ispirao je kao i nos, pa se osecao. A 
kad je i noge oprao i posušio se, obuo je firale. 

- Hajde, Avdija, da idemo! Sunce se kloni ićindiji, vakat nam je! 

I Tuturuza se spremio pa su krenuli preko njiva i livada. 
Došli su do goleme močvare. U proljeće i jesen teče tuda jedan 
rukav Fojnice, a zimi kad se voda smrzne i ljeti kad omali voda 
u rijeci, ostane ovaj rukav kao odrezan. Ljeti bude u njemu 
dosta vode koja se u danu ugrije od sunca, pa u šaši i žilju jeha 
i vrba vrve na stotine i hiljade punoglavaca i žaba. U večernjim 
satima njihov se kreket razliježe po selima s obje strane Fojnice. 

Obašli su oko bare i zastali kod jedne visoke jehe. Jedan 
drzak žabac je digao glavu nad mirnom vodom i kreketao, a iz 
daljine su mu se s raznih strana iz iste bare odazivale žabe. 

Meco izvadi iz dubokog džepa komad sušenog ovčijeg 
crijeva, podvezan koncem s jedne strane. Napuha ga jednim 
dahom i podveza s drugog kraja. Držeći konac u ruci spusti 

crijevo u vodu. Crijevo se polahko pomicalo površinom bare, a 
žabac umuknu. I svi drugi umuknuše i zavlada gluhoća nad 
mirnom površinom bare. Podugo su stajali 1 nije se više osjećao 
nikakav žablji jav. 

Meco izvuče crijevo, ocijedi ga, odriješi konac i smota ga. 

- Evo, Avdija, metni ga za silah! 

- Što će mi? 

- Može nam zatrebati. 


Krenuli su prema selu, a počeše se žabe projavljivati 
kreketom. 

- A znaš li ti, Avdija, što su žabe prestale kreketati? 

- Vidio sam da im je nekakav tilsum u onom crijevu. 

- Nije to nikakav tilsum. One misle da je ono zmija pa su se 
zato ušutjele i posakrivale. A sad, kad je nestalo "zmije", sad 
opet slobodno krekeću... Ako nam zatreba da ih ušutkamo, 
poslaću te do bare pa ćeš uraditi što si sad vidio, a možemo, ako 
ustreba, opet ih osloboditi. 


Tuturuza se iznenadio šta svašta šeh zna. Ali večeras neće ni 
trebati ušutkivati žabe, jer je Oglavak na brijegu, daleko od 
vode, a u ravni neće noćiti. 


Upravo kad su prešli preko ceste i zašli seoskim puteljkom, 
u avliji kod prve kuće stajao je seljak i slagao drva u drvljanik. 
Oćutjevši bahat koraka osvrnuo se domaćin i prišao plotu. 


Nazvali su mu selam. Prihvatio je i po. glasu poznao 
Tuturuzu. 


- Ah, po Bogu brate, Avdaga, otkud ti ovamo? 
Tuturuza ga je začuđeno gledao i nije se mogao sjetiti gdje 
je viđao čovjeka. 


- Bogme se ne sjećam da smo se kad vidjeli. 

- A ja tebe objenne poznadoh. 
Tuturuza ga je gledao i nikako se nije mogao sjetiti. 


- Avdija, brate, a sjećaš li se Soče, Kaporeta, Pijave... Vazda 
u jednoj marš-kumpaniji... sve do prevrata. I skoro sami ostali 
od čitava cuga. 


- Ama, Jasika, po Bogu brate, jesi li to ti? 

- Jesam, Avdija, ja sam! 

- Ah, ah! 

Izašao je Jasika i izgrlio se s Tuturuzom, a suze mu vrcale, ni 
sam nije znao zašto. Avdiji je bilo krivo što ga nije prepoznao: 
nekakav je plaho ostario, smršao, koža mu pocrnjela. Pa onda 
i brada zakresana, na glavi ćulah sa zelenim sarukom - derviš 
kao i njegov Meco. 


- Pa kako si, kako živiš? 
- Dobro, šućur Allahu. Zemlje ima dosta, djeca odrasla, 


slušaju me. Oni vala uglavnom sve i rade, a ja pomalo ovako 
oko kuće. A ti, šta ti? 


- O zanatu, jednako kao i prije rata. 

- Pa otkud sad ovdje? 

- Pošli smo na Oglavak. Večeras je uoči ponedjeljka. Biće 
bezbeli tevhid i zikir će činiti. 

- Neće večeras. Abdullatif je otišo u Kiseljak. Sad se zikir 
čini samo uoči petka. 

- liuh - dočeka Meco. 

- Pa, braćo, možete u mene. Bujrum ko rođena braća! 

- Ama da te nećemo bihuzuriti? 


- Bože sačuvaj! Ovaj dan smatram od velikog ćara. Tebe 
nisam vidio ima deset godina, a i efendija je bezbeli od našeg 
tarikata. 

Unišli su u dvorište. Jedna mlađa žena utrčala je u kuću, a 
ostavila dijete u dupku. Jasika se obazrije da ponudi goste gdje 
da sjednu. 

- Samo vi dekiku stanite dok ja iznesem štogod prostijerke. 

Ton je unišao u kuću, a samo ono dijete gazalo je "ćerpič? u 
dupku. Glista mu je virila iz nevena, a kokoš je gadala kljunom 
dok ju je izvukla i progutala. Maksum se derao bojeći se kokoši 
i stranaca, jer je osjećao da nisu iz ove kuće. 


- Eh vala, kad sam ovo vidio, baš me prošla volja za jajima. 
Baš je kokoš tursko krme. 

- Hajde, Avdaga, ko da je to nešto! Sve se promijeni u 
hajvanu, pa izađe iz njega ili kao hrana ljudima ili njivama. 
Krava pase travu i pije spirine, pa od toga bude mlijeko insanu, 
a đubre njivi. Tako i kokoš. A šta riba pojede u vodi pa kažeš da 
si najbolje ozidao u Misire jer je večeri bilo ribe! 

Jasika je iznio ponjavu, prostro je pod dud i ponudio goste 
da sjednu, a nevjesta je unijela dijete, s dupkom zajedno. 

Stotine mu je pitanja odjednom naviralo u misli da pita 
Tuturuzu, ali nije znao koje da propusti naprijed, pa bi samo 
započinjao: 

- Pa, moj Avdaga? 

- E, moj Ibrahime! 

- Znaš ono kod Soče... Onomo kod Kaporeta, kad talijanski 
top otkide komad stijene, pa 1 tebe čvrknu i odbi se, pa i mene. 
I obojicu u fes na glavi. A bio je, Boga mi, ko dobar orah. Am, 
eto, tvrda glava i u tebe i u mene, prava bosanska. Samo čvoruga 
skoči. I ne prokrvavi. 


- Da nas je barem malo ranilo pa da se izvučemo u hinter- 


land. 


286 


- Vala, što ću ti reći: ljepše vode od Soče, a poganijeg života 
od onog što smo ga tamo proživjeli, nisam vidio. 

Domaćina su zovnuli iz kuće 1 opet ih je načas ostavio, a 
kad se vratio nosio je u sahanu žita, a u drugoj ruci nož. 


- Biće kokošijeg mesa - pomislio je Meco. 
- Samo da neće uhvatiti onu što je maloprije kljucala glistu - 
dodavao je u mislima Tuturuza. 


Kad su se kokoši bacile na žito, prosuto na jednom mjestu, 
Jasika je zgrabio jednu i odmah je zaklao. Dok su se jedne 
razbježale, druge su nemilice zobale, a kad se kokoš smirila, 
Jasika joj je odrezao glavu i bacio na smeće. Pijetao je odskakao 
do nje i kljunom joj kopao oko. Tururuza je mislio kako i 
životinje hoće da omiraze svoje bližnje baš kao i ljudi. Ili su 
ljudi svojim bližnjima kao životinja životinji. 

Iz kuće se oćutjela oklagija koja se kotrljala po siniji. Meco je 
mislio: kakva li će biti pita? Mesa nema da bi bio burek. Sutra će 
neko od ukućana na pazar u Visoko, pa će odnijeti kajmak i 
mladi sir. Bezbeli će biti kumpijernjača ili tikvenjača... Nek je 
samo pita!... a nek i nije: sve su pite pitice, a burek je pitac. 

Sve je to lijepo, ali najgore je sijeliti i govoriti. Seljak samo 
nešto pita i valja ti odgovarati mu, pa govorilo ti se ili šutjelo. Vala 
smo i mi neki beteri: ostaviti svoj jatak pa se prebijati po seoskim 
tvrdim minderima i dušecima s neiščešljanom vunom. I sve radi 
nekakva zalogaja, kao da bi kući krepao od gladi. Pa kad se 
naždereš negdje kajmaka i meda, kad te noću ufati trka po mraku 
od halvata do halć, a zna se kakve su hale po selima - prošao bi se 
insan i tih teferiča. A buhe? A muhe? A stjenice? Pa ponegdje i 
komarci! Pa kad se negdje rasplače malo dijete. Uh, uh! 


Počele su se Jasike vraćati s njiva noseći svaki ponešto ili na 
vratu ili u rukama, djeca i žene su dogonili krave 1 ovce s paše, 

usput noseći neka sepet trave, neka tikvu ili prtvu mohuna i 
poneki pečenjak kukuruza, nazivali su selam, a žene, zamotuljane 
da su im se samo oči vidjele, ljubile su goste u ruku i odmah 
prihvatale za kućni posao. Nakon što bi se rasteretili, muškarci 
su se vraćali gostima, sjedali uz njih i pitali se za zdravlje. 


Donesena im je kahva i mlijeko da se odmore od težačkog 
posla, a poslije će se večerati dok se pomuze hajvan i povaljaju 
sitna djeca. 


Zamalo se čulo u selu da su u Jasike došli gosti iz Sarajeva i 
odmah se počela djeca skupljati oko avlije i viriti između 
parmaka da vide šta se to dešava u Jasike, ko su gosti, radi čega 
su došli, koliko će ostati. Neko je primijetio i obješen šarpelj na 
dudovoj grani iz kojega se vidio držak od saza. Poneko i odrasliji 
izmislio neki posao da prođe kraj Jasikine kuće da bi mogao 
nazrijeti preko plota goste što su još sjedjeli na ponjavi pod 
dudom. 

Počeo je sumračak otimati oku vid. Žene iz kuće su najavile 
da se može večerati. Unišli su u prostranu sobu i posjedali na 
ponjavu. Prostrta je sofranska bošča i stavljena na nju okrugla 
plitka sinija. U vrhu su bili šeh Meco i Tuturuza, Jasika, a uza nj 
s jedne i uz Mecu s druge strane Jasikini sinovi. Najmlađi je 
stajao 1 iz mutvaka unosio jela. Petrolejka malog broja svijetlila 
je koliko je mogla. 

Donesena je najprije čorba, gusta - kašika je mogla u njoj 
uzgor stajati. Da je petrolejka imala 1 veći broj, ne bi se pravo 
mogla odrediti boja čorbe - golabi, ali dosta masna i s ponekim 
komadićem isjeckana želuca i žigerice, a bilo je i nekoliko jajašca 
kolik lješnik i orah, a jedno u opni. Da je koka poživjela još 
jednu noć, ujutro bi snijela jaje. 

Kad je iznesena ćasa s nepojedenom svom čorbom - neka i 
žene malo okuse! - došla je i potkriža s bungurom, a po vrhu su 

bile poredane peče zapečena mesa. Mlađi koji su imali dobre 
zube čerupali su meso i mljaskali, dok su se stariji pomagali i 
prstima i nožem i opet mutoljili u krezubim vilicama pa proždirali 
i neprožvakano. Donesena je i tevsija pite, pečene pod sačem. 
Čim je pojeo prvi zalogaj šeh Meco ju je pohvalio: "Jes" da je 
tevsija crna, ama joj je pita osvjetlala obraz!"? Domaćin je nutkao 
goste, a oni su se davili i bez nuđenja. 

- Gonite do dna - govorio je. - Ima i druga tevsija, ženskinju 
I djeci. 

Donesena je i tevsija hurmašica, ali kako je zaljev bio tanak 
kao šerbet - nije to bila agda koja udjere u grlu - kao po dužnosti 
su pojeli po jednu i Meco i Tuturuza, koji je u sebi rekao "ko 
s'osko" pa su htjeli dići ruke da se dova učini, kad izbi velika 
zemljana ćasa kisela mlijeka. Prionuli su i gasili požar u želucu, 
a domaćin ih jednako nudio. 


- Ne mogu vala, sve da je cicvara! Da prst uguram u usta, 
dohvatio bih navrh grkljana hrane - govorio je Avdaga tek da 
ih zasmije. 

Šeh Meco je digao ruke i učio dovu, u kojoj je blagosiljao 
Stvoritelja, Koji je rekao ljudima: " Jedite i pijte, ali ne pregonite, 
jer Bog ne voli one koji pregone!"? A onda ga je hvalio i slavio 
jer daje opskrbu ljudima, a darežljiv je domaćin ne žali od svojih 
prijatelja. Na kraju je molio od Boga zdravlje živima a mir 
mrtvima koji su ostavili svojim potomcima imetak iz kojega će 
dočekivati prijatelje i putnike, namjernike. 

Onda je donesena kahva, u kojoj je bilo i ječma i cikorije i 
poneko zrno prave kahve, pa su počeli ponovo upiti i odgovori. 
Jasika je jednako ispitivao Tuturuzu sjeća li se ovoga i onoga. 
Da nije zaboravio kad ih ono povukoše jednu heftu u hinter- 
land, a dovedoše Štajerce pa im nabiše feldgrau fesove na glavu. 
Ama Talijani odmah oferčili da je to nekakva hila. Jesu fesovi, 

ama nisu Bošnjaci pod fesovima. Ne umiju psovati. Te onda 
doveli opet nekoliko Bošnjaka kao instruktore, koji će ih učiti 
kako će Talijanima psovati oca i majku. I tako se oni prepucavali 
iz pušaka i psovali dok su se Bošnjaci malo odmorili, okupali i 
pothranili. 


Onda je domaćin opazio da šeh Meco šuti, a kako su počeli 
dolaziti gosti iz sela i sve ih više bilo u sobi, zamoli šeha da i on 
što progovori. 

U šeh-Mece bio je dubok glas, potnuo kao grmljavina iz 
trećeg sela. Kad govori čini ti se da sjedi negdje na dnu duboke 
bačve od hrastvih duga, a ti ga slušaš i čuješ sjedeći izvan bačve. 

Pričao im je o jednom esnafliji, hadžiji, koji je imao dućan u 
čaršiji, blizu Brusa-bezistana, pa je jednog zimskog dana, na 
sahat pred akšam, pošao kući. Snijeg je bio golem i na zemlji i 
na krovovima, ali je bila udarila jugovina pa je počeo naglo 
puzati niz krovove. Kad je prolazio uza zid kraj Careve džamije, 
odjednom sjuri niz kube sav snijeg i pritisne hadžiju. Potpuno 
ga zatrpa. Na ulici se ne desio niko, i snijeg hadžiju umrtvi. 
Nema hadžije kući prije mraka, nema ga ni iza akšama. Zabrinuli 
se ukućani. Neko ode tražiti ga u dućanu, dućan zatvoren i 
zaključan. Traže ga po prijateljskim kućama, da nije otišao kome 
na sijelo, ali ga nema ni tamo. Nigdje ga nema. Dan po dan, 
padao novi snijeg i mrznulo se, dan po dan, prošao i mjesec 
dana dok se otopio snijeg, a onda neko ko je naišao kraj džamije 
ugleda lisičinu kojom je bio postavljen ćurak. Pomislio da je 
kakvo pašče pritisnuto pa krepalo, kad razgrni - a ono hadžija. 

- Aaa - zinuli seljaci i iščuđavaju se. A čudo im što u ovo 
vruće ljetno doba, u natrpanoj sobi gdje se jedva diše, priča o 
ledu. 

- Te hadžiju odnesu kući, okupaj ga, pred džamiju i u greblje. 
A belkim je i mjesec dana ležao na sokaku, pod snijegom. 

- Adžeba - pita jedan malo mucav sijeldžija - đe mu je bio 
kaburski sual 1 azab. Ili je bio dok je bio pod snijegom na sokaku 
ili u greblju? 

- Jedan abdal more pitati što mu sto alima ne mogu 
odgovoriti - zaključio je Meco diskusiju. 

Domaćin je mislio o onim gomilama leševa, cijelih i 
raskornnadanih u zajedničkim grobnicama kod Monte Grappa. 
Kako li to bude s njima? Taj kaburski azab nakon azaba u 
štelunzima i dekunzima. 


A onda, bez ikakva povoda i bez prijelaza, počeo im je pričati 
o ženama, koje se bestidno nose. Zarovi im do pola potkoljenice, 
a ako i nose valu na licu, tako je tanka da se može razaznati i 
boja očiju. Nikakva ne pokriva podvoljak. Kosa viri izvan vale. 


- Ne mere bit gore! Sve su ono fahiše. Svi ćemo biti gazap 
zbog njih! 

- Kad je Musa-pejgamber pošao Šuajb-pejgamberu, zaustavio 
se kod jednog bunara, gdje su čobani napajali stoku. Svi su 
čobani bili muškarci i redom su napajali stoku, a dvije su djevojke 
stajale sa svojom stokom po strani dok ih dođe red. Onda im 
on priđe i upita ih što ne napoje stoku, šta čekaju? One mu 
rekoše da su ono sve muški, a njihov otac nema muška evlada, 
pa one napoje hajvan kad se raziđe muškinje, koje je jače. Onda 
on razmakane one čobane i njihovu stoku, a bio je jak i hrabar, 
pa napoji hajvan onih djevojaka i pođe s njima. Naprijed je išla 
jedna sestra, on za njom, pa hajvan, a iza hajvana ona joj sestra. 
Vjetar je puhao i haljinu one djevojke što je pred njima išla 
zasukivao i priljubljivao joj uz tijelo, da su joj se nazirale sve 
obline. Onda joj Musa-pejgamber reče: "Prođi ti za me, pa mi 
kazuj kuda da idem, ako skrenem s puta!" 


- Jah, moj brate! Ama ono je bio pejgamber! 

Onda je jedan stariji seljak, s bradom i zelenim šalom oko 
ćulaha, utrčao sa šalom o onom mucavcu koji je imao čitav 
čopor djece, kako je jednog jutra potjerao u Kiseljak tovar drva. 
A kako mu je toga jutra voda lazum bila, okupao se, pa, dok 
mu je domaćica uskočila u banjicu, on, ne vidjevši u polumraku 
šta gdje spada, zamota ženine bezne gaće oko ćulaha, izađe na 
avliju, natovari na konja drva i potjera ga pred sobom prema 
Kiseljaku. Vidio je, mimoilazeći se sa svijetom, kako se poneko 
osvrne za njim, ali se on nije havijestio. Tek kad je došao u 
čaršiju i kad ga je oklopio pihit besposlenjaka, a neko mu kroz 
suze, koje su navrle od grohotna smijeha, pokazao na kapu, i 
on vidio šta je zamotao oko ćulaha, posramljen skinuo gaće, 
strpao ih u šarpelj, prodao drva budzašto i trkom krenuo kući. 


- A sva su mu djeca muškići - priklopio je drugi. 

- On se drži onog starog pravila: Duboko ori, a plitko sij, pa 
će ti se muška djeca rađati! 

- Ondje se djeca i rađaju de žene bez gaća spavaju - dodao je 
jedan sijeldžja kraj vrata koji je u selu bio poznat po tome što je o 
svakom seoskom događaju sknadio stih-dva ili čitavu pjesmu. 


Šeh Meco je htio da opet prekine razgovor, da zašutka fuhuš- 
besjede, jer vidi da on jedno rekne, a oni na to nastave nešto 
drugo, suprotno. Počeo je ima neko vrijeme primjećivati da mu 
se učini, kad god nešto rekne, da su mu se tokom govora riječi 
utrkivale i jedna drugu prestizale pa da nije svaka sjela na pravo 
mjesto. Možda ga i ne razumiju ovi slušači, ali nije ni važno. 
Ćojlije su. 

Ne dižući glave rekao je kao da sebi govori: 

- Alejhisselam je rekao: "Doći će takav vakat, da će insanu 
biti lakše držati ugljen žerave na dlanu nego čuvati i održati svoj 
iman." 

Ušutjelo se. Ko nije mogao ušutjeti, sašaptavao se sa 
susjedom. Izvana se čuo kreket žaba. Mora da ih je bilo obilje, 
a pogodovala im je i mjesečina pa su ćeretale neprestano. 


- Ko nije klanjao akšam, nek se avdčsta pa da klanjamo 
džčmatile, a govoriti možemo i iza jacije. Avdija! Hajde otiđi i reci 
onim Božijim stvorovima da prestanu pjevati dok mi ne klanjamo. 

Svi su se snebivali, a Tuturuza je spremno skočio i izašao iz sobe. 


Povjerljivo su se gosti sašaptavali dok se iz daljine ćutjelo 
kreketanje. Zar je moguće ušutkati hajvana? Otkud ovim ljudima 
takva moć, to znanje? Je li ovo šejtanski posao ili su oni evlijaden? 


Najednom je prestalo kreketanje. Nastao je muk, čudan, u 
kojemu se čulo i pomicanje vrapčića na tankoj grančici na voćki 
i povremeno hrzanje konja i preživanje krava u staji i zuka 
komarca koji je letio prema svjetlu. Čak ti se činilo da čuješ i 
uštap na nebu, a ne samo da ga vidiš. 


Zagledali su se, a u očima im je prerastao duhovni lik šeh- 
Mecin nad njegovim impozantnim tijelom. 


I Tuturuzin je ugled porastao za čitav pedalj. Kad je ušao, 
svi su poskakali na noge ispred njega. 


Prostrli su kožice i sedžade od domaćeg tkala. Šeh Meco je 
bio imam, a Avdaga mujezin. 


Klanjalo se a društvo je bilo stisnuto da su jedva pronalazili 
mjesta gdje da spuste čelo i nos. Čarape su pomalo vonjale, tijela 
su se vazdan pri radu znojila, ali to su sitnice prema veličini džemata. 
Kakav je to osjećaj kad znaš da i onaj s tvoje desne kao i onaj s 
lijeve strane, onaj pred tobom kao i onaj iza tebe isto vjeruju kao 
i ti, da su uvjereni da je u džematu klanjati dvadeset i pet puta 
sevabnije nego kad svako sam za se klanja. Koji je to dobitak! 


Kad je dova učinjena, opet su se razmjestili po sobi Za razgovor, 
a svako je htio biti blizu šehu, ne bi li šta od njega čuo i zapamtio. 

- Tahmina, u vas ima dosta dervišluka i derviša? - pitao je 
šeh Meco, ali tek da nešto rekne, a dobro je znao da sve od 
raskršća iza Gromiljaka do Fojnice, i u planinama više Fojnice, 
što god je Turaka sve su derviši, a što je Latina sve su trećereci. 

- Pa ima, ima ponešto. A nema koliko bi trebalo. Insan ne 
mere Bogu šućura načiniti kad samo jednom s kolajlukom dihne, 
a kamo ti imetak, zdravlje, voda, sunce, ama sve, sve - zaintačio 
Osman Efendira. - Da insan neprestano ibadet čini, da je vavik 
na namazu, opet se ne mere odužit Allahovim dobročinstvima. 


- Ne treba insan samo da ibadet čini! Treba i da dobro radi. 
Da zna raditi i zarađivati, a da dobra djela radi. Da dijeli i ono 
što mu je potrebno, a ne samo ono što bi morao odbaciti da mu 
ne smeta u kući. 


Svi su napeli uši da im što ne izmakne, jer ovaj musafir je iz 
Sarajeva, a bogme i onaj mu kao pomoćnik što je, nije ni on 
prazan, kad on ušutka one žabe! Ono jest da ga je šeh zadužio 
da im rekne da prestanu pjevati, dok smo klanjali, ali pitanje je 
bi li ušutjele da sam im ja rekao. 


- Treba raditi dobro radi samoga dobra. Evo recimo ovaj 
moj dost Avdija, ima ženu i osmero djece. On je zanatlija, ama 
ne mere prehraniti toliku čeljad. Šta bi vama svima bilo da mu 
donesete po dvoje-troje jaja i izmećaj mlada masla, pa da sutra 
s obrazom dođe svojoj kućnoj čeljadi?! 

- Ama, šeh-efendija, nisam ja... nije meni... ja sam esnaf, 
imam ja svoj zanat... 


- Šuti, herif, kad šeh govori!... Ne radi čovjek dobro radi 
dobra, nego da ga vide. A kad hrđavilo radi, radi ga što mu 
poganoj duši godi! 

Možda ni on sam nije znao šta govori, ni slušači ga nisu 
sasvim razumjeli, ali je lijepo zvučalo, a bezbeli šeh je nepogrešiv. 

- A sad, braćo, da i jaciju klanjamo, da malo tevhida 
proučimo, pa onda na počinak. 


Opet su se poredali u redove, saginjali se, spuštali tlima, ustajali 
na noge i stajali, sjedjeli na koljenima, šaptali u sebi dok je šeh 
Meco naglas učio da se dobro moglo čuti i na dvorište. 

A kada se jacija završila, nastavio je tehvid. Svi su sjedjeli 
uokrug i njihali se desno i lijevo, naprijed i nazad uz žarko, 
ritmički izgovarana Allahova imena i molbe za oprost, a nisu 
ništa griješili ili su griješili samo nedužno, sitnice, a svako društvo 
je griješilo prema njima. Ostavljalo ih je bez posla, bez škole, 
bez svjetla, pa bili to carevi ili kraljevi. 

Poneki zaljubljenik u dervišku disciplinu pustio bi i suzu niz 
obraz i žao mu je bilo kad je šeh Meco završio 1 oslobodio ih 
krutog kruga. Rashalvatili su se, a započelo se i pušiti i nastavile 
se priče, šta je kome na um padalo. 


Husarić je pričao kako su se šverceri duhana prebacili iz 
Neretve preko Dusinč na čitavim vrećama eškije, pa sad moreš 
pušiti do mile volje, samo nek te filanci ne presretnu i ne preberu, 
da bi ti našli duhansku kutiju i u njoj eškiju. 

- Samo ti puši - upao je u razgovor Meco - pa kad najednom, a 
ono ti osipljivio kao kljusina, pa ujutro nikad od kašlja dahnuti kako 
treba. A samo hračeš i poganiš kao, ne budi primijenjeno, živina. 

- A jesi li ti, šeh-efendija, ikad pušio? 

- Jesam kad nisam smio. Kad sam išao u mejtef. Pa me je 
hodža, kad me je vidio da pušim, u falake sputo i išibo po golim 
tabanima, da se nisam mogao dva dana oprijeti kako treba. 
Ama, halal mu bilo! Sad su mi džigerice ko čelik. Ni nazeba, ni 
kašlja, ni zaduhe... 


Svi su začas ušutjeli, a koji su pušili gasili su cigarete i lule. 


Kao da su došli poreznici u selo pa im sad valja prikazati 

svu bijedu u kojoj žive, ne bi li porez bio manji, kako se para 
nema iz čega izbiti, otimali su jedan drugom riječ da bi ih saslušali 
Meco 1 Tuturuza, koji su jedva čekali da se sijelo raziđe pa da 1 
oni legnu na počinak. 

Jedni su govorili kako se može samo nešto novca dobiti Za 
usječena drva, ali treba platiti u šumariji taksu da bi bila 
počekičana, a to znači poloviti svoj trud od dva dana sa šumarem 
koji će kucnuti nekoliko puta čekićem po cjepanicama. 

Drugi su se tužili kako se nešto zaradi prodajom krompira 
na pazaru, ali ti ih valja odvući u Visoko ili čak u Sarajevo, pa ja 
dobiti ja ne dobiti polić za kilo. I 

Poneko gaza danima po Fojnici dok navadi kola barita i 
otjera ih u Visoko. 


Ko je imao veliku sreću zaposlio se u Bakovićima, gdje za 
englesku firmu vadi pirit, a oni vade iz pirita zlato, a i tu sad 
ima posla, sad nema. 


Nekolicina su zaposlena u tri pilanice u kasabi Fojnici, ali i 
tamo ih vlasnici pilana cijede gore nego limun. Ali makar, dobije 
se ipak neka parica na dlan, pa svejedno što se pješači po tri- 
četiri sahata dnevno, na posao i s posla, i što čovjek pada od 
umora, pa na ljetnoj noći nema kad budan ni jacije dočekati. 


Horosanija, koji je nepomućene pameti dočekao i devedesetu 
godinu, pa je znao i kako je to bilo i u turskom vaktu, a mnogi su 
znali kako je bilo pod Švabom, mudro završi jadikovke: 


- Nama nije valjao ni sultan, kad smo mogli sjeći šumu koliko 
smo htjeli, pa nam nije valjao ni Švabo, jer nije dao džaba sjeći 
osim merčmat, pa smo i njih ružili i 'sovali ih. Taki smo ti mi 
Bošnjaci, a taka nam je i Bosna. Bosna je asli ko ćezab. Otpao 
mu je nos koji goć je stranac kadli-tadli primirišio. 

Meci su na um pale žabe: 

- Avdija! Hajde, sinak, reci onim Božijim stvorovima da sad 
mogu slobodno, na svoj način, slaviti Allaha i moliti Mu se! 


Tuturuza je spremno skočio na noge i pošao k vratima. 
- Da ija idem s tobom? - ponudio se jedan mladić. 


- Jok - oštro je viknuo Meco. - Nije to svakom dato. Trebaš 
ti dosta derviškog zikra učiniti, pa opet je pitanje bi li ti to mogao 
i bi li ti tvoj šeh dao tčstir. 

Bilo je još znatiželjnika koji bi htjeli vidjeti kako to Tuturuza 
razgovara sa žabama, ali im svima Meco prereza želje kao 
britvom. 


Prije nego se Tuturuza vratio, žabe su se počele pojedinačno 
javljati, a onda zapjevaše unisono. 


Tuturuza skučio šarpelj sa sazom s dudove grane i ušao u 
sobu. 

- Eh, testir vam je kući ići, a ako još ko hoće sijeliti i ako 
domaćin dozvoljava, mogli biste na avliji. 

Svi su poustajali, šehu se naklanjali držeći desnu ruku na 
prsima, a mlađi ga i u ruku ljubili i, ne okrećući mu leđa, izlazili 
iz sobe. Zajedno s njima izašao je i Tuturuza. 


Stariji odoše, svak svojoj kući. Nekolicina mladića su se 
sašaptavala, a onda zamoliše Tuturuzu da im kucne uza saz i 
zapjeva. Jest da je kasno, da valja uraniti pa ići ili u Visoko na 
pazar ili težaklukom na njivu, ali ovo se rijetko dešava, pa eto... 
Na pazar se ide i kad se ima šta prodati, a ide se i da se prijatelji 
vide, da se prozbori s njima, da se zajedno popije kahva, da se 
sazna šta ima novo. Neko ide da nekoga klepne ili da sam bude 
klepnut, kako mu bude suđeno. Neko ne bi prodao košaricu 
jaja na kućnom pragu ni za dvoje pare koliko će dobiti za njih 
na pazaru, jer na pazar treba otići i šest dana iza toga, do novoga 
pazara, ima šta pričati. 

I Tuturuza se spustio pod dud, naduzenio žice na sazu, pa 
započeo kucati. Mjesečina je od drveća i kuća pravila po tlu 
čudne figure, nekad prava strašila, rosa je rashlađivala razgrijane 
i preznojene klanjače i derviše, a žabe su kreketale, kao da su 
htjele naknaditi što su od straha tako dugo šutjele. 


Tuturuza je zapjevao, ali ne dižući glas koliko je mogao i 
koliko bi ga podigao da je drukčije mjesto i slušači. Bila je to 
pustopašna pjesma o djevojci koja pere platno na rijeci, pa je 
zagrnula uz ruke rukave, a uz noge crvene šalvare. A idealna 
ljepota za ondašnji ukus je bila: bjelje ruke od rukava, a crvenije 
noge od šalvara. Neki mladac je krisnuo kao bik kad nagazi na 
svježu krv. 

Meco, koji se upravo spremao da legne i učio Ajetu-l-K 
ursijju, puštići oko sebe, uzdahnuo je: 

- Eh, herif jedan! Ja njima govorim o pokrivanju, o čuvanju 
da tuđe oko ne vidi ženske zinete, a on im sada pjeva o golotinji. 
I sad ešeci misle, kad on, Allahov ugodnik koji može ušutkati 
žabe, pjeva o golotinji, što ne bismo mi mogli zagledati tuđim 
curama i avretleriju. Pošalji ludo u vojsku pa sjedi i plači! 

Iako su ponekom nasrhla leđa od rose, niko se nije htio 
udaljiti, očekujući još pjesama. 

A žabe su kreketale, nadglasavale se, činilo se slušačima da 
će zagluhnuti. 


- Hajde, Avdaga, hajde pa im reci da prestanu! 

- Ne mogu, nije me šeh ovlastio. Ono je bilo po njegovoj 
poruci. Ja sim od sebe ne mogu ništa. 

- Vala, jazuk! 

- Jazuk je što vi ne znate koga imate večeras na musafirluku. 


Ovi Pločari mogu noćašnju noć uračunati u veliku sreću i Allahov 
blagoslov. 

Razilazili su se polahko 1 uvjeravali Tuturuzu da su plaho 
zadovoljni ovom noći, a svaki se otimao da on osobno poveze 
šeha i Avdagu svojim kolima na pazar. 


- A kad biste nam ostali i heftu na musafirluku, ne biste 
nam dojadili. 

A čim je Tuturuza malo skinuo san s očiju, zvao ga je šeh da 
okujiše na sabah, pa da se spremaju. 

- Kola čekaju na cesti, nisu jedna! A jaja ti je doneseno da 
možeš podmiriti sve dućandžije oko Morića hana i u samom 
hanu. 

BILJEŠKA O PISCU 


Alija Nametak rođen je 6.IIIL.1906. godine u Mostaru. 
Mekteb, osnovnu školu i klasičnu gimnaziju završio je 1925. 
godine. Odmah nakon toga upisao je studije srpsko-hrvatskog 
jezika i jugoslavenske književnosti te ruskog i francuskog jezika 
u Zagrebu. Diplomirao je 1929. godine u Zagrebu. U Sarajevo 
dolazi 1930. za urednika časopisa Novi behar što je s uspjehom 
radio sve do 1945. godine. Predavao je bosanski jezik i 
književnost u više sarajevskih srednjih škola (Tehnička škola, 
Učiteljska škola, Gazi Husrev-begova medresa). Književnim 
radom se počeo baviti u ranoj mladosti, najprije kao sakupljač 
narodnih pripovijetki i pjesama bosanskohercegovačkih 
muslimana, a zatimi kao student počinje samostalno pisati 
pripovijetke i novele i objavljivati ih u književnom časopisu 
Vijenac u Zagrebu. Radio je i kao sekretar Narodne uzdanice i 
uređivao godišnji kalendar "Narodne uzdanice" sve do 1945. 
godine. Nakon Drugog svjetskog rata osuđen je na 15 godina 
zatvora (odslužio devet: od 8.IV 45. do 6.V. 54.). 


Bajram žrtava, Dobri Bošnjani, Za obraz, Trava zaborava, 
Ramazanske priče, Tuturuza i šeh Meco, Sarajevski nekrologij 
predstavljaju najznačajnija djela iz Nametkova književnog 
stvaralaštva. Nametak u svojim pripovijetkama uglavnom opisuje 
život bosanskohercegovačkih muslimana, ali ono po čemu se 
razlikuje od ostalih bosanskohercegovačkih pisaca, kao što su 

Ivo Andrić, Isak Samokovlija i mnogi drugi, je njegov topao pristup 
Bošnjacima, razumijevanje njihovih problema koji su bili i njegovi 
vlastiti. Njegova novelistička djela uglavnom se bave temama iz 
njegovog rodnog zavičaja, Bosne i Hercegovine. Posebno u fokusu 
njegove pažnje prostor između Mostara 1 Stoca, kao 1 Sarajeva sa 
njegovom okolinom. Tu posebno mjesto zauzimaju obiteljski život 
aga i begova u njihovim "ishodnim"', kućama u okolici Sarajeva. 
Njegovo djelo Tuturuza i šeh Meco je jedno od rijetkih djela u 
bošnjačkoj književnosti sa humorističko-satiričkom tematikom 
te ovo djelo sasvim sigurno predstavlja izvjesno osvježenje u 
bosanskohercegovačkoj literaturi. 


Ovo, vrlo značajno djelo, nastajalo je u dosta dugom 
vremenskom periodu (1965.-1978.). Prvo nepotpuno izdanje 
ovog romana izašlo je 1978. godine. U književnim časopisima, 
a ponajviše u zagrebačkom Forumu, Nametak je objavljivao 
epizodu po epizodu Tuturuze i šeh Mece i na kraju, kad mu je 
od izdavača ponuđeno da to objavi u jednoj knjizi, on je to 
štampao uz dodatak drugih priča koje ne spadaju u epizode 
ovog romana da bi se popunio obim koji je izdavač tražio. 


Roman Tuturuza i šeh Meco napisan je karakterističnim 
bosanskim jezikom, u literaturi rijetko upotrebljavanim, koji 
vjerno odražava sredinu u kojoj se govorilo tim jezikom. Zato 
se on razlikuje od tada karakterističnog jezika koji se koristio u 
literaturi. Ovo djelo je, dakle, napisano jezikom bliskim narodu 
a to je lahko uočiti jer Nametkov jezik obiluje mnoštvom 
turcizama i lokalizama koje daju posebnu svježinu njegovim 
frazama. Ovo djelo je prožeto vrlo uočljivim folklornim 
motivima, što znači da je Nametak sabirajući narodno 
stvaralaštvo osjetio njegovu ljepotu i prenosio inspiracije na svoja 
umjetnička djela. Upravo ovo je jedna od najznačajnijih kvaliteta 
ovoga djela. Tema Tuturuze i šeh Mece je propadanje: starih 

vrijednosti, patrijarhalnog sistema, starih porodica, odraz 
agrarne reforme, propadanje aga i begova posebno u rajonu 
Sarajeva. Propadanje starih vrijednosti se očituje u činjenici da 
je narod odbijao ići starim putem i zakonima morala, nego je 
želio ići naprijed, samo naprijed, nije važno gdje. Propast 
patrijarhalnog sistema je nastupila dolaskom Austro-Ugarske. 
Kasnije se ova kriza produbila na sve dijelove Bosne i 
Hercegovine i označila kraj jednog mračnog razdoblja koje je 
zamijenjeno jednim drugim nimalo svjetlijim koje nije donijelo 
nikakvo dobro bošnjačkom narodu. Odraz agrarne reforme je 
tema koja je obrađivana u mnogim djelima, ali je malo autora 
koji su je tako tragično doživljavali i umjetnički transponirali 
kako je to učinio Nametak u svojim pripovijestima pa i u romanu 
Tuturuza i šeh Meco. 


Poznato je da su cijele porodice propadale u ovoj reformi, 
da je oduzeta ogromna zemlja imućnijim ljudima, pogotovo 
Bošnjacima. Ovo je uistinu bilo jedno mračno doba bosanske 
historije. 

Propadanje begovskih porodica je direktno povezano sa 
agrarnom reformom. Niko u Kraljevini Srba, Hrvata i Slovenaca 
nije nastradao u ovoj reformi kao što su nastradali begovi i age. 


Od ponosa i bogatstva ostala je jedino čašica alkoholnog 
pića koje služi kao uzaludan pokušaj bijega iz stvarnosti. Uz 
begove i age jako je nastradala i Islamska zajednica, Vakuf, 
kome su oduzeta ogromna imanja i posjedi koje Vakuf ni dosada 
nije povratio. Nametak nam u svom djelu najdetaljnije opisuje 
ova događanja u okolini Sarajeva dajući nam jasnu sliku onoga 
što se tada dešavalo. Sasvim sigurno je bogatstvo i značaj ovoga 
djela upravo u tome što ono objedinjuje sve ono što se 
bošnjačkom narodu desilo u posljednjih stotinu godina i to na 
veoma, kako smo već rekli, karakterističnom jeziku. 

Prvo izdanje ovog romana je izašlo 1978. godine. Međutim, 
nakon prvog izdanja Alija Nametak napisao je još nekoliko 
epizoda toga romana i to je objavio u mnogobrojnim časopisima 
kao što su Forum, Republika, Takvim itd. Nametak je svakako 
želio dovršiti pripremanje drugog izdanja ali je radi događaja 
koji su uslijedili, bolesti i drugih nedaća u to vrijeme, odustao 
od toga posla. 

Cilj nam je stoga da se sada po prvi put djelo objavi u cjelini, 
tim prije, jer je prvo, nepotpuno izdanje rasprodano u veoma 
kratkom roku i već se odavno ne može nabaviti čak ni 
antikvarno. Nadamo se da će i ovo potpuno izdanje romana 
Tuturuza i šeh Mece imati svoju čitalačku publiku kao što je to 
imalo i prvo, nepotpuno izdanje. 

Najznačajnije je to što smo dobili djelo u cjelini autentično. 
Druga važna stvar je to što ovo upotpunjeno djelo pruža nova 
uzbuđenja i nove pustolovine glavnih junaka, Tuturuze i šeh- 
Mece. A uz to, sigurni smo da literatura Bošnjaka i ne obiluje 
djelima u kojima se ovako ozbiljne životne teme tretiraju na 
jedan humorističan i satiričan način. 


Muhamed Nametak 

RJEČNIK TURCIZAMA 
I PROVINCIJALIZAMA 


A 


predmete od domaćeg, seoskog 
sukna 

abdal — budala 

abdest, avdest — ritualno pranje za 
molitvu; 

abdestiti se — ritualno se umiti radi 
molitve 

ačik-ašićare — otvoreno, javno 

adet— običaj 

ddže, amidža — stric 

adžeba — a propos 

agaldri — posjednici 

agda — gust šećerni preljev 

dhar — staja, konjušnica 

ahbab — prijatelj 

abiret — drugi svijet, zagrobni Život 

ablakli — moralan 

dbmak — glupan 

dhovati — glasno priželjkivati 

Ajete-l-karsija — odlomak iz 
Kur'ana, u kojemu se govori o 
Allahovim svojstvima 

djluk — mjesečna plaća 

ajptur siijlemek — sramota je govo- 
riti, s oproštenjem 

dkran — parac, čovjek istog 
društvenog statusa 

dkrep — škorpion 

akšam — zalazak sunca i molitva u 
to vrijeme 

akšamlučiti -- večernje pijenje pića 
(obično u društvu) 

Allabimanet — Bogu te (vas) prepo- 
ručujem. Pozdrav odlazećem 

dlem — dragi kamen, briljant, dija- 
mant 

dlim — učenjak, teolog 

amdnet — preporuka; kršćani koji 
uglavnom izostavljaju 4 u tur- 
cizmima, stavljaju isto h gdje 
mu nije mjesto: hamanet; Bogu 
na amanet — neka je Bogu pre- 
poručen! 

dmbarv. hambar 

amber — ambra, miomiris 

dmidža — stric, stariji čovjek 

anlđisati — shvatiti 

anterija— debela postavljena košulja 
bezjake, ispod koje se nosi bez- 
na košulja 

araba — kola s volovskom ili konjs- 
kom zapregom 

argatili irgat—nekvalificirani fizički 
radnik 

dršim — mjera za dužinu (68 cm), 
gvozdena šipka te duljine 

đsli — sigurno, zaista, valjda, možda 


šdspra — najsitniji srebrni novac 

aščija — kuhar 

aščikaduna — majstorica kuharica, 
glavna kuharica 

atešluk — vatrište (pokretni dio man- 
gale u kojemu se drži žerava i 
lug) 

avaz ili dvaz — glas 

avdestati se v. abdest 

Avdija" — pobožni spjev za musli- 
mansku mladež (iz XIX stoljeća) 

avlija — dvorište 

avretlerija — "stidna"" mjesta ljud- 
skog tijala 

azab — kazna 

azgin — obijesan 

azman — rasplodni ovan 


B 

badža — otvor na krovu 

babusas — naročito = 

bajat — okoren, star (za hljeb) 

bajil(d)isati se — onesvijestiti se 

Bajram — blagdan iza mjeseca posta 
ramazana i Kurban-bajram 

bakal — trgovac životnim namirni- 
cama 

bakamiti se — narumeniti lice 

baklava— orijentalna poslastica 

bardak — zemljeni vrč (za vodu) s 
noscem 

barnuti — dirnuti 

basamak — stepenica 

basma— jednostavno pamučno plat- 
NO, cic 

baščovan — vrtlar 

bašluk — nadgrobni kamen više gla- 
ve i niže nogu 


3206 


beterisati — propasti 

bdtilin — nevaljac 

bebinjati se — prikazivati se mladim 

bedel — zamjenik, zastupnik 

bedeluk, bedelluk — zamjeništvo 

begenisati, begčnišem — svidjeli se, 
sviđa mi se 

begluk — vlastita zemlja, koja nije 
opterećena bilo čijim drugim 
suvlasništvom 

belćim, belkim — možda 

bent — zagat, brana, ustava, jaz, na- 
sip (na rijeci) 

berbernica — brijačnica 

berićet — blagostanje 

bčesofra — stolnjak koji se prostire 
ispod sinije (v.) za vrijeme jela 

bestilj -— pekmez od šljiva 

beter — 1. nesretnik, hrđav čovjek, 
2. gore. (Ne daj, Bože, betera — 
Ne daj, Bože, gore!) 

bevab, bevvab — vratar 

bezbeli — naravno, sigurno, Zaista, 
bez sumnje, dakako 

bezni — platneni, od bijelog pamuč- 
nog platna domaćeg tkala 

bigajri bak — na pravdi Boga 

bi-haber — onaj koji nema pojma o 
nečemu 

bibuzuriti — uznemiravati 

bilesi — čak 

Binjedžija — konjanik 

binjiš— dugi zeleni kaput, posebnog 
kroja i vrlo širokih rukava 

bir-iladž— prijeki lijek 

Bismilla —- u ime Allaha; bez Bismi!- 
le pravljen — začet bez zazivan- 
ja Božijeg imena 


bibuzuriti — uznemiravati 

bošča — platno (za pokrivanje glave 
i gornjeg dijela tijela kod žene) 1 
stolnjak (v. besofra) 

bozdisati abdest — obaviti nuždu 

bronzar— mješčić (obično za nošenje 
sira) 

biijrum — izvoli! biijrunuz — izvoli- 
te! 

buktisati— rasrditi se na nekoga, dig- 
nuti glas u srdžbi 

bula — vjerski obrazovana žena, uči- 
teljica koja poučava djecu u 
mektebu (v.) i kupa mrtve žene 

bungur — pretučena pšenica 

burečdžik — pita, slična bureku (bez 
crvenog luka), ali veća delika- 
tesa 

burek — pita (savijača od mesa, luka 
i bibera) 

burma — srebrni jednostavni prsten 

burundžuk — veo, til (kao gaza tan- 
ko platno) 


carevina — Austro-Ugarska monar- 


hija 


Č 


čakija — nož, perorez 

čakšire — hlače orijentalnog kroja 
čalgija — svirka, svirački instrumenti 
čalma — turban 

čanta — kožna torba, kovčežić 
čardak — soba na katu 

čarši(n)lija — trgovac ili obrtnik koji 


ima trgovinuili radionicu učaršiji 

čejrek — četvrt 

čebra — lice 

čibugije, gajtdnije, ligure — vrsta sa- 
onica 

čimbur — pržena jaja na mesu 

čin-čiplak — go-golcat 

činija — tanjur 

čirak — svijećnjak 


Z 


C 

ćabuf(r)tija — crno platno kojim se 
pokriva mrtvac na putu do gro- 
ba 

ćar — dobitak 

ćdsa — bakrena ili emajlirana posu- 
da za supu (jubu, čorbu) 

ćat — cigar-papir 

ćefenak — vrata na dućanu koja se 
otvaraju vodoravno, tj. jedno 
krilo se diže gore, a donje služi 
za sjedenje i izlaganje robe 

ćefin — mrtvački omotač 

ćehbdja — starješina jednog esnafa 
(ceha) 

ćebriibar — jantar 

ćeif — raspoloženje 

ćemdne — Violina 

ćemer — luk 

ćenifa — zahod bez kanalizacije 

ćerčsta — materijal, gradivo 

ćerhana — radionica, javna kuća 

ćesdtluk — kriza (u poslovima) 

ćitab— (sveta) knjiga, Ćitab— Kur'an 

čćezab — dušična kiselina 

ćojlija — seljak 

ćorldisati — nagaziti, posrnuti 

ćitdbija — vjernik jedne nebeske kn- 
jige (npr. Evanđelja) 


ćošak — I. soba na katu s ispustom 
(erkerom) na ulicu ili dvorište, 
2. kiosk, 3. kut 

ćoše — kut 

ćul(l)ah — kapa (obično bijela ili 
smeđa) od uvaljane ovčije ili 
kravlje dlake 

ćulbdnija -— budalica, pepeljuga 

ćitrak — krznom postavljen kaput 

ćuruk — otruhlo, falično 

ćitrs — propovjedaonica u džamiji 

ćuskija — željezna poluga 


D 

dedo — djed 

dekika — minuta 

degenek — batina 

dekung — zaklon 

demirlija—tevsija (v.) velikog prom- 
jera (preko I m) 

ders — predavanje 

dervišane— onaj koji živi na derviški 
način, skromno, tiho, povučeno 

dervišluk — derviški način života 

deverati — boriti se kroz život, 
namučiti se zaokupljen briga- 
ma, raditi 

Devlet— Turska carevina 

dilber — ljubimac 

din — vjera 

Dinubum dinarubum — vjera im je 
dinar 

dirhem — (drahma), srebrni novac 

divbhana, divanhana — prostrano 
predsoblje na katu 

dizdar — vojni službenik koji se bri- 
nuo za sigurnost utvrđenog gra- 
da, kastelan 

dodjeti se, dodije se — dotaći se, do- 
datkne se 

dohakati — uništiti 

dordomuz — krmak (na četvrtu po- 
tenciju) 

dost ili dost — prijatelj 

dosluk — prijateljstvo 

dova — neobavezna molitva, poslije 
obaveznog obreda ili bez veze s 
obredom (npr. sofranska dova 
— blagoslov jela) 

drolje— priprost sag otkan od starih 
krpa 

did — murva 

dubanćesa — kesa za duhan, naprav- 
ljena od ovčijeg mjehura 

dilum, diinam — Tooo m2 zemlje, 
Io dekara 

dunjaluk — 1. svijet, 2. zemlja, 
zemljište, (sav) posjed 

dunjalučki — ovosvjetski 

duvar zid 

duzeniti— ugađati, "štimati" instru- 
ment, kozmetički se dotjerivati 


Dž 
džaba — uzalud, besplatno 
džabaluk — što se ne plaća 
dždbil — neznalica 
dždiz — dozvoljeno 
džiim — slatko 
džanfez — svilena tkanina koja se 
prelijeva 
džan-teslim — predao dušu, umro 
Džehčnnem — pakao 
džemadan — sukneni kratki kaput 
džemat— skupina, zajednička obred- 
na molitva muslimana 


džematile — skupno 

dženaza — muslimanski sprovodni 
obred, sprovodna povorka 

Džennet — raj 

dževab davati — odgovarati 


dževabirdžija — zlatar koji izrađuje : 


nakit 

dževza ili džezva — metalna posuda 
za kahvu 

džigerica (crna i bijela) — jetra, od- 
nosno pluća 

džomba — provalija; žderonja 

džuma — skupna molitva u petak u 

e 

džiimbiis — šala; (bro)džumbusati — 
(na)šaliti se 

džunup— ritualno neokupan poslije 
koitusa ili polucije 


Đ 

dabđa — ponekad 
đela — dođi 
đerdek — bračna ložnica, prva brač- 

na noć 
điilsija — ružična voda (ekstrat) 
đanah — grijeh 
dunlarčić — orijentalna poslastica 
duturum — star, onemoćao 
duvegija — mladoženja 


E 

edepsuz — neodgojen, neotesan 
efendija — gospodin 
efendiluk — gospodska titula 
čjva — tako je 
Elbamdulillah — Hvala Bogu! 
esnaf — cehovska organizacija; 

esnafski — cehovski 

esnafija — obrtnik, član jednog ceha 
(korporacije) 

ešek — magarac 

Ešhedu en la ilahe illallah — Vjeru- 
jem i ispovijedam da je samo 
jedan Bog — Allah. 

eškija — krijumčareni duhan 

ešraf — plemićki, uglednici 

evlad — djeca, potomstvo 

evlijaden — od bogougodnika 

evšan — mokrenje 

ezdn — pjev, doziv muezinov (za 
molitvu) 


F 

fabiša — kurva 

fajda— korist 

fakir — siromašak 

falake — primitivna "sprava " za 
šibanje 

Fatiha — prvo poglavlje Kur'ana 

fermen — prsluk 

fić — decilitar, bočica iz koje se pije 
rakija 

firale — starinska građanska bosan- 
ska obuća 

fiubuš-besjede — opscene, bezobraz- 
ne riječi 

fukara — siromah 


G 
gajja-kujija — najdonji dio Pakla 
garib — bijednik, samac 
gasal — kupač mrtvaca 
gazap biti — propasti 
glotan — slabe kvalitetč, neukusan 
(za jelo) 


golubi (boja) — sivoplav(a) 

grobnuti — oboliti, obolijevati 

gureba-tefter — spisak davalaca do- 
brovoljnih priloga za siromahe 
(a ne moraju, u praksi, ni biti 
siromasi) 


H 

hbaber— glas, vijest; uzeti haber — čuti 

badum — uškopljenik 

hadž — hodočašće u Mekku i Medi- 
nu 

bafiz — čovjek koji zna cio Kur'an 
napamet 

hajat — predsoblje 

bajirli — dobar, plemenit 

bdijr— dobro 

bajvan — stoka, pitoma životinja 

bak— 1. pravo, istina 2. dio prihoda 
koji pripada zemljovlasniku sa 
zemlje koju obrađuje zakupac 
(kmet) 

bala — zahod 

balal — 1. dozvoljeno, 2. zakoniti 
bračni drug, 3. oprošten, 4. 
Halal mu bilo! Prosto mu bilo! 

halal pare -- pošteno zarađeni, bla- 
goslovljeni novac 

haldliti — oprostiti 

halifa — vrhovni islamski vladar; (u 
ovo vrijeme) turski car, sultan 

balk — stvorenje, (pejorativno) čov- 
jek 

hbalka — metalni krug 

balvat— soba (u prizemlju) za dnev- 
ni boravak 

bamal— nosač 

bambar — skladište žita i druge hrane 

baman — gotovo, skoro 

ban — konačište, gostinjac 

bandždiz—truhla kobila (dječja igra) 

hanedanski — gostoprimski 

banuma — gospođa, udata žena 

baram — (islamskom) vjerom za- 
branjeno; haram-mal (-pare) — 
novac zarađen na (vjerom) ned- 
ozvoljen način (npr. kockom) 

haramija — razbojnik, bandit 

hbarar — vreća od kostrijeti 

harčiti — trošiti 

barem — 1. greblje, 2. džamijsko 
predvorje ili dvorište 

basovan — od najfinijeg brašna iz 
parnog mlina (za razliku od 
mrkog brašna, mljevenog u 
mlinovima potočarima) 

basta — bolesnik 

Haša, siumme baša — Nipošto 1 ne 
dao Bog 

batur, za tvoj batur (ili: hater) — tebi 
za ljubav 

hazrčti-Israfil — anđeo koji će puhn- 
uti u trublju Sudnjega dana 

bazreti Merjema —- sv. Marija 

bdzur — spreman 

hećimbaša — glavni liječnik 

bhedija — dar 

hefta — tjedan, sedmica 

helać — propast, propalica 

bele nejse — kako mu drago, bilo 
kako bilo 

berif— čovjek, obješenjak, prostak 

besab — račun 

bič-baber — nikakva znaka 

bičoliirmi — Zar nije čudo! 

hićdja — priča 

bidžret— seoba; hidžretiti— seliti, od- 
seliti u inozemstvo 


bifz — učenje napamet kur'anskog 
teksta 

hilla — prijevara 

binterland — pozadina, prostor iza 
bojne linije (u vrijeme pozicij- 
skog rata) 

bizmet — služba, trud 

bojrat — nikogović 

boroz — pijetao; horoziti se — kočo- 
periti se 

bošaf — kompot 

brsuz — kradljivac 

bilja — (zla) ćud 

biktati — zanosno spominjati Boži- 
ja imena, od kojih je jedno Hu 
(On) od čega je izvedeno huktati 

burija— rajska djevica 

bitrma — datula 

burmadžik — vrsta orijentalne pos- 
lastice, hurmašica 


I 

ibadet — bogoslužje 

ibrik — bakreni sud za vodu 

ićindija — molitva i vrijeme oko po- 
lovice popodneva 

ićindijuša — bijela kahva koja se pije 
u vrijeme ićindije, "fife o'clock"" 

ićram — čast, čašćenje 

idariti se ili idaru činiti — opskrblji- 
vati (se) 

iftar — prekidanje posta (večera) po 
zalasku sunca u mjesecu musli- 
manskog posta (ramazanu) 

iftariti se — omrsiti se 

igbali — sretan 

ilabija — pobožna pjesma 

ilum — učenost, znanje 


31II 


ilum-sabibija — znalac 

imam — "svećenik", predvodnik u 
skupnom molitvenom obredu 

inad — prkos 

insdfsuz — bezdušnik 

insan — čovjek; insanski — ljudski 

inšallab — ako Bog da 

išaretiti— davati znakove mimikom 

ištah — tek, apetit, želja 

izmerhabati — reći jedan drugom 
merbaba (islamski pozdrav) 

izun — dozvola 

izvar — svrtak na rijeci, Vir 


J 

jacija— posljednja večernja obredna 
molitva i vrijeme molitve (oko 
dva sata po zalasku sunca) 

jag -- mIOMITIS 

jalija— prostor uz obalu rijeke (ili mora) 

jani— što će reći 

japija — drvena grada 

jašmak — (prost) rubac za glavu 

jatak — ležaj 

jatoran— odrastao, snažan (za dječa- 
ka i momčića, odnosno curicu) 

jazuk — šteta 

jemek — jelo 

jemenija — višebojan prekrivač od 
pamučnog platna za glavu 

Jebudija — Jevrej 

jerlija— starosjedilac, mještanin, do- 
maći 

jestr — sužanj, zarobljenik 

jok— ne, nije 

jufka— rastanjeno tijelo za pite (bur- 
eke, savijače) kao papir 


K 

kdbil — moguće 

kabulniji — bolje primljen, dočekan 

kabur — grob; kaburski sual, kabur- 
ski azab — ispitivanje i mučenje 
(patnja) u grobu 

kadaitf— tjestena poslastica 

kadifa — samt 

kčibvaltija — doručak 

kabv(e)odaja — kafana u hanu 
(konačištu) ili u privatnoj kući 

kčil — sklon 

kajmak — vrhnje, skorup 

kalem — pero za pisanje 

kdlfa — naučnik u zanatu (obrtu) 

kamara — gomila 

kamrek — bijelo platno na kojemu 
se veze svilom ili "zlatom" 

kanat (od vrata) — krilo 

kasida — epska pjesma 

kat (baljina) — platno od koga se 
mogu sašiti "bluza" i dimije 

katmerli — (odnosi se uglavnom na 
cvijeće? "dupli?" karanfil 
(klinčeci), šeboji; bogat 

katura — mazga 

kđuk — kapa od debele vunene tka- 
nine, oko koje je omotana čal- 
ma. Muslimanska kapa protiv- 
nika sultanskih reforma u pr- 
voj polovici XIX stoljeća 

kaundka (K. u. K.) — carsko i kral- 
jevsko 

kavaz — stražar, pandur 

kavonos — velika staklenka za kon- 
zerviranje povrća i voća 

kčh — kej, obala 

kiburiti se — oholiti se 

kijamet — propast (smak) svijeta 

kiridžija — plaćeni prijevoznik robe 
(na konjima ili kolima), špediter 

kitina — debeo snijeg na granama 
koje otežaju i saviju se 

klak — vapno, kreč 

kljuk — gnječeno grožđe koje se pre- 
nosilo u kozijim mješinama 

kolajluk — lahkoća, lahko 

konadžija— osoba koja dođe nekom 
na noćenje 

koptisati — nastati, postati, iznena- 
da se pojaviti 

kosjerica — kost, mišići i koža donje 
vilice 

krneta — klarinet 

kubbe — kupola 

kubura — grob sljemenog oblika 

kubura — mala puška koja se nosila 
za pasom 

kuferaš— doseljenik iz Austro-Ugar- 
ske u Bosnu 

kuluk — porez koji se " plaćao" osob- 
nim radom na javnim poslovi- 
ma 

kumaš — starinski svileni atlas 

kutarisati (se) — spasiti (se); kutari- 
sati jelo — gotovo jelo iz zdjele 
servirati u tanjure 

kuvet-bip — pilula za (seksualnu) 
snagu, afrodizijak 

kuvvetli — u snazi, snažan 


L 
laf— razgovor 
lala — tulipan 
lazum biti— trebati; voda mu lazum 
bila— morao se iza koitusa ritu- 
alno okupati 


leđen, legen — bakreni lavor 

lenđer — veliki bakreni tanjur 

lepe — odazvam ti se, čujem 

lezet, lezzet — slast 

litra — četvrtina oke (0,32 kg, od- 
nosno 0,32 litra zapremine) 

lobusa — porodilja 

lutija — homoseksualac 


M 

mabejn— prostorija između ženskog 
i muškog dijela kuća (u bogati- 
jih posjednika) 

madžan — afrodizijak 

magaza — dio kuće u kojemu se os- 
tavljaju stvari koje ne trebaju 
svaki čas; u radionici ili trgovi- 
ni skladište (magazin) 

magrib — zapad 

mahala- dio grada, zaselak (na selu) 

mabziin — ožalošćen 

maksum — malč, bespomoćno dije- 
te, nevinašce 

mal — imanje, stoka 

malkare — tržnica, Markthalle 

mandal — zasun 

mandra — para, palenta, žganci 

mangala — barena ili željezna posu- 
da za žeravu 

Mašallah — "Ono što Bog hoće". 
Usklik divljenja, radosti pri 
dočeku gosta i sl. 

mašrik — istok 

matrak — "batina" (penis) 

matah — ishlapio, senilan 

mazlim — ograničen čovjek 

medresa — srednja ili viša teološka 
škola 

medet — pomoć 

medžidija — kovani srebrni ili zlatni 
novac sultana Abdulmedžida 

mehabet — razgovor 

mčobtef, mčjtef, mekteb — početna 
(vjerska) škola 

mejit — mrtvac 

mejtaš — kamen (zidić) na koji se 
spusti lijes s mrtvacem, gdje se 
mrtvacu obavi posljednja 
obredna molitva 

mčenđuše — nakit za uši 

mčerdžan — koralj 

merčmat — građa koju su seljaci 
mogli besplatno, bez taksi, 
usjeći u državnoj šumi za popra- 
vak oronule ili za gradnju nove 
zgrade 

mčestve — kožne čarape 

mešbur — cijenjen, ugledan 

mevlad — svečanosti u čast 
rođendana Muhammedova 

mezar — grob 

meze, mezetiti — prismok, hrana koja 
se konzumira uz piće, jesti uz 
alkoholno piće 

mida — želudac 

minder — slamnjača ili vunom na- 
punjen madrac na sećiji (nepo- 
kretnoj klupi) uza zid u sobi 

miskal— 1. mjera za težinu, (2,6565 
gr.), 2. mjera za finoću zlata (I 
miskal — 24 karata) 

miva — voćka, voće 

miva naših srdaca — naša djeca 

mizan-terezije — vaga na Sudnjem 
danu 

muđllim—(vjero)učitelj početne vjer- 
ske škole 


muderris — profesor 

muezin, mujezin —- džamijski služ- 
benik koji pjevanim tekstom na 
arapskom jeziku doziva musli- 
mane na molitvu 

muftija — najveći muslimanski vjer- 
ski starješina jedne pokrajine ili 
okružja 

muhddžir — iseljenik iz svog rodnog 
kraja, doseljenik u drugo mjesto 
ili zemlju 

muhlija — prorez na čakširama, 
ešlic? 

mithtar — starješina ("odbornik") u 
muslimanskom selu, a ako je 
selo mješovito, onda je knez 
predstavljao kršćane 

mukabela — recitiranje Kur'ana u 
džamiji 

Munkir i Nekir — anđeli ispitivači u 
grobu 

musdda — dozvola 

Musad-pejgamber -— Mojsije 

musdfir— gost; musafirluk— gostovan- 
je; na musafirluku — u gostima 

mušebak — drvena rešetka na prozo- 
ruda ses ulice ne bi vidjelo u sobu 

mitvak — kuhinja 


N 
naduzeniti v. duzeniti 
naerendati — natrati, naribati (sir na 
ribež) 
naezijetiti— oneraspoložiti, vrijeđati 
nafdiz — skupocjeno, pikantno jelo 
nafaka — opskrba 
nafakali — opskrbljen 
nahbaberiti -— obavijestiti 

naboš— nezdrav 

naišdretiti v. išaretiti 

naj — vrsta frule (orijentalne flaute) 
od trske 

ndjabanu — govoriti besmislice 

ndlet ili ldnet— proklet, prokletstvo; 
Nalet ga bilo — Proklet bio 

ndletnik — prokletnik, davo 

namaz — muslimanska ritualna mo- 
litva 

namazbez— tanko platno kojim žene 
pokrivaju glavu kad obavljaju 
molitvu 

ndna — baba 

napalijian — napoleon(dor) 

ndsib — sudbina 

nasihat — savjet 

na tuđoj sofri — za stolom u gostima 

nčfs— 1. duša, 2. strast 

nejse — kako mu drago, kako bilo 

nešesta — pšenični skrob u prahu 

Neuzubillah — Sačuvaj nas (Zaštiti 
nas) Bože! 

nićah — vjenčanje, bračno stanje 

nišan — 1. nadgrobni kamen, 2. od- 
likovanje, orden 

ndćni vaktovi — molitve: u zalazak 
sunca, 2. sata po Zalazu sunca i 
prije izlaska sunca 

nusret — pomoć 


O 
obataliti — pokvariti 
odžak — kamin 
oferčiti — ocijeniti, razabrati 
oka — mjera za težinu, 1,28 kg. 
oklagija — tanko valjkasto drvo za 
razvijanje jufke (v. naprijed) 


okojasiti se — nastati 

oktjisati — pjevati, dozivati (vy. mu- 
jezin) 

oluk — žlijeb 

omiraziti — naslijediti, dočepati se 
naslijeđa 

omrkati, mžkati — pariti (za ovce) 

opaćiti se - očistiti se 

opendžiti se— opustiti se, objesiti lice, 
usne 

Osejriti — uživati gledanjem 

osevdbiti se — učiniti dobro djelo 
kojim se stječe sevab (v.) 

ošvdnjiti — Zalijeniti se, zapustiti 

oteferičiti — nauživati se 

otudašnji — doseljenik, stranac 

otitrak — šupak 

ozidati — (vrhunski) uživati 


P 

padišah — car, sultan 

pajtan — kočije 

palakarije — drvena naprava na uže- 
tu za vezanje sijena 

pdrak — park, perivoj 

parmak — otesana daska u ogradi 
oko dvorišta ili njive, bašče 

pasati se — strpjeti se 

peča— komad mesa s kostima 

pejgamber — Božiji poslanik, 

peke — dobro, pristajem 

pervaz — obod (na sahanu, tevsiji, 
mangali v.); pervaz na mangali 
— dio mangale gdje se stavljaju 
fildžani 

peštemalj— zastirač, pregača 

pilav, pirinč-pilav -- kuhana riža 

pir— 1. začetnik pojedinog derviškog 
reda, 2. svadba, gozba 

pirlitan — vezen (tehnikom tkanja) 

plenica — zamka 

pogdnluk — nečistoća, prljavština 

poguzija — sladokusac 

poke, pola oke — 64 dkg 


popišmaniti se — pokajati se, odu- 


stati 
populati — pokititi, poredati puljku 
(gumb) od puljke 


posurijati — poredati, postrojiti 

prdekter, iskvareno od (politisch) 
vardacbtig — ko je bio uz vladu 
(za vrijeme Austro-Ugarske), 
sumnjiv; značenje se proteglo i 
na političke stranke za vrijeme 
stare Jugoslavije 

prodbinčiti, prodžumbusati — 
(na)šaliti se 

proavdžijati se — proloviti se, posta- 
ti lovac 

purač — drvena miješalica za puru 
(mandru, palentu, žgance) 

pustekija — učinjena ovčija kožica 


RK 
Rabb — Gospodar 
rafili rafa— polica u sobi blizu stro- 


pa 

rabat— mirno, zadovoljno, komod- 
no 

ramazan — mjesec muslimanskog 
posta 


rashalvatiti se — raskomoditi se 

rećat — rekat ritualne molitve (na- 
maza) muslimana 

rekaza — kazaljka na satu 


Resulullah — Božiji poslanik, Mu- 
hammed 

rijal — arapski srebrni novac 

Rukhbičin ef-Fatiba— Za njegovu dušu 
pročitaj (izgovori) Fatihu, I. 
poglavlje Kur'ana 

?z — čast, dostojanstvo, djevojačka 

. nevinost 


S 


sdibab— zora, rana jutarnja obredna 
molitva, prije izlaska sunca 

sčibur — strpljenje 

sač — veliki gvozdeni poklopac za 
pečenje kruha ili pite u velikim 
tevsijama (v.) ili na ognjištu 

sadaka — milostinja 

sadžak — gvozdeni tronožac na koj- 
emu se varilo ili peklo (na otvo- 
renim ognjištima) 

safa-ćošak — kiosk za rasterećenje, 
W.C 

saban — bakreni ili emajlirani tanjur 

sabibija — vlasnik 

sakatluk — tjelesni nedostatak 

salavat — molitva kojom se poziva 
Božiji blagoslov na Muhamme- 
da. 

salavati — glasno, pojedinačno ili 
skupno recitirati ili pjevati sala- 
vate (v.) 

samaluk — pojata 

santrač— 1. gvozdeni nogari na koje 
se stavlja demirlija (v.), 2. ka- 
meni okvir oko groba 

sdtura — redak 

saz— muzički kordofoni instrument 

sebeb — uzrok 


316 


sećija — široka drvena klupa (kao 
kauč) 

sedžada, serdžada— mali ćilimak, sag 
(obično služi za molitvu) 

selam, nazvati selam — pozdrav, 
pozdraviti 

sčnet — pismeni dokument 

sepet, sepetić — košara, košarica 

serbestvo — sloboda 

sermija — glavnica 

sčs — glas 

setilj — bakreni sud u kojem se drži 
topla voda za brijanja glave ili 
za kupanje 

sevab — nagrada za učinjeno Bogu 
ugodno djelo 

sidžim — kratak gvozdeni ili drveni 
kolac, sa željeznim kolutom na 
vrhu, kroz koji se provlači konop 

silab, sillah — kožni pas za kojim se 
nekad nosilo oružje, a sada se 
za nj zadijeva duhanska kutija, 
nož, novčanik 

silahšor — graničar 

silla — šamar, zaušnica 

sinija — nizak okrugli sto s kojega se 
jede, v. sofra 

skopdvati — dražiti 

smokvica— vrsta orijentalne poslas- 
tice 

smjebuljak — rupica na obrazima 

sofija, sufija — pobožnjak 

sofra — prostr sto (za jelo), trpeza 

sofra-bošća v. besofra 

softa, sobta — učenik medrese (v.) 

sojtarija — lakrdijaš 

somun — pekarski okrugli kvasni 
kruh 

spucati — pojesti, požderati 


stržev — hrastov (od hrasta koji ras- 
te iz krša pa je čvršći od onog iz 
debele zemlje) 

subaša — nadglednik dobara 

Subbanallah — Slava Bogu 

sudžuka — kobasica 

subodžica — nedoučen hodža 

sumbul — cvijet Hyacinthus 

sunnet — obrezivanje muškog djete- 
ta, cirkumcizija 1 svečanost s 
gozbom, tom prilikom; sunne- 
titi — obrezivati (cirkumcizija); 
pejgamberov sunnet — brada 

sanuf— (školski) razred 

suret — slika, lik 

sarma — prah antimonita kao koz- 
metičko sredstvo za trepavice 


v 


Š 


šadrvan — vodoskok 

šdlvare— široke hlače posebnog kro- 
ja 

šarpelj— kožna torba s remenom Za 
vješanje o rame 

šega — šala, zadirkivanje 

ščeh, šejb, šebo — starješina jednog 
derviškog reda u jednom mjestu 

šehadet-prst — kažiprst 

šebadet-kelima — formula (izreka) 
kojom se izražava pripadnost 
islamu 

šebit — poginuli islamski borac za 
vjeru; šebitski — borački (v.) 

šejbu-l-islam — najviši islamski vjer- 
ski dostojanstvenik 

šejtan — đavo, sotona; šejtanski — 
đavolski; šejtanska sofra — stol 
za kojim se pije alkohol 

šemboj, šeboj — cvijeće, Matthiola 
incana 

šemsija — suncobran, kišobran 

šenlučiti — veseliti se 

šer, šerr — zlo 

šerbet — sladak napitak, medovina 

šerbetnjak — sud u kojemu se grije 
voda za kahvu 

šešđna — starinska puška 

šilte — tanji madrac 

škrabija — drveni rezbareni ormarić 
na kraju mindera (v.) ili sećije 

škembe — želudac i crijeva, "fileki? 

štelung — položaj 

šubba — sumnja 

šućur — hvala (Bogu) 


T 

tabijdsuz — čovjek čudne naravi 

tabla — poslužavnik, "tacna" 

tabmina — po svoj prilici 

takiša — vrsta kruške 

taleba — učenici 

talkin— završna molitva za mrtvaca 
nad gotovim grobom 

tamam, taman — pristajem, tako je 

tapbana — tvornica kože I 

tdrabe — drvena ograda oko 
dvorišta, vrta 

Tarihi-islam — Povijest islama 

Tarkat — derviški red, bratovština 

tčis— 1. metalni sud kojim se zahva- 
ta voda za kupanje, 2. zdjela na 
vagi u koju se stavlja roba ili 
utezi 

taščija — kamenorezac 

taze — svjež 

tazija — izraz sažaljenja, sućuti 


tebdil-bava — promjena zraka (radi 
odmora) 

teferič — izlet, zabava, teferičlija — 
izletnik 

tebara ili kebara — kožna kesa za 
kresivo i metalni novac 

tčk — jedan komad, nepar 

tekija — samostan, stan derviša 

tčkne — korito 

telal, tellal — javni oglasivač službe- 
nih vijesti, prodavač (izvikivač) 
na licitaciji 

temenna— orijentalni pozdrav stav- 
ljanjem desne ruke na prsa, usta 
i čelo 

tenećka —- limenka, limeni instru- 
ment (posprdno) 

tenešir—sto na kojemu se kupa mrt- 
vac 

tepsija, tevsija— bakrena (okalajisana) 
ili emajlirana plitka a široka 
posuda za pečenje pite, kruha i sl. 

t2rs — čovjek naopake naravi, ćudi- 
jiv, naprasit 

terzijan — trzalica (za izvođenje 
zvuka na tamburama) 

tespih — brojanice 

testija - zemljani vrč (bez drška) 

testir -— dopuštenje 

tetimma — džamijska "lada" 

tevhid — seansa na kojoj se veliča 
Božije jedinstvo 

tilsum — talisman, magijska tajna 

tirit — isjeckana i upržena jetra, luk, 
peršun, metvica 1 riža 

tirjaćija — uživalac duhana ili droge. 
Eufemizam za uživaoca 
alkohola 

titiz — škrtac 

Tobe ja rabbi, tobe estagfirullah — 
Oprosti, Gospode! Tražim 
oprosta od Boga. 

toke — metalni (obični srebrni) ukras 
(i oklop, zaštita) na prstima 

tokorse — tobože 

toprak — zemlja, rodna gruda 

(to)torotan — suh, nemastan sir 

tovar — mjera za težinu, Too oka 
(128 kg) 

trondati — ružiti, grditi 

trzna — trg na kraju sela 

tuka — pira, purica, ćurka, biba, 
morac, morulja 

tutkun — nenadaren, glup 

tiršija — ukiseljeno (konzervirano) 
povrće i voće 


U 

iićejfiti — oraspoložiti se (alkohol- 
nim) pićem 

ud-agač — miomirisno drvo ud za 
kađenje (Aločxilon Agallocum 
Lour) 

ugledati — pomagati, darivati 

ubasuliti — urediti 

ulema = pl. od alim {(v.). Ulemi je 
based mabsus— Zavist je karak- 
teristika učenjaka (teologa) 

urdbatiti se — tjelesno se zadovoljiti 

usdćiniti se — umiriti se 

uta(j)initi — opredijeliti, darovati 

utijati — glačati, peglati 

uvakufiti— zavještati, dati imovinu u 
vakuf (v.);uvakufljen—zavještan 
(imetak) za vjerske svrhe 

uzdaurisati, ujdurisati — učiniti, 
pripremiti 


u emliue 
una 


StrCINen 
I prican 


V 

nu: propovjednik 

Vu hatluna — Teško nama (zbog 
nasepa stanja)! 

nakal = vrijeme, vaktile — pravovre- 
meno, nekad 

vikuf = muslimanska zadužbina 
koja služi islamskim vjerskim, 
kulturno-prosvjetnim i huma- 
um ciljevima; muslimanska 
vjerska imovina; vakufski — što 
pripada vakufu 

mali veo za pokrivanje lica 

nana, ala (iskvareno od vallabi) — 
tiko ini Boga; kao poštapalica: 
Jassun vana (vala) — Pa jesam. 

nb nasljednik 

nt; propovijed 

vikati (npr. kahvu) —častiti sve pris- 
ume u kafani kakvom (za neku 
dobru vijest, dobitak 1 sl.) 

vildjet — pokrajina 
vućela — ministri 


Z 

zabogmiti se — zagrenuti se, "zada- 
viti se"? od straha, iznenađenja 

zabira — hrana, jelo 

zanijjetiti — naumiti, odlučiti 

zaokujisati — početi okujisati (v. 
muejzin) 

zapikati — zamjeriti, usmjeriti pog- 
led 

zar — ženski ogrtač za ulicu (kod 
muslimanki, prije reforme) 

zarar, zdrar — šteta 

zindđluk — (spolni) blud 

zibinli— darovit, pamtljiv, talentiran 

zikir, zikr—(derviško) obredno stav- 
ljanje Boga, invokacija Božijeg 
imena 

zinet— nakit (i tjelesne draži) 

zor — sila 

